
ÎN LOC DE PREFAŢĂ 

Despre Iuda, 
despre mine şi despre tine 



Suntem mai cunoscuţi decât Hristos [49; 18] 
John Lennon, Beatles 



„Bună ziua. Mă numesc Danion Vasile. Vreau să citeşti o carte care să te convingă de 
faptul că Evanghelia lui Iuda 2 e o mare bazaconie, că multele erezii pe care le vehiculează 
mass-media pot fi uşor demontate cu ajutorul adevărului mărturisit de Hristos, de Sfintele 
Scripturi, de Sfinţii Părinţi." 

îmi permiţi să încep aşa introducerea mea? îmi permiţi, ce să faci, dar poate cu un zâmbet 
ironic în colţul gurii. Bănuiesc că nu ai chef să te convingă nimeni de nimic şi că eşti sătul de 
pleiada de argumente pe care ţi le aduc diferiţi creştini în polemicile pe teme spirituale. Poate 
că ţii această carte în mână tocmai pentru a te convinge de lipsa de precizie a argumentelor pe 
care le aduce Biserica în „dosarul Iuda". 

E foarte probabil ca tu să fî văzut filmul despre această „evanghelie" recent descoperită şi 
ideile din film să te fî marcat. Filmul, ca şi documentul respectiv, aruncă în aer întreaga 
tradiţie creştină. 

„Gata, m-am lămurit, toate învăţăturile Bisericii cad. Câtă vreme oamenii Bisericii s-au 
jucat cu adevărul cum au vrut, nu mai am de ce să cred în biserică şi în Dumnezeul ei", au 
spus unii. Eu îndrăznesc să asemăn dorinţa lor de a afla adevărul dorinţei unui tată care vrea 
să îşi ducă copilul la grădiniţă, dar. . . Uite, îţi spun toată pilda: 

„Soţia e plecată în interes de serviciu. Soţul îl trezeşte pe copilaş dimineaţa, îi pregăteşte 
micul dejun şi îl ia de mână să îl ducă la grădiniţă. La grădiniţă educatoarea îi spune că nu-1 
cunoaşte pe copil. Tatăl îl duce la o a doua grădiniţă şi la a treia. Când ies de la a patra grădi- 
niţă, copilul îi spune: «Tăticule, încă o grădiniţă, şi eu chiar că întârzii astăzi la şcoală»". 

Nu ştiu dacă anecdota de mai sus ţi se pare exagerată. (Mie mi s-a întâmplat să trebuiască 
să mă duc cu copilul meu într-un anumit loc, după ce ţinusem o prelegere la un simpozion 
teologic, şi - când am ajuns aproape de destinaţie - mi-am dat seama că uitasem să iau copilul 
cu mine... Recunosc, anecdota mi s-a potrivit mănuşă. însă nu despre defectele mele vreau să 
vorbesc, ci despre atitudinea omului contemporan de a face totul în goana calului. Am citit de 
curând un articol despre o femeie foarte ocupată care, fiind supărată că şi ultimul test de 
sarcină îi ieşise negativ, şi-a dat seama că în ultima lună nu apucase să facă dragoste cu soţul 
ei...). De multe ori, căutăm adevărul cu aceeaşi artă cu care tatăl grăbit din pildă îl ducea pe 
micul şcolar la grădiniţă. . . 



1 Datorită numărului mare de citate folosit în această carte am utilizat sistemul alternativ de indicare a sursei 
citate: între parantezele drepte se află numărul cărţii din care s-a citat (aşa cum apare în bibliografia de la sfârşit) 
şi numărul paginii. Citatul acesta este luat din cartea Tinerii vremurilor de pe urmă, pagina 18. 

2 în articolul „«După Iuda» sau «a lui Iuda»?" arăt că de fapt Evanghelia după Iuda are ca titlu Evanghelia lui 
Iuda - diferenţa, deşi pare nesemnificativă, este enormă. în cartea de faţă voi folosi deci titlul autentic al 
apocrifei, şi nu cel prezentat de mass-media. 

Din păcate, noi vrem efecte fără să ne ocupăm cum trebuie de cauză... în cazul de faţă, 
vrem să ne lămurim cum este cu Evanghelia lui Iuda doar după ce am citit un scurt articol din 
programul TV sau după ce am văzut un documentar produs de cei de la National Geographic, 
cărora le acordăm credit din oficiu - ei nefiind nici o sectă şi nici o biserică părtinitoare. 

Nu merge aşa, problema e foarte importantă. . . E prea importantă pentru a o trata în pauza 
de masă de la birou. . . (Chiar dacă trăim într-o lume în care râvna duhovnicească e pe măsura 
proverbului rusesc: „Biserica e aproape, dar drumul e îngheţat. Bodega e departe, dar voi 
merge cu grijă".) Ca să nu lungesc vorba, îţi propun un târg. Un târg care sper să fie în 
avantajul tău. înainte de asta, îţi voi spune cel mai interesant târg pe care l-am auzit în viaţa 
mea, povestit de un părinte cu viaţă sfântă. Acesta, discutând cu un ateu, 1-a întrebat: „De câţi 
ani eşti ateu?" „De mulţi." „Şi câţi ani o să mai fii ateu?" „Până la sfârşitul vieţii." „Uite, fă şi 
tu ceva. Vreme de patruzeci de zile, timp de un sfert de oră pe zi, roagă-te: «Doamne, dacă 
exişti, ajută-mă să cred în Tine. . .»" Ateul, fiind sincer în rătăcirea lui, a fost de acord. Dar nu 
după multe zile a venit la părintele, vizibil şocat, şi i-a spus: „Părinte, când m-am rugat ultima 
oară după cum aţi spus, am auzit o voce: «Eu sunt Cel ce sunt». Părinte, am început să cred. 
Da, Dumnezeu există. . ." 

(Pe cât de interesantă e întâmplarea, pe atât de greşit ar fi însă să se considere că ea poate fi 
folosită ca reţetă de către toţi ateii. Atunci Dumnezeu S-a descoperit ateului pentru 
sinceritatea căutării sale şi pentru rugăciunile de foc ale părintelui. . .) 

Eu, nefiind atât de tare în credinţă încât să îţi propun un târg similar, îţi propun altceva: 
„Dacă din pricina Evangheliei lui Iuda eşti decis să te îndepărtezi de Biserică, nu te grăbi să faci 
acest pas până nu citeşti textul Evangheliei lui Iuda şi până nu vezi răspunsul Bisericii. . ." 

De ce te rog asta? Pentru că unii au dat credit Evangheliei lui Iuda doar pentru că în ea 
vânzătorul este prezentat drept erou. Dar aceştia nu s-au ostenit să vadă câte prostii sunt 
înşirate acolo, cu tot felul de dumnezei superiori şi inferiori, idei cu care greu ar cădea de 
acord. Dacă cineva, citind Evanghelia lui Iuda, se regăseşte în toate ideile ei şi se decide să 
părăsească Biserica, poziţia sa are cât de cât o justificare. Dar când cineva părăseşte Biserica 
doar din pricina unei idei dintr-o Evanghelie pe care nu o cunoaşte, atunci greşeala lui e cu 
atât mai mare. 

John Lennon spunea într-un interviu că Beatles-ii sunt „mai cunoscuţi decât Hristos". 
Astăzi poate că diferiţi cântăreţi sau diferite formaţii de muzică ar putea face afirmaţii 
similare. De ce? Pentru că lumea nu este interesată de Adevăr. . . 

Să facem totuşi încă un efort. Să căutăm să ne lămurim cine a fost Hristos şi ce vrea El de 
la noi... 

Să nu ne grăbim să ne îndepărtăm de El şi de Biserică doar pentru că, undeva, în zilele 
noastre, s-a descoperit o Evanghelie care calcă în picioare nu doar câteva secole de istorie 
creştină, ci şi pe Cel care stă la baza acestei istorii. . . 

Mărturisesc încă de la început că realizarea unei cărţi anti-evanghelia lui Iuda mi se pare 
un proiect plicticos, lipsit de impact. Omul contemporan are o cultură dobândită din filme 
documentare, prea puţin din lectură. De ce totuşi am scris? Am scris pur şi simplu revoltat de 
faptul că filmul despre Evanghelia lui Iuda conţine multe neadevăruri, iscusit prezentate, prin 
care telespectatorii sunt manipulaţi. Mi s-a părut necinstit ca unui astfel de film, plin de idei 
greşite, să i se atribuie valoare ştiinţifică. Filmul nu se rezumă la prezentarea descoperirii unui 
document, ci prezintă o perspectivă pur şi simplu mincinoasă asupra adevărului istoric. Cred 
că pe viitor vor apărea din ce în ce mai multe studii care vor confirma această afirmaţie a mea. 

Cartea de faţă este o culegere de articole în care, pornind de la vânzarea Mântuitorului şi 
de la analiza unor idei din Evanghelia lui Iuda, am încercat să combat ceea ce ar putea fi 
numit cugetul lui Iuda - de la dogmatică la morală, de la iconografie la literatură. Nu cred că 
prin cartea de faţă cineva se va apropia de Biserică. Nu urmăresc aceasta. Urmăresc însă ca 



cei care au stat aproape de Biserică şi vor să o părăsească din pricina Evangheliei lui Iuda să 
fie informaţi corect în privinţa acestui subiect. Cred că, deşi unele argumente vor fi plic- 
tisitoare, merită cunoscute. îndrăznesc chiar să te rog să ai răbdare cu parcurgerea acestei 
cărţi. Şi nu pentru că ea conţine ideile mele. De altfel, aşa cum vei putea constata, eu am în- 
cercat să îmi asum poziţia de martor al apărării într-un proces în care Iuda acuză Biserica. Am 
încercat să pun cap la cap cât mai multe mărturii din Sfânta Scriptură şi din Sfânta Tradiţie 
care lămuresc problema în cauză. Am folosit un număr foarte mare de citate, de pe baricade 
pro sau contra Bisericii. Rolul meu aproape se pierde. Dacă totuşi mi-am permis să semnez 
volumul de faţă a fost nu pentru că am prezentat dovezile într-un mod părtinitor, ci pentru că 
nu am vrut să se creadă că autorul se ascunde sub masca anonimatului. Da, îmi asum toate po- 
ziţiile Bisericii privitoare la cazul Iuda. Şi nu o fac pentru că aş fi manipulat de Biserică. O fac 
pentru că mă bucur că sunt fiu al Bisericii. Mă bucur că Dumnezeu m-a adus de la rătăcire la 
lumină. 

Cu mai mult de zece ani în urmă am crezut şi eu că Scripturile Bisericii sunt cenzurate şi că 
texte precum Evanghelia după Toma sau Viaţa Sfântului Issa - care prezenta viaţa lui Iisus în 
India - sunt mult mai preţioase. (Perioada respectivă am descris-o, cu lux de amănunte, în 
Jurnalul convertirii - De la zeiţa morţii la împăratul Vieţii, Editura Lucman, 2006). 

închei această introducere cu o ultimă idee. Când, la aproape 14 ani, am aflat că mama mea 
s-a sinucis, primul lucru a fost să dau drumul la muzică, iar al doilea să deschid Biblia. Am 
deschis-o, având inima sfâşiată de durere. Dar primele pagini ale Vechiului Testament nu au 
răspuns inimii mele. Aşa că am închis cartea, dezamăgit. Poate că, dacă aş fi ştiut că e mai 
bine să citesc Noul Testament, care mă punea la picioarele lui Hristos, viaţa mea ar fi fost 
alta. Mai curată, mai frumoasă, lipsită de durerile şi de căderile pricinuite de necunoaşterea lui 
Hristos şi a Bisericii Sale. 

Recunosc - fără să mă smeresc - că lucrarea de faţă este o lucrare aridă, o lucrare rece. Nu 
este o carte care să ofere o ieşire din labirintul spiritual în care se află mulţi oameni în zilele 
noastre. Este o carte pe care, citind-o, vei simţi nevoia să o laşi din mână pentru a lua o gură 
de aer sau pentru a te relaxa, pur şi simplu. Dar încerc să mă dezvinovăţesc: nu eu sunt de 
vină, ci subiectul pe care îl tratez. Evident, nu sunt eu de vină că Iuda L-a vândut pe Hristos 
pentru treizeci de arginţi, nici că unii eretici au scris un text pe care l-au pus sub numele 
vânzătorului, nici că ereticii cainiţi - care trăiau în patimi de tot felul, ca nişte veritabili 
tantrici injectaţi în spaţiul creştin - considerau acest text Evanghelie. . . 

Dacă există o vină a mea, este că nu am scris această carte cum a scris Sfântul Irineu de Lyon 
monumentala lucrare împotriva ereziilor, cunoscând cu precizie învăţătura cea adevărată şi 
tăind cu pricepere cu sabia cuvântului în carnea ereziei. Eu am scris greoi, târându-mă pe burtă, 
ca să spun aşa, şi lămurindu-mă pe mine însumi în timp ce îi lămuream pe alţii. Spun aceasta nu 
spre ruşinea mea, ci pentru că mi se pare firesc să îmi recunosc măsura. . . 

Mă rog Bunului Dumnezeu să apară cărţi cât mai folositoare pe această temă, cărţi care să 
pună în umbră scrierea mea, dar care să ajute cât mai multă lume. Nădăjduiesc sincer că prin 
cele scrise aici nu voi vătăma pe nimeni, ci că Hristos va veni în ajutor şi le va lumina minţile 
celor care s-au lăsat păcăliţi de „Evanghelia lui Iuda" sau de alte rătăciri, aducându-i la 
cunoaşterea Adevărului l . 

Praznicul Sfântului Nicolae, 
6 decembrie 2006 



1 Această carte este, într-un fel, Testamentul meu teologic înaintea integrării în Uniunea Europeană. 

O introducere despre 
„partea leului" 



Cititorule, ştii câţi bani ia un autor dintr-o carte? Te-ai gândit vreodată cum sunt plătiţi 
scriitorii pentru ceea ce fac? Sau câţi bani poate scoate un editor dintr-o carte vandabilă? E un 
subiect pe care îl cunosc bine. Am scris aproape douăzeci de cărţi, şi am tipărit - ca editor - 
mult mai multe. 

Nu e greu de înţeles că în spatele oricărui demers editorial pot exista şi interese financiare. . . 
In comunicatul Sfântului Sinod al Bisericii Ortodoxe a Greciei despre Codul lui Da Vinci, prima 
apreciere critică este următoarea: „Este binecunoscut faptul că acest roman, care a devenit apoi 
un best seller mondial, graţie aportului adus de mai multe «cercuri» la publicitatea lui, a reuşit 
să obţină cel mai mare succes editorial după cartea Harry Potter, îmbogăţindu-i astfel pe scriitor 
şi pe editori" [97; 6]. Evident, s-a început cu această frază, şi nu cu polemica teologică, pentru 
că omul simplu poate înţelege uşor că pentru unii banul poate fi mai important decât adevărul. 

Raportul ban-adevăr merită observat şi în privinţa comerţului cu antichităţi. In cartea 
Evanghelia pierdută, editată de National Geographic, citim: „Ludwig Koenen, profesor la 
Universitatea Michigan şi eminent papirolog, a rezumat astfel lucrurile (privitoare la acest 
comerţ - n.n.): «Pe vremea cât am locuit în Egipt am învăţat că nu poţi avea încredere în ceea 
ce-ţi spune vânzătorul sau comerciantul». A exagera, a înşela sau a minţi în faţă ţine de arta 
negocierii dintr-un bazar egiptean. Pur şi simplu, asta face parte din regula jocului, este un 
element esenţial în actul de a oferi şi cumpăra, joc pe care îl perpetuează astfel generaţii întregi. 
Toate mijloacele sunt scuzabile pentru a face ca un obiect să pară valoros sau autentic" 1 [43; 

(In aceeaşi carte citim şi despre problemele legate de un asemenea tip de comerţ: „Un 
exemplu uluitor în acest sens este cel al comerciantului de antichităţi Frederick Schultz, din 
New York, care a fost condamnat în 2002 sub acuzaţia de a fi conspirat la primirea de obiecte 
antice egiptene, printre care şi un bust de faraon, pe care 1-a vândut mai târziu contra sumei de 
1,2 milioane de dolari americani, obiect pe care comerciantul britanic Jonathan Tokely-Parry 
îl scosese clandestin din Egipt, ca pe un suvenir fără valoare" [43; 26].) 

Să vedem acum povestea călătoriilor Evangheliei lui Iuda. Cu lux de amănunte ea poate fi 
găsită în cartea lui Herbert Krosney, Evanghelia pierdută 2 . în articolul lui Andrew Cockburn, 
„Evanghelia după Iuda" 3 , apărut în revista National Geographic, mai, 2006, citim: 

„Când negustorul de antichităţi din Zurich, Frieda Nussberger Tchacos, a cumpărat, în 
2000, Evanghelia după Iuda pentru cea 300 000 de dolari, fusese de vânzare pentru aproape 
20 de ani şi purtată din Egipt prin Europa şi SUA [...] Ea nu vrea să spună cât a plătit, 
admiţând doar că suma zvonită, de 300 000, e «greşită, dar pe aproape»". Doamna Tchacos a 
încercat să vândă manuscrisul Universităţii Yale, dar interesul profesorului Babcock a fost 
depăşit de îndoielile legate de provenienţa Codexului care conţinea Evanghelia lui Iuda şi alte 
manuscrise. A încercat apoi să îl vândă unui anume „Bruce Ferrini, un cântăreţ de operă 



1 în filmul Evanghelia după Iuda s-a insistat asupra faptului că Evanghelia lui Iuda este autentică, deşi nu a fost 
scrisă de Iuda. 

2 Editura Egmont, 2006. 

3 Citatele din paragraful următor sunt extrase din acest articol [91; 45-47]. Precizez aceasta pentru a întări 
autenticitatea afirmaţiilor. 



convertit în negustor de manuscrise vechi. în schimbul lui Iuda şi al altor manuscrise (care nu 
sunt nici pe departe la fel de celebre ca textul despre Iuda - n.n.), Ferrini i-a dat lui Tchacos 
un contract de vânzări cu o companie a lui, pe nume Nemo, şi două cecuri postdatate, de 1,25 
milioane $ fiecare". Afacerea aceasta, dacă ieşea, ar fi fost o afacere extrem de avantajoasă 
pentru doamna Tchacos 1 şi ne oferă o imagine asupra sumelor vehiculate în negoţul cu 
manuscrise... Avocatul Mărio Roberty i-a atras atenţia doamnei Tchacos că fusese păcălită de 
Ferrini. Ceea ce urmează pare o secvenţă din filmele poliţiste: „Pentru a-1 determina pe negus- 
torul din Akron să returneze codexul, Roberty 1-a înrolat pe Michael van Rijn, fost negustor şi 
arma de distrugere în masă a comerţului cu antichităţi. Van Rijn conduce de la Londra un site 
specializat, în care îşi atacă fără scrupule duşmanii din lumea antichităţilor. Informat de Ro- 
berty, van Rijn a lansat ştirea despre evanghelie, adăugând că era «în ghearele 
multitalentatului negustor de manuscrise Bruce P. Ferrini», care se afla în «dificultăţi fi- 
nanciare». In termeni duri, i-a avertizat pe potenţialii cumpărători: «Cumperi? Atingi? Vei fi 
dat în judecată!»" Strategia a dat rezultatele aşteptate şi codexul a fost recuperat. Rodolphe 
Kasser, un expert în texte copte, a fost contactat pentru a descifra manuscrisul. „In timp ce 
Kasser a început scrupuloasa reconstituire din fragmente a textului, Roberty a găsit o soluţie 
ingenioasă la problema provenienţei: să vândă traducerea şi drepturile de publicare, promiţând 
să returneze materialul original în Egipt. Fundaţia lui Roberty, care are acum în grijă 
manuscrisul, a semnat un acord cu National Geographic Society. Scăpată de grijile ei de 
marketing, Tchacos a devenit ea însăşi puţin mistică. «Totul e predestinat - murmură. Iuda 
m-a ales pe mine să îl reabilitez.»" 

Tot ca într-un roman poliţist, am citit şi recitit declaraţia aceasta a doamnei Tchacos, 
adulmecând parcă arma crimei. Şi, în sfârşit, mi-am format un punct de vedere. Iată pe scurt 
istoria - o repet pentru că bănuiesc că cititorii vor ajunge singuri la concluzia mea: Doamna 
Tchacos cumpără un manuscris cu aproximativ 300 000 de dolari, apoi încearcă să îl vândă. 
Primul client nu e interesat, dar al doilea, Bruce Ferrini, se arată dispus să îl cumpere, alături 
de alte manuscrise, pentru 2,5 milioane de dolari şi pentru compania Nemo. In cele din urmă, 
când şi-a dat seama că a fost trasă pe sfoară de Ferrini, Frieda Nussberger Tchacos a recurs la 
ajutorul unui avocat, Roberty. Acesta a pus-o în legătură cu Michael van Rijn, „arma de 
distrugere în masă a comerţului cu antichităţi". Van Rijn a ajutat-o, implicându-se în 
recuperarea manuscrisului - chiar dacă recuperarea nu implica restituirea acestuia către ţara 
din care fusese scos în mod ilegal. După recuperarea codexului, avocatul Roberty are ideea de 
vindere a traducerii şi a drepturilor de publicare a textului, manuscrisul urmând a fi returnat 
Egiptului. Contractul s-a făcut, clientul fiind National Geographic Society. Una din 
frazele-cheie din articol privitoare la peripeţiile Evangheliei lui Iuda este următoarea: 
„Scăpată de grijile ei de marketing, Tchacos a devenit ea însăşi mistică. «Totul e predestinat - 
murmură. Iuda m-a ales pe mine să îl reabilitez.»" 2 [91; 45-47]. 

Adică doamna Tchacos a devenit puţin mistică abia după ce a făcut contractul cu National 
Geographic Society... Am citit multe cărţi legate de experienţe mistice, dar e greu de crezut că 
ceea ce s-a întâmplat în acest caz e de natură mistică. E clar că doamna Tchacos a avut interesul 
ca Evanghelia lui Iuda să fie promovată cât mai bine. Ar fi fost ciudat ca ea să nu se fi implicat în 
această promovare. . . 



1 în articolul despre „Apariţia Evangheliei lui Iuda", de Barry Meier şi John Noble Wilford , din The New York 
Times - 13 aprilie 2006, apar vehiculate sume apropiate: „ca parte a acordului cu Fundaţia, dealer-ul Frieda 
Tchacos Nussberger trebuie să primească între 1 milion şi 2 milioane de dolari din acele proiecte de la National 
Geographic, a declarat Mărio Roberty, avocatul ei". 

2 în cartea lui Herbert Krosney Evanghelia pierdută, cuvintele Friedei Tchacos Nussberger sunt următoarele: 
„Aveam o misiune. Iuda îmi cerea să fac ceva pentru el. De fapt, acum, dacă mă gândesc mai bine, este mai mult 
decât o misiune. Cred că am fost aleasă de Iuda pentru a-1 reabilita" [43; 179]. 



Misiunea aceasta nu este o misiune care implică nevoinţă sau lipsuri ieşite din comun. E o 
misiune care ei îi aduce avantaje materiale certe... Acesta este unul din principalele elemente 
de care trebuie să se ţină seama de către cei care se lasă păcăliţi de pseudo-Evanghelia lui Iuda 
- că o uriaşă campanie de reclamă a făcut un text eretic mai cunoscut decât multe texte scrise 
de Sfinţii Bisericii. Totuşi, reclama nu este justificată, textul respectiv nefiind decât un fals - 
pentru că nu este scris de Iuda, ci este scris mai târziu. Chiar dacă ar fi fost scris în secolul al 
II-lea, şi ar avea atâtea sute de ani vechime, tot un fals este, pentru că nu e scris de Iuda, ci de 
urmaşii săi eretici. 

Nu ar fi de mirare ca Iuda să fie „reabilitat" de lumea de astăzi, care, pentru a-şi justifica 
propriile păcate, ar fi gata să îl reabiliteze şi pe diavol (doar guru-ul new-age-ist Rajneesh 1-a 
definit ca fiind un „dumnezeu în devenire"). Dar ar fi trist ca această reabilitare să aibă loc. Ar 
fi o nouă vindere şi o nouă răstignire a lui Hristos. E adevărat, nu pe 30 de arginţi, ci pe o 
sumă mult mai mare. Dar tot preţul vânzării lui Hristos ar fi - vânzătorii ştiind bine ce oferă în 
schimbul credulităţii noastre. . . 

In cartea sa Daruri şi anateme, părintele diacon Andrei Kuraev scria: „Mitul despre 
ucenicia lui Hristos în India este necesar pentru realizarea cu succes a afacerilor legate de 
misionarism în Europa şi în Rusia: ar trebui, chipurile, şi voi, ortodocşii, să urmaţi exemplul 
lui Hristos şi, în locul cărţilor cu profil ortodox, să cumpăraţi cărţile privind «diagnosticarea 
karmei». Aşa încât tipăriturile de senzaţie, care vorbesc despre descoperirea urmelor 
peregrinării lui Hristos prin Orient, trebuie luate drept clipuri obişnuite de publicitate" [44; 
311]. 

Din perspectiva câştigurilor financiare se poate face o paralelă între editarea 
pseudo-Scripturilor despre Iisus în India şi editarea pseudo-Evangheliei lui Iuda. Evanghelia 
lui Iuda aduce mult mai mulţi bani. Şi nu doar pentru că este mai veche. Ci şi pentru că ne 
oferă o istorie metamorfozată, trecută prin patul lui Procust, ajustată pe măsura necredinţei 
noastre... 



*** 



O întrebare pe care şi-au pus-o mai mulţi teologi: cum de Codexul Tchacos - care conţine 
Evanghelia lui Iuda - poartă numele persoanei care s-a ocupat cu vinderea lui? E ca şi cum ai 
spune că e mai important vânzătorul decât ceea ce a vândut. La limită, e ca şi cum ai spune că 
Hristos este „Cel vândut de Iuda", în loc să spui că Iuda e vânzătorul lui Hristos. Adică, pur şi 
simplu se inversează raportul valoric. In loc ca doamna Frieda Nussberger Tchacos să îşi fi luat 
numele de „avocată a lui Iuda" - dacă se simţea chemată să îl „reabiliteze" -, s-a ajuns ca 
tocmai codexul să poarte numele ei. Acest demers are totuşi şi partea lui pozitivă. Poate că, nu 
întâmplător, Dumnezeu a rânduit ca până şi numele primit de codex - „Codexul Tchacos" - să 
ne arate cât de mult s-a implicat un negustor de antichităţi în promovarea unui text controversat. 
Deci important nu era numai conţinutul, ci şi avantajele aduse de promovarea lui. Quod erat 
demonstrandum. . . 



1 Precizez că, prin contractul cu editura care a tipărit cartea de faţă, am renunţat la plata drepturilor de autor 
pentru acest volum. Cred că este nevoie să înţelegem că, dacă luptăm pentru adevăr, nu este bine să căutăm 
avantaje materiale... 

Misterul celor „patru vânturi" 



în conferinţele pe care le-am ţinut în centrele universitare, am avut ocazia să primesc şi 
întrebări copilăreşti. Una dintre ele suna cam aşa: „De ce totuşi Biserica a primit patru 
evanghelii? Pentru că există doar patru puncte cardinale şi patru vânturi? Dacă e să numărăm 
toate vânturile, ar trebui să fie în Biblie o groază de evanghelii. Şi am auzit că Sfântul Maxim 
Mărturisitorul explica aşa: sunt patru evanghelii pentru că sunt patru elemente - pământ, apă, 
aer, foc. Cum a putut Biserica să îşi însuşească o idee lipsită de logică?" 

Voi răspunde printr-o scrisoare la această problemă. . . 

Prietene, întrebarea ta e foarte importantă şi pentru mine, nu numai pentru tine. In Biblie 
nu scrie niciunde că trebuie să fie doar patru evanghelii şi doar patru. . . . 

Patru evanghelii, patru vânturi, patru elemente... Ciudat, nu? Să vedem cum dezleagă 
filmul făcut de National Geographic acest nod gordian. . . 

„Cum au hotărât episcopii ce să includă în Noul Testament şi ce nu? Cumva, Evanghelia lui 
Iuda a fost «tăiată la montaj»". Să vedem detaliile: „Lyon, 180 d.Hr. Un influent episcop, pe 
nume Irineu, e pe cale să clarifice mesajul prin respingerea celor mai multe dintre evanghelii. In 
acea vreme, în comunităţile creştine circulau peste 30. Conform lui Irineu, trebuia să fie doar 
patru: Evanghelia după Matei, Marcu, Luca şi Ioan. «Există patru evanghelii şi nu mai multe. 
Patru, ca punctele cardinale. Patru, ca direcţiile vântului. Biserica, răspândită în toată lumea, are 
în Evanghelii patru stâlpi. In centrul acestora este Iisus.» Argumentul său este ilogic pentru 
oamenii de azi: există patru puncte cardinale şi patru vânturi şi trebuie să fie patru Evanghelii: 
după Matei, Marcu, Luca şi Ioan". 

Să încercăm să o luăm încet, ca la şcoală. Dacă argumentul Sfântului Irineu este ilogic 
pentru oamenii de azi, înseamnă că este ilogic şi pentru noi, că noi trăim azi. Da, e ilogic să 
fie patru evanghelii pentru că sunt patru vânturi. Ce mai, e o prostie, nu e doar ilogic, dacă 
stăm să ne gândim bine. 

Un preot îmi spunea că lucrurile duhovniceşti trebuie primite aşa cum sunt, că nu trebuie să 
le judecăm noi... Dar cum să nu judec? A zis oare Hristos să fie numai patru evanghelii? Nu. 
Au zis Sfinţii Apostoli? Nu scrie niciunde. 

Chestiunea e flagrantă... A avut oare Sfântul Irineu vreo vedenie (aşa cum a avut Sfântul 
Ioan Evanghelistul când a scris Apocalipsa) de a stabilit numărul de patru evanghelii? Nu, nu 
scrie niciunde aşa ceva. Şi dacă argumentul Sfântului Irineu e ilogic pentru oamenii de azi, de 
ce ar fi fost logic pentru oamenii din vremea lui? Şi-o fi schimbat logica principiile? Poate că, 
pe vremea aceea, creştinii nu erau bine pregătiţi intelectual, cum sunt astăzi, când fac atâtea 
facultăţi, şi chiar doctorate. . . 

Ce bine era să fi fost mai multe evanghelii... Măcar cinci, să fi fost şi cea despre Iuda. Să 
nu mai fie ponegrit săracul Iuda. Oricum, nu e un text mare, nu durează mult cititul. . . Dar nu 
a trecut de „cenzură". . . 

Patru evanghelii, pentru că sunt patru puncte cardinale. Eu am acum trei copii. Pot spune: 
am trei copii, pentru că trei sunt persoanele Sfintei Treimi. Dacă voi avea patru, voi spune că 
am şi eu patru pentru că Biserica are patru evanghelii. Dacă voi avea nouă, voi spune că am 
nouă pentru că sunt nouă puteri cereşti. Şi, dacă voi avea doisprezece, voi spune că am 
doisprezece pentru că acesta a fost numărul sfinţilor apostoli. . . 

11 



Nu pot înţelege de ce a fost considerat atât de strălucit episcopul Irineu. ... Dacă Biserica ar 
fi fost plină numai de oameni de valoare ca el, e de mirare că nu s-a ales praful de ea. 

Chiar, cum de a rezistat Biserica?... Dacă principiile după care s-a format Biserica şi 
canonul Scripturii erau atât de subţiri, de uşor de dărâmat, cum de a rezistat Biserica?... Cum 
de a rezistat Biserica? Te întreb şi mă întreb: cum de a rezistat Biserica?... 

Ajunşi aici, te rog să mă ierţi pentru rândurile pe care le-ai citit până acum în acest capitol. 
Nu exprimă deloc nici ideile şi nici frământările mele. M-am lăsat purtat puţin de curentul 
lansat de National Geographic doar pentru a încerca să duc la limită ideea lor. Acum mă voi 
apuca să răspund la întrebarea „De ce a primit Biserica doar patru evanghelii? Şi ce legătură 
au ele cu numărul vânturilor sau cu numărul punctelor cardinale?" 

Voi începe prin a cita fragmentul din opera Sfântului Irineu referitor la numărul 
evangheliilor: 

Pasajul Sfântului Irineu: „Nu poate exista nici un număr mai mic, nici unul mai mare de 
Evanghelii. într-adevăr, cum există patru regiuni ale lumii în care trăim şi, la fel, patru vânturi 
principale, şi cum Biserica este răspândită pe tot pământul, având drept coloană şi sprijin 
Evanghelia şi Duhul vieţii, e firesc ca ea să aibă patru coloane de aer care să insufle din toate 
părţile nestricăciune şi să dea viaţă oamenilor. De unde rezultă în mod limpede că Logosul, 
Creatorul universului, care stă peste heruvimi şi ţine laolaltă toate cele, când s-a arătat 
oamenilor, ne-a dat o Evanghelie cu chip împătrit, deşi susţinută de un singur Duh. Astfel 
David, implorând venirea Sa, zicea: «Cel ce şezi peste heruvimi, arată-Te!» Căci heruvimii au 
patru chipuri, iar chipurile lor sunt imagini ale lucrării Fiului lui Dumnezeu. (...) Iată, aşadar, 
că după lucrarea Fiului lui Dumnezeu se prezintă şi chipul acelor fiinţe; iar după chipul acelor 
fiinţe se prezintă şi caracterul Evangheliei: patru chipuri de fiinţe, patru forme ale 
Evangheliei, patru forme ale lucrării Domnului. De aceea au şi fost date oamenilor patru 
alianţe: prima a fost încheiată cu Noe, după potop; a doua a fost încheiată cu Abraham, sub 
semnul tăierii împrejur; a treia a fost dăruirea legii în vremea lui Moise; în sfârşit, a patra, care 
reînnoieşte omul şi recapitulează totul în ea, este cea care, prin Evanghelie, îi înalţă pe oameni 
şi-i face să-şi ia zborul spre împărăţia cerească. 

Dacă aşa stau lucrurile, atunci deşerţi la minte, neştiutori şi smintiţi peste măsură sunt cei care 
resping forma sub care ni se înfăţişează Evanghelia, introducând, de la sine putere, fie un număr 
mai mare, fie un număr mai mic de figuri decât cele despre care tocmai am vorbit, unii pentru a 
părea că am găsit ceva mai mult decât adevărul, ceilalţi pentru a respinge «iconomia» lui 
Dumnezeu" [88; 10-11]. 

înainte de a vedea dacă afirmaţiile despre cele patru vânturi sunt ilogice, aşa cum susţine 
filmul Evanghelia lui Iuda, ne vom opri puţin asupra figurii Sfântului Irineu de Lyon. Era el 
oare un om lipsit de minte, un om cu un nivel intelectual redus? Nu, în nici un caz. El a fost 
una dintre cele mai strălucitoare minţi ale veacului al II-lea. A fost un ucenic al Sfântului 
Policarp de Smirna, care la rândul său fusese ucenic al Sfântului Apostol şi Evanghelist Ioan. 
Se poate spune că era un fel de nepot duhovnicesc al Sfântului Ioan. 

Lucrul acesta este prea cunoscut în lumea teologică pentru a nu fi fost cunoscut şi de 
realizatorii filmului despre Iuda. Faptul că, deşi au făcut dese referiri la Sfântul Irineu, nu au 
menţionat legătura sa cu Sfântul Policarp şi implicit cu Sfântul Ioan, arată nu doar lipsă de 
profesionalism, ci lipsă de obiectivitate. Dacă într-un documentar pe o temă atât de fierbinte, 
în care al treilea personaj - după Hristos şi Iuda - este Sfântul Irineu, se trece cu vederea 
„descendenţa spirituală" a sfântului, ne putem da seama că rostul filmului nu a fost de a ne 

prezenta o imagine completă a personalităţii sale, ci de a ne manipula prin selecţia 
informaţiilor oferite 1 . 

Pe de altă parte, e puţin probabil ca cineva să nu fi înţeles că Sfântul Irineu făcea o figură 
de stil atunci când spunea că există patru Evanghelii pentru că există patru vânturi. De ce nu 
s-a pomenit în film şi de cele patru alianţe dintre Dumnezeu şi om - cu Noe, cu Avraam, cu 
Moise şi cea adusă de Evanghelie? Asta pentru că - dacă citatul din împotriva ereziilor ar fi 
fost mai amplu - s-ar fi putut înţelege că Sfântul Irineu a fost un mare teolog, şi nu un om care 
susţinea idei lipsite de logică. . . 

Sfântul Irineu de Lyon nu a încercat să facă nici o selecţie a Sfintelor Evanghelii. Biserica 
nu primise alte Evanghelii. Primele patru evanghelii fuseseră scrise în primul secol al erei 
noastre, ultima dintre ele fiind scrisă de Sfântul Evanghelist Ioan, care a încercat să 
completeze mărturia primilor trei evanghelişti. Memoria Sfântului Ioan Evanghelistul era vie 
în Biserică. Sfântul Irineu a trăit la mai puţin de o sută de ani de la moartea Sfântului Ioan şi 
pe vremea sa trăiau oameni care îl cunoscuseră şi îl ascultaseră pe marele Apostol... Meritul 
Sfântului Irineu a fost de a fixa în scris un canon al cărţilor Noului Testament, pentru a ajuta 
creştinii să nu primească alte noi scripturi. Existau diferite epistole puse sub numele Sfinţilor 
Apostoli şi era nevoie să se precizeze care erau de origine apostolică şi care nu. Dar nu a 
existat nici o altă Evanghelie care să fi fost primită de Biserica primară. Ideea unei selecţii a 
Evangheliilor nu are nici o acoperire istorică. Dacă Biserica ar fi primit în primul secol o 
Evanghelie de care mai apoi s-ar fi lepădat, ar fi arătat că în Biserică domnea haosul, nu 
Duhul Sfânt. 

Biserica a existat înaintea Evangheliilor. Cum ar fi putut răsări în Biserică o Evanghelie 
pusă pe seama unui sfânt apostol, câtă vreme apostolul respectiv nu îi recunoştea provenienţa? 
Sfintele Evanghelii nu au fost testamentele Sfinţilor Evanghelişti. Ei au mai trăit după scrierea 
Evangheliilor, întărind prin viu grai cele scrise din insuflare dumnezeiască. Şi cine ar fi avut 
curajul să arunce o Evanghelie scrisă de un sfânt apostol? Nimeni. Nu au existat în Biserică 
alte evanghelii, decât cele patru care au rămas până astăzi şi care vor rămâne până la sfârşitul 
lumii. Faptul că diferitele grupări eretice, care se rupseseră de Biserică din lucrarea diavolului, 
au născocit alte Evanghelii, punându-le sub numele sfinţilor, nu trebuie să creeze tulburare. 

Condamnarea cărţilor eretice de către Biserică a avut ca scop tocmai evitarea confuziei: 
„Dacă în Biserică ar răspândi cineva, ca sfinte, cărţile cu titluri (nume) false ale 
necredincioşilor (ereticilor), spre paguba poporului şi a clerului, să se caterisească" - Canonul 
60, Sinodul Apostolic [30; 38]. 

Biserica a primit patru Sfinte Evanghelii, pentru că doar atâtea Evanghelii s-au scris de către 
Sfinţii Apostoli. Nu a existat nici o altă Evanghelie scrisă de vreun apostol. . . 

Nu mi se pare lipsit de logică Sfântul Irineu atunci când face o comparaţie între numărul 
vânturilor sau al punctelor cardinale. Mi se par lipsiţi de logică cei care nu văd în cuvintele 
sale o figură de stil, ci le înţeleg brut, după principiul cauză-efect: „Numărul de patru vânturi 
implică patru evanghelii. . ." 

Sfântul Maxim Mărturisitorul a scris la rândul său: „De aceea Evangheliile sunt patru la 
număr, fiindcă pot fi înţelese de cei ce sunt încă sub simţuri şi supuşi corupţiei. Căci patru 
sunt şi elementele lumii acesteia şi patru iarăşi virtuţile din care se alcătuieşte lumea 
duhovnicească..." [53; 216]. Astfel de tâlcuiri se găsesc în număr mare la Sfântul Maxim. El 



1 Să presupunem că cei de la National Geographic au fost pur şi simplu păcăliţi de realizatorii filmului despre Iuda. 
E într-adevăr imposibil să ai cunoştinţe atât de vaste, încât să fii specialist în toate domeniile. Dacă ar fi fost aşa, era 
de aşteptat ca, după lansarea filmului şi după norul de critici venit din lumea creştină, National Geographic să îşi fi 
cerut oficial scuze pentru promovarea unui film lipsit de obiectivitate. Nu poate reproşa nimeni lipsa credinţei în 
Dumnezeu, dar lipsa profesionalismului ştiinţific trebuie sesizată şi sancţionată de opinia publică. (Oricum, şi dacă 
ar fi existat scuze oficiale, efectul lor ar fi fost infim. Bomba mediatică a fost deja aruncată. Şi a apucat să 
explodeze. Tot ce se poate face este salvarea unui număr cât mai mare de victime) 

încearcă să găsească sensuri duhovniceşti în referiri scripturistice în care omul de astăzi nu ar 
vedea nimic duhovnicesc. Numai că scrierile Sfântului Maxim nu pot fi înţelese de către omul 
lipsit de o pregătire duhovnicească şi intelectuală. Sfântul Maxim Mărturisitorul nu a fost doar 
un om de rugăciune, a fost unul dintre cei mai culţi oameni ai vremii sale... Nu există patru 
Evanghelii pentru că patru sunt şi elementele lumii acesteia - pământ, apă, aer, foc. Dacă ar fi 
fost cinci Evanghelii, Sfântul Maxim ar fi scris că sunt cinci, ca şi elementele lumii acesteia, 
şi ar fi numărat şi eterul - pe care l-ar fi socotit separat de foc . . . 

Nu consider însă că este de ajuns lămurirea figurii de stil făcute de Sfântul Irineu, sau a 
celei făcute de Sfântul Maxim Mărturisitorul (căruia ereticii i-au tăiat limba şi mâna 
dreaptă pentru a nu mai propovădui învăţătura Bisericii). 

Să ne gândim că Biserica ar fi primit mai multe Evanghelii, nu patru. Ce s-ar fi întâmplat? 
Atunci ar fi existat contrazicere între ele. Pentru că nu au existat alte texte pseudo-evanghelice 
care să nu se contrazică cu Sfintele Evanghelii şi cu predaniile apostoleşti. Sfântul Ioan Gură 
de Aur a scris: „Acordul dintre Evanghelii este dovedit nu numai de către întreaga lume care a 
primit cele spuse în ele, dar şi de duşmanii adevărului" [38; 20]. Dacă Biserica ar fi primit mai 
mult de patru Evanghelii, dezacordul ar fi fost vădit nu numai de „duşmanii adevărului", ci şi 
de fiii Bisericii. 

Or, ce motiv avea Biserica să amestece adevărul cu minciuna? Din moment ce 
Evangheliile scrise de cei patru sfinţi: Marcu, Luca, Matei şi Ioan aveau aceeaşi învăţătură şi 
nu se contraziceau între ele, ce rost avea să li se adauge şi alte Evanghelii? 

Cum ar fi fost ca într-o duminică să se citească la Biserică despre faptul că Iuda 1-a vândut 
pe Hristos şi în duminica următoare că Iuda a fost de fapt apostolul preferat, corifeul 
soborului apostolesc? Ce om întreg la minte ar fi primit învăţătura Bisericii, dacă aceasta ar fi 
conţinut lucruri contradictorii? 

Biruinţa Bisericii a fost de fapt biruinţa Adevărului. A fost biruinţa lui Hristos. Biserica nu 
a avut o putere lumească, a avut şi are putere dumnezeiască, fiind Trupul lui Hristos, 
Dumnezeu Omul... Numai prin puterea Adevărului au putut apostolii să cucerească lumea şi 
să ruşineze înţelepciunea cea mincinoasă şi trecătoare. 

La ce puteau ajuta minciunile în faţa închinătorilor la idoli? Cum ar fi putut minciuna să facă 
faţă minunilor înşelătoare făcute de preoţii idoleşti? Sau cum ar fi putut sfinţii să ruşineze 
mulţimea cea nenumărată a filozofilor? Numai puterea lui Dumnezeu, numai puterea Adevărului 
i-a întărit. 

Acestei puteri îi stau împotrivă cei care îi reproşează Bisericii că nu a primit şi alte 
Evanghelii, sau că a respins Evanghelia lui Iuda... Dar Dumnezeu va lămuri lucrurile, şi 
adevărul va ieşi la iveală. Numai că, pentru unii, va fi prea târziu să se mai pocăiască. . . 



întrucât mi s-a părut incorectă afirmaţia din filmul realizat de National Geographic cum că 
„Evanghelia după Iuda a fost «tăiată la montaj»", voi face încă o precizare. Când se face un 
film, se filmează şi unele secvenţe care nu apar în varianta finală. Asta înseamnă secvenţă 
„tăiată la montaj". . . 

Secvenţa cu „Evanghelia lui Iuda" nu a fost filmată o dată cu celelalte Evanghelii, ci zeci 
de ani mai târziu, după moartea Sfinţilor Apostoli. Ea nu a fost tăiată la montaj, ci a fost 
filmată ulterior, după terminarea filmului. Şi, chiar dacă s-au chinuit unii în secolul al XX-lea 
să refacă filmul, încercarea nu le-a reuşit. Pur şi simplu, secvenţa pare scoasă din alt film. Nu 
se potriveşte deloc cu celelalte 1 . E ca o secvenţă cu un ucigaş în serie inclusă într-un film de 
desene animate. Dacă cineva ar încerca să facă un astfel de montaj, nu l-ar aprecia nimeni 
(poate numai persoanele cu probleme psihice). 



1 E ca şi cum ai lua o piesă de la un puzzle şi ai încerca să o foloseşti în altul. Nu se potriveşte. . . 

Cine nu înţelege incompatibilitatea dintre Evangheliile Bisericii şi Evanghelia lui Iuda ar 
trebui să le citească, în linişte, pe toate. Poate că, după lecturi repetate, va înţelege ce ar fi fost 
firesc să înţeleagă încă de la prima parcurgere în paralel a Evangheliei lui Iuda şi a textului 
Sfintelor Scripturi. Totuşi creştinii nu îl vor lua în râs, ironizându-1, ci se vor bucura că, în 
cele din urmă, a ajuns şi el la cunoaşterea adevărului. Şi îl vor ierta pentru că i-a considerat 
„lipsiţi de logică"... 

With God on Judas' side? 
De vorbă cu tine 



- Spune-mi sincer, lasă la o parte tot ce învaţă Biserica, am avea oare vreun motiv să 
considerăm că Iuda a fost un erou? Uite, cartea asta, cu Evanghelia după Iuda. . . 

- O ştiu, am citit-o şi eu, pentru a şti să o combat. 

- în melodia „With God on Our Side" (Cu Dumnezeu de partea noastră), Bob Dylan ne 
provoacă: „Va trebui să hotărăşti singur dacă Iuda Iscarioteanul II are pe Dumnezeu de partea 
sa" [85; 3]. Tu ce crezi? 

- Sunt de acord cu asta... Dar, pentru a alege, trebuie să cunoaştem cât mai bine cum au 
stat lucrurile. 

- Şi ce facem acum, punem faţă în faţă Evanghelia după Iuda cu Evangheliile din Noul 
Testament? 

- De ce nu? 

- Nu reuşeşti să mă convingi aşa. Trebuie să mă convingi fără să te foloseşti de 
Evangheliile Bisericii. 

- Dar nu vreau aşa ceva. E ca şi cum l-ai convinge pe un ateu că împărtăşania e Trupul şi 
Sângele lui Hristos, dar el, crezând asta, nu ar crede totuşi în Dumnezeu. 

- Atunci, la ce i-ar folosi să creadă că împărtăşania e Trupul lui Hristos? 

- Asta eu te întreb. 

- La nimic. Dar un ateu nu are cum să creadă aşa ceva. . . 

- Tu vrei să îţi explic ceva ce ţine de Adevăr, adică de Hristos, fără să aduc argumente din 
învăţătura lui Hristos. 

- Nu, eu vreau să aduci argumente din învăţătura lui Hristos. Dar de unde să ştiu că ea e 
cea prezentată în Noul Testament, şi nu în Evanghelia după Iuda? 

- Cât timp ai la dispoziţie? 

- Câteva minute. 

- Şi în câteva minute vrei să te lămuresc într-o problemă atât de importantă? 

- Nu, uite, o să ne întâlnim altă dată să discutăm câteva ore numai despre asta. Până atunci, 
gândeşte-te dacă poţi contrazice argumentat ideea că Iuda a fost un erou, adevăratul apostol al 
lui Hristos... 

- Pentru asta nu am nevoie decât de zece minute. Uite, te lămuresc acum cum e cu eroul 
vânzător, şi data viitoare vom vorbi despre Evanghelii. Bine? 

- Nu cred că mă poţi convinge aşa uşor. 

- Ai citit Evanghelia după Iuda? 

- Da, cum să nu. 

- Crezi tot ce spune acolo? 

- Tot, nu, îmi e greu să accept treaba cu Făcătorul lumii, că ar fi un spirit inferior, dar nu 
văd nimic rău în a accepta treaba cu apostolul preferat. 

- Ce zice Evanghelia lui Iuda despre prinderea lui Hristos? 

- Ce să zică? Că Iuda L-a vândut, ca să Ii facă un bine. 

- Ce se întâmpla dacă Iuda nu II vindea? 

- Nu ştiu, nu m-am gândit. Nu ne spune textul. . . 

- Ba ne spune. Ştii cum se termină Evanghelia după Iuda? 

- Da, cu capitolul cu trădarea. Nu apare acolo răstignirea. 

- Altceva vroiam să îţi spun. Citeşte cum începe ultimul capitol. 

- După câteva cuvinte care s-au pierdut, scrie: „Marii lor preoţi au cârtit, căci [el] l intrase 
în odaia de oaspeţi 2 pentru rugăciunea lui. Dar unii scribi erau acolo, pândind cu băgare de 
seamă pentru a-1 prinde în timpul rugăciunii, căci le era teamă de popor, fiindcă toţi îl priveau 
ca pe un profet" [85; 45]. 

- Ce e cu asta? 

- Ce să fie? Doar se confirmă cuvintele Evangheliilor adevărate că mai-marii preoţilor 
vroiau să îl prindă pe Hristos. 

-Zice de scribi... 

- Nu zice doar de ei, spune că mai marii preoţilor au cârtit. . . deci aveau de ce să cârtească 
împotriva lui Hristos. Iar scribii erau acolo şi II pândeau pentru a-L prinde, spune textul clar. . . 

- In cazul ăsta, nu mai era nevoie să fie trădat Hristos de Iuda, II prindeau oricum. . . 

- Da, că Hristos nu ţinea predici numai unei mici cete de apostoli, El vorbea de multe ori 
poporului în loc deschis. 

- Aşa e. Dar poate că vroiau să II prindă când era mai puţină lume, să nu iasă scandal. 

- Nici pentru asta nu era nevoie de Iuda. Era nevoie doar să trimită un spion să II 
urmărească pe Hristos. 

- Deci, şi dacă ar fi fost adevărată ideea că Hristos era de fapt un Mare spirit care trebuia 
să moară ca să scape din închisoarea trupului, cum spun gnosticii, tot nu avea rost să îl vândă 
Iuda. 

- Aşa e. 

- Mă mir pur şi simplu că era atât de uşor să se lămurească faptul că Iuda nu poate fi 
dezvinovăţit. Filmul făcut de National Geographic prezintă lucrurile altfel. 

- Vezi? Şi nu m-ai lăsat să folosesc nici un argument din Noul Testament. . . 

- Da, ce să zic. . . Dar Noul Testament ce zice? 

- Acelaşi lucru, că nu era nevoie să se ofere Iuda să îl vândă pe Hristos. în multe locuri 
găsim că evreii vroiau să îl prindă şi să îl omoare... L-au şi prins, dar, pentru că nu venise 
vremea Patimilor, nu L-au putut ucide, şi a scăpat... După ce Hristos a dat mărturie că nici 
un proroc nu este bine primit în patria sa (Luca 4, 24), toţi, în sinagogă, auzind acestea, 
s-au umplut de mânie. Şi sculându-se, L-au scos afară din cetate şi L-au dus pe sprânceana 
muntelui, pe care era zidită cetatea lor, ca să-L arunce în prăpastie; iar El, trecând prin 
mijlocul lor, S-a dus (Luca 4, 28-30). 

Fiul lui Dumnezeu le-a spus în faţă iudeilor că ştia planurile lor de a-L ucide: „ Ştiu că sunteţi 
sămânţa lui Avraam, dar căutaţi să Mă omorâţi, pentru că cuvântul Meu nu încape în voi. Eu 
vorbesc ceea ce am văzut la Tatăl Meu, iar voi faceţi ceea ce aţi auzit de la tatăl vostru ". Ei au 
răspuns şi l-au zis: „ Tatăl nostru este Avraam ". Iisus le-a zis: „Dacă aţi fi fiii lui Avraam, aţi 
face faptele lui Avraam. Dar voi acum căutaţi să Mă ucideţi pe Mine, Omul care v-am spus 
adevărul pe care l-am auzit de la Dumnezeu" (Ioan 8, 37-40). Şi apoi, tocmai pentru că vroiau 
să îl ucidă, Hristos le-a spus iudeilor un cuvânt şi mai dur: „ Voi sunteţi din tatăl vostru diavolul 
şi vreţi să faceţi poftele tatălui vostru. El, de la început, a fost ucigător de oameni şi nu a stat 
întru adevăr, pentru că nu este adevăr întru el. Când grăieşte minciuna, grăieşte dintru ale 
sale, căci este mincinos şi tatăl minciunii. Dar pe Mine, fiindcă spun adevărul, nu Mă credeţi" 
(Ioan 8, 44-45). 3 



1 E vorba de Hristos. 

2 în coptă, din greacă, kataluma. Acelaşi termen este utilizat în Marcu 14, 14 şi Luca 22, 11 pentru odaia de 
oaspeţi în care a avut loc Cina cea de Taină - nota traducătorilor în engleză [85; 45]. 

Replica iudeilor a fost pe măsură: Acum am cunoscut că ai demon (Ioan 8, 52). 

- Asta arată că Hristos era de fapt duşman al celor care nu vroiau să îl recunoască drept 
Mesia. 

- Nu, nu le era duşman. Dar îi mustra atât de tare pentru ca ei să înţeleagă rătăcirea în care 
se aflau. Oricum, ţine minte că iudeii, atunci când II prinseseră pentru a-1 arunca de pe 
sprânceana templului, cum au făcut mai apoi cu Sfântul Apostol Iacob, nu au avut nevoie de 
ajutorul lui Iuda... 

- Da, a fost o încercare publică de a-L omorî atunci. Dar de ce nu au putut să II arunce în 
prăpastie? 

- Nu venise vremea, Hristos nu îşi încheiase propovăduirea. Abia după ce a spus tot ce 
avea de spus, după ce a făcut tot ce avea de făcut, după ce a făcut şi alte minuni prin care 
lumea a început să creadă cuvintelor Lui, abia după ce a fost primit triumfal în Ierusalim de 
Florii 1 , abia apoi a primit să pătimească. Şi El profeţise despre apropierea patimilor Sale: 
Erau pe drum, suindu-se la Ierusalim, iar Iisus mergea înaintea lor. Şi ei erau uimiţi şi cei ce 
mergeau după El se temeau. Şi luând la Sine, iarăşi, pe cei doisprezece, a început să le spună 
ce aveau să I se întâmple: „ Că, iată, ne suim la Ierusalim şi Fiul Omului va fi predat 
arhiereilor şi cărturarilor; şi-L vor osândi la moarte şi-L vor da în mâna păgânilor. Şi-L vor 
batjocori şi-L vor scuipa şi-L vor biciui şi-L vor omorî, dar după trei zile va învia " (Marcu 
10, 32-34). 

- Nu am timp să continuăm acum discuţia. Continuăm altă dată. Să mă lămureşti şi pe 
mine cum e cu Evangheliile Bisericii, cu Biserica, cu Tradiţia şi cu celelalte. 

- Sigur. 

- Oricum, nu mă aşteptam să demontezi aşa uşor treaba cu eroismul lui Iuda. 

- Degeaba ai înţeles asta dacă nu înţelegi altele, mai importante. Să ştii că toţi marii eretici 
condamnaţi nominal de Sfintele Sinoade Ecumenice ştiau că Iuda a fost un trădător, nu un 
erou. Dar la ce le-a folosit? 

- Mai vorbim, toate bune. 
-La revedere... 



Şi atunci s-a împlinit prorocia: Din gura pruncilor şi a celor ce sug ai săvârşit laudă, pentru vrăjmaşii Tăi, ca 
să amuţeşti pe vrăjmaş şi pe răzbunător (Ps. 8, 2). 

Evreul Steinhardt 
despre evreul Iuda 



Despre Iuda se scrie din ce în ce mai mult astăzi şi din ce în ce mai mulţi cărturari, cu 
nume şi diplome răsunătoare, încearcă să îl dezvinovăţească în fel şi chip. Aceştia încearcă să 
treacă cu vederea faptul că episodul evanghelic legat de vânzător este cât se poate de clar şi nu 
lasă loc răstălmăcirilor. 

Iată însă o replică teologică simplă, pe înţelesul copiilor şi al celor „săraci cu duhul", 
venită de la părintele Steinhardt - un evreu convertit la ortodoxie şi un mare mânuitor al 
cuvântului duhovnicesc. 

în cuvântul său „Despre trădarea lui Iuda", el îşi imaginează un interogatoriu luat lui Iuda, 
interogatoriu în care orice încercare de apărare a vânzătorului lui Hristos se autoanulează din 
pricina presiunii faptelor sale: 

„- Ai fost la popi 1 , mă? 

- Da, dar să vedeţi că... 

- Mă, ai luat bani de la ei, recunoşti? 

- Recunosc, însă eu nu i-am cerut. Ei m-au silit să îi iau 2 . 

- Lasă asta, i-ai luat ori nu? Răspunde! 

- I-am luat. 

- Şi le-ai arătat locul unde urma să vină husănul? 

- Eu am vrut cu totul altceva. . . 

- Tu răspunde la întrebări. Le-ai arătat? 
-Da. 

- Aşa. Şi pe acela l-ai sărutat? 

- Mi-era prieten. 

- Mă, podoabă, tu ca prieten l-ai sărutat ori ca indicator? 

- Eu am vrut să-1 ajut să. . . 

- Nu ţine, mă, tu ai vândut pontul şi ai mers acolo să-1 predai popimii, aşa-i? 
-Eu.'. 

- Atunci ce-o tot întorci ca la Ploieşti? 

- Dar banii i-am dat înapoi şi m-am sinucis. 

- Păi tocmai asta dovedeşte că te recunoşti vinovat şi că te ştii agent informator" [69; 82]. 
Dialogul acesta e imaginat într-un stil asemănător anchetelor făcute de poliţie, în care hoţul 

sau criminalul nu reuşeşte să se eschiveze, întrucât dovezile faptei sale sunt prea multe. 
Dialogul ne ajută să observăm cât de mare este valoarea simplităţii în cunoaşterea adevărului. 
Pentru că cei curaţi la suflet pot ajunge la înţelegerea unor lucruri care cărturarilor şi fariseilor 
de astăzi le scapă, întrucât au minţile ocupate cu înţelepciunea lumii acesteia. . . 



1 E vorba de preoţii Legii Vechi. 



2 Sfântul Evanghelist Matei ne spune însă că lucrurile au stat altfel: Unul din cei doisprezece, numit Iuda 
Iscarioteanul, ducăndu-se la arhierei, a zis: „ Ce voiţi să-mi daţi şi eu II voi da în mâinile voastre? " Iar ei i-au 
dat treizeci de arginţi. Şi de atunci căuta un prilej potrivit ca să-L dea în mâinile lor (Matei 26, 14-16). Nu i s-a 
impus lui Iuda să primească argintii . . . 

Oricât ar încerca Evanghelia lui Iuda să îl dezvinovăţească pe Iuda, totuşi chiar şi textul ei 
se termină astfel: „Ei (marii preoţi - n.n.) s-au apropiat de Iuda şi i-au spus: «Ce faci aici? Tu 
eşti ucenicul lui Iisus». Iuda le-a răspuns aşa cum au vrut ei. Şi a primit nişte bani şi 1-a dat în 
mâinile lor" [85; 44-45]. 

Pentru ce a primit Iuda banii, dacă ceea ce făcea era voia lui Dumnezeu? El se gândea 
că Ii face un bine lui Hristos, pregătindu-I drumul crucii. Dar, oare, ce inimă avea? Când 
un copil e în sala de operaţie, inima părinţilor lui se strânge de durere, chiar dacă operaţia 
poate salva viaţa copilului. Când o soţie trece prin durerile naşterii, soţul ei stă ca pe ace, 
deşi aşteaptă ca naşterea să îi aducă un prunc... Când un duhovnic se află pe patul de 
moarte şi suferă dureri mari din pricina unei boli, ucenicii săi sunt cu sufletele pline de 
durere, nu doar pentru că rămân orfani, ci pentru că participă la durerea părintelui lor, 
împreună-pătimesc cu el... 

Dacă Iuda ar fi fost ucenicul preferat al lui Hristos, ucenicul iubit, oare cum s-ar fi simţit 
când ar fi trebuit să îşi vândă învăţătorul? Cu inima plină de durere, desigur. Şi nu ar fi putut 
să ia nici un ban pentru fapta sa. . . 

Evangheliile Bisericii ne arată că, atunci când a înţeles că a vândut sânge nevinovat, 
Iuda a aruncat înapoi banii arhiereilor. De ce i-ar mai fi aruncat, de ce s-ar mai fi pocăit, 
dacă făcuse o faptă bună? Lucrul acesta nu îl poate explica nimeni. Nici măcar teologii 
produşi pe bandă rulantă de mass-media... 

Un fals autentic 



în ultimele file ale cărţii Evanghelia după Iuda, în Nota editorului american citim: „în 
încercarea de a atesta, dincolo de orice dubiu, autenticitatea codexului, au fost trimise mostre de 
cerneală la firma McCrone and Associates, binecunoscută pentru activitatea sa în analiza legală 
a cernelurilor. Şi această examinare a confirmat caracterul autentic al documentului" [125; 185]. 
Rodolphe Kasser consideră că, „în mod evident, este una dintre cele mai importante descoperiri 
ale acestui secol. O descoperire extraordinară prin autenticitatea mărturiei" [43; 9]. 

în Dicţionarul explicativ al limbii române cuvântul „autentic" are următoarea explicaţie: 
„care este conform cu adevărul, a cărui realitate nu poate fi pusă la îndoială; recunoscut ca 
propriu unui autor sau unei epoci" [125; 71]. 

Evanghelia lui Iuda nu e conformă cu adevărul, fiind plină de minciuni. Ea nu aparţine 
perioadei apostolice, fiind scrisă în secolul II 1 de ereticii gnostici (în limba greacă). Ea nu a 
fost scrisă de Iuda, deşi ereticii cainiţi susţineau asta. Sfântul Epifanie de Salamina scrie că 
aceştia „poartă cu ei şi o cărticică pusă sub numele lui, pe care o numesc «evanghelia lui 
Iuda»" [26; 258]. 

Sfântul Atanasie cel Mare spune: „Să ştiţi că nici între cele (scrierile - n.n.) canonisite, nici 
între cele ce se citesc (adică, cele ce sunt bune de citit - n.n.), nicăieri nu se aminteşte de cele 
apocrife; ci acestea sunt născociri ale ereticilor, care scriu că le voiesc pe ele, şi le acordă şi le 
adaugă lor vechime de ani, considerându-le a fi vechi, să aibă pretext a seduce prin aceasta pe cei 
nevinovaţi" 2 [30; 336]. 

Sfântul Sinod al Greciei - în Comunicatul împotriva Codului lui Da Vinci - ne învaţă 
următoarele: „Manuscrisele de la Marea Moartă nu conţin nimic în ele referitor la Creştinismul 
nou-testamentar şi, fireşte, nici la Sfântul Graal, ci numai fragmente din Vechiul Testament şi 
din alte texte. Cunoscutele evanghelii gnostice (a lui Toma, a Măriei, a Egiptenilor şi a 
Adevărului) împrumută numele ucenicilor lui Hristos pentru a da veridicitate celor scrise de cu 
totul alte persoane, cum este şi cazul textelor literaturii vechi: Pseudo-Herodot sau 
Pseudo-Lucian" [97; 11-12]. 

Cât priveşte vechimea Evangheliei lui Iuda şi a altor scrieri gnostice, ieroschimonahul 
Ştefan Lacoschitiotul ne spune următoarele: „Chiar dacă mâine s-ar confirma că toate aceste 
texte gnostice au fost scrise acum 1800 sau 1700 de ani, datele problemei nu s-ar schimba cu 
absolut nimic. Data scrierii nu poate fi niciodată un argument în sprijinul dovedirii adevărului 
celor scrise. Prima minciună încropită de arhiereii şi bătrânii iudeilor pentru a ascunde 
învierea a fost vândută străjerilor de la mormânt la numai câteva ore după Scularea din morţi 
a Mântuitorului Hristos (vezi pericopa evanghelică care se citeşte în noaptea Sfintelor Paşti, 
Matei 28, 1-15)" [97; 12-13]. 

E interesantă ultima notă de la sfârşitul traducerii Evangheliei lui Iuda: „Aici formularea 
titlului nu este «Evanghelia [pkata sau kata] după 3 Iuda», ca în cazul majorităţii 



1 Versiunea în limba coptă a Evangheliei după Iuda, care face parte din Codexul Tchacos, s-a tradus ulterior. 

2 Citatul face parte din Canonul al doilea al Sfântului Atanasie cel Mare despre Canonul cărţilor Sfintei 
Scripturi. Sfântul a menţionat 27 de scrieri nou-testamentare, ca şi Sfântul Amfilohie - în Scrisoarea către Seleuc 
- sau Sfântul Ioan Damaschin. 

3 Dar în limba română textul a fost pus tocmai sub numele schimbat, Evanghelia după Iuda - şi nu Evanghelia 
lui Iuda, cum era corect - ca să se creeze confuzie cu Evangheliile canonice. 

Evangheliilor, ci „Evanghelia lui Iuda». Este posibil ca intenţia să fi fost aceea de a sugera că 
aceasta este evanghelia - sau vestea cea bună - despre Iuda şi despre locul său în cadrul 
tradiţiei. Faptele sale - indică textul - nu constituie o veste rea, ci una bună pentru el şi pentru 
toţi cei care îi vor urma lui - şi lui Iisus" [85; 45]. 
Să ne ferească Dumnezeu să îl urmăm pe Iuda. . . 

Când să-şi fi scris Iuda Evanghelia? 



Documentul nu poate fi dovedit că i-ar aparţine lui Iuda Iscarioteanul, pentru simplul 
fapt că Iuda s-a sinucis în ziua în care a fost crucificat Hristos, deci nu poate să existe o 

„Evanghelie a lui Iuda " . 
Diaconul Andrei Kuraev 



Unii oameni simpli, care nu sunt interesaţi de viaţa spirituală, auzind că s-a descoperit 
Evanghelia după Iuda şi că textul este autentic, aşa cum au afirmat cei de la National Geo- 
graphic, au tras concluzia că textul respectiv a fost scris de Iuda. Numai că această concluzie 
este greşită. . . 

In secolul al XVI-lea, Sfântul Maxim Grecul scria: „Deseori mi-a fost dat să-i aud pe mulţi 
oameni afirmând cu stăruinţă că trădătorul Iuda nu s-a spânzurat imediat după ce a înapoiat 
cei treizeci de arginţi 2 , aşa cum afirmă Sfânta Evanghelie după Matei, ci că a mai trăit destui 
ani, numai că, aşa cum gândesc ei, se umflase puternic, astfel încât pentru toţi cei care treceau 
prin acel loc devenise un monstru şi o privelişte înfricoşătoare. Dacă este drept ceea ce spune 
despre aceasta Papias 3 , care afirmă că, după ce L-a trădat pe Domnul slavei, Iuda a mai trăit 
mulţi ani, atunci se dovedeşte a fi mincinoasă Sfânta Evanghelie după Matei, care spune clar 
despre el că, după înapoierea celor treizeci de arginţi, a plecat şi s-a spânzurat. Dacă în le- 
gătură cu aceasta Sfânta Evanghelie a minţit, aşa cum gândiţi voi împreună cu Papias, atunci 
nici în celelalte istorisiri ale sale nu poate fi socotită vrednică de crezare, după dumnezeiasca 
cugetare care spune: Cel ce e nedrept în foarte puţin şi în mult este nedrept (Luca 16, 10). 

Insă fie şi aşa cum gândiţi voi împreună cu Papias - că Fericitul Matei nu a relatat cum 
trebuie cele cu privire la trădătorul Iuda, fiind cuprins, ca un om, de uitare sau neştiinţă. (...) 
Aşadar, cum de a trecut cu vederea Sfântul Evanghelist Ioan şi a lăsat fără îndreptare această 
greşeală a lui Matei, de vreme ce şi el în Evanghelia lui a dat în vileag răutatea trădătorului, 
spunând că acesta fura din banii strânşi în pungă, lucru despre care ceilalţi evanghelişti au 
tăcut? Cum să treacă el sub tăcere această mânie a lui Dumnezeu care dă în vileag necredinţa 
trădătorului? 

Dar şi iudeii cei credincioşi, pentru care, după opt ani de la învierea lui Hristos, Matei a 
scris Sfânta Evanghelie, cum ar fi primit o asemenea minciună vădită despre trădătorul Iuda 
dacă ar fi ştiut că, după trădare, el a trăit mulţi ani? Dar, mai ales, cum şi-ar fi îngăduit 
Fericitul Matei să mintă atât de vădit despre trădătorul Iuda înaintea celor care ştiau că el era 
încă viu? Dar să admitem şi faptul că Fericiţilor Matei şi Ioan li s-a întâmplat ceva omenesc şi 
de aceea ne-au relatat astfel despre trădătorul Iuda. Ce vom spune însă despre Fericitul Petru, 
cel mai mare dintre Apostoli, şi despre fericitul Evanghelist Luca? Dumnezeiescul Luca, în 



1 Citat în articolul ,JLvanghelia după Iuda, fără urmări", din Gardianul, 15 aprilie 2006. 

2 Fericitul Teodoret de Cir spune despre Iuda: „După ce şi-a legat grumazul cu ştreang, degrabă a pătimit 
moarte" [123; 190]. 

3 E interesant modul în care îl caracterizează Eusebiu de Cezareea pe Papias: „După cum se poate deduce din 
cuvintele sale, el era în cugetarea lui foarte mărginit..." [27; 144]. Papias a fost primul scriitor creştin care a 
susţinut erezia hiliastă, potrivit căreia, la a doua Sa venire, Hristos va întemeia pe pământ o împărăţie de o mie 
de ani. Biserica a condamnat această învăţătură greşită. 

Faptele Apostolilor, îl pomeneşte pe cel mai mare dintre Apostoli, care nu după mulţi ani de 
la învierea Mântuitorului, ci după numai 40 de zile, la adunarea tuturor ucenicilor 1 , spune 
despre trădătorul Iuda că el a dobândit o ţarină din plata nedreptăţii şi, căzând cu capul 
înainte, a crăpat pe la mijloc şi i s-au vărsat toate măruntaiele, iar apoi, încredinţându-ne de 
pieirea lui, adaugă zicând: Şi s-a făcut cunoscută aceasta tuturor celor ce locuiesc în 
Ierusalim (Fapte 1, 18-19). 

Dacă toate măruntaiele i s-au vărsat ca urmare a faptului că el a crăpat pe la mijloc şi dacă 
moartea lui a devenit cunoscută tuturor celor ce locuiau în Ierusalim, atunci cum de puteţi voi 
să lăsaţi fără ascultare atâţia martori şi bărbaţi inspiraţi de Dumnezeu - şi aici mă refer la: 
Petru, Ioan, Matei şi Luca, dar, mai ales, la însuşi Dumnezeiescul Mângâietor, Care a vorbit 
prin ei - şi să-1 urmaţi fără izbândă şi fără judecată pe un om necunoscut, pentru autenticitatea 
căruia nu există nici un martor şi care se opune clar celor scrise şi grăite de Sfântul Duh şi le 
răstălmăceşte. Dacă a crăpat pe la mijloc şi i s-au vărsat toate măruntaiele, atunci cum a putut 
să rămână după aceea om viu, când un om nu poate îndura deseori nici o lovitură în cap şi 
cade imediat mort. Iar trădătorul nu a primit numai o lovitură în cap, ci şi-a pierdut toate mă- 
runtaiele sale, adică ficatul, plămânii, splina şi toate intestinele; cine, fiind sănătos la minte, 
poate spune că el după aceea a rămas viu chiar şi pentru o clipă? 2 Să nu ne lăsăm atât de rău 
atraşi de orice val de învăţătură străină, ci să cercăm duhurile, dacă sunt de la Dumnezeu (I 
Ioan 4, 1), adică să vedem dacă învăţătura cunoscută este potrivită cu scriptura evanghelică şi 
apostolească şi astfel să rămânem în credinţa cea curată şi neîntinată" [52; 121-123]. 

Predica Sfântului Apostol Petru - ţinută între înălţarea Domnului şi Pogorârea Sfântului 
Duh, adică la mai puţin de cincizeci de zile de la învierea lui Hristos - e clară: Iuda era 
numărat cu noi şi luase sorţul acestei slujiri. Deci acesta a dobândit o ţarină din plata 
nedreptăţii şi, căzând cu capul înainte, a crăpat pe la mijloc şi i s-au vărsat toate 
măruntaiele. Şi s-a făcut cunoscută aceasta tuturor celor ce locuiesc în Ierusalim, încât 
ţarina aceasta s-a numit în limba lor Hacheldamah, adică Ţarina Sângelui. Căci este scris în 
Cartea Psalmilor: „Facă-se casa lui pustie şi să nu aibă cine să locuiască în ea! Şi slujirea 
lui s-o ia altul" (Fapte 1, 17-20). Sfântul Petru spune foarte clar că se împlinise această 
profeţie din Psalmi - deci casa lui Iuda devenise pustie. 

(Cea mai cunoscută referire la Iuda în Vechiul Testament o găsim la Prorocul Zaharia: 
Atunci a grăit Domnul către Mine: „Aruncă-l olarului preţul acela scump cu care Eu am fost 
preţuit de ei". Şi am luat cei treizeci de arginţi şi i-am aruncat în vistieria templului 
Domnului, pentru olar (Zah. 11, 13). Nu e de mirare că, aşa cum s-a împlinit profeţia legată 
de cei treizeci de arginţi, s-a împlinit şi cea legată de pustiirea casei apostolului iubitor de 
blestem...) 

Sfântul Apostol Matei descrie astfel sfârşitul lui Iuda: El, aruncând argintii în templu, a 
plecat şi, ducându-se, s-a spânzurat. Iar arhiereii, luând banii, au zis: Nu se cuvine să-i 
punem în vistieria templului, deoarece sunt preţ de sânge. Şi ţinând ei sfat, au cumpărat cu ei 
Ţarina Olarului, pentru îngroparea străinilor. Pentru aceea s-a numit ţarina aceea Ţarina 
Sângelui, până în ziua de astăzi (Matei 27, 5-8) . 



1 în Faptele Apostolilor citim că predica Sfântului Petru la care face referire Sfântul Maxim Grecul a fost ţinută 
între înălţarea Domnului şi Pogorârea Sfântului Duh. 

2 Ereticii de astăzi nu susţin că Iuda ar mai fi trăit după ce i s-au împrăştiat maţele, spun doar că acest moment nu 
ar fi avut loc decât la multă vreme după răstignirea lui Hristos. Ei afirmă că tentativa de sinucidere nu a dus la 
moartea lui Iuda, ci că acesta a supravieţuit. 

3 Iată una din trimiterile pe care le găsim în Sfânta Scriptură la Matei 27, 5: Ahitofel însă, văzând că planul său 
n-afost urmat, a pus şaua pe asin, a plecat şi s-a dus la casa sa, în cetatea sa, şi şi-a făcut testamentul în folosul 
casei sale, apoi s-a spânzurat şi a murit şi a fost înmormântat în cetatea tatălui său (II Regi 17, 23). 

Nu există nici o diferenţă esenţială între cuvintele Sfântului Apostol Petru şi ale Sfântului 
Apostol şi Evanghelist Matei. Cei care caută cu tot dinadinsul să găsească astfel de 
contraziceri ar fi bine să ia aminte la cuvintele Sfântului Ioan Gură de Aur: „Acordul dintre 
Evanghelii este dovedit nu numai de către întreaga lume care a primit cele spuse în ele, dar şi 
de duşmanii adevărului. După moartea evangheliştilor, s-au ivit multe erezii cu învăţături 
potrivnice celor scrise în Evanghelii; unele dintre aceste erezii au primit toate cele spuse în 
Evanghelii, altele au tăiat cele spuse în Evanghelii şi au Evangheliile lor sub forma aceasta 
trunchiată. Acum, dacă ar fi contrazicere între cele patru Evanghelii, nici ereziile acelea care 
au învăţături potrivnice n-ar fi primit tot textul celor patru Evanghelii, ci numai acele părţi din 
Evanghelii care, după părerea lor, se potriveau cu propriile lor învăţături; şi nici ereziile care 
au primit numai o parte din textul Evangheliilor n-ar fi putut fi combătute pe temeiul părţilor 
evanghelice acceptate de ele, deoarece nici aceste părţi nu lasă necunoscute părţile 
evanghelice date la o parte de erezii, ci vădesc înrudirea cu tot textul Evangheliilor" [38; 20]. 

Chiar dacă există referiri diferite la Ţarina Sângelui, acest fapt nu e un lucru esenţial, nu 
are nici o implicaţie teologică. Arată doar că pentru Evanghelişti ţarina respectivă nu avea o 
importanţă deosebită, ei nefiind interesaţi de cele legate de apostolul sinucigaş. Lucrul e lesne 
de înţeles. Oricum, profeţia Prorocului Zaharia - am luat cei treizeci de arginţi şi i-am 
aruncat în vistieria templului Domnului, pentru olar (Zah. 11, 13) - întăreşte mărturia 
Sfântului Apostol şi Evanghelist Matei, imediat următoare descrierii sfârşitului lui Iuda. 
Acesta a fost preţul pe care 1-a primit Iuda, cei treizeci de arginţi, pe care i-a şi dat înapoi 
arhiereilor 1 . 

Iuda a murit ca un sinucigaş, despre asta au dat mărturie şi Sfinţii Apostoli şi urmaşii lor 2 . 

Una din cele mai clare mărturii o aflăm în imnele Sfântului Efrem Şirul: „Nelegiuitul 
Iscariot L-a sărutat. Şi, fiindcă nu a vrut, nu L-a omorât cu suflarea gurii Sale. E o minune că 
ţărâna a putut sufla focul. Focul şi-a domolit vâlvătaia şi nu i-a făcut nici un rău; i-a arătat 
blândeţe, dar el şi-a făcut singur laţul. Mâinile care au luat preţul Stăpânului şi-au întins ele 
însele funia spânzurătorii. Reci ca ale unui spânzurat s-au făcut buzele ce sărutaseră cărbunii 
aprinşi [îs. 6.6]. Fiindcă lăcomia domnea în trupul său, măruntaiele sale au crăpat de poftă 
[FA 1,18]. Laţul l-a spânzurat în văzduh, fiindcă L-a vândut pe Hristos ce zburase prin 
văzduh" [25; 152]. 

Faptul că Dumnezeu a rânduit ca după ce s-a spânzurat Iuda să cadă cu capul înainte şi 
maţele să i se împrăştie, aceasta s-a întâmplat tocmai ca profeţia despre vânzătorul lui Hristos 
să se împlinească. La această profeţie făcuse referire Sfântul Apostol Petru în cuvintele Căci 
este scris în Cartea Psalmilor: „Facă-se casa lui pustie şi să nu aibă cine să locuiască în ea! 
Şi slujirea lui s-o ia altul" (Fapte 1, 20). Profeţia e luată din Psalmul 108. In acelaşi psalm se 
găsesc alte referiri profetice la vânzătorul Mântuitorului: Şi a iubit blestemul, şi-i va veni lui; 
şi n-a voit binecuvântarea, şi se va depărta de la el. Şi s-a îmbrăcat cu blestemul ca şi cu o 
haină, şi a intrat ca apa în măruntaiele lui şi ca untdelemnul în oasele lui (Ps. 108, 16-17). 
Cuviosul Eftimie Zigabenul tâlcuieşte aceste versete astfel: „«Iuda, zice, prin fapte a iubit şi a 



Iuda, cel ce L-a vândut, văzând că a fost osândit, s-a căit şi a adus înapoi arhiereilor şi bătrânilor cei treizeci 
de arginţi, zicând: „Am greşit vânzând sânge nevinovat" . Ei i-au zis: „ Ce ne priveşte pe noi? Tu vei vedea ". Şi 
el, aruncând argintii în templu, aplecat şi, ducăndu-se, s-a spânzurat (Matei 27, 3-5). Evident, după ce a aruncat 
banii, Iuda nu mai avea cum să cumpere o ţarină cu banii pe care nu îi mai avea. 

2 De altfel, mărturia lor se află rezumată chiar în canoanele picturii bizantine. Secvenţa cu „Iuda căindu-se şi 
spânzurându-se" se reprezintă astfel: „Templu şi (înlăuntru) Arma şi Caiafa şi ceilalţi cărturari şi farisei şezând, şi 
înaintea lor lada (de bani); şi Iuda (văzând că Hristos a fost osândit la moarte), stând şi fiind puţintel cam plecat (că- 
indu-se), aruncă argintii cu amândouă mâinile sus pe ladă (zicând: Am greşit vânzând sânge nevinovat). Iar ei 
(Anna şi cei cu el), având câte o mână la piept, pe cealaltă o întind către Iuda. Şi dinafară de templu, dealuri şi Iuda 
spânzurat de-un copac, care copac se încovoaie până ce vârful degetelor de la picioarele lui se atinge de pământ" 
[23; 114]. 

tras asupra sa blestemul şi nu a voit binecuvântarea, drept care s-a întors dinspre el». Pentru 
aceasta, până astăzi bine-cinstitorii creştini blestemă pe ticălosul Iuda şi nimeni dintre ei nu se 
află ca să-1 binecuvânteze: că s-a îmbrăcat ticălosul cu blestemul ca şi cu o haină peste tot 
cuprinzându-1 pe el, şi pedepsindu-se de la el; s-a îmbrăcat însă Iuda cu blestemul prin 
urâciunea vânzării [...]. Pentru aceasta a şi intrat blestemul ca o apă în măruntaiele lui, şi nu 
1-a cuprins numai pe dinafară, ci a încăput şi în cele dinlăuntru ale lui, şi încă adânc, ca 
untdelemnul în oasele lui" 1 . 

întrebarea esenţială, legată de moartea lui Iuda aceasta este: „Câtă credibilitate ar fi avut 
Sfintele Evanghelii dacă ar fi dat o mărturie mincinoasă legată de Iuda? Cine ar fi fost gata să 
îşi dea viaţa pentru Hristos, dacă Evangheliile care II mărturiseau erau mincinoase? Şi cum 
putea Sfântul Apostol Petru să mintă, în predica de după înălţare, când cei care îl ascultau îi 
puteau sta împotrivă? Sau de ce ar mai fi scris Sfântul Apostol Matei o Evanghelie, dacă 
lumea ar fi găsit în ea cel puţin o minciună?" 

Răspunsul e următorul: Sfinţii Evanghelişti şi Sfinţii Părinţi au dat mărturia adevărului: 
Iuda s-a sinucis... Cât despre cărturarii care neagă acest lucru, ei neagă Noul Testament, 
neagă învăţăturile Sfinţilor Părinţi şi, în cele din urmă, II neagă şi pe Hristos ca Fiu al lui 
Dumnezeu, întrupat pentru mântuirea noastră. 

Sfântul Grigorie Palama ne spune următoarele: „Cine e împins de nebunie până la atâta 
îndrăzneală încât să se opună cuvintelor Sfinţilor Părinţi, acela e departe de Teologia sigură a 
creştinilor. Şi evident că, dacă el nu venerează şi nu admiră învăţătura acelora, nu vom lăuda 
nici noi ideile lui. Căci prin ce se va dovedi demn de credinţă, dacă el nu-i socoteşte pe sfinţi 
demni de credinţă?" [68; 215]. 



1 Cuviosul Eftimie Zigabenul şi Sfântul Nicodim Aghioritul, Psaltirea în tălcuirile Sfinţilor Părinţi, voi. II, în 
curs de apariţie la Editura Egumenită din Galaţi. Despre profeţiile din Psalmi despre Iuda am scris un articol - 
„Profeţii despre Iuda" -, ca nu cumva să se considere că ele sunt o dovadă a faptului că Iuda era predestinat să 
fie vânzător... 

Cainiţii şi 
Evanghelia „tantricilor" gnostici 



[După torţionari,] Hristos trebuie înlocuit cu Iuda în cugetul fiecărui creştin [34; 273]. 

Ion 1 , deţinut politic 
în închisoarea Piteşti 



Până la descoperirea Evangheliei lui Iuda, aproape nimeni nu ştia cine sunt cainiţii. Acum, 
din emisiuni de televiziune sau de radio, chiar şi omul simplu ştie că aceştia sunt membrii 
grupării care a ţinut la loc de cinste Evanghelia lui Iuda. Sfântul Irineu de Lyon i-a combătut 
în lucrarea sa împotriva ereziilor. 

E adevărat că unii cercetători contemporani, specialişti în istoria religiilor sau în istoria 
Bisericii primare, consideră că secta cainiţilor nu a existat. Birger A. Pearson, profesor emerit de 
Studii Religioase al Universităţii California, afirmă că „manualele moderne despre gnosticism au 
avut tendinţa să accepte această născocire fără a avea dubii. [...] Nu a existat niciodată o sectă 
separată a «cainiţilor»" 2 . 

Nu contează însă atât de mult dacă ei se separaseră de restul grupărilor gnostice sau dacă - 
nefiind separaţi - aveau totuşi un comportament specific, cel pe care îl descrie Sfântul Irineu. 

Ceea ce e important este tocmai analiza acestui comportament, care ne va ajuta să 
înţelegem într-un fel şi valoarea Scripturilor cainiţilor. . . 

înainte de a ne opri însă asupra conduitei lor de viaţă e important să înţelegem legătura 
dintre dogmă şi morală. Una din cheile succesului anumitor grupări new-age-iste a fost 
promovarea unei vieţi de asceză 3 . 

Figurile de mari asceţi ai Indiei, apărute în ziare şi reviste de mare tiraj, au sporit fascinaţia 
oamenilor - şi cu precădere a tinerilor - faţă de yoga şi de universul paranormal. Mulţi au picat 
în cursa de a confunda asceza cu sfinţenia şi s-au lăsat înşelaţi de diferiţi slujitori ai Satanei 4 . 

Sfântul Paisie Velicikovski ne-a învăţat că „sfinţenia adevăraţilor bărbaţi sfinţi [...] nu se 
cunoaşte propriu-zis după minuni (căci şi păgânii, şi ereticii pot face minuni cu ajutorul 
diavolului), ci după adevărata Credinţă Ortodoxă, după felul în care păzesc cu grijă dogmele 



1 Al doilea nume nu a fost trecut în cartea lui Ion Ianolide (întoarcerea la Hristos) de teamă ca manuscrisul să nu 
ajungă la securitate. Am ales ca motto cuvântul lui Ion pentru că dă în vileag ce vrea de fapt diavolul - prin 
prigoane sau prin erezii. Mărturia sa e tulburătoare: „Numai în Iuda poate fi atâta ură câtă se dezlănţuieşte aici 
împotriva a tot ce e sfânt în oameni [...] Poate mă vor ucide. Poate vor ucide numai pe Hristos din mine. E o 
nebunie însă, căci Hristos nu poate fi ucis, oricâte victime ar face fiara" [34; 265]. Ion Ianolide a auzit aceste 
cuvinte chiar de Crăciunul anului 1949... 

2 „Evanghelia după Iuda - un nou produs mediatic", în Adevărul, 17 iunie 2006. 

3 După cum au arătat numeroase studii de specialitate, în multe cazuri asceza cerută discipolilor nu este 
respectată de maeştrii, de guruşii sau de liderii grupărilor respective. De fapt, apartenenţa la grupare presupune o 
viaţă de sclavie în folosul liderului, care este considerat trimisul lui Dumnezeu sau chiar încarnarea lui Dumne- 
zeu. 

4 Tocmai pentru ca oamenii să nu îşi pună nădejdea într-o nevoinţă lipsită de suportul adevărului, Sfântul Marcu 
al Efesului a spus: „Credinţa noastră este dreapta mărturisire a Părinţilor noştri. Cu ea noi nădăjduim să ne 
înfăţişăm înaintea Domnului şi să primim iertarea păcatelor; iar fără de ea nu ştiu ce fel de cuvioşie ne-ar putea 
izbăvi de focul cel veşnic" [8; 115]. 

dumnezeieşti, urmează toate canoanele apostolice şi soborniceşti şi tradiţiile Bisericii Ortodoxe 
şi după vieţuirea fără de prihană, urmând toate poruncile evanghelice şi patristice" [8; 116]. 

De fapt, el nu făcea decât să reia învăţăturile sfinţilor din vechime. Sfântul Ioan Gură de 
Aur învăţase că „nimic nu foloseşte viaţa virtuoasă, dacă credinţa nu este sănătoasă" [90; 23]. 
Iar Sfântul Fotie cel Mare spusese că „virtuţile trebuie să fie ocrotite de credinţă: cu ajutorul 
ambelor trebuie să se formeze adevăratul om, căci dogmele cele drepte fac vrednică viaţa, iar 
faptele curate arată dumnezeirea credinţei" [8; 115]. 

E firesc însă ca, într-o lume în care păcatul se întinde cu repeziciune, omul aflat în criză de 
modele să se lase sedus de asceţi cu faţa suptă şi cu ochii pierduţi în fundul capului. E firesc ca, 
într-o lume care trăieşte după deviza „Libertatea înainte de toate" şi care suie desfrâul pe piedes- 
tal, yoghinii care practică o asceză extremă să fie consideraţi sfinţi. E firesc ca cei care îşi 
păstrează fecioria fără să meargă pe calea Bisericii să fie consideraţi oameni luminaţi, aleşi ai 
lui Dumnezeu. E firesc, însă e fals... La nimic nu foloseşte virtutea fără dreaptă credinţă, la 
nimic nu ajută fecioria care nu este acoperită de adevărul dumnezeiesc. . . 

Tratând acest subiect, Sfântul Ioan Gură de Aur spune: „Rămâne, într-adevăr, neatins 
trupul fecioarei eretice, dar ce folos, dacă i se strică ce are mai bun în ea, dacă i se strică 
sufletul, gândurile sufletului! Ce folos că rămân în picioare zidurile curţii bisericeşti, dar este 
dărâmată biserica! Ce folos că este curată sala tronului împărătesc, dar este pângărit tronul! 
Dar, mai bine spus, când sufletul este pângărit, nici trupul nu poate rămâne curat. Şi pe bună 
dreptate, căci hula şi cuvintele rele se nasc în suflet, dar nu rămân înlăuntrul lui; fiind rostite, 
pângăresc şi limba, şi urechile care le aud. Sunt ca otrăvurile care intră în stomac: rod 
stomacul mai cumplit decât un vierme, şi odată cu stomacul distrug tot trupul. Fecioria constă 
în a avea sfânt şi trupul, şi sufletul. Mai poate fi numită fecioară fecioara ereticilor, odată ce 
este pângărită şi spurcată şi la suflet, şi la trup? [. . .] Nu îndrăzneşte să se uite în faţa omului - 
dacă mai sunt astfel de fecioare printre eretici -, dar se uită cu ochi neruşinaţi în faţa Stăpânului 
oamenilor şi grăieşte cuvinte nelegiuite împotriva măreţiei lui Dumnezeu. într-adevăr, faţa lor e 
galbenă ca lemnul de merişor şi seamănă cu faţa unui mort. Dar sunt vrednice de lacrimi şi de 
mult plânset nu numai pentru că-şi chinuiesc şi-şi istovesc în zadar trupurile lor cu postul şi cu 
fecioria, dar şi pentru că fac aceasta spre propria lor pierzare" [37; 8]. 

Acum, după ce am arătat că virtutea lipsită de dreapta credinţă nu are valoare, poate că unii 
cititori se aşteaptă să descriu marile nevoinţe ale cainiţilor. Terenul ar fi potrivit pentru aşa 
ceva. Dar, precum se va vedea mai jos, aceştia erau nişte eretici iubitori de patimi. Motivul 
pentru care am pomenit de legătura dintre virtute şi sfinţenie a fost doar pentru a accentua şi 
mai mult înşelarea în care se aflau cainiţii. Recunoaştem că, dacă ar fi fost mari asceţi şi 
iubitori de virtute, combaterea lor ar fi fost mai dificilă. Dar, văzând că aceştia nu erau 
îmbrăcaţi nici măcar cu masca virtuţii, ne vom da seama că faptele lor sunt într-un fel roade 
ale Evangheliei lui Iuda . . . 

Să vedem însă mai întâi cine au fost strămoşii cainiţilor şi ai celorlalţi eretici şi să 
observăm legătura dintre erezie şi patimă - legătură pe care o vom regăsi cu aceeaşi intensitate 
şi la cainiţi. 

în Istoria bisericească, Eusebiu de Cezareea scrie: „După cum ne spune tradiţia, Simon a 
fost primul scornitor al tuturor ereziilor: începând de la el şi până azi cei care au urmat erezia 
lui pretind că nu prezintă altceva decât filosofia creştinilor cea purificată şi vestită pentru mo- 
ralitatea ei, pe când în realitate ei nu se sfiesc să se întoarcă iarăşi la idololatria de care lăsau 
să se înţeleagă că s-ar fi lepădat. Ei se pleacă până la pământ înaintea tablourilor şi icoanelor 
care conţin atât chipul lui Simon, cât şi pe cel al tovarăşei sale Elena, îndrăznind să-i 
cinstească chiar şi cu tămâie şi cu jertfe sângeroase şi cu libaţiuni. Cât priveşte practicile lor 
mai ascunse, de care - pe cât spune sunt ei înşişi impresionaţi sau, mai bine zis, de-a dreptul 
încremeniţi, mai ales cei care le trăiesc pentru prima dată, ele năucesc pe om cu adevărat, tul- 
burându-i mintea şi aproape înnebunindu-1, încât nu numai că nu pot fi istorisite în scris, ci 

nici măcar nu pot fi redate cu graiul de oameni care au cât de puţină bunăcuviinţă, atât sunt 
ele de neruşinate şi de negrăit. Tot ce a putut scorni omul vreodată a fi mai fără ruşine şi mai 
spurcat a fost întrecut cu mult de erezia monstruoasă a acestor oameni, căci îşi fac de lucru 
numai cu femei din cele mai ticăloase şi dedate la toate fărădelegile" [27; 79-80]. 

în lucrarea împotriva ereziilor, după ce descrie câteva tipuri de grupări gnostice, Sfântul 
Irineu de Lyon scrie: 

„1. Alţii afirmă că, fiinţial, Cain provenea din Puterea de sus 1 , şi socotesc că Esau, Core, 
Sodomiţii şi alte asemenea persoane sunt înrudite între ele. Pe acest temei, adaugă ei, aceştia 
au fost înfruntaţi de Creator, deşi nici unul dintre ei n-a suferit vreo vătămare. Iar pentru că 
Sophia obişnuia să lupte şi să-şi însuşească ceea ce-i aparţinea de drept de la dânşii, ei au 
afirmat că Iuda vânzătorul nu era deloc străin de aceste lucruri şi că numai el, cunoscând 
adevărul ca nimeni altul 2 , a împlinit taina trădării; prin el, toate lucrurile, atât pământeşti, cât 
şi cereşti, au fost astfel aruncate în confuzie. Ei dau naştere la o astfel de născocire pe care o 
numesc Evanghelia lui Iuda. [...] 

2. Am făcut de asemenea o colecţie de scrieri ale lor prin care ei susţin anularea lucrărilor 
Hysterei. Mai mult, ei numesc pe această Hysteră creatoarea cerului şi a pământului. Ei susţin 
încă, ca şi Carpocraţii, că oamenii nu se pot mântui până ce nu vor fi trecut prin toate felurile 
de experienţe. Un înger, susţin ei, îi însoţeşte în fiecare din lucrările lor păcătoase şi urâcioase 
şi-i îndeamnă să se cuteze întru osebite obrăznicii prin care se spurcă pe ei înşişi. Indiferent de 
natura lucrării lor, ei afirmă că o fac în numele îngerului, zicând aşa: «O, tu, înger, eu mă 
folosesc de lucrarea ta. O, putere a ta, eu împlinesc lucrarea ta!». Şi susţin că aceasta este 
«cunoaşterea desăvârşită»; dar să nu mai zăbovim socotind astfel de lucrări, căci nu este 
potrivit nici să le numim. 

3. A fost necesar să dovedim limpede că, precum înseşi părerile şi rânduielile lor îi vădesc, 
cei ce sunt din şcoala lui Valentin provin din astfel de părinţi şi strămoşi, şi, de asemenea, a 
aduce în atenţie doctrinele lor, cu nădejdea ca măcar unii dintre ei, lucrând pocăinţa şi întor- 
cându-se către singurul Creator şi Dumnezeu, Ziditorul lumii, să dobândească mântuire, şi ca 
alţii să nu fie atraşi şi înşelaţi prin viclenele lor - deşi părut adevărate - ispitiri, socotind că ei 
vor dobândi de la ei cunoaşterea unor taine mai mari şi mai covârşitoare. Dar mai degrabă să 
le dăm prilejul să înveţe prin cercare de la noi dogmele cele rele ale acestor oameni, şi aşa să 
privească cu dispreţ la doctrinele lor, având în acelaşi timp milă faţă de cei ce, încă agăţaţi de 
neîntemeiatele şi aiuritele lor născociri, au ajuns la o culme atât de mare a îngâmfării, încât 
s-au socotit mai mari decât toţi ceilalţi în privinţa acestei cunoaşteri, sau neştiinţă, ca să o 
numim cum trebuie 3 . Acum ei au fost pe deplin vădiţi; iar simpla arătare a patimilor lor e una 
cu a dobândi biruinţă asupra lor" 4 [41; 386]. 

Cuvintele Sfântului Irineu sunt cât se poate de clare... Păcatele cainiţilor ne arată că aceşti 
„discipoli ai lui Iuda" duc o viaţă pe măsura Scripturii în care cred. Spre deosebire de 
Evangheliile primite de Biserică, în care Hristos îi învaţă pe oameni să meargă pe calea cea 
bună spre împărăţia Cerurilor, Evanghelia lui Iuda e o înşiruire de basme din care lipsesc 



1 Dacă există o corespondenţă între Cain şi Iuda, ea nu se datorează faptului că ar fi spirite alese, „de sus", ci se 
datorează păcatelor lor. în Viaţa Sfântului Iacob Pustnicul găsim o referinţă legată de deznădejdea care i-a 
pierdut pe aceştia: „După astfel de grele păcate ce făcuse (Iacob - «.«.), a început a-1 supăra diavolul, ca pe un 
rob al său, legat în cea mai de pe urmă groapă a pierzării, şi 1-a aruncat în prea greul păcat, mai mult decât toate 
păcatele, adică în deznădejdea lui Cain şi a lui Iuda" [101; 83]. 

2 Cuviosul părinte Iustin Popovici scria: „în istoria neamului omenesc sunt trei căderi însemnate: a lui Adam, a 
lui Iuda şi a papei" [114; 112]. Renunţarea la înţelegerea acestui fapt - şi transformarea lui Iuda într-un guru 
creştin - are repercusiuni grave pentru conştiinţa ortodoxă. 

3 Iată cea mai scurtă definiţie a cunoaşterii gnosticilor - necunoaştere, întrucât nu are părtăşie cu Adevărul. 

4 împotriva ereziilor, Capitolul XXXI, traducere de Ştefan Francisco Voronca. E interesant de parcurs întregul capitol 
despre cainiţi, a cărui primă traducere românească poate fi citită pe www.razboiulnevazut. org/articol/94/. 

aproape în totalitate reperele unei vieţi bineplăcute lui Dumnezeu. Ceea ce arată încă o dată că 
nu este o Evanghelie, ci o anti-evanghelie. 

In Evanghelia pierdută citim: „Bart Ehrman a scris despre trăsăturile stranii ale unora 
dintre credincioşii sectanţi. De pildă, aşa-numiţii carpocraţieni au inventat un sistem teologic 
care justifica relaţiile sexuale libere «sub îndrumare religioasă, unde toate bunurile trebuiau să 
fie ţinute în comun de oamenii lui Dumnezeu», permiţând inclusiv schimbul soţiilor în 
biserică. De vreme ce Dumnezeu avea autoritate absolută asupra întregii sale creaţii, nimeni 
nu avea dreptul la posesiuni sau drepturi asupra corpului sau sufletului altcuiva. Ehrman 
subliniază faptul că aceştia, pornind de la temeiuri religioase, «îndemnau la orice experienţă 
trupească inimaginabilă, totul făcând parte din planul de mântuire, aşa cum era înţeles de ei». 
Fireşte, nu toate sectele erau la fel de exotice precum cea a carpocraţienilor" 1 (Herbert 
Krosney) [43; 198]. 

Imaginea aceasta surprinde prin vulgaritatea ei. Carpocraţii - şi urmaşii lor, cainiţii - se 
vădesc a fi oameni biruiţi de patimi, care îşi ascundeau slăbiciunile sub masca argumentării 
spirituale. 

Sfântul Epifanie al Salaminei scrie: „Vechiul şi Noul Aşezământ propovăduiesc peste tot 
păgânătatea lui Cain, iar aceştia, dimpotrivă, fiind iubitori ai întunericului şi următori ai 
făcătorilor de rele, pe Abel îl urăsc, iar pe Cain îl iubesc şi pe Iuda îl laudă: şi plăsmuiesc o 
«gnoză» pierzătoare, născocind două puteri, una mai slabă şi una mai tare, care chipurile se 
luptă între ele. [...] 

Şi mai întâi vedem cu privire la Cain că Vechiul Aşezământ zice: «blestemat eşti tu de 
pământ, care şi-a deschis gura sa ca să primească sângele fratelui tău din mâna ta» (Fac. 4, 
1 1), şi: «blestemat eşti tu în lucrurile tale; suspinând şi tremurând vei fi pe pământ (Fac. 3, 14; 
citatul pare contaminat cu Fac. 3, 17 - n. tr.)" [26; 660]. 

„Nici un sfânt nu a încălcat legea lui Dumnezeu; dar nici nu s-ar fi putut numi sfânt, dacă 
ar fi călcat-o", spunea Sfântul Teodor Studitul [90; 28]. Cainiţii trăiau însă după alte legi, 
negând legile Dumnezeului Vechiului Testament, pe care îl considerau un demiurg rău şi 
răzbunător. Viaţa lor se asemăna grupărilor care promovau, în a doua jumătate a secolului al 
XX-lea, eliberarea sexuală. Prin respingerea moralei tradiţionale, cainiţii erau un fel de 
tantrici în haină creştină. Iar Evanghelia lui Iuda, o Evanghelie care îi lăsa să trăiască după 
poftele lor... 

Nimic nu ar mai fi de zis. Ar fi interesant totuşi ca cineva să facă, peste câţiva ani, un 
studiu despre viaţa morală a celor care au promovat Evanghelia lui Iuda, considerând-o de 
aceeaşi valoare cu Evangheliile Bisericii. Unii dintre ei au poate acum o viaţă de virtute, chiar 
dacă de virtute „mincinoasă", pentru că e lipsită de adevăr 2 . 



1 E ciudat faptul că Herbert Krosney nu face referire şi la rudenia dintre carpocraţi şi cainiţi. Din textul său nu 
înţelegem că şi cainiţii sunt urmaşii moravurilor carpocraţilor. Dar în Panarion Sfântul Epifanie de Salamina 
scrie despre cainiţi că aceştia „zic că oamenii nu pot să se mântuiască până ce nu vor fi făcut de toate, după cum 
zice şi Carpocrat. Pentru că fiecare dintre ei, săvârşind sub acest pretext lucruri pe care nu este îngăduit nici 
măcar a le povesti, fapte de ruşine şi, îndeobşte, toate păcatele cu putinţă, invocă numele fiecărui înger - al în- 
gerilor adevăraţi şi al celor plăsmuiţi de ei - şi fiecăruia dintre aceştia îi atribuie un lucru nelegiuit dintre păcatele 
de pe pământ... Şi, când fac acestea, grăiesc: «îngere cutare! Lucrez lucrul tău! Stăpânire cutare! Fac fapta ta!». 
Şi aceasta se numeşte la ei «gnoză desăvârşită», fiindcă au moştenit de la sus-pomeniţii părinţi ai eresurilor - 
vorbesc de gnostici şi de Nicolae şi Valentin şi Carpocrat, cei împreună cu dânşii - obiceiul de a găsi pretexte 
pentru lucruri de ruşine, oprite de legea lui Dumnezeu" [26; 258]. Traducerea din limba greacă veche: Adrian 
Tănăsescu Vlas. 

2 Descriind modul de gândire pe care îl numeşte „nemţesc" - de fapt e vorba de cugetarea raţionalistă în spirit 
sectar -, Sfântul Teofan Zăvorâtul spune: „Mintea nemţească face doar pe deşteaptă, ea n-are normă de credinţă 
şi o tot caută; nu se apucă să cerceteze credinţa, ci să născocească şi să clădească, şi chiar după ce a clădit nu se 
potoleşte o dată pentru totdeauna, ci tot mai caută, tot mai caută, fără a se mulţumi vreodată cu ce găseşte. Pe bă- 

Nu ar fi însă de mirare ca duhul înşelător al Evangheliei pe care o promovează să pună şi mai 
mult stăpânire pe inimile lor şi, în cele din urmă, să îi facă nu doar apărători ai Scripturii 
cainiţilor, ci şi al moralei imorale a acestora. . . 



=*= =+= =*= 



în încercarea labirintului Mircea Eliade scria: „Eu protestez împotriva acelora care 
consideră că tendinţa spre sexualitate şi orgie a tinerilor hippy face parte din mişcarea de 
eliberare sexuală ce are loc în întreaga lume. In cazul lor, e vorba mai ales de ceea ce s-ar 
putea numi nuditatea paradisiacă şi unirea sexuală înţeleasă ca ritual. Ei au descoperit 
sensul profund, religios al vieţii. în urma acestei experienţe, s-au descătuşat de toate 
superstiţiile religioase, filosofice şi sociologice. Sunt liberi. Au regăsit dimensiunea 
sacralităţii cosmice, experienţa de mult tăgăduită, de pe vremea Vechiului Testament" 
[112; 101-102]. 

Vrem sau nu, carpocraţii şi cainiţii au urmaşi până în zilele noastre. . . 



tăuş îl mănâncă mâinile, pe flecar îl mănâncă limba, iar pe neamţ îl mănâncă creierul şi nu-i dă pace defel. Duhul 
«înnoirii», al necurmatei inovaţii, alcătuieşte esenţa minţii nemţeşti" [107; 59]. Aşa cum se prezintă, apologeţii 
Evangheliei după Iuda vădesc tocmai această orientare „nemţească". E puţin probabil ca nefirescul acestei 
„baricade spirituale" să rămână fără ecouri în viaţa lor morală. 

Profeţii despre Iuda 



O, nepricepuţilor şi zăbavnici cu inima ca să credeţi toate câte au spus prorocii! Nu 

trebuia, oare, ca Hristos să pătimească acestea şi să intre în slava Sa? Şi începând de la 

Moise şi de la toţi prorocii, le-a tâlcuit lor, din toate Scripturile cele despre El. (Luca 24, 

25-27) 



în Vechiul Testament, la Prorocul Zaharia, citim: Atunci a grăit Domnul către Mine: 
„Aruncă-l olarului preţul acela scump cu care Eu am fost preţuit de ei". Şi am luat cei 
treizeci de arginţi şi i-am aruncat în vistieria templului Domnului, pentru olar (Zah. 11, 13). 
După învăţăturile Sfinţilor Părinţi, acesta este un cuvânt profetic despre preţul luat de 
trădătorul Iuda pentru Hristos, preţ cu care a fost cumpărată Ţarina Olarului. 

In prezentarea tâlcuirilor sale la Psalmul 108, Fericitul Teodoret de Cir scrie: „Psalmul 
acesta mai-nainte vesteşte mântuitoarea Patimă, nebunia Iudeilor şi vânzarea Iudei. Şi către 
înţelegerea aceasta ne povăţuieşte şi marele Petru, grăind în norod şi prihănind vânzarea Iudei, 
şi de aici făcând dovada prorociei. Şi nimeni, auzind pe Domnul legiuind a binecuvânta pe cei 
ce ne prigonesc, să nu socotească prorocia împotrivnică Puitorului de lege. Că nici aici 
prorocescul cuvânt nu vorbeşte blestemând, ci mai-nainte vestind pedepsele ce aveau să se 
întâmple Iudeilor şi Iudei. Şi prorocia aceasta s-a închipuit în chip de rugăciune, după cum 
prea-mult obicei este pretutindeni dumnezeieştii Scripturi" [123; 403]. 

Comentând acest Psalm 108, Cuviosul Eftimie Zigabenul pune în evidenţă multe profeţii 
despre vânzătorul lui Hristos: 

„1. Dumnezeule, lauda mea să nu o taci, că gura păcătosului şi a vicleanului s-au deschis 
asupra Mea. 

Prin păcătos şi viclean înţelege aici pe Iuda, după Teodorit şi Eusebie, care a deschis gura 
asupra Mântuitorului Hristos şi a vorbit cu Arhiereii şi cu bătrânii poporului despre vânzare. 
Zice însă şi Isihie: «Pe Iuda îl însemnează, a cărui gură s-a deschis mai întâi ca unui păcătos, 
iar al doilea, ca a unui om viclean s-a deschis asupra Domnului, căci ca păcătos şi fără de lege 
zicea Iudeilor: Ce voiţi să-mi daţi şi eu II voi da pe El vouă? (Mt. 26, 15) iar ca viclean a zis 
către Iisus: Bucură-Te, Rabi! Şi L-a sărutat (Mt. 26, 49), dând arvună celor ce-L luau pentru 
sărutarea vânzării». 

2. Grăit-au împotriva Mea cu limbă vicleană, şi cu cuvinte de urâciune M-au înconjurat, şi 
s-au luptat cu Mine în zadar. 

«Iuda, zice, şi Iudeii au grăit împotriva Mea, gătind viclenii şi vrăjmăşii şi zicând 
cuvinte ale urâciunii»; pentru că Iudeii, de multe ori înconjurându-L pe Domnul, ziceau 
cuvinte ca acestea pricinuitoare de urâciune, prihănindu-L şi ocărându-L, şi întrebându-L 
cu rea şi vicleană aşezare, şi vrăjmăşindu-L zadarnic şi fără vreo pricină binecuvântată. 

5. Pune peste dânsul pe cel păcătos, 

Zicerea pune şi cele asemenea sunt poruncitoare şi rugătoare numai în formă, însă ele se 
zic proroceşte, şi au însemnare de timp viitor, în loc de pune-se-va, şi va sta, după Teodorit şi 
Atanasie. «Pune-se-va, zice, păcătosul, adică Diavolul în Iuda», precum este scris, că a intrat 
Satana într-însul (In. 13, 27). Ori zicerea pune se înţelege în loc de «depărtează-te, ca să se 

pună într-însul», după însuşirea ce o are Scriptura, a numi adică depărtarea lui Dumnezeu 
«lucrare», precum de multe ori am zis. 

şi Diavolul să stea de-a dreapta lui. 

«Diavolul, zice, va sta de-a dreapta lui Iuda, adică se va împrieteni cu el», fiindcă starea 
de-a dreapta se dădea prietenilor. Pentru aceasta şi drepţii la Dumnezeu se învrednicesc stării 
de-a dreapta. Se înţelege însă şi altfel: «Va sta Diavolul de-a dreapta lui, furându-i faptele 
lui», după Vasile şi Eusebie. 

6. Când se va judeca el, să iasă osândit. 

«Iuda, zice, când se va judeca de conştiinţa sa, va ieşi osândit, şi din sfatul conştiinţei, şi 
din sfatul Iudeilor», că scris este: Căindu-se, a întors cei treizeci de arginţi Arhiereilor şi 
bătrânilor, zicând: Am greşit de am dat sânge nevinovat. Iar ei au zis: Ce ne pasă nouă, tu 
vei vedea (Mt. 27, 3). Că s-a osândit ticălosul şi de a sa conştiinţă, şi de Iudei, căci cuvânt de 
prihănire şi de osândire este zicerea tu vei vedea. 

Şi rugăciunea lui să se facă întru păcat. 

«Rugăciunea lui Iuda, zice, se va face spre neîmplinire, pentru că el, când se pleca în partea 
Iudeilor, vrăjmaşii lui Hristos, negreşit că se ruga şi el împreună cu dânşii ca să Se piardă 
Hristos şi pomenirea Lui.» 

7. Fie zilele lui puţine şi dregătoria lui să o ia altul. 

Zice degrab cum că Iuda va muri: pentru că, puţin după vânzare vieţuind, îndată s-a dus şi 
s-a spânzurat, după Teodorit. Iar apostoleasca sa episcopie o va lua altul, adică Matia, cel ce a 
fost ales în locul lui; precum a spus Petru Verhovnicul zicerea aceasta a lui David la Fapte 
(cap. 1, 20); pentru că Apostolii erau episcopi şi păzitori şi păstori ai celor ce credeau în 
Hristos." l 

Despre împlinirea profeţiilor mesianice din Vechiul Testament, Sfântul Chirii al 
Alexandriei scrie: „Să nu socotească cineva, conform neînţelepciunii unora, că faptele prezise 
prin Sfinţii proroci au fost duse la capăt ca să se împlinească Scripturile. Căci, dacă este 
adevărat acest lucru, nu va împiedica nimic pe cei ce s-au supus celor scrise să nu fie vinovaţi 
de păcat sau, mai bine-zis, să se considere că nici n-ar fi păcătuit. Căci dacă trebuia să se îm- 
plinească cele ce s-au împlinit prin aceştia, cei prin care s-au împlinit sunt liberi de toată 
răspunderea. Pe lângă aceea, dumnezeiasca Scriptură ar apărea slujitoare a păcatului, ducând 
cu sila pe unii la cele ce s-au grăit prin ea, ca să ajungă la împlinire ceea ce s-a spus odinioară. 
Dar socotesc că acesta este un cuvânt de mare defăimare. Şi cine ar fi atât de lipsit de 
cugetarea cuvenită, încât să socotească pricină a păcatului unora cuvântul Sfântului Duh? Deci, 
nu din această cauză credem că s-au săvârşit de unii anumite lucruri, ca să se împlinească 
Scripturile. Dar cunoaştem în mod sigur că cele ce se vor întâmpla le-a spus Duhul, 
preştiindu-le, ca, atunci când se vor întâmpla, să avem un temei al credinţei în prezicerea că se 
vor întâmpla acestea" [15; 801-802]. 

Sfântul Epifanie dă o mărturie asemănătoare: „Iudeii nu au plată fiindcă L-au răstignit pe 
Domnul, cu toate că prin cruce avem mântuirea, fiindcă Iuda nu L-a vândut ca să se facă nouă 
aceasta spre mântuire, ci din neştiinţă şi din zavistie şi din iubirea de bani a lepădării de 
Dumnezeu. Pentru că, deşi Scriptura a prezis că Hristos o să fie dat crucii sau nelegiuirile pe 
care le vor face creştinii în zilele din urmă, nici unul dintre noi care va lucra fărădelegea nu se 
va putea dezvinovăţi aducând mărturia Scripturii, care a prezis că acestea au să se întâmple. 
Căci noi nu facem răutăţi, fiindcă a zis Scriptura, ci Scriptura doar a prezis că o să le facem, 
potrivit mai-înainte-ştiinţei lui Dumnezeu... Aşa încât Iuda nu L-a vândut pe Domnul ştiind ce 



1 Tâlcuirile sunt extrase din cartea Psaltirea în tâlcuirile Sfinţilor Părinţi (de Cuviosul Eftimie Zigabenul şi 
Sfântul Nicodim Aghioritul), voi. II, în curs de apariţie la Editura Egumenită din Galaţi. 

binefacere avea să vină prin aceasta 1 , ci ştiind că Cel vândut este Domnul său, însă neştiind că 
se va face lumii mântuire" [26; 258]. 

împlinirea profeţiilor nu implică faptul că Iuda ar fi fost predestinat să II vândă pe Hristos. 
In Vechiul Testament găsim un exemplu concludent al faptului că oamenii pot anula prin 
pocăinţă profeţiile privitoare la plata păcatelor lor. 

Şi a fost cuvântul Domnului către Iona, pentru a doua oară , zicând: „ Scoală şi porneşte 
către cetatea cea mare a Ninivei şi vesteşte-le ceea ce îţi voi spune! " Şi s-a sculat Iona şi a 
mers în Ninive, după cuvântul Domnului. Şi Ninive era cetate mare înaintea lui Dumnezeu; îţi 
trebuia trei zile ca s-o străbaţi. Şi a pătruns Iona în cetate, zicând: „Patruzeci de zile mai 
sunt, şi Ninive va fi distrusă!" Atunci Ninivitenii au crezut în Dumnezeu, au ţinut post şi s-au 
îmbrăcat cu sac, de la cei mai mari şi până la cei mai mici. Şi a ajuns vestea până la regele 
Ninivei. Acesta s-a sculat de pe tronul său, şi-a lepădat veşmântul lui cel scump, s-a acoperit 
cu sac şi s-a culcat în cenuşă. Apoi, din porunca regelui şi a dregătorilor săi, s-au strigat şi 
s-au zis acestea: „ oamenii şi animalele, vitele mari şi mici să nu mănânce nimic, să nu pască 
şi nici să bea apă; iar oamenii să se îmbrace cu sac şi către Dumnezeu să strige din toată 
puterea şi fiecare să se întoarcă de pe calea lui cea rea şi de la nedreptatea pe care o 
săvârşesc mâinile lui; poate că Dumnezeu Se va întoarce şi Se va milostivi şi va ţine în loc 
iuţimea mâniei Lui ca să nu pierim!" Atunci Dumnezeu a văzut faptele lor cele de pocăinţă, 
că s-au întors din căile lor cele rele (Iona 3, 1-9). 

Dumnezeu nu a distrus atunci cetatea 3 , dându-le ninivitenilor prilejul să ducă o viaţă de 
pocăinţă. 

Faptul că profeţia lui Iona nu se împlinise îl putea pune pe profet în ipostaza de a fi 
considerat profet mincinos. Dar mai important decât neîmplinirea profeţiei era faptul că 
oamenii se pocăiseră. Tot aşa, în loc să se sinucidă, Iuda ar fi putut să se pocăiască, chiar şi 
după ce L-a vândut pe Hristos. Sfântul Serafim de Sarov ne arată însă că Iuda nu a opus 
rezistenţă diavolului: „Trădătorul Iuda era laş şi neîncercat în război. Văzând vrăjmaşul 
deznădejdea lui, l-a războit şi l-a condus la spânzurătoare" [124; 351]. 

Sfântul Dimitrie al Rostovului observă că „Iuda mai greu a păcătuit prin deznădejde decât 
prin trădarea lui Dumnezeu. Şi Sfântul Apostol Petru a păcătuit prin lepădarea de Domnul 
Iisus Hristos, însă, plângând pentru păcatul său, cu nădejde în mila lui Dumnezeu, s-a 
mântuit; iar Iuda, deşi s-a căit şi şi-a mărturisit păcatul înaintea tuturor, zicând: Am greşit 
vânzând sânge nevinovat (Mt. 27, 4), totuşi a pierit, deoarece a deznădăjduit de mântuirea sa 
şi nu a vrut să alerge la mila lui Dumnezeu. . ." [22; 245]. 



1 Fericitul Teodoret de Cir scrie despre diavol că, „într-armându-1 pe Iuda spre vânzare, i-a dat lui spânzurarea ca 
plată pentru ascultare..." [123; 28]. Dacă Iuda nu l-ar fi ascultat pe diavol, pentru că era liber să nu o facă - aşa 
cum orice păcătos este liber să nu păcătuiască - atunci ar fi avut parte de plata cea bună de la Dumnezeu. 

2 Prima oară profetul încercase să fugă la Tarsis, departe de Ninive, pentru că nu vroia să profeţească distrugerea 
cetăţii. Dar, după ce fusese înghiţit de chit, după ce a stat în pântecele chitului trei zile şi trei nopţi (prefigurând 
moartea şi învierea lui Hristos), Iona şi-a împlinit misiunea profetică. 

3 Ruinarea cetăţii Ninive a avut loc după cucerirea ei de către babilonieni, în anul 612 î.Hr. 

34 



,Minunile" din copilăria lui Iisus 



în unele texte apocrife abundă minunile puse pe seama lui Iisus Hristos, pe vremea când 
era copil. Câteva dintre acestea circulă în popor, sub formă de legende sfinte. Una dintre cele 
mai cunoscute - descrisă în Evanghelia lui Pseudo-Toma 1 - este cea în care Hristos Se joacă, 
făcând douăsprezece vrăbii din noroi, şi apoi le dă viaţă 2 . într-un text similar, Evanghelia 
copilăriei Mântuitorului - care se inspiră din Evanghelia lui Pseudo-Toma şi din alte apo- 
crife -, copilul Iisus, văzând cum prietenii săi se lăudau cu statuetele pe care le făceau din lut, 
a modelat nişte păsări şi le-a poruncit să zboare. Iar acestea au zburat. O povestire la fel de 
cunoscută este cea în care Hristos, ajutându-1 pe Iosif, logodnicul Măriei, la lucrul său de tâm- 
plar, uneori întindea sau scurta bucăţile de lemn doar întinzându-şi mâna spre ele 4 . 

O relatare interesantă este cea în care Iisus scoate diavolul din Iuda, un copil care avea un 
comportament foarte ciudat: „Trăia acolo o femeie care avea un fiu muncit de diavol. Acesta, 
pe nume Iuda, când punea diavolul stăpânire pe el, îi muşca pe toţi cei ce se întâmpla a-i sta în 
preajmă. Iar dacă nu găsea pe nimeni, îşi muşca mâinile şi celelalte părţi ale trupului. Faima 
stăpânei Măria şi a Fiului său, Iisus, ajunse până la urechile mamei lui Iuda. Aceasta se sculă, 
îşi luă copilul şi se duse cu el la Măria. 

Tocmai atunci Iacob şi Iosif îl scoseseră pe Iisus afară, ca să se joace cu ceilalţi copii. Pe 
când şedeau ei în curte, veni şi Iuda şi se aşeză la dreapta lui Iisus. Şi cum îl apucară 
pandaliile, vru să-1 muşte pe Iisus de mână, dar nu putu. îl lovi totuşi în coasta dreaptă atât de 
tare, încât Acela începu să plângă. 

Atunci a ieşit dracul din Iuda, fugind, sub înfăţişarea unui câine turbat. Copilul care 1-a 
lovit pe Iisus şi din care a ieşit dracul cu chip de câine nu era altul decât Iuda Iscarioteanul, 
vânzătorul lui Iisus; iar în coasta în care îl lovise Iuda aveau să-i înfigă şi iudeii 5 suliţa". 

(Că nu iudeii au înfipt suliţa în Hristos, ci un sutaş roman, este un lucru cunoscut. Nu e de 
mirare că, în Evangheliile apocrife, aflăm lucruri neadevărate amestecate cu lucruri 
adevărate...) 

întrebarea este: există vreo posibilitate ca relatarea de mai sus să fie adevărată? Şi Hristos 
să fi scos dracul din Iuda, pe vremea când erau copii? 

Sfântul Apostol Ioan ne spune: Şi alte multe minuni a făcut Iisus înaintea ucenicilor Săi, 
care nu sunt scrise în cartea aceasta (e vorba de Evanghelia sa - n.n.). Iar acestea s-au scris, 
ca să credeţi că Iisus este Hristosul, Fiul lui Dumnezeu, şi, crezând, să aveţi viaţă în numele 



1 A nu se confunda cu Evanghelia după Toma, o altă scriere apocrifă, dar care conţine doar apoftegme puse pe 
seama lui Hristos. Acolo Hristos nu apare făcând minuni. 

2 în capitolul II, 2-5. 

3 Textul este cunoscut mai ales sub numele de Evanghelia arabă a copilăriei. Cristian Bădiliţă precizează cauza: 
„Până la sfârşitul secolului trecut nu i se cunoştea decât versiunea arabă. în 1899 însă EA. Wallis Budge publică 
şi o versiune siriacă" [88; 1 1 1]. 

4 în Evanghelia după Pseudo-Toma, băiatul Iisus face o singură dată o astfel de minune, lungind un lemn pe care 
Iosif îl tăiase prea scurt (capitolul XIII, 1-2). 

5 în acelaşi duh ca cel în care e scrisă Evanghelia apocrifă pusă pe seama lui Nicodim, vina iudeilor este 
exagerată. Sfântul Ioan Evanghelistul, care a fost de faţă la răstignire, ne spune că un ostaş (roman) L-a împuns 
în coastă pe Hristos cel răstignit, nu iudeii (cf. Ioan 19, 34). Avem încă o dovadă că Evangheliile apocrife - şi nu 
cele autentice - au un caracter antisemit, punând pe seama iudeilor lucruri pe care nu le-au făcut. De menţionat 
faptul că, tot în Evanghelia copilăriei, Iisus îi spune profetic Maicii Domnului că „iudeii mă vor răstigni în 
Ierusalim" [88; 111]. 

Lui (Ioan 20, 30-31). Sfântul Chirii al Alexandriei tâlcuieşte astfel: „Multe sunt, zice, semnele 
şi faptele Mântuitorului nostru şi nu le restrânge numai la cele cunoscute şi relatate de el, ci 
lasă şi altor ucenici putinţa de a înfăţişa ceea ce s-a păstrat în memoria lor 1 " [15; 1 173]. 

Evanghelia Sfântului Evanghelist Ioan se termină astfel: Sunt şi alte multe lucruri pe care 
le-a făcut Iisus şi care, dacă s-ar fi scris cu de-amănuntul, cred că lumea aceasta n-ar 
cuprinde cărţile ce s-ar fi scris. Amin (Ioan 21, 25). Sfântul Ioan Gură de Aur spune: „Dacă 
acest evanghelist îi atribuie atât de numeroase minuni, nu fiţi surprinşi, ci primiţi cu credinţă 
ceea ce zice istoricul sfânt" [36; 473]. Plin de Duhul Sfânt, Sfântul Ioan Gură de Aur 
îndrăzneşte chiar să vorbească în numele Evanghelistului: „Pe mine care, într-un subiect bogat 
şi abundent, nu spun atâta cât cei ce au scris primii (trei evanghelişti - n.n.), şi omit cea mai 
mare parte din evenimente pentru a spune de preferinţă cum i-au întins evreii cursă lui Iisus, 
au aruncat cu pietre în El L-au urât, L-au acoperit cu batjocuri şi injurii, L-au numit 
demonizat şi înşelător; pe mine, zic eu, care am spus toate lucrurile acestea (în loc să descriu 
mai multe minuni - n.n.), nu mă pot învinui că am scris istoria mea (e vorba de Evanghelie - 
n.n.) din linguşire. In sfârşit, pentru a fi istoric din plăcere (adică din interes lumesc, nu din 
dragoste de adevăr - n.n.), ar fi trebuit să procedez tocmai altfel, adică să ascund toate 
motivele ruşinoase şi să nu spun decât faptele strălucite şi slăvite" [36; 472]. 

Observaţia aceasta este extraordinar de importantă: dacă am judeca lumeşte, Sfântul Ioan 
Evanghelistul ar fi trebuit să fi scris cât mai multe minuni, fără să se ocupe de descrierea 
detaliată a patimilor, care II arată pe Hristos smerindu-Se până la capăt. Or, oamenii înţeleg 
greu smerenia şi iubesc doar slava minunilor şi a biruinţei învierii. 

Sfântul Ioan Gură de Aur arată chiar că „Evangheliştii erau atât de departe de a inventa 
ceva spre slava lui Iisus Hristos, încât, dimpotrivă, ceea ce se părea că-L coboară ei au spus-o 
toţi ca un cor, şi nu se va afla vreunul care să fi omis ceva; ci, privitor la minuni, câţiva n-au 
vorbit de acelea o dată, şi sunt altele pe care le-au omis toţi împreună" [36; 86]. 

Tocmai de aceasta a biruit înţelepciunea Evangheliei lumea, această lume atât de puternică. 
Iar apostolii nu aveau, omeneşte vorbind, nici o şansă să o biruie. Dar ei nu au crezut puterilor 
lor, nu au mărturisit după cum le plăcea lor, ci au mărturisit Adevărul aşa cum era. Şi mărturia 
lor a dat roade... 

Sfântul Chirii al Alexandriei, încheind comentariile sale la Evanghelia după Ioan, arată că 
minunile nu au fost istorisite în Evanghelii decât pentru ca oamenii să ajungă la cunoştinţa 
adevărului. Nu era nevoie să fie Evanghelia mai cuprinzătoare, adevărul fiind mărturisit „din 
plin": „E foarte mare, zice Apostolul, mulţimea minunilor dumnezeieşti, şi şirul faptelor Lui 
este nenumărat. Acestea au fost luate dintre zecile de mii, ca să fie spre folos deplin as- 
cultătorilor. De aceea, cel iubitor să asculte şi să înveţe cele bune şi să nu învinuiască pe 
scriitorul cărţii, chiar dacă n-a amintit şi de celelalte. Căci, dacă s-ar fi scris cele săvârşite cu 
de-amănuntul, neomiţându-se nici una, mulţimea cărţilor n-ar fi putut încăpea în lumea 
întreagă. Dar considerăm că şi aşa Cuvântul a fost făcut cunoscut din plin. Oricine poate să 
constate că puterea Mântuitorului nostru a săvârşit mii de minuni 2 . Dar scriitorii Evangheliilor 
au consemnat pe cele mai strălucitoare dintre cele săvârşite pentru ca, prin ele, ascultătorii să 
fie asiguraţi în credinţa neslăbită şi să primească învăţătura morală şi dogmatică, pentru ca, 
strălucind prin credinţa dreaptă şi prin faptele evlaviei, să ajungă în cetatea de sus şi, uniţi cu 



1 Cu toate acestea, alţi ucenici nu au mai scris Evanghelii, cea a Sfântului Ioan fiind ultima. Nu a mai fost nevoie 
de o altă Evanghelie, întrucât tot ceea ce era cu adevărat necesar pentru mântuirea oamenilor fusese deja spus. 
Părintele Dumitru Stăniloae spune: „Ioan a fost ţinut de Hristos în viaţă până la bătrâneţe, ca să scrie Evanghelia 
sa ca o completare a celorlalte. De aceea 1-a apărat Hristos de o moarte mai timpurie, de martir, de care a murit 
Petru" [15; 1183]. 

2 Lucrurile nu mai stau la fel astăzi, după atâtea secole. Oamenii se îndoiesc de minuni şi nu înţeleg că de fapt 
prin necredinţa lor stau departe de puterea dumnezeiască. 

Biserica celor întâi-născuţi, să intre în împărăţia Cerurilor, în Hristos, prin Care şi în Care şi 
cu Care să fie slava lui Dumnezeu-Tatăl, împreună cu Sfântul Duh în vecii vecilor. Amin" 
[15; 1183]. 

După ce am înţeles rolul pedagogic şi mântuitor al minunilor lui Hristos, să vedem acum 
dacă minunile prezentate în apocrife ca având loc în copilăria Mântuitorului sunt sau nu 
autentice. Sfinţii Părinţi, tâlcuind mărturia Sfântului Ioan Botezătorul - Şi eu nu-L ştiam; dar 
ca să fie arătat lui Israel, de aceea am venit eu, botezând cu apă. Şi a mărturisit Ioan, zicând: 
Am văzut Duhul coborăndu-Se, din cer, ca un porumbel şi a rămas peste El. Şi eu nu-L 
cunoşteam pe El (Ioan 1, 31-33) arată că înainte de botezul în Iordan Hristos nu săvârşise 
minuni. 

Sfântul Ioan Gură de Aur spune: „Noi am făcut deja să se cunoască faptul că Iisus Hristos 
a început să facă minunile după botezul Său, că înainte El n-a făcut nici una" 1 [36; 109]. „Este 
evident că minunile care i se atribuie lui Iisus Hristos în copilăria Sa sunt false şi că ele au fost 
inventate şi închipuite. Dacă Iisus a făcut minuni din copilăria Sa, Ioan ar fî cunoscut-o, şi tot 
poporul n-ar fi avut nevoie de un învăţător ca să-1 înveţe (acest fapt, că Iisus este Mesia - 
n.n.). Or, Ioan zice că el a venit pentru ca Iisus Hristos să fie cunoscut lui Israel, şi pentru 
aceia zicea: «Eu am trebuinţă să fiu botezat de Tine». Apoi, cum II cunoaşte mai bine, el II 
vesteşte poporului, zicând: «Acesta este Cel despre care eu am zis: După mine vine bărbat, 
Care a ajuns să fie înaintea mea, şi care m-a trimis să botez cu apă»" [36; 84-85]. 

Există în Sfânta Scriptură un pasaj care arată clar că oamenii erau uimiţi de înţelepciunea şi 
harul lui Hristos: Venind în patria Sa, îi învăţa pe ei în sinagoga lor, încât ei erau uimiţi şi 
ziceau: „De unde are El înţelepciunea aceasta şi puterile?" Au nu este Acesta fiul 
teslarului ? [...] Şi se sminteau întru El (Matei 13, 54-57). 

E lesne de înţeles că dacă Iisus ar fî făcut o mulţime de minuni în copilăria Sa 3 - şi ar fî 
fost vestit pentru aceasta, aşa cum arată unele texte apocrife - iudeii nu ar fî avut motive de 
sminteală: „Da, ar fî spus, acesta este Iisus, care încă din copilărie a făcut atâtea şi atâtea 
minuni..." 4 

Sfântul Teofîlact al Bulgariei - şi prin el răsună glasul soborului Sfinţilor Părinţi - combate 
făţiş Evanghelia copilăriei şi celelalte pasaje similare din restul apocrifelor: „Cunoaştem că 
cele ce se numesc «Minuni copilăreşti» sunt mincinoase şi alcătuite de cei ce voiesc să râdă 
de taina aceasta. Că de erau adevărate, cum era neştiut Domnul făcând acestea? Că nu era cu 
putinţă cu adevărat să facă Domnul nişte minuni ca acestea şi să nu fie vestit (din cauza lor - 
n.n.). Dar nu este aceasta, nu este. Că mai înainte de a Se boteza nici semne n-a făcut, nici nu 
era cunoscut" [70; 47]. 

Biserica nu are nevoie de minuni inventate pentru a atrage lumea la credinţă. Biserica nu 
amestecă minciuna cu adevărul. Un astfel de amestec nu poate da roade bune. 



1 Topica traducerii respective fiind mai greoaie, am reformulat fraza. 

2 înainte de fi botezat de Sfântul Ioan, Hristos acceptase să fie considerat fiu al lui Iosif, logodnicul Maicii 
Domnului, pentru că altfel oamenii, neînţelegând că zămislirea Sa a avut loc în chip minunat, ar fi crezut că e rod 
al desfrânării. Tâlcuind versetul în care Maica Domnului îi spune lui Iisus, pe care îl găsise în templu între 
învăţătorii Legii: tatăl Tău şi eu Te-am căutat îngrijoraţi (Luca 2, 48), Sfântul Teofilact explică faptul că 
„Născătoarea de Dumnezeu îl numeşte «tată» (al lui Iisus -n.n.) pe Iosif, ştiind cu adevărat că nu este tată, însă 
pentru iudei, ca să nu se socotească că din curvie este" [71; 32]. 

3 Sfântul Ioan Gură de Aur ne mai spune că „Iisus, în copilăria Sa, n-a făcut nimic mai mult decât ceea ce ne 
spune Luca, atunci când la vârsta de doisprezece ani s-a pus în templu în mijlocul învăţătorilor legii, ascultându-i 
şi învăţându-i (Luca 2, 46-47)" [36; 101]. Or, iudeii nu ştiau nici măcar acest lucru despre Hristos, că fusese 
singurul copil care îi învăţase. 

4 Să facem o comparaţie simplă: un tânăr ajunge campion la lupte la vârsta de paisprezece ani. Vreme de câţiva 
ani nu se mai ştie nimic de el. Apoi, la vârsta majoratului, revine în arena sportivă şi ajunge iarăşi campion. Nu 
se va mira nimeni: „De unde a apărut acesta?" Ci toţi vor spune: „Iată, s-a întors marele luptător..." Or, în cazul 
lui Hristos, nimeni nu a spus: „Iată, s-a reîntors făcătorul de minuni..." 

Dacă ar fi nevoie să fie inventate noi minuni, ar însemna că Hristos nu a făcut tot ce trebuie 
pentru mântuirea noastră. Ar însemna că avem o credinţă fragilă, şovăitoare, care nu se poate 
hrăni doar din adevăr. Or, o astfel de credinţă nu putea birui lumea. Pentru că nu ar fi fost di- 
ferită de înţelepciunea acestei lumi. . . 

In vremurile trecute unii au încercat să propovăduiască minunile inventate din Evangheliile 
apocrife pentru a mări în chip necinstit slava lui Hristos. Dar Biserica nu a primit mărturia lor. 
Tot aşa astăzi, când alţii propovăduiesc învăţăturile mincinoase din aşa-zisa Evanghelie a lui 
Iuda, s-ar putea să se afle teologi nepricepuţi care să afirme că Iuda a fost posedat de diavol 
din copilărie şi că a fost izbăvit de puterile întunericului de Hristos. 

O astfel de idee nu poate sta în picioare. Şi nu pentru că Iuda nu ar mai fi avut nici un 
motiv să II vândă pe Hristos. Se vor găsi şi aşa eretici care să spună că L-a vândut tocmai 
pentru a-i face un bine, pentru a-şi arăta recunoştinţa că a fost tămăduit. Ar fi în stare să 
speculeze la maxim iubirea Domnului pentru cei păcătoşi şi să spună că tocmai unul care a 
fost demonizat a ajuns mai apoi apostolul iubit, văzând în aceasta un triumf al puterii dum- 
nezeieşti. Iar vinderea ar fi fost misiunea specială a lui Iuda de a pregăti Patimile şi învierea. 
(Dar Sfânta Scriptură le-ar sta împotrivă, arătând că oricum iudeii II puteau prinde pe Hristos, 
şi fără ajutorul vânzătorului.) 

Să înţelegem că relatarea cu exorcizarea lui Iuda nu are nici o bază reală nu doar pentru că 
nu e similară cu alte „minuni" din Evanghelia copilăriei, ci pentru că Iisus nu a făcut minuni 
până la botezul Său, tocmai pentru că misiunea Sa a fost oarecum ascunsă celorlalţi până când 
i-a venit vremea potrivită. Dacă Irod a omorât atâtea mii de prunci doar pentru că a aflat de la 
magi că S-a născut Hristos, cât de mare ar fi fost furia fariseilor auzind că un copil vrea să fie 
cinstit ca un rege? 

In Evanghelia copilăriei scrie că, înainte de a fi împlinit doisprezece ani, „Iisus i-a strâns 
pe copii în jurul Său, ca un rege. Aceştia şi-au pus hainele pe pământ, iar el s-a aşezat 
deasupra. Apoi i-au pus pe cap o coroană împletită din flori şi au stat la dreapta şi la stânga 
lui. (Până aici descrierea pare afla unui simplu joc de copii. Continuarea însă este cu totul 
altfel - n.n.) Oricine trecea pe acolo era adus cu forţa şi obligat să se închine regelui. Abia 
după aceea îi îngăduiau să-şi continue drumul" [88; 118]. 

O altă povestire - cea în care copilul Hristos preface în iezi câţiva copii - ni-L arată ca 
fiind recunoscut drept Mesia. Mamele copiilor i s-au adresat astfel: „O, Isuse, Stăpânul nostru, 
Fiul Măriei, cu adevărat eşti păstorul cel bun al Israelului! Fie-Ţi milă de roabele Tale, care 
stau dinaintea Ta şi care nu s-au îndoit niciodată; căci Tu ai venit, o, Stăpâne al nostru, ca să 
vindeci, iar nu ca să ucizi!" [88; 118]. Astfel de evenimente nu puteau scăpa ochiului atent al 
fariseilor şi cărturarilor. 

Tot Sfântul Ioan Gură de Aur arată că o minune făcută de un copil ar fi avut un răsunet mai 
mare decât cea făcută de un adult: „Dacă Iisus ar fi făcut minuni în copilăria Sa, israeliţii n-ar fi 
avut nevoie de nimeni ca să-L facă cunoscut lor (adică de vreun Botezător -n.n.). Cel care veni- 
se la o vârstă tânără Se făcuse minunat prin minunile Sale nu numai în Iudeea, ci încă şi în Siria 
şi mai departe, şi aceasta numai în timp de trei ani, sau mai scurt spus care nu avea nevoie de 
trei ani pentru a Se face cunoscut şi a-Şi face faimă, pentru că din prima zi numele Lui s-a răs- 
pândit peste tot: Acela, zic eu, care, prin numărul minunilor Sale, a făcut numele Lui să 
strălucească până la a fi cunoscut de toată lumea, Acela n-ar fi putut, cu atât mai mult, să rămâ- 
nă ascuns şi necunoscut, dacă ar fi făcut ceva minuni în copilăria Sa; minunile pe care le face un 
copil fac mai mult zgomot şi produc mai multă admiraţie" [36; 101]. 

Ar mai trebui precizat doar faptul că diavolul a reuşit să promoveze astfel de minuni 
inexistente folosindu-se de o strategie bine pusă la punct. De exemplu, în prologul 1 la Evan- 
ghelia lui Pseudo-Matei, „Cartea despre Naşterea Preafericitei Fecioare Măria şi despre 
copilăria Mântuitorului, scrisă în ebraică de Preafericitul Evanghelist Matei" [88; 131], citim 
anumite afirmaţii puse pe seama unor episcopi: deoarece apocrifele „conţin şi multe lucruri po- 
trivnice credinţei noastre, credem că trebuie respinse, pentru ca nu cumva, prin mijlocirea lui 
Cristos, să dăm satisfacţie Antihristului" [88; 131]. Această afirmaţie este corectă din punct de 
vedere teologic. Dar apoi, în numele episcop ilor Chromantius şi Heliodorus, autorul apocrifei se 
preface a-i cere lui Ieronim să traducă „textul din ebraică în latină, nu atât pentru a cunoaşte 
minunile lui Cristos, cât mai degrabă pentru a preîntâmpina şiretenia ereticilor care, vrând să in- 
troducă o învăţătura falsă, au amestecat naşterea sfântă a lui Cristos cu minciunile lor, ca să 
ascundă cu dulceaţa vieţii amarul morţii sale" [88; 131]. 

într-o anumită măsură, această strategie şi-a atins scopul, tocmai pentru că apocrifa părea 
să poarte pecetea Tradiţiei. Faptul că un text apocrif are nevoie de o „acoperire" de genul 
acesta arată încă o dată că autorul sau autorii înţelegeau că - în absenţa acestui nou fals - 
creaţia lor ar fi avut şanse foarte mici pentru a fi luată în serios. 

Socotesc că argumentele de mai sus sunt suficiente pentru a combate Evanghelia copilăriei 
Mântuitorului şi celelalte texte apocrife în care apar relatări despre minunile săvârşite de Iisus 
când era copil. Iubitorii de adevăr vor şti să nu se lase înşelaţi de astfel de texte care, sub pre- 
textul slăvirii lui Dumnezeu, amestecă minciuna cu adevărul. Şi tot aşa vor şti şi să stea 
departe de scrierile mincinoase în care Hristos e prezentat doar ca un învăţător - mulţimea 
minunilor Sale fiind trecută sub tăcere. Şi unele, şi celelalte ne îndepărtează de calea 
mântuirii. Iar dacă cineva spune că aflăm vreun folos din citirea lor, să nu ne mire dacă până 
la urmă ne va spune să lepădăm adevărul Bisericii pentru a primi otrava ereziei. . . 



Am scris articolul de faţă întrucât, de la apariţia campaniei pro-Evanghelia lui Iuda, unii 
oameni care nu au timp să agonisească informaţii culturale şi religioase decât din emisiunile 
de televiziune şi din presă au ajuns la concluzia că imaginea lui Iuda este prezentată negativ 
doar în Evangheliile primite de Biserică. Iar în celelalte ar fi un erou. Nu este aşa. Iuda nu 
apare ca erou decât în Evanghelia lui Iuda. Teza ei principală era prea ridicolă pentru a şefi 
bucurat de un succes atât de mare, încât să fi fost plagiată ulterior de alte apocrife (astfel de 
influenţe nefiind rare în textele de acest gen). 

Scopul articolului a fost doar de a arăta că imaginea lui Iuda era negativă încă din 
primele secole ale Bisericii, astfel încât cineva a putut scrie despre el că în copilărie fusese 
chiar demonizat. Şi această Evanghelie a copilăriei Mântuitorului ne arată - în deplin acord 
cu Evangheliile canonice - că Iuda a fost vânzătorul lui Hristos, nu prietenul, nu ucenicul 
preferat. Pariul este simplu: Evangheliile Bisericii ne spun într-un glas că Iuda a fost 
vânzător, textele apocrife se contrazic între ele. Ce motiv am avea să dăm crezare apocrife- 
lor?... 



1 Cristian Bădiliţă scrie: „Prologul original a dispărut în ediţiile cele mai importante. în el se afirma că autorul 
acestei apocrife este Iacob, fiul tâmplarului Iosif, «fratele Domnului». Dar cum Papa Inocenţiu I şi, după el, 
Decretul lui Ghelasie au condamnat evanghelia aşa-zisă «a lui Iacob», cei care au elaborat Evanghelia lui 
Pseudo-Matei au îndepărtat şi prologul original, înlocuindu-1 cu o scrisoare (evident, falsă) a doi prieteni ai lui 
Ieronim (episcopii Chromantius şi Heliodorus - n.n.). Punerea scrierii sub patronajul spiritual al lui Ieronim con- 
stituie suprema garanţie a caracterului ei nesubversiv" [88; 155]. 

Afacerea „Evanghelia după Iuda" 



„ Cum ar fi dacă Iisus şi-ar fi planificat propria execuţie? Unul dintre cei mai huliţi 

oameni din 

istorie aruncă o nouă lumină asupra ultimelor zile ale lui Hristos. "Acesta este promo-ul 

unui documentar pervers despre o carte irelevantă pentru creştini, în care National 

Geographic şi alte fundaţii şi institute au băgat mulţi bani şi efort, în speranţa că oamenii 

vor ajunge în sfârşit să îl vadă pe Iuda cu alţi ochi, şi, de ce nu, poate să pună sub semnul 

întrebării chiar credinţa creştină... 
Gh. Chiazna 



Evanghelia lui Iuda este un text care a trezit îndoieli, polemici, un text care a devenit 
faimos foarte repede. Şi poate că tot aşa de repede va fi dat uitării... Dar, întrucât în zilele 
noastre există multă superficialitate în abordarea Sfintelor Scripturi şi a credinţei creştine, unii 
oameni, care sunt ispitiţi să se îndepărteze de Biserică după ce au aflat că o evanghelie 
răstoarnă învăţătura tradiţională creştină, au nevoie de lămuriri. 

E adevărat că replica ortodoxă nu poate avea parte de o promovare atât de intensă precum a 
avut „Evanghelia lui Iuda" - în special datorită celor de la postul de televiziune şi de la revista 
cu acelaşi nume, National Geographic. Cel puţin mediatic, National Geographic a câştigat 
enorm - şi rapoartele au arătat cifre record pentru difuzarea documentarului despre 
Evanghelia lui Iuda 2 . Oricum, e lesne de observat că, dacă manuscrisul nu ar fi avut parte de 
reclama făcută de National Geographic, ar fi avut ecouri mult mai puţin spectaculoase, 
rezumate eventual la câteva critici teologice şi la câteva recenzii făcute de specialiştii în 
manuscrise copte - copta fiind limba în care e scrisă Evanghelia lui Iuda.. 

Producătorii filmului documentar despre manuscris îl prezentau astfel: „Documentarul 
Evanghelia după Iuda reprezintă un eveniment global, exclusiv al National Geographic 
Channel, de două ore, ce descrie parcursul incredibil al textului după descoperirea sa, recentele 
analize şi procese de autentificare, precum şi informaţiile preţioase culese în urma traducerii şi 
interpretării acestuia. Reconstituiri impresionante ilustrează şi clarifică complexele circumstanţe 
ale intrigilor şi politicii zilelor de început ale creştinătăţii, dar şi conţinutul însuşi al 
Evangheliei" 3 . Pretenţiile sunt foarte mari şi nu sunt justificate - clarificarea conţinutului 
Evangheliei se face doar prin promovarea unor idei care contrazic Evangheliile considerate ca- 



1 Din articolul „Evanghelia după Iuda - încă o palmă lui Hristos", www.chiazna.com/evanghelia-lui-iuda.php. 

2 Iată ce spun reprezentanţii postului National Geographic despre această afacere teologico-mediatică: „Documentarul 
Evanghelia după Iuda, ce a avut premiera în 9 aprilie 2006, a adus rezultate excelente în privinţa datelor de audienţă. 
[...] Pe durata premierei, Evanghelia după Iuda a înregistrat audienţe totale de până la 0,7% şi un market share de 
2,4%, documentarul fiind urmărit de 327 000 de telespectatori din mediul urban. Ceea ce ne-a convins că trebuie să 
împărtăşim din reuşitele noastre a fost rezultatul obţinut, în mediul urban, de reluarea documentarului, vineri, 14 aprilie 
a.c. în locul unei scăderi fireşti, am înregistrat un nou record, 330 000 de telespectatori fiind martorii Evangheliei după 
Iuda" (http://bacau.ido.ro/evanghelia-dupa-iuda-documentar-de-top-698/). Creşterea numărului de telespectatori ar 
putea indica impactul filmului. . . 

3 www.nationalgeographic.ro/press/evanghelie.aspx. 

nonice de Biserică. Sub masca clarificării ne este oferită o contestare vehementă a Evangheliilor 
din Noul Testament. 

Pentru a echilibra balanţa dintre textul pus pe seama lui Iuda şi Evangheliile primite de 
Biserică, Andrew Cockburn afirmă, în textul prezentat de revista National Geographic, că „nu 
se ştie dacă autorii vreuneia dintre evanghelii - nici măcar cei patru cunoscuţi - au fost cu ade- 
vărat martori la evenimentele pe care le-au descris. . ." . 

Fraza aceasta este suficientă pentru a înţelege de pe ce baricade este contestată învăţătura 
Sfintelor Scripturi: din Sfânta Scriptură aflăm că Sfântul Evanghelist Matei a primit chemarea 
la apostolat după ce fusese vameş. Oare nu era de ajuns faptul că era apostol al lui Hristos 
pentru ca textul său să fie adevărat? Iar despre Sfântul Ioan Teologul, fratele Sfântului Iacov, 
fiu al lui Zevedei, găsim multe relatări în Evanghelii - despre chemarea sa la apostolat, despre 
prezenţa sa la Schimbarea la Faţă a Mântuitorului, la învierea fiicei lui Iair etc. 

Atunci când Biserica a stabilit canonul cărţilor Noului Testament, s-a făcut o delimitare 
între textele autentice şi o mulţime de falsuri, de scrieri care circulau sub numele apostolilor 
fără a fi autentice. Apostolicitatea cărţilor Noului Testament a fost unul din factorii decisivi 
pentru includerea lor în canon. Negarea acestei surse - despre care se găsesc multe referiri în 
scrierile din primele două secole - înseamnă negarea Bisericii, care le-a acceptat drept au- 
tentice. 

In vasta lucrare Fiul lui Dumnezeu - Fiul Omului, Sterie Diamandi scria: „Unii au 
presupus că Iuda a săvârşit gestul incriminat, împins de dorinţa de a furniza lui Iisus prilejul 
aşteptat, să facă dovada strivitoare a puterii sale dumnezeieşti. A existat chiar o sectă de 
eretici care vedea în Iuda un erou şi un martir, vrednic să fie venerat, iar nicidecum hulit. 
După aceşti eretici, Iuda, în marele lui devotament faţă de Iisus, şi-a luat sarcina ingrată de a 
fi instrumentul prin care se împlineşte voinţa divină 2 . N-avem nici un indiciu care să ne 
îndreptăţească să facem o astfel de presupunere. Dacă, într-adevăr, lucrurile s-ar fi petrecut 
aşa, atunci, apostolii şi comentatorii creştini ar fi fost cei dintâi să proslăvească fapta lui Iuda. 
Situaţia însă se prezintă cu totul altfel. Şi nu vedem deloc care ar fi interesul şi motivele care 
au putut determina o denaturare a adevărului într-un mod aşa de oribil. De aceea, socotim ipo- 
teza de mai sus drept o pură fantezie" [21; 230]. 

Filmul despre Evanghelia lui Iuda realizat de National Geographic nu se mulţumeşte însă 
să ne prezinte un manuscris pus în chip mincinos sub numele lui Iuda, ci încearcă să ne 
provoace prin prezentarea unei istorii sfinte alternative. încă din primele secvenţe ale filmului 
aflăm că bomba a fost lansată în cunoştinţă de cauză: „Acum, ascunsă timp de aproape două 
mii de ani, o evanghelie antică răsare dintre nisipurile Egiptului. Ea spune o poveste diferită 
care ne pune la încercare credinţele adânc înrădăcinate. Ar putea fi explozivă pentru multă 
lume, creând o criză a credinţei." 

Aceasta este de fapt miza promovării Evangheliei lui Iuda şi a filmului despre ea - 
provocarea unei crize de credinţă. Cine şi de ce ar putea să se implice într-o astfel de 
iniţiativă? Oamenii care vor să răstoarne ordinea existentă a lucrurilor. Dacă Hristos i-ar fi 
cerut lui Iuda să II vândă, atunci toată istoria creştină ar avea la bază o mare minciună. Atunci 
Biserica ar fi propovăduitoare a minciunii, atunci toţi sfinţii, cuvioşii şi mucenicii noştri s-ar fi 
hrănit din minciună. 

Diavolul vrea răspândirea Evangheliei lui Iuda, o Evanghelie în care Hristos nu învie... 
Diavolul nu suportă faptul că Hristos, Fiul lui Dumnezeu, a biruit moartea, „cu moartea pe 
moarte călcând...". Ci, folosindu-se de marea afacere mediatică crescută din rădăcina Evan- 



Evanghelia după Iuda, National Geographic, mai 2006, p. 43. 
2 Nu este clar dacă Sterie Diamandi făcea direct referire la secta cainiţilor, întrucât în textul Evangheliei lui Iuda 
acesta nu îşi ia din proprie iniţiativă „sarcina ingrată" de a-L vinde pe Hristos, ci face ceea ce îi cere El. 

gheliei lui Iuda, încearcă să ducă lumea în rătăcire. Şi unii dintre slujitorii săi se erijează în 
avocaţi ai lui Iuda. 

Ar fi normal însă ca avocaţii săi să înţeleagă că pentru faptul lor vor avea parte de răsplata 
lui Iuda. Tot aşa cum robii lui Hristos vor avea parte de slava împărăţiei Sale. . . 

Evanghelia după Antihrist 1 



Mie nu-mi este antipatic Iuda. Gestul lui de a arunca banii, de a se duce înapoi plin de 
remuşcări la preoţi mi separe sublim. Sunt convins că a crezut într-o împărăţie 
pământească a lui Iisus, cu romanii fugăriţi de îngeri şi cu pâine la popor. A fost decep- 
ţionat, dar şi singur. Faţă de clonele lui de azi, el mi separe uman. Nu pentru bani Iuda L-a 
vândut pe Iisus, ci pentru un vis spulberat. Treizeci de arginţi de atunci sunt 15 dolari azi. 
Manuscrisul apocrifa costat milioane de dolari. Iudele de azi II vând pe Iisus pe nimic şi 
nici măcar decepţii şi remuşcări nu au. Iuda a ales să fie vânzător pentru că în viaţă totul e 
o problemă de alegere. Poţi alege să scrii şi „ Codul lui Da Vinci ". Nu vi se pare că toate 

acestea fac parte din acelaşi plan? 
Vladimir Puştan 2 



Pe un forum de internet, câţiva tineri au purtat o discuţie pe teme spirituale: 

- Tocmai a anunţat la ştiri, pe Antena 1, că în Egipt s-ar fi descoperit un manuscris care 
spune că Iuda ar fi fost ucenicul preferat al lui Iisus şi că ar fi „trădat" la ordinul 
profesorului său. De cercetat. 

- Dă un reportaj pe National Geographic duminică la ora 22:00 despre asta. începe oare 
să se clatine „adevărul" biblic? 

- Asta e una din evangheliile care nu a fost pe placul Bisericii şi a ajuns la coşul de 
gunoi... 

- De unde ştii tu ce făcea Iuda? Ai fost contemporan cu el? 

- Dragul de Iuda! „Fă ceea ce e de făcut... ", asta i-a spus Dumnezeu Iisus însuşi. Iuda e 
singurul care a avut sânge în sistem să facă ce trebuia făcut, şi a făcut asta la cererea expresă a 
lui Iisus... pe când ceilalţi băieţi veseli se lepădau de câteva ori până la cântatul cocoşilor... 
Hmmm, ciudat că pe un anume pietroi de poticnire s-a clădit o Biserică atât de „populară" ... 
Când, iată, discretul, cvasianonimul Iuda, mereu discreditat, mereu dat drept exemplu negativ, 
se pare că poate fi o mică buturugă ce răstoarnă o căruţă destul de mare... Nu II răstoarnă pe 
Iisus, nu are cum să facă asta..., ci răstoarnă răstălmăcirile şi impostura, minciunile şi boala 
unora mai egali decât alţii. Mă bucur că a ajuns la lumină ceva ce confirmă ceea ce mulţi 
oameni inteligenţi simţeau că aşa e. 

- Da, totul e destul de complicat şi încă e devreme să ne hazardăm prea mult în 
comentarii. E clar că ceva nu e la locul lui cu actuala versiune a creştinismului, ca să mă ex- 
prim aşa; sunt multe lucruri ascunse şi multe lucruri care lipsesc din adevărata istorie a 
acelor timpuri şi cineva le gestionează în mod clar, cu bună sau rea intenţie. Până la urmă, 
gândiţi-vă, a fost ceva cu Iisus, născut din om, din fecioară (probabil însămânţată artificial 
cumva de cei de sus), cu tot felul de puteri, şi prin moartea şi învierea lui s-a încercat să se 
demonstreze ceva la vremea aceea, căci noi ar trebui să avem încredere şi să II acceptăm pe 



1 Textul de mai jos nu constituie un articol propriu-zis. E o colecţie de citate, fiind gândit iniţial doar ca un 
material pentru site-ul www.danionvasile.ro. 

2 www. dresării. ro/new/show_editorial.php?id=537. 

Domnul (pe cei din ceruri), să avem încredere în ei, căci ne vor binele etc. . . Oricum, să stăm 
cu ochii şi pe Discovery, să vedem ce se mai zice şi care sunt noutăţile. 

- M-a dat peste cap afirmaţia lui Iisus că Dumnezeul Vechiului Testament nu este cel 
adevărat şi că adevăratul Dumnezeu L-a trimis pe El să ne arate adevărata cale. 
Imaginaţi-vă ce poate însemna asta la o adică!!!!!!!!! înclin să cred că este adevărat, 
deoarece între ideile Noului şi Vechiului Testament sunt diferenţe enorme. Dacă, în primul, 
Dumnezeu este foarte agresiv şi impune răzbunare, sugerează omoruri şi eliminări, în al 
doilea, Iisus, la expresia „ dinte pentru dinte ", ne sfătuieşte să ne iubim aproapele. Sunt cu 
totul alte abordări. 

— Eu am văzut documentarul. Mi s-a părut credibil, că erau dovezi concrete... Dar nu mă 
pot pronunţa, asta ar însemna o întorsătură în lumea creştinătăţii. Mi s-a părut interesantă 
afirmaţia: „De ce s-a omis introducerea evangheliei în Noul Testament, de ce preoţii nu au 
fost de acord cu asta?... încă sunt multe întrebări fără răspuns... Impresionant" . 

Am citit acest dialog după ce recitisem rândurile Sfântului Ignatie Briancianinov despre 
aşteptarea lui Antihrist, falsul Mesia. Mi s-a părut că dialogul exprimă nivelul acela de 
spiritualitate superficială pentru care Antihristul va veni ca un adevărat salvator, izgonitor al 
îndoielilor şi nelămuririlor. . . 

Şi am comparat ecourile Evangheliei lui Iuda cu câteva secvenţe dintr-un film interesant, 
The Body, în care Antonio Banderas se străduieşte să afle dacă o descoperire arheologică este 
autentică sau nu: era vorba chiar de moaştele lui Hristos... Prima reacţie a multora a fost că 
un astfel de film este blasfemiator, pentru că Hristos a înviat şi nu a lăsat moaşte. Mie mi s-a 
părut că filmul nu contestă învierea Mântuitorului, ci că doar pune în evidenţă slăbiciunea 
credinţei noastre. (Exemplu: un preot catolic, aflând că o primă serie de analize ar fi arătat că 
oasele găsite ar fi fost ale lui Hristos, se sinucide.) 

Acelaşi efect l-au avut şi „Evanghelia lui Iuda" şi multe alte texte eretice, care i-au convins 
pe cei slabi în credinţă că învăţătura Bisericii trebuie lepădată, că adevărul trebuie găsit în altă 
parte. Şi, chiar dacă aceştia nu s-au sinucis, din punct de vedere duhovnicesc au făcut-o, 
pentru că au alergat după idoli şi dumnezei mincinoşi. . . 



Sfântul Ignatie Briancianinov ne atrăgea atenţia asupra faptului că „închipuirea omenească 
este neputincioasă în a-şi zugrăvi un răufăcător cum va fi Antihrist; nu este propriu inimii 
omeneşti, fie ea şi pervertită, să creadă că răul poate atinge acea treaptă pe care o va atinge în 
Antihrist. El va trâmbiţa despre sine precum au trâmbiţat înainte-mergătorii şi icoanele sale, se 
va numi pe sine propovăduitor şi restaurator al adevăratei cunoaşteri de Dumnezeu: cei care nu 
înţeleg creştinismul vor vedea în el reprezentatul şi apărătorul religiei, se vor uni cu el. El va 
trâmbiţa despre sine că este, şi se va numi pe sine, Mesia cel făgăduit: ieşind în întâmpinarea 
lui, fiii cugetării trupeşti vor striga osanale; văzându-i slava, puterea, capacităţile geniale, dez- 
voltarea cât se poate de cuprinzătoare după stihiile lumii, îl vor proclama dumnezeu, se vor face 
ajutoare ale lui. Antihrist se va arăta blând, milostiv, plin de dragoste, împlinitor a toată virtutea: 
îl vor socoti astfel şi i se vor închina pe temeiul preaînaltei sale virtuţi cei ce socot că dreptatea 
omului e dreptatea căzută şi nu s-au lepădat de aceasta pentru Evanghelie. Antihristul va îmbia 
omenirea cu realizarea celei mai înalte bunăstări şi prosperităţi pământeşti: va îmbia cu cinstire, 
bogăţie, măreţie, comodităţi şi plăceri trupeşti: căutătorii de cele pământeşti îl vor primi pe An- 
tihrist, îl vor numi stăpân al lor" [13; 16-17]. 

Cu alte cuvinte, fiecare din cei care se vor lepăda de Hristos vor afla în Antihrist exact ceea 
ce îşi vor dori şi vor primi de la el ceea ce vor, fără să-şi dea seama că pentru aceasta vor plăti 
cu cel mai mare preţ din lume: cu sufletele lor. Oare câţi dintre oamenii de astăzi ar fi în stare 



1 Nu indic forumul pentru a nu-i face, indirect, reclamă. 

să plătească acest preţ? Mulţi, foarte mulţi. Trăirea unei vieţi pătimaşe e o formă de închinare 
la diavol, trăirea unei vieţi în minciuna ereziei e o formă de închinare la diavol... Şi numărul 
celor care şi-ar apăra cu preţul vieţii credinţa în adevăratul Dumnezeu sunt din ce în ce mai 
puţini. 

Vorbind despre târgul prin care plătim cu preţul sufletului bunurile materiale, înalt 
Preasfinţitul Bartolomeu Anania - făcând referire la integrarea în Uniunea Europeană - 
observa: „Ce ni se propune? Economicul - pâinea. Prin pâine ni se cere libertatea. De aici, 
pretenţiile aberante care ni se pun în faţă pentru a fi acceptaţi în această Europă: 
homosexualitatea, viciul, avortul, desfrâul, sexualitatea, pornografia, adică tot ceea ce poate fi 
mai rău în viaţa unei societăţi, nişte rele pe care noi ca popor, în frunte cu Biserica şi din 
fericire în frunte cu tineretul nostru creştin ortodox, le respingem cu toată fermitatea, pentru 
că nu vrem ca, cu preţul «intrării» noastre în Europa, să ne pierdem propria identitate 
naţională. Aşadar: economie, pâine, robire. 

In al doilea rând: «miracolul». Nici pomeneală de vreun miracol în numele lui Dumnezeu, 
aşa cum încerca, cel puţin, marele inchizitor (al lui Dostoievski). Nu, «ci miracolul» zborului 
cosmic, al electronicii, al calculatorului, al ingineriei genetice: un miracol perpetuu, pe care 
fascinaţi va trebui să-1 acceptăm în locul minunilor lui Dumnezeu. 

Şi în al treilea rând, tot prin economic: puterea şi, prin putere, autoritatea. Nu mai este 
aceea a comunismului, ci a aşa-ziselor «Mari puteri», cele îndrituite să hotărască pentru 
popoarele mici. Pentru intrarea în Europa ni se cere să fim toleranţi cu toate cele care ne 
smulg din credinţa noastră. Verbul «a corupe», în accepţia termenului grecesc, înseamnă a 
altera nu numai prin descompunere, ci şi prin amestec. . ." [98; 21]. 

Altfel spus, pactul e simplu: „Acceptaţi corupţia sufletelor ca să vă fie bine trupeşte...". 
Compromisul descris de înalt Preasfinţitul Bartolomeu Anania nu e de acelaşi calibru cu 
compromisul care ni se va cere în vremurile de pe urmă. E însă doar o treaptă în reeducarea 
oamenilor pentru a fi gata să aleagă „pâinea şi circul" în locul crucii lui Hristos. E o etapă, nu 
necesară, dar reală, în anihilarea identităţii noastre creştine... 

în fiecare dintre aceste etape, diavolul vede dovezi ale faptului că biruinţa sa se apropie. El, 
neputând să prevadă viitorul, îşi face socoteli cât mai minuţioase despre ceea ce va fi - şi 
crede că victoria sa va fi totală... în Viaţa Sfântului Pahomie cel Mare citim cum diavolul 
însuşi - care i se arătase în chipul unei „femei de o frumuseţe negrăită, aşa încât nimeni n-ar fi 
putut descrie frumuseţea, exteriorul sau privirea acestei închipuiri fără consistenţă" - îşi 
recunoaşte neputinţa de a cunoaşte viitorul. El nu e în stare decât să facă presupuneri, în urma 
unor raţionamente de tip cauză - efect. 

„«Va veni o vreme, după moartea voastră 1 , a celor pe care acum îi păzeşti de mine, în care 
voi face cu ei 2 ce-mi place. Voi aţi făcut să fiu acum călcată în picioare de aceştia». I-a spus 
ei marele (Pahomie): «De unde ştii tu că cei de după noi nu vor sluji Domnului într-un chip 
mai desăvârşit decât noi, spre a-i putea întări pe cei din urma lor prin teama de Dumnezeu?» 
Aceea i-a spus: «Ştiu, pentru că vor fi trândavi şi mândri şi atunci eu voi avea loc întru ei». 
Fericitul Pahomie a spus: «Ai grăit un neadevăr împotriva nelegiuitei tale căpetenii, nestând 
în putinţa ta de a prevedea cele viitoare; cel care are darul prezicerii viitorului urmează lui 
Dumnezeu, pe când tu mergi pe calea minciunii». Răspunzându-i, ea îi zise: «Precum spui, eu 
nu cunosc nimic datorită înainte- vederii. Dumnezeu singur are această putinţă. în urma unei 
presupuneri oarecare doar, ţi-am spus că ştiu». I-a zis ei: «Orice presupunere este nesigură; 
deci, cum faci tu o presupunere?» I-a spus aceea: «Din cele ce s-au întâmplat deja, încerc 
să-mi dau cu presupusul asupra celor care nu s-au întâmplat încă». I-a spus ei Fericitul: «Cum 
se poate traduce în fapt ceea ce n-a fost încă gândit, spus ori lucrat?» Ea a zis: «Eu ştiu că în 



1 A Sfântului Pahomie şi a ucenicilor săi apropiaţi. 

2 Cu urmaşii sfântului, cu ucenicii care vor trăi după moartea sfântului. 

orice lucrare începutul îşi dobândeşte stabilitatea prin pasiunea cu care se tinde spre cele 
dorite, şi aceasta mai ales în cazul răsadului dumnezeiesc şi al chemării cereşti care este 
întărită de voinţa lui Dumnezeu prin minuni şi semne, întărind pe cei care o caută prin diferite 
semne minunate. Când însă începutul se învecheşte şi îmbătrâneşte, piere şi sporirea; iar 
sporirea este nimicită de timpul care roade, de boala care istoveşte şi de nepăsarea care 
toceşte»" [99; 55-57] \ 

Şi fără să aplicăm zilelor noastre cuvintele spuse de diavol Sfântului Pahomie în secolul al 
IV-lea, ne putem da seama că viitorul va fi sumbru. Mergem din rău în mai rău. Termenul de 
epocă postcreştină pare a descrie din ce în ce mai exact vremurile pe care le trăim. . . Oare ce va 
urma?... 

Sfântul Ignatie spunea foarte clar că „nu e ciudat faptul că minunile lui Antihrist vor fi 
primite fără împotrivire şi cu entuziasm de către cei apostaziaţi de la creştinism, de către 
vrăjmaşii adevărului, vrăjmaşii lui Dumnezeu: aceştia s-au pregătit pe sine pentru primirea pe 
faţă, cu lucrul, a trimisului şi uneltei satanei, a învăţăturii lui, a tuturor lucrărilor lui, după ce 
au intrat dinainte în împărtăşire după duh cu satana. [...] înaintea venirii lui va avea loc le- 
pădarea majorităţii oamenilor de credinţa creştină. Prin lepădarea de Hristos, omenirea se va 
pregăti pentru primirea lui Antihrist, îl va primi în duhul său. In însăşi întocmirea duhului 
omenesc va apărea cererea, chemarea lui Antihrist, împreună-simţirea cu el, aşa cum în starea 
de boală grea apare setea de o băutură ucigătoare. Poftirea va fi rostită! Va răsuna glasul 
chemător în societatea omenească, care va arăta stăruitor că are trebuinţă de un geniu al 
geniilor, care să ridice dezvoltarea şi propăşirea materială pe cea mai înaltă treaptă care să 
încetăţenească pe pământ o asemenea bunăstare, încât raiul şi cerul să devină de prisos pentru 
om. Antihristul va fi urmarea logică, îndreptăţită şi firească a orientării morale şi duhovniceşti 
a oamenilor" [13; 15,17]. 



*** 



Ca Antihristul să poată fi primit de masele de oameni e nevoie de o lucrare diavolească de 
mari proporţii. Una de dez-evanghelizare a lumii, mai precis de înlocuire a mesajului creştin 
că „Dumnezeu S-a făcut om pentru mântuirea oamenilor" cu diverse veşti bune, încurajatoare, 
dar nemântuitoare. Unul dintre cele mai eficace texte de acest gen este scrierea gnostică 
numită „Evanghelia lui Iuda". Vom încerca însă să vedem în ce măsură mesajul ei reuşeşte să 
îi îndepărteze pe oameni de Hristosul mărturisit de Sfintele Scripturi primite de Biserică şi să 
pregătească terenul pentru venirea Antihristului. . . 

Care este esenţa Evangheliei lui Iuda? Că Iuda nu L-a trădat pe Hristos, că Iuda a fost cel 
mai fidel ucenic al lui Hristos. Ce implică asta? Că toată istoria Bisericii nu a fost altceva 
decât minciună... Evanghelia lui Iuda, deşi nu spune direct foarte multe lucruri - manuscrisul 
fiind redus ca întindere -, ne spune indirect că trebuie să punem la îndoială mărturia unei 
Biserici care a combinat adevărul cu minciuna. 

Sunt oameni pe care emisiunea de pe canalul National Geographic i-a pus pe gânduri: „Şi 
dacă totuşi Biserica minte? Dacă adevărul este aici, la marele evanghelist Iuda?..." 

Succesul Evangheliei lui Iuda se explică tocmai prin faptul că mare parte dintre oamenii 
care merg la biserică trăiesc o credinţă formalistă, nu sunt interesaţi de cunoaşterea lui 
Dumnezeu, de trăirea iubirii jertfelnice... Succesul acestei antievanghelii este provocat de 
faptul că Iuda este viu printre noi, şi poate chiar în noi. . . 



1 Nu trebuie ca oamenii să creadă cele pe care le spune diavolul, tatăl minciunii, atunci când vorbeşte prin gurile 
oamenilor demonizaţi. Pentru că diavolul încearcă să strecoare şi minciuni alături de adevărurile pe care le 
spune. în întâlnirea cu Sfântul Pahomie, cele spuse de diavol nu fac altceva decât să confirme învăţătura Bisericii 
că diavolul nu poate ghici viitorul, că tot ce îi stă în putinţă este să facă presupuneri pornind de la datele oferite 
de prezent şi de trecut. . . 

îl trădăm pe Hristos pentru a fi liberi să păcătuim, pentru a ne desfăta în iubiri trecătoare 
sau în patimi care ne mistuie inimile. . . Avem un aer de superioritate faţă de cei care s-au lăsat 
înşelaţi de Evanghelia lui Iuda şi noi trăim o viaţă la fel de plină de minciună şi de compromis 
ca şi cei pe care îi judecăm. . . Ii judecăm pe ceilalţi fără să le întindem o mână de ajutor, fără 
să le oferim un model de credinţă, ba chiar smintindu-i şi convingându-i că Dumnezeu nu este 
viu în inimile noastre. . . 

Diavolul care a intrat în Iuda a mai ispitit de atunci atâtea şi atâtea suflete, pentru a le rupe 
de mântuire. In Viaţa Sfântului Pahomie cel Mare citim cum diavolul, care i se arătase 
sfântului în chipul unei femei, i-a spus: „Eu sunt fiica diavolului şi îi deţin toată puterea; mie 
îmi este supusă toată oastea demonicească. Eu sunt aceea care am aruncat la pământ pe sfinţii 
luminători. Eu sunt aceea care am smuls pe Iuda din mijlocul Apostolilor..." [99; 54] . 
Diavolul a fost cel care 1-a convins pe Iuda să se lepede de Hristos şi tot el se străduieşte să ne 
arunce în diferite păcate. Numai având o credinţă puternică, o credinţă care nu se clatină la 
găsirea unor noi şi noi evanghelii sau epistole mincinoase, îi putem rezista. . . 

Trebuie să înţelegem că şi noi suntem de vină pentru apostazia lumii din jurul nostru. 
Pentru că dacă noi am fi dus o viaţă de sfinţenie lumea ar fi fost mai curată, mai dreaptă, mai 
aproape de Dumnezeu. . . 

Dacă ne grăbim să căutăm Iude peste tot în jurul nostru, iar pe noi ne îndreptăţim cu 
viclenie, am primit în sufletele noastre „adevărul" după Iuda: că de Hristos te poţi apropia şi 
printr-o sărutare mincinoasă 2 . Putem fi aproape de Hristos, putem primi chiar şi Sfânta 
împărtăşanie, dar inimile noastre să fie pline de minciună, de făţărnicie, de răutate. Şi atunci 
chiar şi Sfintele Taine ne vor fi spre osândă. . . 

Dacă însă suntem conştienţi de păcatele noastre, de căderile noastre, abia atunci - având 
ochii minţii curăţiţi prin pocăinţă - vom putea înţelege mai bine drama lumii în care trăim. Abia 
atunci vom putea să vedem că lumea e plină de Iude, care încearcă să ne molipsească de boala 
lor. . . 

în Pastorala de Paşti a anului 2005 3 , înalt Prea Sfinţitul Bartolomeu Anania a spus câteva 
lucruri extraordinare, care pot fi considerate ca fiind un răspuns vizionar la întrebarea: „De ce 
are Evanghelia lui Iuda atâta succes?" 

„Din nefericire, Iuda nu e doar personajul unui anume moment istoric, ci şi un personaj al 
istoriei de după el, multiplicat peste tot, la scară planetară, în ipostaza sărutării care acoperă 
trădarea. 

Printre noi, cei ce beneficiem de civilizaţie, de cultură, de progres ştiinţific, de libertate, de 
bunurile pământului şi de harurile cerului, printre noi se instaurează, încetul cu încetul, un duh 
perfid care răstoarnă valorile şi perverteşte limbajul. Anormalul devine normal, viciul devine 
virtute, minciuna devine adevăr, furtul inteligent devine profesie onorabilă, sodomia se cheamă 
orientare comportamentală, cuvinte nobile precum prietenie, prieten, prietenă se degradează în 
conotaţii dubioase, pervertirea tineretului se intitulează program de sănătate anti SIDA, destră- 
marea familiei se numeşte planificare familială, crimele ingineriei genetice se fac în numele 
vindecărilor miraculoase, prostituţia se legitimează prin libertatea femeii de a face ce vrea cu 
propriul ei trup, proxenetismul se reclamă de meditaţia transcendentală, sărăcirea spiritului 
devine globalizare, invadarea unei ţări se cheamă război preventiv, terorismul îşi reclamă 
valenţe divine, infeudarea economică se numeşte credit bancar, pomana politică devine act de 
caritate. Şi multe altele. [...] Iuda e tot atât de zelos printre ai săi, de vreme ce instinctul dez- 



1 A nu se înţelege din acest pasaj că diavolii ar fi de sex masculin sau feminin. 

2 De ce nu există Acatiste către Mântuitorul Hristos ale căror versuri să înceapă cu „Bucură-te..."? Tocmai 
pentru că Iuda, înainte de a-I da sărutarea mincinoasă Mântuitorului, I-a spus: Bucură-te, Invăţătorule... (Matei 
26, 49). 

3 Deci înainte de pornirea campaniei Pro - Evanghelia lui Iuda.. . 

binarii îl mobilizează peste tot, oriunde s-ar afla. Partenerul trebuie mai întâi sedus, dominat şi 
numai după aceea nimicit. Iuda îşi abordează semenul cu graţia cobrei care, întâlnind o viperă 
în junglă, o invită la un dans aerian, fascinant, ameţitor, pe durata căruia îşi calculează cu pre- 
cizie secunda muşcăturii mortale. Iuda e un maestru al crimei perfecte." 1 

Acest Iuda contemporan, descris cu curaj şi obiectivitate de înalt Prea Sfinţitul 
Bartolomeu, avea nevoie de un text pe măsură. Şi iată că National Geographic i 1-a pus, cu o 
falsă generozitate, la dispoziţie... 2 Oricum, Iudele zilelor noastre nu se vor înghesui să 
monopolizeze tâlcuirea textului combătut încă din vechime de Sfântul Irineu al Lyonului. Nu 
se vor grăbi să intre de-a valma într-o mare grupare sectară, a cărei singură scriptură să fie cea 
găsită în Egipt în 1970. Diavolul e prea viclean pentru a-şi strânge discipolii într-o singură 
grupare spirituală. Ei nu au nevoie de o unitate vizibilă - asta i-ar face mai uşor de identificat 
- câtă vreme au parte de o unitate nevăzută. Tot aşa cum creştinii sunt uniţi în Hristos. . . 

Pe aceşti fii ai rătăcirii nu îi uneşte doar o scurtă antievanghelie pusă pe seama lui Iuda. 
Ii uneşte „Evanghelia după Antihrist", o carte de mari dimensiuni, ale cărei capitole sunt 
împărţite în zeci şi sute de cărţi anticreştine, de la pleiada de cărţi yoghine până la Codul 
lui Da Vinci, de la Ultima ispită a lui Hristos de Nikos Kazantzakis până la 
blasfemiatoarea piesă Evanghelista a Alinei Mungiu-Pippidi. 

Care trebuie să fie atitudinea noastră? Doar să stăm şi să vedem ce se întâmplă? Nu, în nici 
un caz. Noi trebuie să fim tari în credinţă şi să ne luptăm cu toate puterile pentru mântuirea 
noastră şi a celor din jurul nostru. Hristos ne-a cerut: Aşa să lumineze lumina voastră înaintea 
oamenilor, aşa încât să vadă faptele voastre cele bune şi să slăvească pe Tatăl vostru Cel din 
ceruri (Matei 5, 16). Să trăim astfel, să fim icoane vii ale credinţei. Fără să îi judecăm cu 
asprime pe păcătoşi, ci judecând doar păcatul. Fără să îi dispreţuim pe ceilalţi, fie că sunt 
eretici, fie că sunt păgâni, fie că sunt schismatici, fie că sunt homosexuali, pedofili sau 
criminali. Să urâm păcatele lor, dar pe ei să îi iubim şi să fim gata să facem orice efort pentru 
a-i ajuta să îşi înţeleagă greşelile. Să înţelegem că nu prin trâmbiţarea triumfalistă şi 
lăudăroasă a credinţei noastre îi vom câştiga, că astfel ne punem stavilă între ei şi Hristos. 

Să ne luptăm cu Iuda din noi şi abia atunci vom putea întinde o mână de ajutor celor din jurul 
nostru, fie că aceştia stau departe de harul Botezului, fie că, botezaţi fiind, sunt ispitiţi să 
părăsească turma ucenicilor Mântuitorului. 

Abia atunci ne vom putea apropia de Hristos, de Sfânta împărtăşanie, spunând cu 
sinceritate cuvintele rugăciunii: „Cinei Tale celei de taină, Fiul lui Dumnezeu, astăzi părtaş 
mă primeşte, că nu voi spune vrăjmaşilor Tăi Taina Ta, nici sărutare îţi voi da ca Iuda, ci ca 
tâlharul mărturisindu-mă strig Ţie: Pomeneşte-mă, Doamne, întru împărăţia Ta..." 



1 www.arhiepiscopia-ort-cluj.org/pastorala.htm. Pastorala respectivă nu avea nici o legătură directă cu descoperirea, 
în anul 1970, a Evangheliei după Iuda. Ar fi fost de dorit însă ca, după mediatizarea textului respectiv, să apară mai 
multe texte similare acestei pastorale care, fără să fi combătut direct gnosticismul, combate cu multă precizie „sin- 
dromul Iuda", un sindrom din ce în ce mai răspândit în zilele noastre. . . 

2 De altfel, Gheorghe Fedorovici şi-a intitulat articolul pe marginea falsei evanghelii chiar „Evanghelia după 
National Geographic", tocmai pentru a pune în evidenţă faptul că teologii trebuie să combată nu doar o scriere 
gnostică, ci un text care are în spate o uriaşă forţă mediatică. . . 

Zodia lui Iuda 



,Iuda - cel prin care se mijloceşte împlinirea sfatului Preasfintei Treimi - cu adevărat 

nu este vrednic de cinste pentru aceasta, ci vai lui! 

Căci nu slujind voii lui Dumnezeu a făcut 

aceasta, ci răutatea sa plinind" [72; 436]. 

Sfântul Teofilact al Bulgariei 



Sfântul Epifanie de Salamina spune despre ereticii cainiţi că aceştia „plăsmuiesc o «gnoză» 
pierzătoare, născocind două puteri, una mai slabă şi una mai tare, care chipurile se luptă între 
ele. După ei, puterile acestea nu fac în lume schimbare de cuget, ci, dintre cele ce s-au făcut, 
unele după fire îşi au fiinţa din răutate, iar celelalte din bunătate. Aşadar, ei pretind că nimic 
nu este bun sau rău din slobodă alegere, ci din fire" 1 [26; 258]. Altfel spus, totul se întâmplă 
mecanic, în virtutea predestinării 2 ... Argumentarea predestinării e cauzată şi de faptul că 
oamenii preferă să îşi justifice patimile şi poftele ca fiind datorate destinului, şi nu alegerii lor 
libere. In loc să se supună Legii lui Dumnezeu, preferă să afirme că sunt predestinaţi să facă 
binele sau răul, indiferent de opţiunea personală. Ca să nu apară drept călcători ai legii 
dumnezeieşti, ei afirmă că de fapt legea dumnezeiască nu poate pedepsi ceea ce era 
predestinat să se întâmple 3 . 

După acest raţionament, Iuda nu poate fi pedepsit de Dumnezeu, pentru că nu a ales liber 
să II vândă pe Hristos. Cainiţii susţineau chiar că Iuda e un erou şi trebuie lăudat pentru fapta 
sa. Dar, dacă ar fi existat predestinare, aşa cum nu existau oameni care să merite pedeapsă, tot 
aşa nu ar fi existat nici oameni care să merite laudă. Oricum, învăţătura cainită nu e coerentă, 
e contradictorie, şi chiar şi prin aceasta se dovedeşte valoarea ei: 

„El (adică Hristos - n.n.), spun cainiţii, a venit de Sus tocmai pentru ca în El să se lucreze 
puterea tare, dobândind biruinţa împotriva puterii slabe şi dând spre vânzare trupul. Şi unii dintre 
ei susţin aceasta, iar alţii altele, întrucât zic că Hristos a fost vândut de Iuda pentru că era rău şi 
voia să strice rânduielile Legii, şi îi laudă pe Cain şi pe Iuda şi zic: «L-a vândut pentru că El voia 
să strice învăţăturile care fuseseră date bine». Alţii din rândul lor zic: «Ba nu, ci Hristos era bun, 
dar Iuda L-a vândut potrivit gnozei cereşti, deoarece arhonţii ştiau că, dacă Hristos este vândut şi 
dat crucii, se face deşartă puterea lor cea slabă, şi, pentru că Iuda ştia aceasta, s-a grăbit şi a făcut 
totul ca să II vândă făcând un lucru bun spre mântuirea noastră, iar noi trebuie să îl lăudăm, căci 
prin el ni s-a gătit mântuirea crucii şi descoperirea cea de Sus». Aceştia negreşit se înşală cinstind 



1 Sfântul Irineu de Lyon combate această învăţătură gnostică, afirmând că „toţi oamenii sunt de aceeaşi fire, fiind 
cu toţii în stare să se ţină drepţi şi să facă ceea ce este bine sau, dimpotrivă, având şi puterea să nu facă ceea ce 
este drept" [62; 294]. 

2 Pentru a-1 apăra pe Iuda, unii dau vina pe diavol şi afirmă că Iuda nu a fost decât un fel de robot mişcat de puterile 
întunericului. Dar Fericitul Ieronim spune că o astfel de idee nu stă în picioare, pentru că diavolul nu se pocăieşte 
pentru păcatele sale. Dar Iuda s-a pocăit, chiar dacă într-un mod greşit, atunci când a aruncat înapoi preţul vânzării. 

3 Negarea Legii lui Dumnezeu a fost dusă la extrem de cainiţi. Aceştia îl cinsteau nu doar pe Cain, ci şi pe 
celelalte personaje negative ale Vechiului Testament, chiar şi pe sodomiţi. Astăzi, deşi nu există cainiţi adoratori 
ai sodomiţilor din Vechiul Testament, există sodomiţi moderni care afirmă că sunt predestinaţi la nivel trupesc să 
îşi arate iubirea prin păcate împotriva firii. 

sau lăudând pe cineva care nu este bun, şi învederat este că diavolul le-a insuflat lor acestea - de 
neştiinţă vorbesc şi de înşelare. Şi se plineşte asupra lor ceea ce este scris: «Vai celor ce zic 
răului bine şi binelui rău; care numesc lumina întuneric şi întunericul lumină; care socotesc 
amarul dulce şi dulcele amar!» (îs. 5, 20)" [26; 258]. 

Adevărul este că Iuda nu a fost un erou, dar nu a fost nici un om în totalitate rău. Şi el se 
putea mântui, dacă ar fi ales binele şi nu răul şi dacă ar fi rezistat ispitelor diavolului, pentru 
că aceste ispite nu au fost peste măsura lui. Dumnezeu nu îngăduie niciodată ispite peste 
măsura noastră, numai că oamenii înfruntă încercările în două feluri: ori se luptă cu ele, 
cerând ajutorul lui Dumnezeu, ori îngenunchează, acuzându-L pe Făcătorul lor că le-a dat po- 
veri cu neputinţă de purtat. 

Sfântul Chirii al Alexandriei scrie despre Iuda: „La început nu era om rău, dar, 
nemaiarătându-se astfel (adică la fel cum era înainte - n.n.), a căzut din slava şi din cinstea 
împărătească. Aşa a ales Mântuitorul şi pe Iuda şi 1-a unit cu sfinţii ucenici, el fiind în stare la 
început să-I urmeze 1 . Dar, deoarece după aceea Satana 1-a ispitit pe încetul cu pofta de câştig 
urât, biruit fiind de această patimă, şi din pricina ei, s-a făcut vânzător. Deci, la început nu era 
nimic de felul acesta în cel ales. Era deci în el puterea de a nu cădea. Dacă ar fi ales cele 
cuvenite, toată înţelegerea lui ar fi folosit-o spre a urma cu sinceritate lui Hristos" [15; 801]. 

Mai mult încă, Sfântul Isihie al Ierusalimului ne arată că Mântuitorul i-a purtat de grijă lui 
Iuda în chip deosebit: „Nu numai ucenic fiind, a vândut pe învăţătorul, ci nici patima iubirii 
de argint n-a putut să o înlăture, că lui i-a încredinţat Hristos punga, făcând pogorământ 
pentru neputinţa lui; drept aceea, vânzătorul nu se afla lipsit de bani" 2 . 

Şi Sfântul Ioan Gură de Aur vorbeşte despre faptul că Hristos a încercat să îl ajute pe Iuda să 
înţeleagă că El este Mesia: „Frângând cele cinci pâini le-a dat ucenicilor; iar cele cinci pâini au 
izvorât în mâinile ucenicilor. Minunea însă nu s-a oprit aici, ci a făcut să mai şi prisosească, să 
prisosească nu pâini întregi, ci firimituri, ca să arate că acestea erau resturile acelor pâini şi ca să 
afle de minune şi cei care n-au fost de faţă. De aceea a şi lăsat mulţimile să flămânzească, ca să 
nu socotească nimeni o nălucire minunea. De aceea a făcut să prisosească douăsprezece coşuri, 
ca să poarte şi Iuda un coş. Ar fi putut Hristos să potolească şi în alt chip foamea mulţimilor, dar 
atunci ucenicii n-ar mai fi cunoscut puterea învăţătorului lor, pentru că şi pe timpul lui Ilie s-a 
făcut o minune la fel" [38; 571]. 

Părintele Nicolae Steinhardt arată că vânzătorul nu fusese predestinat să fie vânzător: „E 
bine să precizăm că Dumnezeu S-a folosit de netrebnicia lui Iuda, cunoscând-o, ceea ce nu 
înseamnă câtuşi de puţin că i-a dat El lui Iuda menirea de vânzător. Iscarioteanul nu fusese 
«distribuit» în rolul său nefast, ci, ştiindu-se dinainte ce ticăloşie ar fi gata să facă, şi-a 
elaborat un plan în care ticăloşia era una din piesele angrenajului. Dacă noi suntem lămuriţi 
asupra mârşăviei cuiva şi, atunci când se iveşte prilejul, constatăm că se poartă mârşav, 
precum ne şi aşteptam să procedeze, nu rezultă de aici că respectivul este nevinovat, deoarece 
şi-a susţinut rolul" [87; 79]. 

Pentru a combate învăţătura eretică despre predestinare, părintele Dumitru Stăniloae scrie 
următoarele: „Nu pentru că s-au prezis unele fapte rele de către Dumnezeu, prin preştiinţa 
Lui, se săvârşesc acestea, ci, invers: Dumnezeu le-a preştiut pentru că ele se vor săvârşi din 



1 Iuda a fost numărat în ceata apostolilor lui Hristos. Sfântul Ioan Gură de Aur scrie: „Iuda era rău, dar avea 
harisma de a scoate demoni" [38; 312]. Iar Teodoret de Cir spune că Iuda „nu numai că îl ştia pe Făcătorul de 
bine, ci s-a şi îndulcit de dumnezeieştile Lui cuvinte şi s-a făcut nu numai văzător de prea-mari minuni, ci şi 
însuşi lucrător al lor, de la Dânsul luând stăpânirea" [123; 404]. 

2 Citat în Psaltirea în tălcuirile Sfinţilor Părinţi, de Cuviosul Eftimie Zigabenul şi Sfântul Nicodim Aghioritul, 
voi. II, în curs de apariţie la Editura Egumenită din Galaţi. Tot în acest volum se află un alt cuvânt al Sfântului 
Isihie despre Iuda: „Hirotonit fiind pentru veşnicie, Apostol ca şi ceilalţi Apostoli, mai-nainte de vânzare dre- 
gătoria a păzit-o doar pentru puţine zile". 

libertatea făpturilor. Totuşi, rămâne un mare mister de ce Dumnezeu, deşi preştie că unele 
făpturi vor face răul, le creează totuşi. Se ascunde aici marea taină a libertăţii făpturilor. 
Dumnezeu o respectă atât de mult, încât, chiar preştiind că va fi rău folosită de unele, totuşi le 
creează. Oare nu se ascunde în acest mister marea valoare a libertăţii acordate de Dumnezeu 
făpturilor Sale, de vreme ce, chiar preştiind că o vor folosi rău, totuşi le creează ca făpturi li- 
bere? Nu e aici un semn uluitor al marii preţuiri pe care o dă Dumnezeu făpturilor Sale? Şi nu 
e totuşi, chiar în faptul că le creează, deşi preştie că vor fi contrare Lui, o mare dovadă a 
preţuirii importanţei existenţei lor, pe care le-o acordă Dumnezeu, chiar când ea e păstrată pur 
şi simplu, fără a fi folosită spre fericirea lor prin supunerea faţă de El? Dumnezeu socoteşte că 
e mai bine să existe şi aceste făpturi, decât să nu fie. El preţuieşte existenţa ca pe un bun mai 
presus de calităţile pe care ea tinde să şi le câştige. E şi acesta un fel de dialog cu care le cin- 
steşte. Răspunsul poate fi însă şi mai aprofundat. Dacă Dumnezeu, preştiind că unele făpturi 
vor face răul, nu le-ar crea, aceasta ar însemna că nu vrea să le creeze cu adevărat libere. Sau, 
dacă le-ar impune, din momentul creării, să nu facă răul, le-ar predestina spre bine. Dar binele 
predestinat nu mai este un bine adevărat. La fel ar fî şi dacă Dumnezeu ar crea numai fiinţe 
care vor face binele. Din aceasta s-ar deduce că ele sunt predestinate să facă un bine care nu 
mai este un bine adevărat" [15; 802]. 

învăţătura despre predestinare este mincinoasă. Dumnezeu 1-a înzestrat pe om cu libertate. 
Observăm însă că mulţi oameni neagă această libertate, preferând să lase responsabilitatea lor 
în seama sorţii. Dacă Iuda a fost predestinat să II vândă pe Hristos, atunci toţi păcătoşii sunt 
predestinaţi să păcătuiască şi nu mai poartă povara responsabilităţii faptelor lor. Sfântul 
Simeon al Tesalonicului scria: „A vorbi despre noroc, despre ursitori, despre explicarea 
naşterilor, după zodii 1 sau stele şi pentru citirile de stele e lucru nebunesc şi fără de 
Dumnezeu..., însă bunătăţile şi răutăţile noastre se mişcă după a noastră singură voinţă" [121; 
516]. 

Numai că, în loc să recunoască faptul că Dumnezeu poartă de grijă întregii lumi şi îl ajută 
pe fiecare să ducă lupta cea bună pentru mântuire, oamenii preferă să pretindă că păcatele lor 
se datorează predestinării, mersului stelelor pe cer sau altor factori ai destinului. E mai simplu, 
dar nu mai adevărat. . . 



Am publicat o carte, Despre horoscop, cutremure şi ghicirea viitorului - Editura Lucman, Bucureşti, 2006 -, în 
care am prezentat învăţătura ortodoxă despre aceste subiecte. 

Invocând Vaticanul. 



Una dintre cele mai puternice arme pe care le foloseşte diavolul în secolul al XXI-lea 
este mass-media. Cu ajutorul ei, minciuna este prezentată drept adevăr sau este amestecată 
cu adevărul, pentru a fi mai uşor de primit. Mass-media este un amvon neutru, de la care 
se pot rosti atât adevărul, cât şi minciuna. Dar, din păcate, acest amvon este folosit foarte 
rar de oameni purtători de Hristos şi foarte des de oameni care stârnesc confuzie, 
prezentând înţelepciunea creştină ca fiind compatibilă cu înţelepciunea lumii acesteia. Cea 
mai bună dovadă este observarea efectelor pe care le au în viaţa duhovnicească a 
creştinilor atât presa de mare tiraj, cât şi radioul şi televiziunea. 

Unul din secretele mass-mediei este audienţa. O afirmaţie făcută pe un post de televiziune 
la o oră de maximă audienţă nu poate fi contrabalansată de o sută de predici. Se poate 
extrapola aici proverbul: „Un nebun aruncă o piatră în apă şi zece înţelepţi nu reuşesc să o 
scoată". 

Unul din neadevărurile lansate de mass-media ar fi că „Vaticanul încearcă să spele numele 
discipolului ponegrit", aşa cum afirma The Times: „O campanie demarată de Monseniorul 
Walter Brandmuller, liderul Comitetului Pontifical pentru Ştiinţa Istoriei, are ca scop 
convingerea credincioşilor să privească cu ochi mai buni un om ponegrit timp de 2000 de 
ani 1 . Monseniorul Brandmuller a spus unor oameni de ştiinţă omologi că este momentul pen- 
tru «re-citirea» poveştii lui Iuda. El este susţinut de Vittorio Messori, un proeminent scriitor 
catolic, apropiat Papei Benedict al XVI-lea şi răposatului Ioan Paul al II-lea. Dl. Messori a 
spus că reabilitarea lui Iuda «ar rezolva problema unei aparente lipse de milă din partea lui 
Iisus faţă de unul dintre cei mai apropiaţi colaboratori ai săi». El a declarat cotidianului La 
Stampa că iertarea lui Iuda se face conform unei tradiţii creştine susţinute" 2 . 

Autorul articolului, Richard Owen, menţiona totuşi faptul că „unii oameni de ştiinţă de la 
Vatican şi-au exprimat îngrijorarea în ceea ce priveşte reconsiderarea lui Iuda. Monseniorul 
Giovanni D'Ercole, un teolog al Vaticanului, a spus că «este periculos să îl re-evaluăm pe 
Iuda şi să murdărim Evangheliile prin referiri la scrierile lui apocrife. Acest lucru nu poate 
decât să creeze confuzie în rândul credincioşilor»". 

Dar o astfel de juxtapunere nu făcea decât să mărească credibilitatea afirmaţiei iniţiale, 
privitoare la campania condusă de Monseniorul Brandmuller. 

înainte de a vedea poziţia acestuia, trebuie să precizăm faptul că nu există nici o tradiţie 
creştină „susţinută" - cum se afirma în materialul prezentat în The Times. Tradiţia creştină s-a 
făcut auzită prin glasul Cuviosului Eftimie Zigabenul, care - în comentariile sale la Psaltire - 
scria în secolul al Xl-lea: „Până astăzi bine-cinstitorii creştini blestemă pe ticălosul Iuda şi 



1 Poziţia aceasta rezonează cu opinia exprimată în filmul Evanghelia după Iuda: „Nu e surprinzător că, de la 
Holocaust încoace, teologia germană s-a străduit să «cureţe» imaginea lui Iuda, inclusiv grupul iezuit din 
Germania care condusese acţiunile pentru sanctificarea lui Iuda". Ar fi fost însă firesc ca această opinie - greu de 
crezut - să fi fost argumentată, ceea ce nu s-a întâmplat. . . 

2 The Times, 12 ianuarie 2006. 

nimeni dintre ei nu se află ca să-1 binecuvânteze: că s-a îmbrăcat ticălosul cu blestemul ca şi 
cu o haină, peste tot cuprinzându-1 pe el şi pedepsindu-se de la el" . 

Aceasta e vocea Tradiţiei şi nu poate fi înlocuită de tradiţii vechi de câţiva ani, lansate una 
după alta precum albumele de succes ale marilor trupe rock. O tradiţie recentă, care neagă 
Tradiţia Bisericii, nu se poate numi tradiţie. Tradiţia este o mărturie a adevărului. Ceea ce îi 
stă împotrivă nu poate fi tot adevăr. . . 

In orice divergenţe teologice, creştinii trebuie să caute să afle învăţătura Bisericii, să afle 
răspunsuri în Sfânta Tradiţie 2 . Abia după ce au primit în sufletele lor mărturia Sfintei Tradiţii 
pot căuta alte lămuriri. 

In cazul de faţă, nodul gordian se taie simplu: monseniorul Brandmuller a spus că „nu 
există nici o campanie, nici o mişcare de reabilitare a trădătorului lui Iisus", considerând că 
Evanghelia lui Iuda este „un produs de fantezie religioasă" 3 . Mai mult decât atât, el a declarat: 
„Citind The Times, am descoperit că există o campanie de reabilitare a lui Iuda şi că eu o 
conduc. Nu am discutat cu The Times. Mi-e greu să îmi dau seama de unde au scos aşa 
ceva" 4 . Altfel spus, afirmaţiile din revista The Times privitoare la campania de reabilitare 
condusă de monseniorul Brandmuller nu sunt adevărate. . . 

Acest fapt ne ajută să înţelegem mai bine că reabilitarea lui Iuda este aberantă. Adevărul nu 
are nevoie de minciună pentru a se răspândi. Adevărul nu se amestecă cu minciuna, pentru a 
nu deveni el însuşi minciună. 

Ce se întâmplă însă cu cei care s-au lăsat păcăliţi de afirmaţiile iniţiale din The Times şi nu 
au luat cunoştinţă de dezminţirile monseniorului Brandmuller? Sau ce se întâmplă cu cei care 
se lasă păcăliţi de mulţimea de afirmaţii mincinoase din filmul despre Evanghelia lui Iuda sau 
din articolele şi cărţile editate pe această temă de National Geographic? Sau cu cei care se 
leapădă de Biserică după ce au fost păcăliţi de slujitori ai diavolului, care îşi asumă pretenţia 
de mărturisitori ai adevărului? 

Trăim vremuri de confuzie, aceasta este trista realitate. In aceste vremuri, e bine să ne 
cunoaştem prietenii şi e bine să ne cunoaştem duşmanii. In ceea ce priveşte Evanghelia lui 
Iuda, mass-media şi-a dat la o parte masca şi ne-a arătat, fără să vrea, din ce categorie face 
parte... 



1 Cuviosul Eftimie Zigabenul şi Sfântul Nicodim Aghioritul, Psaltirea în tălcuirile Sfinţilor Părinţi, voi. II, în 
curs de apariţie la Editura Egumenită din Galaţi. 

2 Afirmaţia este valabilă şi în cazul dialogului cu celelalte confesiuni: din punct de vedere ortodox nu contează 
ce spun teologii secularizaţi, ci contează doar ce învaţă Sfânta Tradiţie, Sfinţii Părinţi şi Cuvioşii care i-au urmat. 
Degeaba apar curente moderniste care contestă hotărârile unor sfinte sinoade, considerându-le depăşite... 

3 Religion News Service, 23 februarie 2006. 

4 Reabilitarea lui Iuda? Greu de crezut, 19.01.2006, Vatican (www.catholica.ro/stiri/index.asp). 

Scripturile New Age sau 
pervertirea Evangheliilor 



Este o grea responsabilitate să afirmi despre 

actualul Nou Testament, care stă la baza tuturor bisericilor creştine, că este deformat şi 

falsificat, dar nu se află religie mai înaltă decât adevărul [18; 85], 

Edmond Bordeaux Szekely 



„Nici o carte nu vă poate învăţa adevăruri mai profunde ca Evangheliile. Veţi răspunde: 
«Le-am citit, dar nu am găsit nimic în ele. De aceea căutăm acum în alte religii: chineză, 
hindusă, japoneză, musulmană...». Bine, dar aceasta o faceţi pentru că nu aţi înţeles nimic din 
nemăsurata înţelepciune care se află în Evangheliile scrise pentru voi, şi căutaţi Lumina în alte 
învăţături, ce nu vă sunt destinate! 

Da, ştiu, sunteţi sătui de texte cunoscute, vreţi să schimbaţi puţin hrana. Dar este periculos 
să o căutaţi în învăţături pe care nu le înţelegeţi, care nu sunt făcute pentru structura voastră, 
pentru mentalitatea voastră. Ceea ce este pentru voi este învăţătura lui Hristos. Dar nu aţi citi- 
t-o serios şi nici nu aţi meditat suficient asupra ei. Căutaţi altceva, bine, dar în ce scop? 

Adesea urmăm o învăţătură orientală pentru a ne mândri în faţa altora, pentru a le arunca 
praf în ochi sau, pur şi simplu, pentru a ne singulariza în faţa propriilor noştri ochi. Dar 
aceasta nu serveşte la nimic, aceasta dovedeşte doar că iubim extravaganţele şi nu simplul 
adevăr. îl părăsim pe Hristos, dar pentru a urma pe cine?" [7; 166]. 

Citatul reprodus mai sus nu îi aparţine vreunui părinte duhovnicesc cu viaţă sfântă, 
îngrijorat de apostazia contemporană. Nu îi aparţine nici măcar vreunui creştin ortodox, 
îndurerat de creşterea numărului celor care dispreţuiesc Evanghelia înainte de a încerca să îi 
afle valoarea. Ci îi aparţine celebrului întemeietor al Fraternităţii Albe Universale, Omraam 
Mikhael Aivanhov, un alt „înainte-mergător al Antihristului", şi face parte din lucrarea Un 
nou înţeles al Evangheliilor. 

Fragmentul lasă impresia unei ancorări în cunoaşterea Sfintelor Scripturi şi pare un 
îndemn adresat celor care vor să caute adevărul pe meleaguri străine să renunţe la aceste 
tentative (deşi din el reiese ideea că învăţătura lui Hristos nu este valabilă şi pentru cei care au 
o altă structură spirituală; dar Hristos S-a întrupat pentru mântuirea tuturor oamenilor şi nu a 
trasat o hartă care să îi delimiteze pe aleşii Săi de ceilalţi oameni). 

întreaga învăţătură a lui Omraam este cât se poate de pacifistă, plină de cuvinte precum 
speranţă, Dumnezeu, dragoste, linişte, credinţă. Mulţi creştini consideră că au găsit în 
poveţele sale resursa necesară pentru a-şi schimba viaţa, pentru a merge pe calea păcii şi 
armoniei, purtându-L pe Hristos în suflete. Dar învăţătura Fraternităţii Albe, ca toate noile 
învăţături prin care se descoperă noi înţelesuri ale Sfintelor Scripturi sau ale credinţei 
creştine, este o perfidă deformare a adevărului. 

Vom exemplifica această afirmaţie cu comentariul făcut de Omraam pildei fecioarelor 
neînţelepte: „«Vegheaţi, căci nu cunoaşteţi nici ziua, nici ora», zice mirele. Vegheaţi, aceasta 
nu înseamnă «nu dormiţi», căci fecioarele erau adormite, atât cele înţelepte, cât şi cele 
nechibzuite, şi-n pildă nu se spune că era o greşeală. Vegheaţi, aceasta înseamnă: fiţi în 

veghere spirituală, căci nu ştiţi nici ziua, nici ora când mirele va veni. Ori, mirele vine în 
fiecare zi, iar în zilele în care candela voastră nu are ulei, nu puteţi intra să participaţi la 
festinul la care el vă va invita. Dar dacă veţi avea acest ulei, veţi intra în sala de sărbătoare şi 
veţi fi cuprinşi de bucurie; toată lumea în jurul vostru se va mira şi se va întreba ce vi s-a 
întâmplat de sunteţi atât de fericiţi şi iluminaţi... (Ce este antihristic în acest pasaj? Nimic; dar 
acest pasaj - ca multe altele asemenea - conţine explicaţii sau lămuriri pline de otrava rătăcirii 
- n.n.) Acum vă voi prezenta această pildă sub un aspect practic. Dacă cu cele cinci fecioare 
(degetele de la mâna dreaptă) veţi atinge lampa (plexul solar) şi veţi medita asupra unor 
subiecte elevate şi divine veţi reumple această lampă cu Forţe şi Energii pe care le veţi putea 
utiliza mai târziu. [...] Vă voi indica încă o metodă. Veţi alege un arbore gros (stejar, fag, 
mesteacăn...) şi vă veţi rezema de el, punându-vă mâna stângă la spate, cu palma spre 
trunchiul arborelui, şi palma mâinii drepte pe plexul solar. Vă veţi concentra pe energia 
arborelui, pe care vă veţi strădui s-o primiţi prin mâna stângă şi să o deversaţi prin mâna 
dreaptă în organism. [...] 

In loc să preparaţi uleiul alchimiştilor, pentru care unii au pierdut averi, şi-au ruinat 
sănătatea fără să poată obţine nimic, niciodată, este preferabil de mers într-o pădure, să 
întâlnim arborii, să le vorbim. [...] Comunicarea cu Spiritele arborilor este o artă pe care o 
posedau vechii preoţi celţi. Acum, oamenii au pierdut secretul regenerării lor şi înţelegerii 
Limbajului universal, limbajul fiecărui lucru din natură; el trebuie regăsit" [7; 140]. 

Am reprodus acest lung citat mai ales pentru cei care au obiecţii faţă de rostul poruncii 
Bisericii de a nu citi cărţi eretice. Dacă în exemplul de faţă amprenta păgână a ieşit la iveală, 
în alte cazuri ea nu poate fi sesizată decât de către creştinii cu solide cunoştinţe teologice. 

Să observăm una dintre strategiile clasice ale diavolului de a atrage în amăgire: dacă în 
carte ar fi fost vorba direct de tehnicile de energizare sau de comunicarea cu spiritele 
arborilor, poate că unii cititori ar fi fost mai circumspecţi. Dar înşelarea a avut aici patru 
etape: prezentarea pildei evanghelice cu o scurtă referinţă exegetică nevinovată, iniţierea în 
tehnica de energizare prin meditaţie, folosirea energiei arborilor şi comunicarea magică cu 
spiritele acestora. 

De multe ori, creştinii se lasă înşelaţi de comentariile făcute Sfintelor Scripturi într-un 
limbaj modern, uşor accesibil, şi, fiind păcăliţi de spiritul pacifist în care sunt scrise astfel 
de cărţi (în care Hristos nu este hulit direct, ci numai indirect, negându-I-se dumnezeirea), 
se angrenează în tot felul de practici oculte - care de care mai nevinovate. 

Una dintre metodele cel mai des folosite de diavol pentru a atrage lumea în înşelare este 
prezentarea întunericului drept lumină, a minciunii drept adevăr. Părintele diacon P.I. David 
observa că ideologia New Age „se constituie într-o mare provocare pentru creştinism, nu 
numai fiindcă se propagă cu atâta forţă, ci mai ales fiindcă atacă creştinismul, deşi îşi 
anexează fâşii mari din moştenirea creştină, începând cu Biblia" [20; 424]. Ideea de bază în 
New Age este că vremea credinţei creştine a trecut odată cu terminarea Erei astrologice a 
Peştilor. Intrarea în Era Vărsătorului ar însemna autoîndumnezeirea omului, mântuirea prin 
propriile puteri, nemaifiind nevoie de existenţa unui Dumnezeu personal 1 . De altfel, 
new-age-iştii au preluat panteismul oriental, negând existenţa unui Dumnezeu Creator şi 
proniator al universului. Totuşi, new-age-iştii nu au putut contesta în totalitate valoarea 
învăţăturii creştine, şi atunci s-au grăbit să II includă pe Hristos în panteonul Marilor Maeştri. 

Dacă Hristos ar fi fost un mare învăţător, atunci era firesc ca în învăţătura Sa să se 
găsească puncte comune cu gândirea neopăgână, să se poată face paralele care să sugereze că 



1 Faptul că unele grupări new-age-iste din Occident, unii yoghini, unii practicanţi zen, unii radiestezişti afirmă că 
existenţa lui Dumnezeu nu are ca scop decât camuflarea adevăratei lor orientări, pe care discipolii o cunosc abia 
după ce s-au lăsat seduşi de primele trepte iniţiatice. 

Noua Eră nu neagă mesajul lui Hristos, ci îl continuă şi îl împlineşte. Aşa cum Legea Nouă a 
împlinit Legea Veche. 

In afara comentariilor scripturistice făcute prin prisma înţelegerii neopăgâne (precum cele 
făcute de Omraam, care a avut destui confraţi), nu s-au putut găsi prea multe alte idei comune 
Noului Testament şi ideologiei revoluţionare a Noii Ere. Una dintre explicaţiile invocate a 
fost următoarea: dacă în Noul Testament nu se găseşte decât un număr redus de astfel de idei 
comune, aceasta se datorează faptului că Biserica a cenzurat Scriptura după propriile interese. 

Un exemplu: new-age-iştii afirmă că învăţătura despre reîncarnare a fost scoasă din Noul 
Testament, deşi câteva pasaje care susţin teoria reîncarnării au scăpat necenzurate (cât de 
puerilă este argumentarea teoriei reîncarnării cu citate scripturistice îşi poate da seama oricine a 
înţeles că Fiul lui Dumnezeu S-a întrupat pentru a le arăta oamenilor calea prin care să intre în 
împărăţia Cerurilor; că după moarte ne aşteaptă veşnicia şi că în funcţie de faptele noastre vom 
ajunge în rai sau în iad). „în anul 325 după Christos, împăratul roman Constantin cel Mare şi 
mama sa, Elena, au scos referirile la reîncarnare din Noul Testament. La întrunirea din anul 553 
după Christos, al doilea Conciliu din Constantinopol a confirmat această acţiune şi a declarat 
conceptul de reîncarnare drept Erezie. Se pare că ei considerau că acest concept ar putea slăbi 
puterea tot mai mare a Bisericii, întrucât oferea oamenilor un timp mult prea îndelungat în care 
să-şi poată găsi salvarea. Totuşi referinţele iniţiale se aflaseră acolo; primii părinţi ai Bisericii ac- 
ceptaseră conceptul de reîncarnare" - Brian Weiss [79; 22]. 

Cei care îşi pot imagina că Părinţii de la Sinodul I Ecumenic puteau să deformeze 
Scriptura 1 nu au idee cine anume erau aceşti Părinţi. Mulţi dintre ei erau oameni cu viaţă 
sfântă; între ei se afla Sfântul Spiridon al Trimitundei, marele făcător de minuni. Dar şi fără 
ierarhi ca Sfântul Spiridon, tot nu aveau Părinţii cum să modifice Scripturile. Cea mai clară 
dovadă că nu s-a cenzurat nimic se obţine prin cercetarea comparativă a textelor scripturistice 
din Noul Testament cu a manuscriselor anterioare secolului al patrulea. Această cercetare 
dovedeşte că textele sunt identice. Numai că puţini oameni au atâtea cunoştinţe lingvistice 
încât să poată face o astfel de cercetare. De altfel, pe aceasta s-au şi bazat cei care au relansat 
suspecta idee că ceea ce ne învaţă Scriptura actuală e diferit de ceea ce a învăţat Hristos. 

New-age-iştii au fost incapabili să dovedească cu documente această idee. Nu au avut curajul 
să falsifice chiar una dintre Evangheliile canonice, căci orice fals ar fi fost uşor de demonstrat. 
Dar ce au făcut a avut roade asemănătoare... 

Vreme de aproape două milenii textele apocrife au circulat în cercuri restrânse. Ereticii 
încercau să îşi legitimeze inovaţiile folosindu-se de argumente din scrierile apocrife, a căror 
autenticitate era negată de Părinţii Bisericii. în tentativa de a atrage în rătăcire un număr cât mai 
mare de fii ai Bisericii, vrăjmaşul a încercat să speculeze încrederea creştinilor în textele sfinte 
şi să scoată la iveală Scripturi fabricate artificial. Punând astfel ereziile sub numele unor Sfinţi 
Apostoli sau ale altor ucenici ai Mântuitorului, acestea s-au dovedit mai uşor de digerat de către 
oamenii care s-au îndepărtat de învăţătura tradiţională a Bisericii, tocmai pentru că aveau 
încredere în Apostolii sub al căror nume apăreau respectivele scrieri mincinoase. 

New-age-iştii s-au folosit de textele apocrife deoarece au găsit în ele punctele comune de care 
aveau nevoie pentru a seduce spaţiul creştin. Motivaţia este simplă. Duhul întunericului care stă 
în spatele Mişcării New-Age este acelaşi cu duhul care a inspirat scrierea scripturilor gnostice. 

Sfântul Irineu, în celebra sa lucrare împotriva ereziilor, spunea despre cei care răspândeau 
scrieri apocrife că „aceştia, netemându-se de nimic şi publicând scrieri plăsmuite după capul 
lor, se laudă că deţin mai multe evanghelii decât există. Ei au ajuns la o asemenea îndrăzneală, 
încât numesc «Evanghelia adevărului» o lucrare compusă de ei foarte recent şi care nu se 
acordă deloc cu datele din Evangheliile apostolilor. Nici măcar Evanghelia nu poate fi ferită, 
în cazul lor, de blasfemie" [88; 12]. 



1 Dan Brown, autorul Codului lui Da Vinci, este unul dintre cei mai cunoscuţi propovăduitori ai acestei idei 
eretice. 

înainte de a analiza astfel de texte rătăcite, sunt necesare câteva precizări. Evangheliile şi 
Epistolele Noului Testament sunt insuflate de acelaşi Duh Sfânt. Nu există nici o contradicţie 
dogmatică între aceste texte sfinte. Şi nici nu putea exista, deoarece autorii lor, Sfinţii 
Apostoli, nu scriau după mintea lor, nu scriau propriile lor păreri, ci scriau adevărul care le era 
inspirat de către Duhul Sfânt. 

Până ca Biserica să stabilească care anume texte sunt autentice şi care nu, au mai circulat şi 
alte câteva scrieri puse sub numele Sfinţilor Apostoli. Dar nepotrivirile dintre acestea şi scrierile 
care erau păstrate cu sfinţenie în Biserică au determinat excluderea celor a căror origine era ne- 
clară şi care conţineau învăţături dubioase. Sfinţii Apostoli nu aveau cum să deformeze 
învăţătura pe care o primiseră din aceeaşi sursă. Hristos nu a propovăduit adevăruri cu două 
feţe, ci un singur adevăr: cel care a fost mai apoi propovăduit de către apostoli în toată lumea. 

Pentru un creştin, găsirea unor cât de mici nepotriviri între Noul Testament şi un text 
despre care se susţine că este de origine apostolică ar trebui să fie un argument suficient 
pentru a înţelege că textul din urmă nu este autentic. Considerăm că cei care caută să pună 
preţ pe astfel de texte se deschid de bună voie înşelării şi ajung la o opinie total deformată 
asupra persoanei Mântuitorului. Una dintre cele mai cunoscute scrieri de acest gen este 
Evanghelia după Iuda. Ideea centrală este că Iuda ar fi fost cel mai fidel ucenic al lui Hristos, 
cel mai înţelept, cel iniţiat în taine care celorlalţi apostoli le erau străine. El şi-ar fi vândut 
învăţătorul la cererea expresă a Acestuia, Care l-ar fi lăudat pentru fapta sa: „Adevărat îţi 
spun eu [ţie], Iuda, [. . .] tu îi vei întrece pe toţi. Căci tu vei jertfi omul care mă înveşmântează" 
[85; 43].' 

Cele patru Evanghelii primite de Biserică ne spun însă că lucrurile au stat cu totul altfel, 
Iuda făcând voia diavolului şi nu voia lui Dumnezeu: Făcându-se Cină, şi diavolul punând în 
inima lui Iuda fiul lui Simon Iscarioteanul, ca să-L vândă (Ioan 13, 2). Sfântul Evanghelist 
Luca întăreşte mărturia Apostolului Ioan: A intrat satana în Iuda, cel numit Iscarioteanul, 
care era din numărul celor doisprezece. Şi, ducându-se, el a vorbit cu arhiereii şi cu că- 
peteniile oastei, cum să-L dea în mâinile lor. Şi ei s-au bucurat şi s-au învoit să-i dea bani 
(Luca 22, 3-5). 

Din Evanghelia Sfântului Marcu vedem că, în momentul prinderii lui Iisus, Iuda nu avea 
mustrări de conştiinţă, ci chiar îi sfătuia pe ostaşi zicând: Pe care-L voi săruta, Acela este. 
Prindeţi-L şi duceţi-L cu pază (Marcu 14, 44). 

Iar din Evanghelia după Matei aflăm că mai apoi Iuda, cel ce L-a vândut, văzând că 
(Hristos - n.n.) a fost osândit, s-a căit şi a adus înapoi arhiereilor şi bătrânilor cei treizeci de 
arginţi, zicând: Am greşit vânzând sânge nevinovat. Ei i-au zis: Ce ne priveşte pe noi? Tu vei 
vedea. Şi el, aruncând argintii în templu, a plecat şi, ducându-se, s-a spânzurat (Matei 27, 
3-5). 

împotriva Evangheliei lui Iuda, o scriere gnostică despre care se consideră că ar fi fost 
scrisă în jurul anului 150, stau însă nu numai cele patru Evanghelii, ci întreaga tradiţie a 
Bisericii. Faptul că în secolul al doilea Sfântul Irineu de Lyon a demascat minciunile 
Evangheliei puse pe seama lui Iuda nu constituie o dovadă forte împotriva apocrifei, ci doar 
arată că Părinţii Bisericii nu şovăiau să combată textele eretice. 

Merită menţionat faptul că şi Gurdjieff (unul dintre marii lideri ai neopăgânismului, 
fondatorul unui sistem spiritual denumit „Cea de-a patra cale") a susţinut ideea că Iuda a fost 
ucenicul cel mai fidel al lui Hristos. în cartea sa - de referinţă pentru new-age-işti - Din 
povestirile lui Belzebul către nepotul său, acesta susţine chiar că Iuda e prezentat negativ în 
Sfânta Scriptură tocmai pentru că evangheliştii nu au înţeles lucrarea lui Hristos: „Iuda este 
portretizat aşa cum e în Sfânta Scriptură tocmai pentru a diminua imaginea lui Iisus Hristos 
Care, deşi era în apropierea apostolului atâta timp, nu a reuşit să intuiască ce va face acesta şi 

cum îl va vinde" 1 . Altfel spus, Sfinţii Evanghelişti, neînţelegând rolul lui Iuda, nu au făcut alt- 
ceva decât să micşoreze slava lui Hristos, descriind vânzarea al cărei autor fusese chiar unul 
dintre apostoli... 

Gurdjieff a murit cu aproximativ douăzeci de ani înainte de descoperirea manuscrisului 
Evangheliei lui Iuda. Deşi ar putea fi vorba doar de o coincidenţă datorată imaginaţiei, nu e 
exclus ca similitudinea ideilor sale cu cele care se regăsesc în manuscris să se datoreze 
faptului că ajunsese la o formă de posesie demonică prin care era inspirat de acelaşi duh 
necurat care îl inspirase şi pe autorul Evangheliei lui Iuda.. . 

înainte de a trece la prezentarea unor alte texte eretice, vom cita şi opinia Centrului pentru 
Studii de Teologie Aplicată, din cadrul Mitropoliei Olteniei: „Despre Evanghelia după Iuda se 
poate spune că un singur lucru este real - acela că a fost scrisă în perioada creştinismului primar, 
conţinutul său fiind doar o prezentare fantezistă şi denaturată a rolului şi faptei de trădare a lui 
Iuda Iscarioteanul" 2 . 

Evanghelia lui Iuda, promovată de National Geographic, este o scriere veche, dar nu este o 
scriere apostolică - înainte de prinderea lui Hristos, Iuda nu avea nici un motiv să scrie un 
astfel de text mincinos, iar după ce L-a vândut s-a sinucis, neputând fi un mărturisitor al 
învierii. Textul pus pe seama lui Iuda nu este evanghelie, ci antievanghelie. Pentru că esenţa 
Evangheliei {Evanghelia înseamnă în traducere literală tocmai Vestea cea bună) este că 
Hristos, Fiul lui Dumnezeu, a înviat din morţi pentru ca noi să biruim păcatul şi moartea şi să 
devenim fii ai împărăţiei Cerurilor. . . 

„Teologii" de la National Geographic au adus în secolul al XXI-lea frenezia provocată în 
secolul trecut de descoperirea Bibliotecii de la Nag-Hammadi (găsită în anul 1945). La 
momentul respectiv, evenimentul a avut un răsunet mondial, pentru că au fost dezgropate un 
număr mare de manuscrise gnostice (datarea lor fiind aproximată la anii 350-400 d.Hr.). Se 
presupune că originalele ale căror copii au fost descoperite acolo fuseseră redactate după 
sfârşitul primului secol. 

Intre textele găsite la Nag-Hammadi se aflau Evanghelia după Toma, Evanghelia după 
Măria, Evanghelia după Filip, Evanghelia egiptenilor şi Evanghelia adevărului. Cel mai 
cunoscut dintre ele este Evanghelia după Toma, care a beneficiat de o largă răspândire în mediile 
new-age-iste. O primă întrebare ar putea fi următoarea: dacă textul este autentic, de ce nu a 
fost inclus până acum de către Biserică între textele canonice? Doar Dumnezeu nu ţine lumina 
sub obroc. Dacă scrierea i-ar fi aparţinut Sfântului Apostol Toma, cu siguranţă Părinţii 
Bisericii ar fi cercetat-o şi ar fi tâlcuit-o alături de Sfintele Evanghelii. 

Să presupunem că Evanghelia după Toma ar fi fost cunoscută într-un mediu foarte restrâns 
şi că, aşa cum pretind autorii new-age-işti, vremea ca acest text important să fie cunoscut a 
sosit. Dar conţine ceva important această evangheliei Douglas Groothuis observa că un număr 
mare de rostiri din ea (48 din cele 114 pe care le conţine) se pot regăsi în Noul Testament. 
Preluarea a adus doar mici modificări. 

Rostirile care conţin ceva nou sunt impregnate de o mentalitate gnostică: „Iisus a spus: Cel 
care caută să nu înceteze căutarea până ce găseşte; şi, când va găsi, el va fi uluit, el se va 
minuna şi el va domni peste Totul" - rostirea 2 [86; 19]. „Mama m-a născut, dar adevărata 
Mamă mi-a dat viaţă" - rostirea 101 [86; 41] (tema Mamei cereşti este des întâlnită în 
literatura new-age). 

Găsim între rostiri un citat care pare scos din textele panteiste hinduse: „Eu sunt întregul, 
întregul a ieşit din mine. întunericul a ajuns la mine. Tăiaţi lemne: eu sunt acolo. Ridicaţi o piatră 
şi mă veţi găsi acolo" - zicerea 77 [86; 37]. 



1 www.gurdjieff.org/original.htm 



2 www.m-ol.ro/index.php?option=com_content&task=view&id=89 1 & Itemid=9. 

Mai reproducem un singur citat, care arată incompatibilitatea clară dintre învăţătura 
propovăduită de Fiul lui Dumnezeu şi cea pe care o întâlnim în pseudo-Evanghelia după 
Toma: „Acolo unde sunt trei zeităţi, ele sunt doar zeităţi. Acolo unde sunt două sau una, eu 
sunt cu ea" - rostirea 30 [86; 27]. Considerăm că după reproducerea citatului de mai sus 
încercarea de a dovedi autenticitatea acestui text este inutilă. 

„Cât priveşte aşa-zisa «evanghelie» a lui Toma - ne spune părintele Ioan Filaret -, faceţi o 
comparaţie între această «evanghelie» şi celelalte Evanghelii şi cărţi ale Noului Testament şi 
singuri veţi observa totala deosebire care există între ele, pentru că nu sunt scrise în acelaşi 
duh al adevărului" [29; 26]. 

(în prefaţa traducerii pe care a fâcut-o Evangheliei după Toma, Vasile Andru scria: „Are 
acest text atribute divine suficiente pentru a deveni canonic? [...] Am discutat aceasta şi cu 
teologi şi înalţi clerici români, între alţii cu părintele Dumitru Stăniloae, cu mitropolitul Antonie 
Plămădeală, cu arhiepiscopul Casian Gălăţeanul. Tema rămâne deschisă. Cărturarii, 
intelectualii, sunt primii entuziaşti ai acestui text" l [86; 12]. Din fragmentele reproduse din res- 
pectiva scriere se poate înţelege uşor că nici nu se pune problema includerii sale în canonul 
Sfintei Scripturi, aşa cum ar vrea Vasile Andru. Tema este deci închisă.) 

In Evanghelia Vărsătorului este prezentată o fantomatică ceremonie iniţiatică prin care 
Iisus ar fi devenit Hristosul: „Frate, omule, cel mai brav dintre oameni, ai trecut cu bine toate 
testele templului. De şase ori ai fost judecat în faţa dreptăţii; de şase ori ai primit cele mai 
înalte onoruri care se pot da omului; acum eşti gata să primeşti ultimul grad. Aşez această 
diademă pe fruntea ta şi în Marea lojă a cerurilor şi a pământului de-acum eşti Cristosul. 
Acesta este marele tău ritual de Paşte. De-acum nu mai eşti un aspirant, ci un maestru al 
minţii" [31; 189]. 

Un text similar cu Evanghelia Vărsătorului a avut şi are o mare popularitate în spaţiul 
new-age-ist: este vorba despre Viaţa Sfântului Issa (publicată de Nicolae Notovici), aşa-zisa 
relatare a vieţii lui Iisus în intervalul dintre 12 şi 30 de ani (anii pierduţi) 2 . Faptul că există 
oameni care cred că Iisus a plecat într-o călătorie iniţiatică în Orient dovedeşte clar că ei nu se 
mulţumesc să găsească adevărul mântuitor în Sfânta Scriptură, ci caută să găsească adevăruri 
prefabricate în tot felul de texte care satisfac necesităţile lor spirituale, adevăruri comode care 
să poată fi venerate ca idoli. 

L.V. Mitrofin afirmă următoarele: „Principala lipsă a cărţii lui Notovici şi a altor autori 
care i-au succedat 3 constă în aceea că versiunile lor, fără excepţii, nu sunt confirmate de 
datele documentare. Căutările a numeroşi cercetători în incinta mănăstirii Hemis din Ladakhe 
nu au dus la nici un rezultat" [44; 292]. 

In anii „pierduţi", Hristos nu a părăsit Israelul... A dus o viaţă smerită până la vârsta de 
treizeci de ani, când în poporul evreu se considera că avea loc „majoratul", că tânărul ajungea 
la un prag al maturizării. Dacă ar fi plecat din Israel să caute adevărul, însemna că nu era 
Dumnezeu-Om, ci doar un om iubitor de Dumnezeu... Dacă Hristos ar fi plecat din Israel 



1 Afirmaţia aceasta conţine doar câteva nume de clerici, dar nici un citat exemplificator. Nu poate fi deci luată în 
considerare. Dacă vreun teolog ar susţine Evanghelia după Toma, s-ar autoprezenta ca fiind neortodox... Cât 
priveşte orientarea spirituală a lui Vasile Andru, o putem afla din următoarea declaraţie neortodoxă: „întrebat 
odată ce diferenţă văd între Iisus şi Budha, eu am crezut că sunt posibile următoarele note distinctive: Hristos 
este un Dumnezeu care a învăţat să devină om (pentru a-şi putea comunica mesajul civilizator, modelul 
ascensional). Budha este un om care a învăţat să devină Dumnezeu (predându-ne, astfel, a doua lecţie divină, al 
doilea model de desăvârşire)" [104; 6]. 

2 O evanghelie apocrifă, Evanghelia copilăriei Mântuitorului, spune că Hristos „se ocupă cu studiul Legii până 
la vârsta de treizeci de ani" [88; 123], şi asta de la doisprezece ani, după ce a vorbit cu cărturarii în Templu (cf. 
Luca 2, 42-50). 

3 Subiectul fiind vandabil, s-au găsit şi alţi autori care să îl dezvolte, deşi nu aveau nici un punct de plecare solid 
în susţinerea ipotezei că Iisus ar fi plecat în India. . . 

pentru a fi iniţiat în India, în Tibet, în Egipt sau în orice alt centru de spiritualitate păgână, 
atunci cărturarii şi fariseii nu ar fi avut nevoie de un alt motiv ca să II prigonească - l-ar fi 
vădit ca partizan al credinţelor idolatre. 

Chiar dacă Hristos, venind în patria Sa, îi învăţa pe ei în sinagoga lor, încât ei erau uimiţi 
şi ziceau: De unde are El înţelepciunea aceasta şi puterile? Au nu este Acesta fiul teslarului? 
Au nu se numeşte mama Lui Măria şi fraţii (verii) Lui: Iacov şi Iosifşi Simon şi Iuda? Şi su- 
rorile (verişoarele) Lui au nu sunt toate la noi? Deci, de unde are El toate acestea? Şi se 
sminteau întru El. Iar Iisus le-a zis: Nu este proroc dispreţuit decât în patria lui şi în casa lui. 
Şi n-a făcut acolo multe minuni, din pricina necredinţei lor (Matei 13, 54-58). 

Apostaţii contemporani caută să deformeze în fel şi chip înţelegerea persoanei Mântuitorului 
pe care o propovăduieşte Biserica, să nege dumnezeirea Sa şi să o înlocuiască cu diferite 
atribute înşelătoare, între care cel de Mare Maestru al tuturor timpurilor a avut un real succes. 
Creştinii s-au lăsat mai uşor ademeniţi de diferitele forme de neopăgânism care nu treceau cu 
vederea existenţa lui Hristos, ci doar propuneau o altă interpretare a mesajului Său. 
New-age-iştii au speculat această situaţie (dacă ar fi făcut abstracţie de persoana lui Hristos, 
misionarismul lor ar fi fost mult îngreunat), încercând ca Noul Hristos să nu mai aibă aproape 
nimic în comun cu Hristosul Noului Testament. 

David Spangler, lider marcant al Erei Vărsătorului, afirma foarte pragmatic că „este natural 
să nu ne satisfacă şi să nu avem nevoie de un Cristos vechi. Ne trebuie ceva mai bun decât 
prezintă creştinismul tradiţional. Avem nevoie de un Cristos cosmic, universal, un Cristos al 
Noii Ere" [31; 205]. Acest Cristos al Noii Ere este prezentat într-o mulţime de cărţi, într-o 
mulţime de ipostaze (chiar dacă aceste ipostaze sunt foarte deosebite între ele, unele dintre ele 
conţinând nu numai elemente care contrazic Sfintele Scripturi, ci chiar şi studiile istorice). 

Stewart Easton, conştientizând ca mulţi alţi autori neopăgâni diferenţa dintre învăţăturile 
creştine şi noile abordări ale persoanei lui Hristos, încerca să justifice superioritatea celor din 
urmă (în mod particular viziunea steiner-istă) prin existenţa unui criteriu ultim al adevărului: 
„Trebuie să subliniem că antropozofia se bazează pe revelaţiile lui Steiner din Cronicile 
Akashice, iar învăţăturile sale nu reprezintă nicidecum o interpretare a Bibliei" [31; 193]. 

Despre des invocatele cronici akashice se afirmă că ar fi un fel de memorie a timpului, un 
fel de peliculă imaterială pe care se imprimă fiecare clipă a istoriei. Se mai spune că la aceste 
cronici au acces numai iniţiaţii, ceilalţi oameni având datoria de a primi fără rezerve 
adevărurile la care nu au acces în mod direct. Despre aceste cronici ar trebui să ne dăm seama 
că sunt lucrări ale diavolului chiar numai prin faptul că neagă învăţătura propovăduită de 
Hristos (totuşi unele viziuni akashice ar putea fi reale - diavolul fiind destul de bătrân ca să 
cunoască amănunte din istoria neamului omenesc şi destul de tânăr ca să şi le aducă aminte şi 
să le transmită ucenicilor săi). 

Un alt text care s-a bucurat de o bună primire printre creştinii care cochetează cu 
neopăgânismul este aşa-zisa Evanghelie eseniană a păcii, făcută cunoscută de Edmund 
Bordeaux Szekely. Unii creştini caută să găsească cât mai multe convergenţe între acest text 
şi Evangheliile canonice, fără să îşi dea seama că un astfel de demers nu are nici o şansă în a-i 
ajuta să cunoască adevărul. Reproducem aici doar un citat din această evanghelie - pentru că 
îl considerăm suficient pentru a demonstra că textul răspândit de Szekely nu poate sta alături 
de Evanghelia Bisericii: „când ei se botezară singuri, îngerul Apei intră în corpul lor şi atunci 
se scurseră toate abominaţiile şi toate impurităţile păcatelor lor trecute; cum cade o cascadă de 
la munte, tot aşa, din corpurile lor, se scurseră materii abominabile dure sau moi. Şi solul 
unde s-a răspândit acel şuvoi a fost murdărit şi mirosul a devenit atât de îngrozitor că nimeni 
nu rezista să stea în acel loc. Şi demonii părăsiră măruntaiele lor sub formă de nenumăraţi 
viermi care se zvârcoleau în acest noroi poluat de toate aceste excremente, cu furie 
neputincioasă, furioşi de a fi expulzaţi din măruntaiele Fiilor Omului de către îngerul Apei. Şi 
asupra acestor viermi a coborât apoi puterea îngerului Soarelui. Şi ei pieriră în zvârcoliri 

disperate, nimiciţi de îngerul Soarelui. Toţi tremurară de teroare când văzură toate aceste 
abominaţii ale lui Satana, de care îi eliberaseră îngerii. Şi mulţumiră apoi lui Dumnezeu pen- 
tru a le fi trimis îngerii Săi să-i salveze" [87; 47]. (Dacă nu am ţine cont de lucrarea diavolului 
ar fi de neînţeles cum oameni care se consideră creştini iau în serios astfel de texte 
blasfemiatoare.) 

Ar fi de dorit ca faţă de falsele evanghelii - cum sunt Evanghelia lui Iuda, Evanghelia lui 
Toma sau Viaţa Sfântului Issa - fiii Bisericii să aibă aceeaşi atitudine de respingere pe care 
Sfinţii Părinţi au avut-o faţă de textele similare din vremea lor. Sfântul Nichifor Mărturisitorul 
scria: „Nu se cuvine a se primi Apocalipsul lui Ezdra şi Zosima, şi cele două martirologii ale 
Sfântului Gheorghe şi ale Sfinţilor Martiri Chirie şi Iulita, nici cartea lui Marcu şi a lui 
Diadoh; fiindcă sunt lepădate şi neprimite" - Canonul 41 [30; 463]. Dacă Sfântul Nichifor ar 
fi trăit astăzi, lista lui ar fi conţinut poate sute de titluri. Pentru că ucenicii diavolului au 
născocit teancuri de astfel de scrieri, care de care mai atrăgătoare. 

Pentru cei care vor să meargă pe calea mântuirii, învăţăturile celor patru Evanghelii din 
Sfânta Scriptură sunt suficiente. Iar celor care, citind Sfânta Scriptură în grabă şi fără atenţie, 
cred că au găsit nepotriviri mari între Evangheliile canonice, le recomandăm să ia aminte la ceea 
ce ne-a predanisit dumnezeiescul Ioan Gură de Aur: „Dacă Evangheliile s-ar deosebi între ele, 
atunci această înrudire dintre parte şi întreg nici nu s-ar vedea şi de mult ar fi dispărut învăţătura 
noastră, căci orice împărăţie - spune Domnul - care se dezbină în sine nu rămâne (Luca 1 1 , 
17). Dar aşa, şi prin aceasta străluceşte puterea Duhului Sfânt, care-i convinge pe oameni ca la 
judecarea Evangheliilor să aibă în vedere problemele mari absolut necesare mântuirii şi să nu se 
lase vătămaţi sufleteşte de micile şi neînsemnatele deosebiri dintre Evanghelii. . ." [38; 20]. 

Sfântul Isidor Pelusiotul rezumă foarte clar portretul celor care nu vor să recunoască 
valoarea Sfintelor Scripturi pe care le-a primit Biserica: „Cei care cutează să scoată sau să 
adauge ceva la cuvintele inspirate de Dumnezeu suferă de o boală sau de alta: ori nu cred că 
Dumnezeiasca Scriptură a fost dictată de Duhul Sfânt, ceea ce îi arată necredincioşi, ori se 
cred mai înţelepţi decât Sfântul Duh, şi prin asta arată că sunt smintiţi" [90; 19]. 



61 



Iuda - „al treisprezecelea daimon" 1 , un diavol? 



în articolul Iuda, săracul... Liliana Niculescu reuşeşte să rezume - cu talent, dar 
neintenţionat - impactul avut de Evanghelia lui Iuda asupra cărturarilor care nu cunosc nici 
Scripturile, nici învăţătura Bisericii: „Evangheliilor scrise de Filip, de Vartolomeu, de Toma, de 
Măria Magdalena etc. li s-a adăugat, nu cu multă vreme în urmă, «piesa de rezistenţă» a 
scrierilor apocrife, Evanghelia lui Iuda, căreia Biserica i-a rezervat, evident, o primire rece. Pe 
de o parte, atitudinea acestei instituţii seculare nu prea are de ce să surprindă: trecutul ei este 
plin de erori şi de orori, care i-au fragilizat substanţial autoritatea şi credibilitatea morală, dar 
care par s-o lase, şi ele, la fel de rece. Borges văzuse cândva în Iuda umbra lui Mesia: «Dacă 
Dumnezeu a trebuit să îndure umilinţe şi moartea pentru ca lumea să fie salvată, atunci poate că 
adevăratul Mesia a fost tăcutul Iuda». In Trei versiuni ale lui Iuda din 1944, scriitorul 
argentinian nota că «Iuda este într-un fel imaginea lui Iisus». 

în zilele noastre, după ce National Geographic Society a publicat textul buclucaş, maşina 
mediatică s-a pus în mişcare cu o sprinteneală uluitoare, depăşită, poate, numai de ritmul şi de 
agresivitatea declaraţiilor venite din partea celor mai înalţi reprezentanţi ai clerului contempo- 
ran, însă, în timp ce presa şi comunitatea ştiinţifică internaţională se străduieşte să vorbească 
despre «reabilitarea discipolului blestemat», Biserica rămâne - impasibila fidelitate! - 
devotată preceptelor după care se conduce de două mii de ani. Acest manuscris poate fi 
considerat o evanghelie (adică o veste bună), adaugă Meyer, în sensul că poate ajuta la 
distrugerea imaginii unui «Iuda diabolic», sursa primară a antisemitismului religios. 

De ce Biserica respinge cu atâta îndârjire aceste evanghelii? Din «lene intelectuală», 
răspunde reputatul coptolog genevez Rodolphe Kasser (care a condus echipa de traducători), din 
impulsul de «a nu schimba nimic în ceea ce au crezut dintotdeauna». «Pentru el, ca pentru toţi 
gnosticii, cunoaşterea este cea care aduce mântuirea». 

Poate că secolul XXI va fi mai îngăduitor cu Iuda. Poate că, până la urmă, i se va face 
dreptate. Până atunci însă, Evanghelia după Iuda rămâne «un martor pe care nimeni nu vrea 
să-1 asculte»" 2 . 

Afirmaţia că pe Iuda nu vrea nimeni să îl asculte poate fi contrazisă fără multă greutate. De 
ascultat, l-au ascultat destui teologi şi preoţi, dar nu l-au crezut, ceea ce este cu totul altceva. 

Nu îmi propun în rândurile următoare o combatere punctuală a fiecăreia dintre ereziile 
afirmate în Evanghelia lui Iuda. De altfel, Sfântul Irineu de Lyon, vorbind de desfrâul în care 
trăiau ereticii care aveau ca reper Evanghelia lui Iuda, nici nu se osteneşte să mai combată 
textul acesteia, considerând că ar fi o lucrare inutilă. înţeleg demersul lui, dar înţeleg şi faptul că 
omul contemporan primeşte cu greu o astfel de argumentare. De aceea, mă voi opri puţin asupra 
textului şi mesajului Evangheliei lui Iuda. 

în primul rând vreau să precizez că, starea actuală a Codexului Tchacos nefiind foarte bună 
- Codexul a fost recuperat doar în proporţie de aproximativ 85%, cei care au studiat 
manuscrisul afirmând că 15% din text nu a mai putut fi recuperat -, nu se poate face o 



1 Traducătorii Evangheliei lui Iuda folosesc cuvântul spirit pentru traducerea cuvântului copt - provenit din 
greacă - daimon. în nota de subsol se face referire la daimon-ul lui Socrate (cf Platon, Banchetul, 202e - 203a) 
[85; 23]. Termenul are un sens mai larg, de fiinţă spirituală, nefiind echivalentul cuvântului românesc demon, 
care este sinonim cu diavol. în text, Iuda e numit daimon alături de ceilalţi apostoli, nu demon, pentru a fi pus în 
opoziţie cu ei. 

2 Tribuna noastră, nr. 53/aprilie-iunie 2006. 

apreciere obiectivă a întregului text. Este însă foarte puţin probabil ca textul pierdut să fi 
conţinut şi pasaje asemănătoare Scripturilor primite de Biserică. De aceasta ne dăm seama 
observând textul care s-a păstrat şi care diferă radical ca stil, ca structură şi ca învăţătură de 
Sfintele Evanghelii. 

(O parte din textul pierdut se interferează cu fragmentele recuperate, în care de exemplu 
putem citi: „Iisus a spus: Nu se poate să semeni sămânţă pe [piatră] şi să-i culegi roadele. 
[Aceasta] e totodată calea [...] neamul [pervertit] [...] şi Sophia supusă greşelii [...] mâna 
care a creat oamenii muritori, ca sufletele lor să se înalţe la tărâmurile veşnice de sus" [85; 
30-31]) 

In Evanghelia lui Iuda există o secvenţă care ne poate ajuta să apreciem în profunzime 
valoarea ei. Vorbind cu Iuda, „Iisus i-a zis: «Depărtează-te de ceilalţi şi îţi voi spune tainele 
împărăţiei. Tu o poţi atinge, dar te vei întrista mult. Căci altul îţi va lua locul, aşa încât cei dois- 
prezece [ucenici] să fie din nou întregi în dumnezeul lor»" [85; 23]. 

Iuda are o vedenie care întăreşte separarea dintre el şi ceilalţi apostoli: „Iuda a spus: 
«Invăţătorule, aşa cum că i-ai ascultat pe ei toţi, ascultă-mă acum şi pe mine. Căci am avut o 
mare vedenie». Când Iisus a auzit aceasta, a râs 1 şi i-a spus: «Tu, al treisprezecelea spirit, de 
ce te străduieşti atât de tare? Dar vorbeşte, iar eu te voi asculta». Iuda i-a zis: «In vedenie 
m-am văzut pe mine pe când cei doisprezece ucenici mă băteau cu pietre şi [rău mă] orop- 
seau»" [85; 31]. 

Restul vedeniei nu ne interesează aici. Ne interesează un singur aspect. Că Iuda are o 
viziune în care ceilalţi apostoli îl lovesc cu pietre - omorârea cu pietre fiind pedeapsa vechi 
testamentară pentru hulirea numelui lui Dumnezeu sau pentru vrăjitorie. Dumnezeu îi 
poruncise lui Moise: Hulitorul numelui Domnului să fie omorât neapărat; toată obştea să-l 
ucidă cu pietre. Sau străinul, sau băştinaşul, de va huli numele Domnului, să fie omorât (Lev. 
24, 16). 

Vedenia aceasta arată că de fapt Iuda îi considera pe ceilalţi apostoli ca rămânând la nivelul 
spiritual al Legii Vechi. De altfel, iudeii l-au ucis pe Sfântul Apostol Ştefan cu pietre, 
considerându-1 hulitor al lui Dumnezeu. Dacă apostolii ar fi fost cei rătăciţi, şi nu Iuda, care este 
marea cunoaştere pe care o aduce Evanghelia lui Iudal Ce are mai mult ea decât celelalte 
Evanghelii? Nimic. . . Legea cea nouă pe care a adus-o Hristos, Legea iubirii, lipseşte din Evan- 
ghelia lui Iuda. De ce să o preferăm pe cea din urmă? 

Dacă Hristos ar fi fost doar un mare învăţător, un mare spirit, iar Iuda ar fi fost discipolul 
său preferat, atunci istoria ar fi arătat altfel. Apostolii L-au mărturisit pe Hristos în faţa lumii 
întregi, răbdând prigoane peste prigoane, şi au adus mulţime mare de suflete la credinţă. Iuda 
ce a făcut? L-a predat iudeilor pe Hristos, deşi aceştia căutau de multă vreme să îl ucidă, şi 
până la urmă ar fi reuşit şi fără ajutorul său. Care este meritul lui Iuda? Că s-a sinucis? Prin ce 
a fost atunci mai mare lucrarea sa decât a celorlalţi Sfinţi Apostoli? 

Mai mult decât atât, ne putem întreba: cine este Hristosul propovăduit de Evanghelia lui 
ludal Este El Fiul lui Dumnezeu, Născut, nu făcut, Care din Tatăl S-a născut mai înainte de 
toţi vecii? Nu. Este doar un mare învăţător, a cărui răstignire şi înviere nu contează. El nu este 
prezentat ca Mesia profeţit de proroci, Cel care a adus mântuire întregii lumea. Este un mare 
spirit care aduce o cunoaştere rece, moartă, din care iubirea jertfelnică lipseşte. E doar un 
orator care comunică celor aleşi tainele cunoaşterii... Toate profeţiile mesianice sunt trecute 
cu vederea în Evanghelia lui Iuda. De ce? Pentru că se consideră că Dumnezeul Vechiului 



1 Una dintre multele diferenţe între Hristosul Sfintelor Evanghelii şi cel din apocrifă este că în cea din urmă 
Hristos râde. Sfântul Ioan Gură de Aur, în comentariile la Evanghelia după Matei, scrie: „El a lăcrimat; şi pentru 
Lazăr, şi pentru Ierusalim, şi pentru Iuda. Şi vei vedea că de multe ori Domnul lăcrimează, dar niciodată nu-L vei 
vedea râzând, nici zâmbind măcar. Nici unul din evanghelişti n-a spus-o. La fel şi Pavel; a lăcrimat şi el; şi a 
făcut asta trei ani, ziua şi noaptea; a spus-o şi el şi au spus-o şi alţii despre el; dar că a râs, nu a spus-o nici el, 
nici altul. [...] Nu spun asta ca să opresc râsul, ci ca să curm râsul dezmăţat" [38; 85]. 

Testament era un demiurg rău - după unele texte gnostice, Creatorul lumii materiale fiind 
chiar Satan. . . 

De fapt, pasajul cheie al Evangheliei lui Iuda este momentul în care Hristos râde când îi 
vede pe apostoli rugându-se: „într-o zi, el se afla cu ucenicii săi în Iudeea şi i-a găsit strânşi 
laolaltă şi aşezaţi în pioşenie. Când [s-a apropiat] de ucenici, care şedeau laolaltă aşezaţi şi 
înălţând o rugăciune de mulţumire pentru pâine, [el] a râs. Ucenicii [i-]au spus: «învăţătorule, 
de ce râzi de rugăciunea [noastră] de mulţumire? Ce am făcut? [Asta] este ce se cuvine». El a 
răspuns şi le-a zis: «Nu râd de voi. 'Voi' nu faceţi aceasta fiindcă aşa voiţi voi, ci pentru că în 
acest fel [va fi] preaslăvit dumnezeul vostru»" [85; 20-21]. 

Hristos nu putea râde dacă i-ar fi văzut pe ucenici rugându-se Dumnezeului celui adevărat. 
Dar râde pentru că îi vede rugându-se dumnezeului lor, care nu era dumnezeul adevărat. Altfel 
spus, râde pentru că vede înşelarea lor. . . 

„Acesta este Hristos?" Nu, nu este adevăratul Hristos. Este un simulacru. E o metamorfoză 
drăcească. Care mai este atunci vestea cea bună a Evangheliei lui Iuda? Nici una. In ea, jertfa 
lui Hristos pe cruce nu are nici o valoare, important este că duhul său a scăpat din lanţurile 
trupului. 

Ce înşelare... Dumnezeu S-a făcut om pentru mântuirea noastră, pentru noi a pătimit 
moarte pe cruce, pentru ca prin învierea Sa să pregătească şi învierea noastră... Ce credinţă 
este aceasta, dacă lipseşte învierea? în Rusia comunistă, un apologet al comunismului a ţinut 
o prelegere împotriva existenţei lui Dumnezeu, în care a combătut credinţa creştină. La urmă, 
un preot a cerut voie să spună şi el un scurt cuvânt. Fiind sigur că îl va face de râs, comunistul 
1-a lăsat. Dar preotul a spus doar: „Hristos a înviat!" „Adevărat a înviat!", a tunat sala într-un 
glas, spre ruşinarea comunistului şi a celorlalţi vrăjmaşi ai lui Dumnezeu. 

Care este credinţa în Hristos, dacă renunţăm la învierea Sa? Orice istoric al religiilor ar 
putea spune că religia promovată de Evanghelia lui Iuda este o religie lipsită de valoare. 
Iudaismul sau mahomedanismul sunt mult deasupra ei. . . 

Pe de altă parte, Hristosul Evangheliei lui Iuda este lipsit de puterea dumnezeiască. Nu face 
nici o minune. Nu învie nici un mort, nu vindecă nici un bolnav, nu arată că ar fi mai mare decât 
vreunul din prorocii Vechiului Testament. Comparându-1 cu figurile importante ale marilor reli- 
gii, Hristosul Evangheliei lui Iuda se face de ruşine. . . 

Sfântul Apostol Pavel spune răspicat: De vei mărturisi cu gura ta că Iisus este Domnul şi 
vei crede în inima ta că Dumnezeu L-a înviat pe El din morţi, te vei mântui (Rom. 10, 9). Iuda 
nu face o astfel de mărturisire... Şi tot Apostolul neamurilor ne spune: Căci pentru aceasta a 
murit şi a înviat Hristos, ca să stăpânească şi peste morţi şi peste vii (Rom. 14, 9). Nu găsim 
o astfel de mărturie în gura lui Iuda. . . 

Sfântul Apostol Matei scrie: Şi pe când mâncau, Iisus a zis: „Adevărat grăiesc vouă, că unul 
dintre voi Mă va vinde". Şi ei, întristându-se foarte, au început să-I zică fiecare: „Nu cumva eu 
sunt, Doamne? " Iar El, răspunzând, a zis: „ Cel ce a întins cu Mine mâna în blid, acela Mă va 
vinde. Fiul Omului merge precum este scris despre El. Vai, însă, acelui om prin care Fiul 
Omului se vinde! Bine era de omul acela dacă nu se năştea". Şi Iuda, cel ce L-a vândut, 
răspunzând a zis: „Nu cumva sunt eu, învăţătorule ?" Răspuns-a lui: „Tu ai zis" (Matei 26, 
21-25). 

Ce înţelegem din cuvântul că mai bine era de Iuda dacă nu se năştea? Că pentru păcatele 
sale îl aştepta osânda veşnică... Păcătoşi au fost în istoria lumii mulţi, dar unii s-au pocăit şi 
au ajuns în împărăţia Cerurilor. Iuda nu a mers însă pe calea pocăinţei. . . 



1 Sfântul Ioan Gură de Aur observă că, în timp ce la Cina cea de Taină ceilalţi ucenici i S-au adresat atunci lui 
Hristos numindu-L Domn, pentru că este cu adevărat Fiul lui Dumnezeu, Iuda îi spune „învăţătorule", 
considerându-L doar un învăţător, neînţelegând că El este Mesia... 

Sfântul Ambrozie al Mediolanului spune: „Socot că până şi Iuda ar fi putut, prin milostivirea 
cea nemăsurată a Domnului, să nu fie lepădat de la iertare, dacă ar fi arătat pocăinţă nu în faţa 
iudeilor, ci în faţa lui Hristos" [9; 177]. 

Părintele Filothei Zervakos ne spune că „Iuda, pentru că 1-a iubit pe diavol, s-a făcut 
asemănător acestuia. «Şi între voi unul este diavol», a grăit Domnul către ucenicii Săi, 
vorbind despre trădătorul Iuda" 1 [80; 26]. Tâlcuind un verset din Psalmi - Pune peste dânsul 
pe cel păcătos şi diavolul să stea de-a dreapta lui (Ps. 108, 5) -, Cuviosul Eftimie Zigabenul 
scrie: „Diavolul, zice, va sta de-a dreapta lui Iuda, adică se va împrieteni cu el", fiindcă starea 
de-a dreapta se dădea prietenilor. Pentru aceasta şi drepţii la Dumnezeu se învrednicesc stării 
de-a dreapta" 2 . 

Diavol a fost numit de Hristos Iuda, nu prieten. Diavol, nu apostol iubit... Aşa că cei care 
vor să ia aminte la învăţăturile acestui „daimon", să cugete bine la roadele alegerii lor. . . 

După ce am terminat de scris articolul de mai sus, mă simţeam ca şi cum aş fi supărat pe 
cineva. Nici când am vrut să mă rog, mintea mea nu s-a adunat cum trebuie. Am încercat să 
înţeleg: de ce? Şi mi-am dat seama. II judecasem pe Iuda... O astfel de afirmaţie ar putea 
suna ciudat în gura cuiva care scrie mai multe articole legate de vânzarea lui Iuda. Dar 
mi-am înţeles greşeala... Ştiam că Iuda nu a fost diavol, ci doar un om iubitor de păcat care a 
făcut voia diavolului... Dar uitasem, totuşi, ultimele cuvinte ale lui Hristos către Iuda... A sosit 
Iuda, unul dintre cei doisprezece, şi împreună cu el mulţime multă, cu săbii şi cu ciomege, de la 
arhierei şi de la bătrânii poporului. Iar vânzătorul le-a dat semn, zicând: «Pe care-L voi săruta, 
Acela este: puneţi mâna pe El". Şi îndată, apropiindu-se de Iisus, a zis: „Bucură-Te, învăţăto- 
rule!" Şi L-a sărutat. Iar Iisus i-a zis: „Prietene, pentru ce ai venit?" (Matei 26, 47-50). Teribilă 
scenă: e ca şi cum criminalul îndreaptă arma spre victimă, iar aceasta îi dă o floare... Aici e 
esenţa Evangheliei: iubirea nebună, fără margini, a lui Dumnezeu pentru om: Dumnezeu aşa a 
iubit lumea, încât pe Fiul Său Cel Unul-Născut L-a dat ca oricine crede în El să nu piară, ci să 
aibă viaţă veşnică. Căci n-a trimis Dumnezeu pe Fiul Său în lume ca să judece lumea, ci ca să se 
mântuiască, prin El, lumea (Ioan 3, 16-17). 

„Prietene", aşa l-a strigat Hristos pe Iuda... Şi aşa cheamă pe fiecare păcătos la 
pocăinţă, chiar dacă glasul Lui nu se aude întotdeauna, fiind acoperit de larma păcatului. 

Recitind versetul cu ultimele cuvinte auzite de Iuda din gura Celui pe care II vănduse, mi-am 
adus aminte o povestioară morală, citită într-o carte pentru copii. Intr-un moment de 
întunecare a minţii, un tânăr destrăbălat îşi loveşte mama de mai multe ori cu un cuţit. In timp 
ce mama îşi trăieşte ultimele clipe de viaţă, tânărul se taie din greşeală cu cuţitul pe care vroia 
să îl şteargă de sânge... Iar mama, murind, îl întreabă: „ Te doare, dragul mamei?... " 



Hristos le-a spus apostolilor: „Oare, nu v-am ales Eu pe voi, cei doisprezece? Şi unul dintre voi este diavol!" 
Iar El zicea de Iuda al lui Simon Iscarioteanul, căci acesta, unul din cei doisprezece fiind, avea să-L vândă (Ioan 
6, 70-71). 

2 Cuviosul Eftimie Zigabenul şi Sfântul Nicodim Aghioritul, Psaltirea în tâlcuirile Sfinţilor Părinţi, voi. II, în 
curs de apariţie la Editura Egumenită din Galaţi. 

Iuda şi „teologia dialogului" 



în Pastorala de Paşti din anul 2004, înalt Preasfinţitul Bartolomeu Anania zugrăvea un 
portret foarte nuanţat al urmaşilor lui Iuda. . . 

„Iuda se plimbă nestingherit prin societate, prin istoria omenirii, dar şi prin creştinătate. 
Isprava lui cea mai mare este aceea că, dintr-o singură Biserică, a făcut mai multe. Din mai 
multe, a făcut o puzderie 1 . Şi continuă s-o facă, prin ceea ce îi este propriu: lăcomie, invidie, 
orgoliu. Se adaptează uşor, şi-a rafinat metodele. Lucrează la lumina nopţii şi comunică prin 
unde herţiene 2 . E un iscusit importator de religie, oferind-o concurenţial pe piaţa bunurilor de 
consum. Altfel, e un ecumenist convins. Când nu lucrează pe furiş, te invită la dialog frăţesc 3 . 
Dacă-1 refuzi sau dacă te aperi, te pomeneşti intolerant, conservator, fundamentalist, retrograd 4 . 
Cunoaşte bine Biblia, are studii universitare, vorbeşte câteva limbi străine. El ştie că Iscariotea- 
nul era unul din cei doisprezece care au ascultat şi memorat învăţătura lui Iisus. Dacă ar fi avut 
curăţie şi talent, putea să scrie o Evanghelie tot atât de bogată ca a lui Matei. 

A scris-o postum, în cheia sărutării perverse. Iuda e un excelent teolog, aşa cum este şi patronul 
său din Qarantania, care îi oferea lui Iisus citate din Scriptură. Toate formele de sincretism 
religios care ni se propun, începând cu New Age şi terminând cu tot felul de combinaţii între dife- 
rite secte neoprotestante, care alcătuiesc federaţii «evanghelice» şi «evanghelizatoare» şi care ca- 
ută să ne ameţească prin aceste oferte foarte comode, seducătoare, deseori toate acestea sunt for- 
me şi manifestări ale corupţiei spirituale. 5 " 

Mărturia ierarhului român este cât se poate de clară, şi nu are nevoie de comentarii 6 . 
Totuşi, întrucât în ziua de astăzi mărturia patristică este sufocată de pseudo-teologiile 
moderniste, trebuie precizat că această poziţie nu este decât o reformulare rigoristă a poziţiei 
Sfinţilor Părinţi. 



1 Existenţa acestei „puzderii" de biserici nu implică faptul că Trupul lui Hristos S-a împărţit în multe părţi. După 
cum mărturisea Sfântul Fotie cel Mare, patriarhul Constantinopolului, în deplin acord cu toţi ceilalţi Sfinţi 
Părinţi, „există doar o singură Biserică a lui Hristos, apostolească şi sobornicească. Nu mai multe, nici măcar 
două. Iar celelalte sunt sinagogi ale celor ce viclenesc şi sinod al răzvrătiţilor" [90; 29]. Iar părintele Stăniloae a 
afirmat: „Biserica Romano-Catolică şi Biserica Ortodoxă nu sunt Biserici surori. Nu există decât un singur Trup, 
adică o singură Biserică. Deci, noţiunea de Biserici surori este improprie" [93; 61]. Improprie, deci greşită. 

2 Şi nu numai. întreaga mass-medie îi stă la dispoziţie. . . 

3 Cuvântul acesta pare a rezuma punctul de vedere al Conferinţei Bisericilor Ortodoxe Autocefale, care a avut 
loc la Moscova, în 1948: „Mişcarea ecumenică reprezintă o nouă încercare de zidire a Turnului Babei, ca semn 
al unei noi rătăciri a omenirii... Suntem în drept să considerăm ecumenismul drept o rătăcire ispititoare, bazată 
pe păcatul trufiei. Principiul lui este: «Uniţi -vă, uniţi-vă, cu orice preţ, pe orice temei, dar uniţi-vă!». Acesta este 
un principiu al unionismului forţat, după care nu poate urma decât totalitarismul bisericesc" [8; 117]. Dialogul 
interconfesional nu trebuie să aibă ca ţel căutarea unirii în absenţa adevărului, ci mărturisirea adevărului de către 
cei care l-au aflat către cei care îl caută. . . 

4 Sfântul Ignatie Briancianinov: „Potrivnicii lui Antihrist vor fi socotiţi făcători de tulburare, vrăjmaşi ai binelui 
obştesc şi ai rânduielii sociale, vor fi supuşi prigoanei pe faţă şi într-ascuns, vor fi supuşi la cazne şi pedepse" 
[13; 18]. 

5 www.arhiepiscopia-ort-cluj.org/pastorala.htm. 

6 Comentariile ar risca să fie ori foarte dure, alterând nefiresc tonul echilibrat al pastoralei, ori dulcege, şi atunci 
ar deforma mesajul curajos şi mărturisitor. 

Sfântul Paisie Velicicovski spunea cam acelaşi lucru când afirma că „uniaţia este Iuda, care 
cu linguşitorul sărut a vândut credinţa pravoslavnică" 1 [59; 87]. De fapt, orice formă de 
trădare a dreptei credinţe este în cele din urmă o trădare a lui Hristos însuşi. Acest lucru îl 
mărturisea şi Papa Ioan al VUI-lea, scriindu-i Sfântului Fotie cel Mare despre Filioque şi 
latinii care au cutezat să propovăduiască un alt crez decât cel niceo-constantinopolitan: „Noi îi 
socotim pe acei neascultători egali cu Iuda, deoarece ei au îndrăznit să facă acelaşi lucru ca şi 
el, predând la moarte nu Trupul Domnului, ci pe credincioşii care sunt mădularele Trupului 
Său, despărţindu-i şi îndepărtându-i unul de celălalt şi predându-i astfel morţii veşnice, dar 
mai ales pe ei înşişi, aşa cum a făcut în chip nedrept numitul ucenic" 2 [51; 196]. 

(Comparaţia dintre Iuda şi eretici se poate afla şi în slujbele Bisericii. In Acatistul Sfântului 
Ierarh Nicolae, în Icosul al VH-lea, putem citi: „Mai înainte împotrivindu-te eresului lui Arie, 
cel de trei ori blestemat, ai ruşinat a lui fără de Dumnezeu învăţătură şi, ca pe un al doilea 
Iuda surpându-1, l-ai lăsat" [5; 391].) 

In articolul în logica lui Iuda, părintele Ion Alexandru Mizgan scria: „Pentru a lovi cât mai 
puternic în Biserica Ortodoxă, s-a mers în logica lui Iuda" [57; 25]. Care este această logică a 
lui Iuda, aplicată în domeniul dogmatic? „Ortodoxia nu poate fi credinţa cea adevărată. 
Ortodoxia a eşuat, atât în plan religios, cât şi în plan cultural sau politic. Ortodocşii sunt mai 
păcătoşi decât creştinii de alte confesiuni. Neoprotestanţii au făcut mai multă misiune în ţările 
africane sau arabe decât ortodocşii. Să căutăm deci un adevăr comun tuturor confesiunilor, 
depăşind spiritul îngust al Sfinţilor Părinţi. . ." 

In plan misionar, efectele unei astfel de orientări sunt dezastruoase. Mesajul Sfinţilor Părinţi 
adresat celor din afara Bisericii: „Lepădaţi înşelarea, veniţi la Adevăr", este schimbat în 
„Haideţi să vedem împreună unde este adevărul!" Dialogul de pe poziţii egale ia locul întâlnirii 
dintre mărturisitori şi cei care caută adevărul (Asissi 1986, Bucureşti 1998 - „Pacea este numele 
lui Dumnezeu"). 

In articolul „Referitor la teologia dialogului" - tipărit în The Ecumenicul Review, organul 
oficial al Consiliului Ecumenic al Bisericilor -, Wesley Ariaraya prezintă esenţa acestei 
poziţii spirituale: „Teologia dialogului trebuie înainte de toate să conştientizeze din nou esenţa 
religiei şi teologiei. Una din greşelile noastre făcute în trecut constă în faptul că am 
absolutizat religia şi teologia creştină, socotind alte religii false şi nedrepte. [...] Toate religi- 
ile caută să-şi mărturisească propria experienţă religioasă în cadrul unui anumit mit despre 
esenţa lumii, despre om, despre Dumnezeu... E periculos să se creadă că o «legendă» e mai 
dreaptă decât alta. De exemplu, hindusul poate vorbi despre experienţa religioasă prin mitul 
care include legea karmei, reîncarnarea ş.a. Iudeo-creştinul poate mărturisi despre experienţa sa 
în legătură cu mitul (!) despre facerea lumii, păcatul originar şi răscumpărare. [...] Toate 
aceste legende sunt nedefinite prin ele însele şi sunt limitate în cadrul unor hotare în care 
credincioşii îşi mărturisesc credinţa şi trăirile" [8; 255]. 

O astfel de poziţie contravine flagrant mărturiei Sfinţilor Părinţi. Duce la falsificarea 
identităţii creştine 3 . 



1 înainte de asta, Sfântul Paisie scrisese chiar că „uniaţia este mlădiţa înaintemergătoare a antihristului, ce 
ademeneşte cu măgulire pe cei mai neştiutori întru pierzanie" [59; 87]. El a înţeles foarte bine pericolul 
amestecării dreptei -credinţe cu dogmele apusene. Din păcate, cuvintele sale s-au dovedit profetice... 

2 Sfântul Maxim Grecul întăreşte cuvintele papei Ioan al VUI-lea: „Iată cât de limpede a arătat acel Sfânt Părinte, 
prin aceste cuvinte scurte, că această erezie este urâtă şi respinsă. El îi compară cu Iuda pe cei care au născocit-o 
şi pe cei care au susţinut-o după ei. Ce pot spune, iarăşi, duşmanii împotriva acestui lucru?" [5 1 ; 1 96] 

3 Ecourile acestei falsificări sunt variate. Iată, de exemplu, un citat din editorialul „Avem noi fraţi", apărut 
într-un periodic creştin ortodox (învierea, nr. 345 / 1 august 2004): „întemeietorul defacto al islamului este însă 
Mahomed, care a primit din mâna îngerului Gabriel textele sfinte pe care apoi le-a adunat în cartea numită 
Coran. Oricine, care are curiozitatea, poate cerceta, chiar şi în treacăt, învăţătura de credinţă a islamului pentru a 
constata cât de multe asemănări există între acesta şi creştinism". Dacă un creştin afirmă că legea lui Mahomed a 

Iată o mărturie nedorită - a lui Miriam Starhawk - despre roadele dialogului interreligios: 
„învăţătura despre ceremoniile religioase şi despre istoria religiei zeiţei Thea, predată preoţilor, 
călugărilor, călugăriţelor, îndrumătorilor creştini a fost o experienţă nouă care ne-a răsplătit 
osteneala. I-am aflat pe aceştia foarte receptivi la noile idei, însetaţi de forme de adorare a lui 
Dumnezeu şi foarte creativi... Cu mare bucurie descopăr că există în bisericile creştine un 
curent puternic care priveşte cu simpatie spiritul idolatriei şi doreşte să cunoască învăţăturile 
Religiei Antice" [78; 165]. 

Mărturia ei este şocantă. Din ea ne dăm seama că de fapt dialogul interreligios nu este 
neutru, ci duce la apostazia creştinilor. Iată un exemplu standard de discurs nesincer - e vorba 
de un fragment din discursul lui Swami Vivekananda de la Primul Congres al Religiilor 
Lumii, Chicago 1893: „Dacă cineva din auditoriu crede că această unitate va rezulta prin 
triumful unei religii - oricare ar fi ea - şi dispariţia celorlalte, unuia ca acesta nu pot să îi spun 
decât: «Fratele meu, speranţele tale vor fi înşelate». Oare eu doresc ca şi creştinii să fie hin- 
duişti? Nicidecum... Creştinii nu trebuie să devină hinduişti sau budişti, nici ca aceştia să 
devină creştini, ci fiecare religie va trebui să îşi însuşească duhul celorlalte religii, 
păstrându-şi totuşi particularităţile ei, pentru a putea propăşi potrivit propriilor legi" [78; 157]. 

Dacă de obicei demonstrarea nesincerităţii discursurilor de acest gen este dificilă, în cazul 
de faţă lucrurile sunt simple. Iată ce a declarat Vivekananda la întoarcerea sa în India: „Acesta 
este marele ideal care se află înaintea noastră, şi fiecare dintre noi trebuie să se înarmeze 
pentru aceasta - cucerirea lumii de către India. Noi toţi trebuie să ne înarmăm şi să ne 
încordăm fiecare nerv pentru acest scop. Ridică-te, Indie, şi biruieşte lumea prin spiritualitatea 
ta..." [78; 157]. 

Trebuie să avem discernământ şi să nu ne lăsăm înşelaţi. Trebuie să ne manifestăm 
opoziţia faţă de astfel de propuneri diavoleşti... O poziţie care poate fi luată drept reper se 
poate afla în ultima parte din Pastorala despre „Iuda zilelor noastre" a înalt Preasfinţitului 
Bartolomeu Anania: 

„E bine să ştiţi că, pe măsură ce aceste invazii (e vorba de invaziile la care ne supun 
cruciadele misionare heterodoxe - n.n.) devin tot mai radicale, dar ne propun, în mod repetat 
şi stăruitor, «toleranţa», e bine să ştiţi că toleranţa trebuie să funcţioneze până în clipa când 
începe abuzul! Din momentul în care celălalt abuzează de toleranţa mea, aceasta încetează şi 
trebuie să înceteze. De aceea, personal, voi deveni intolerant, chiar cu riscul de a fi catalogat 
drept fundamentalist. La urma urmei, dacă e vorba de «fundamentalism», primul 
fundamentalist a fost însuşi Iisus Hristos: «înapoia Mea, satano!»" [98; 21]. 



*** 



Despre dialogul dintre creştini şi musulmani, Arhiepiscopul Anastasie Yanoullatos dă 
mărturie din proprie experienţă: „Nu trebuie să vedem lucrurile prea romantic. Dialogul 
presupune că ambele părţi doresc relaţia şi căutarea. Această dispoziţie a fost însă cultivată 
până astăzi mai mult în lumea creştină. Nu am putea să spunem acelaşi lucru şi despre cea 
musulmană; cu foarte puţine excepţii, în lumea musulmană nu este prezentă o disponibilitate 
analogă. în paralel, avem suficiente exemple ale unei noi exaltări a fundamentalismului (din 
partea adepţilor «epurării islamice») şi de intoleranţă (de exemplu, în Iran, Liban, Turcia, 
Algeria). De aceea, în loc să vorbim despre un dialog al Creştinismului - sau fie şi al creştini- 
lor - cu Islamul, este mai corect să vorbim despre dialogul unor creştini cu puţini musulmani. 



fost adusă de „îngerul Gabriel", adică de Sfântul Arhanghel Gavriil, nu se leapădă de Hristos? Articolul se 
încheie în acelaşi ton: „Nădăjduim că apariţia unei comunităţi musulmane în Timişoara va duce la apropierea 
dintre cei care aparţinem celor două mari religii, la înfrăţirea noastră în slujirea aceluiaşi Dumnezeu". Dacă un 
creştin salută apariţia unei comunităţi musulmane într-un spaţiu creştin înseamnă că nu are o conştiinţă 
ecclesială... 

68 



[...] Crucea rămâne «sminteală» şi «nebunie» pentru modul de gândire musulman clasic. în 
plus, acesta (acest mod - n.n.) reacţionează negativ la adresa experienţei liturgice esenţiale a 
creştinilor, dumnezeiasca Liturghie, această trăire personală a comuniunii cu Hristos. Atunci 
când musulmanii au transformat impunătoarele locaşuri creştine în moschei, s-au grăbit să 
elimine mai ales trei elemente: simbolul Crucii, Sfânta Masă şi iconostasul cu chipurile 
sfinţilor care au trăit «în Hristos»" [106; 142]. 

Nici în ce priveşte dialogul cu evreii rezultatele nu sunt îmbucurătoare... Părintele Andrei 
Kuraev scria: „Unirea creştinilor cu evreii poate duce nu numai la pierderea lui Hristos cel 
euharistie, ci şi la pierderea lui Hristos al Evangheliilor 1 . Ne-am afla în situaţia de a elimina 
din Biblie Evanghelia şi să rămânem doar cu cărţile Vechiului Testament. Este evident că o 
asemenea operaţie nu va putea îmbogăţi viaţa creştinilor, ci, dimpotrivă, o va sărăci" [46; 
194]. 

Trebuie să apreciem sinceritatea Şef Rabinului Moses Rosen, care considera că un dialog 
teologic iudeo-creştin nu este de folos nici unei părţi şi că, de fapt, colaborarea dintre cele 
două părţi exclude aspectul spiritual: „Evreii au o experienţă nefericită a dialogurilor cu 
bisericile creştine. Cred că aceasta este principala reacţie pe care mi-o provoacă orice 
menţionare a ecumenismului şi a necesităţii lui. Din punctul meu de vedere, dialogul cu 
biserica creştină nu este necesar. Nu ajută nici uneia din părţi. [...] Concepţia creştină este că 
toţi evreii care şi-au păstrat iudaismul şi nu au acceptat propovăduirea lui Iisus sunt nişte 
păcătoşi. Această perspectivă nu este întotdeauna mărturisită de către predicatorii creştini, dar 
în genere toţi conducătorii bisericii îi sunt devotaţi. [...] Am cunoscut şi chiar m-am 
împrietenit cu un număr de episcopi distinşi, dar atitudinea lor faţă de evrei era tot de «aştep- 
tare» 2 . De aceea, cu toate că am avut relaţii bune cu biserica română, niciodată nu am putut 
intra într-un dialog teologic. Desigur, puteam avea discuţii şi o cooperare strânsă 
iudeo-creştină pe teme legate de problemele umane în general, de pace şi război, de dreptate 
socială, împotriva pericolului atomic, dar nu mai mult" 3 [65; 293]. 



în Platforma de la Philadelphia a iudaismului reformat - adoptată de Conferinţa de la Philadelphia din 3-6 
noiembrie 1869 - scrie: „Noi privim distrugerea celui de-al doilea stat evreiesc nu ca pe o pedeapsă pentru 
păcatele lui Israel, ci ca pe un rezultat al ţelului divin dezvăluit lui Avraam, care, după cum a devenit tot mai 
limpede în decursul istoriei lumii, constă în dispersarea evreilor în toate colţurile lumii, pentru împlinirea 
misiunii lor de preţ, aceea de a conduce naţiunile la adevărata cunoaştere şi la venerarea lui Dumnezeu" [67; 
135]. 

2 Iată cum răspunde Israelul misionarilor creştini: „Organizaţia religioasă Iadle-Ahim («O mână către fraţi»), al cărei 
scop este lupta împotriva misionarilor străini, a publicat un raport în legătură cu activitatea sa. Conform raportului 
publicat, în anul curent, organizaţia a primit 1250 de plângeri din partea evreilor nemulţumiţi de faptul că pe teritoriul 
Israelului activează misionari străini, în special cei creştini. Organizaţia a reuşit «să readucă în sânul iudaismului» 174 
de israeliteni creştinaţi. în anul curent, Iadle-Ahim a «deconspirat» 12 misionari care au sosit în Israel în calitate de 
turişti. în conformitate cu hotărârea organelor corespunzătoare, aceştia au fost deportaţi în afara ţării. Altor 10 misi- 
onari le-a fost refuzată intrarea în Israel. Conform hotărârilor instanţelor de judecată şi în urma acţiunilor Iadle-Ahim, 
pe teritoriul statului au fost închise 18 centre misionare" (22 septembrie 2005). Materialul este preluat de pe 
http://chisinau.novopress.info/?p=8. Recomand acest site de ştiri alternative (un fel de frate de peste Prut al 
http ://ro.altermedia.info/). 

3 Afirmaţia aceasta nu este făcută de oricine. Lordul Iakobovici, care a fost Şef Rabin al Marii Britanii şi 
Preşedintele Conferinţei Rabinice Europene, spunea despre Şef Rabinul Moses Rosen că „este cunoscut, 
respectat şi admirat în toată lumea evreiască, ca un purtător de cuvânt de înalt prestigiu al poporului său" [65; 
11]. 

îmbunătăţirea 

5 

canonului scripturistic 



,Nu ar trebui să separăm Scriptura de Tradiţie" [33; 108]. 

Timothy Ware 1 



într-o scrisoare am primit o întrebare care suna cam aşa: Am citit în revista National 
Geographic că e puţin probabil ca Biserica să îşi schimbe viziunea despre Iuda. Totuşi, ce 
şanse există? Nu s-ar putea aduna un Sinod Ecumenic care să fie mai îngăduitor, să treacă 
Evanghelia lui Iuda între cele acceptate de creştini? 

Nu m-am grăbit să îi răspund. O fac acum, întrucât întrebarea aceasta şi-au pus-o mai mulţi 
oameni care nu cunosc bine învăţătura Bisericii. 

în Pagina redacţiei din ediţia românească a revistei National Geographic dedicată 
prezentării Evangheliei lui Iuda, se află un text semnat de Cristian Lascu, text care se încheie 
astfel: „Descifrarea manuscrisului cu Evanghelia lui Iuda pune într-o lumină nouă episodul 
«trădării» lui Iisus, dar e puţin probabil că se va rescrie acea pagină din Biblie. Sentinţa a fost 
de mult pronunţată şi este greu de crezut că manuscrisul va fi un act de graţiere" [91; 118]. 

„Puţin probabil", „greu de crezut", ... iată formulări care creează confuzie. Nu e puţin 
probabil să se rescrie vreo pagină din Biblie. E imposibil, absolut imposibil. Nu trebuie să existe 
nici cea mai mică urmă de îndoială în această privinţă. Nu „este greu de crezut că manuscrisul 
va fi un act de graţiere", ci nu există nici un motiv ca un manuscris, pus în chip mincinos pe 
seama lui Iuda, să fie un act de graţiere. „Sentinţa" nu a fost pronunţată la întâmplare, în lipsa 
tuturor probelor, ci a fost dată după dreptate, fără părtinire. Iuda a fost vânzătorul lui Hristos... 
Nu a fost pedepsit de istorie, ci s-a autocondamnat. . . 

Cât priveşte posibilitatea ca Evanghelia lui Iuda să fie primită în canon, aceasta este de 
asemenea nulă. Evangheliile nu au intrat în canon pentru că aşa a vrut un sfânt sau un sinod, 
ele au intrat în Canon pentru că ele au fost insuflate de Dumnezeu şi scrise de Sfinţii 
Evanghelişti în duhul adevărului, pentru mărturisirea adevărului. Nu se putea să le fie 
alăturată o evanghelie care să susţină lucruri contradictorii. Atunci Biserica ar fi primit 
minciuna drept adevăr. 

E adevărat că în zilele noastre unii clerici sunt ispitiţi de erezie. îndemnând la luptă 
„împotriva tuturor curentelor din timpul nostru, care încearcă să împingă corabia Ortodoxiei 
în prăpastia haosului şi a dezordinii", patriarhul Alexandriei Nicolae al Vl-lea a declarat: 
„Ortodoxia în prezent poate vădi sânge şi cununi duhovniceşti, prigoane şi dureri. Deopotrivă 
cu aceasta însă, se poate vedea că tradiţiile sunt trădate şi călcate chiar de unii ierarhi" 2 [8; 
211]. Dar nu există ierarhi ortodocşi care să susţină că Evanghelia lui Iuda este adevărată. 
Dacă ar face asta, s-ar arăta pe ei înşişi drept apostaţi de la dreapta-credinţă. 



1 Cel care a devenit episcopul Kallistos Ware. 

2 Despre aceasta, părintele Arsenie Boca a spus un cuvânt foarte important: „Numai putregaiul cade din Biserica 
Ortodoxă, fie ei arhierei, preoţi de mir, călugări sau mireni. înapoi la Sfânta Tradiţie, la Dogmele şi Canoanele 
Sfinţilor Părinţi ale celor şapte Soboare Ecumenice, altfel la iad cu arhierei cu tot. Ferească Dumnezeu!" [11; 197]. 

în Biserica Ortodoxă nu e important ce cred unii ierarhi, preoţi sau mireni. E important ce 
se stabileşte în sinoade. De-a lungul istoriei, unele sinoade nu au fost primite de conştiinţa 
Bisericii - şi au fost considerate Sinoade tâlhăreşti. 

Pe de altă parte, unul dintre cele mai mari pericole este înlocuirea Sinodului cu un Congres 
Teologic sau cu vreo altă formă secularizată de stabilire a adevărului de credinţă. Cel mai trist 
exemplu în acest sens este Congresul din 1923, când s-a hotărât de către un număr mic de 
Biserici Autocefale schimbarea modului de calculare a datei Paştilor. ! Rezultatul: chiar dacă 
s-a încercat schimbarea calendarului, pentru o calculare considerată mai exactă din punct de 
vedere astronomic, practic toate Bisericile Ortodoxe au rămas la prăznuirea Paştelui după 
calendarul vechi. Biserica Rusiei, după ce a primit pentru scurtă vreme calendarul nou, a 
renunţat la el, datorită protestelor părinţilor îmbunătăţiţi şi presiunii poporului. 

Cât priveşte prerogativele unui Sfânt Sinod Ecumenic, acestea nu sunt atotputernice. Nici 
un Sinod Ecumenic nu poate să le contrazică pe cele anterioare. Sfinţii Părinţi de la Sinodul al 
şaselea Ecumenic de la Constantinopol (680-681) au hotărât: „[Iar] cei care vor îndrăzni să 
alcătuiască, să răspândească, să înveţe sau să transmită un alt Crez celor ce voiesc să se 
convertească de la rătăcirile păgâneşti sau de la cele iudaiceşti sau de la oricare altă erezie şi 
la cunoştinţa adevărului să vină, sau vor [îndrăzni] să introducă expresii noi sau cuvinte 
născocite pentru a răsturna cele hotărâte de noi, dacă sunt episcopi sau clerici să fie caterisiţi, 
[înlăturaţi] episcopii din episcopie şi clericii din cler, iar dacă sunt monahi sau laici, să fie 
anatema" [3; 48-49] 2 . 

Sfântul Teodor Studitul spunea că „sinod nu înseamnă a se aduna pur şi simplu ierarhi şi 
preoţi, chiar dacă sunt mulţi (căci mai bun este, zice [Scriptura], unul care face voia lui Dum- 
nezeu decât mii care o calcă), ci [a se aduna] în numele Domnului prin cercetarea şi păzirea 
canoanelor, şi a lega şi dezlega nu la întâmplare, ci aşa cum cere adevărul şi canonul şi regula 
acriviei" [83; 20]. 

Aceasta este învăţătura Bisericii. Oricine neagă valoarea Sfintei Tradiţii neagă de fapt 
Biserica lui Hristos. Şi nici o hotărâre a Sfintelor Sinoade nu poate şi nici nu va putea fi 
răsturnată vreodată de un alt sinod. Sfântul Paisie Velicikovski răspunde la câteva întrebări pe 
această temă: 

„Jurământul, adică anatema, ce s-a pus mai înainte soborniceşte de către patriarhii 
Răsăritului asupra celor ce se împotrivesc Soborniceştii Biserici, cum ar fi pentru cei care 
îşi fac cruce cu două degete sau şi în altele careva se împotrivesc şi nu se supun, o 
asemenea anatemizare pusă a fost mai pe urmă dezlegată de vreun Sobor al Răsăritului sau 
nu? Şi pot oare unii arhierei fără Sobor şi învoirea şi vrerea patriarhilor Răsăritului să dez- 
lege asemenea jurământ? 

Răspuns: un asemenea jurământ, adică anatema, asupra celor ce se împotrivesc 
Soborniceştii Biserici, anume asupra acelor ce-şi fac cruce cu două degete sau prin altele se 
împotrivesc şi nu se supun, este pusă de patriarhii Răsăritului soborniceşte nu doar pentru o 



1 O critică a modului în care s-a schimbat calendarul poate fi găsită în cartea Arhimandritului Epifanie 
Teodoropulos, Cele două extreme - Ecumenismul şi stilismul, Editura Evanghelismos, Bucureşti, 2006. 

2 Condamnarea pronunţată de cel de-al şaptelea Sfânt Sinod Ecumenic de la Niceea (787) face referire precisă la 
născocirea unei alte evanghelii, potrivnice Evangheliilor Bisericii: „Cei care cutează să cugete sau să înveţe altfel 
sau, urmând blestemaţilor eretici, [îndrăznesc] să dispreţuiască predaniile Bisericii, născocind sau lepădând ceva 
dintre cele ale Bisericii, fie Evanghelie, fie semn al crucii, fie icoană zugrăvită, fie sfinte moaşte de mucenici, 
sau [îndrăznesc] să cugete strâmb şi viclean pentru a răstălmăci ceva din Predaniile le- giuite ale Bisericii 
Soborniceşti, încă şi [de vor îndrăzni cu necuviinţă] să folosească în chip profan sfintele vase sau sfintele 
mănăstirilor: poruncim ca toţi aceştia, dacă sunt episcopi sau clerici, să fie caterisiţi, iar dacă sunt monahi sau 
laici, să fie îndepărtaţi de la împărtăşanie [să fie afurisiţi]" [3; 56-57]. 

71 



oarecare vreme, ci până la sfârşitul lumii va rămâne tare şi neclătită şi nedezlegată cu darul lui 
Hristos. 

Şi mai întrebaţi încă dacă o asemenea anatema pusă a fost dezlegată de oarecare Sobor al 
Răsăritului sau nu? Vă răspund: ce fel de Sobor ar fi acela? Poate doar acele potrivnice lui 
Dumnezeu şi Bisericii, precum au fost potrivnicele lui Dumnezeu soboare ereticeşti care s-au 
adunat spre răsturnarea adevărului şi spre întărirea minciunii, dar în veac nu va fi un 
asemenea rău credincios sobor în Biserica lui Hristos. [. . .] 

Mai întrebaţi încă dacă o asemenea anatema, nici de un arhiereu fără patriarhii Răsăritului şi 
nici de dânşii, nu poate fi dezlegată? Vă răspund: nu numai de un oarecare arhiereu fără patriarhii 
Răsăritului, dar nici cu patriarhii Răsăritului acel jurământ nu poate fi dezlegat, pentru că o 
asemenea anatemizare în veac nedezlegată este" (96; 116-118). 

Niciodată vreo evanghelie mincinoasă - fie ea a lui Iuda sau a lui Toma sau oricare alta - 
nu va putea fi introdusă în canonul Sfintei Scripturi. Oricât de mare ar fi apostazia, acest lucru 
este cu neputinţă. Nici măcar în vremurile de pe urmă, când pentru pregătirea venirii Antihris- 
tului diavolul va atrage mulţi clerici de partea sa, Bisericii nu i se va putea impune să 
primească o altă Evanghelie. Pentru că ar primi în sine otravă şi i-ar duce pe credincioşi spre 
moarte, nu spre viaţa cea adevărată la care i-a chemat Hristos. 

„Dacă noi vom tăcea, 
pietrele vor striga. . ." 

Răspuns la o scrisoare 



Vai celor care se întinează cu blasfemiatorii eretici! Vai celor care batjocoresc 

Dumnezeieştile Scripturi" [90; 20]. 
Sfântul Efrem Şirul 



După ce într-o conferinţă am combătut „Evanghelia lui Iuda", am primit scrisoarea 
următoare: „La Simpozionul «Religion and Human Rights in România», organizat de 
SACRI 1 , au vorbit mai mulţi preoţi de diferite confesiuni, membri în conducerea unor 
facultăţi de teologie. Drd. Bogdan Baghiu de la Facultatea de Filosofie, Universitatea A.I. 
Cuza, Iaşi, a afirmat următoarele: «Pentru cultul majoritar ortodox, dar şi pentru cele 
minoritare, este reprobabil faptul că, la nivel explicit sau implicit, practică aşa-numita 
sectologie. Eu consider că aşa-zisa ştiinţă trebuie să facă obiectul unor reglementări juridice 
laice. Fără un demers şi fără o atitudine a laicatului asupra pericolului inoculării prin educaţia 
religioasă a unor comportamente reciproce de respingere, va fi imposibil să apară un sistem de 
valori al toleranţei. Legea cultelor trebuie să aibă în vedere şi acest aspect, fără a afecta 
integritatea dogmatică a fiecărei religii. Atâta timp cât vor exista în vocabularul comunitar 
termeni ca: erezie, anatema, sectă, etc, nu vom putea vorbi de integrare europeană şi în sfera 
spirituală». Dacă mai marii lumii acesteia vor să impună renunţarea la studiile de sectologie, 
invocând toleranţa, cum se va mai putea apăra Biserica de erezii, sau în ce fel va putea 
contracara efectul scrierilor mincinoase, cum este Evanghelia lui Iuda? Doar Sfânta Scriptură 
spune: Chiar dacă noi sau un înger din cer v-ar vesti altă Evanghelie decât aceea pe care 
v-am vestit-o - să fie anatema! (Gal. 1, 8)". 

Textul scrisorii m-a ajutat să înţeleg nevoia omului contemporan de a face faţă 
provocărilor la care societatea civilă îl supune. Cred că răspunsul meu va fî de folos şi 
altora... 



Cel mai simplu răspuns ar fi citarea unui pasaj din Sfintele Scripturi: Unii farisei din 
mulţime au zis către El: „Invăţătorule, ceartă-ţi ucenicii". Şi El, răspunzând, a zis: „Zic 
vouă: Dacă vor tăcea aceştia, pietrele vor striga " (Luca 19, 39-40). 

Au tăcut oare ucenicii lui Hristos de teama fariseilor? Nu. Vor tăcea oare ucenicii lui 
Hristos de astăzi de teama noilor farisei care vor face legi prin care apărarea dreptei-credinţe 
va fi considerată extremism? Nu, evident, nu. 

Cât priveşte interdicţia de a folosi termeni precum anatema, ea nu va putea fi respectată de 
Biserică, întrucât face parte din strategia ei de apărare a adevărului. 

Simplu spus: orice mirean, preot sau ierarh care mărturiseşte o învăţătură străină 
Ortodoxiei se află sub anatema. întrebare: e sau nu Evanghelia lui Iuda o Evanghelie diferită 



1 SACRI este Societatea Academică de Cercetare a Religiilor şi Ideologiilor. Mai multe informaţii pe 
http://sacri.ro/files/aboutus.htm. 

de cea vestită de Sfântul Apostol Pavel şi de ceilalţi Sfinţi Apostoli? Răspuns: Este. Atunci 
toţi cei care o vestesc se află sub osânda anatemei. Niciodată Biserica nu va avea o altă 
poziţie... 

Completând cuvântul Sfântului Apostol din Epistola către Galateni 1, 8, Sfântul Ioan Gură 
de Aur spunea că „dacă, pe de o parte, dogma este răstălmăcită, şi înger de ar fi, să nu-1 
credeţi". „Dacă episcopul sau clericul este viclean în chestiunile credinţei, atunci fugi şi 
leapădă-te de el, nu numai ca de un om, ci chiar şi înger din cer de-ar fi. [...] După mine, 
pacea nu este aceea care se ţine pe saluturile şi mesele comune fără rost, ci pacea întru Dum- 
nezeu este cea care vine de la unirea duhovnicească. Mulţi distrug astăzi tocmai această unire, 
când, dintr-o râvnă nechibzuită, neluând în seamă hotărârile noastre şi dând mai multă 
importanţă celor iudaice, socotesc pe iudei drept învăţători care merită o încredere mai mare 
decât Părinţii noştri" [90; 23-24]. 

E adevărat că astăzi unii, considerându-se iubitori de pace, acordă mai multă încredere mai 
marilor lumii acesteia decât Sfinţilor Părinţi, dar, după cum ne arată Sfântul Ioan Gură de 
Aur, aceasta se întâmplă în detrimentul păcii celei adevărate a lui Hristos. 

Toţi cei care sunt creştini trebuie să cunoască faptul că nu există nici o evanghelie 
adevărată care să contrazică Evangheliile Bisericii. Ce înseamnă asta? Cum adică un înger din 
cer să vestească o altă evanghelie? Doar un diavol ar putea vesti altceva... Şi atunci, de ce 
Apostolul neamurilor nu i-a spus pe nume? Pentru că, luminat de Dumnezeu, ştia că diavolii 
vor lua chip de îngeri de lumină şi vor răspândi scrieri mincinoase (cum sunt cele dictate prin 
spiritism şi alte forme de creştinism sectant - gen Pucioasa sau Vladimireşti). Pentru că ştia că 
vor veni vremuri în care creştinii vor fi ispitiţi să primească drept adevărate scrieri mincinoase 
(cum sunt cele pe care diferiţi specialişti în istoria religiilor sau în istoria Bisericii le pro- 
movează pentru a contrazice Sfânta Tradiţie). Şi ştia că ispita va fi mare - ca şi cum 
învăţăturile respective ar fi fost propovăduite chiar de îngerii „din cer". 

Sfântul Apostol Pavel însuşi ştia că mărturiseşte Adevărul şi că, dacă vreodată ar fi dat o 
mărturie care să contrazică acest Adevăr, ar fi făcut voia diavolului... Apostolul a rămas însă 
până la sfârşitul vieţii sale în Adevăr, a rămas al lui Hristos şi în Hristos. 

Eu îndrăznesc să completez cuvintele sale: aşa cum oricine vesteşte (sau primeşte ca 
adevărată) o altă evanghelie decât cea a Bisericii se află sub osânda anatemei, tot aşa cei care 
resping falsele evanghelii şi rămân credincioşi Evangheliei celei adevărate pe care o păstrează 
Biserica se află sub binecuvântarea dumnezeiască. Pe cât de mare e deci osânda celor care 
primesc evangheliile mincinoase sau celelalte scrieri eretice, pe atât de mare va fi bucuria 
celor care, trăind în Biserică şi împărtăşindu-se în chip tainic de Hristos prin Sfânta 
Evanghelie, cunosc Adevărul şi pregustă harul împărăţiei Cerurilor. . . 

Opunându-se parcă înţelepţilor acestei lumi care vor să şteargă din vocabular cuvântul 
anatema, Sfântul Teofan Zăvorâtul explica ce reprezintă acesta pentru Biserică: „Sub aspectul 
ei de societate, Sfânta Biserică a fost alcătuită şi dăinuie ca orice altă societate. Aşa s-o şi 
priviţi, ca pe orice societate, şi n-o lipsiţi de drepturile care sunt date oricărei societăţi. Să 
luăm, de pildă, societatea de luptă împotriva alcoolismului. Aceasta are reguli proprii, pe care 
orice membru se obligă să le îndeplinească, şi orice membru este membru tocmai fiindcă 
acceptă şi îndeplineşte aceste reguli. Dacă vreun membru nu numai că refuză îndeplinirea 
regulilor, ci are multe puncte de vedere diferite de ale societăţii, dacă se revoltă chiar împo- 
triva scopului societăţii şi nu numai că bea, ci îi îndeamnă şi pe alţii să facă asta, defăimând 
abstinenţa şi răspândind concepţii mincinoase împotriva ei, ce face de obicei societatea cu 
unul ca acesta? La început îl avertizează, apoi îl exclude. Poftim anatema! Şi totuşi nimeni nu 
se revoltă, nimeni nu mustră societatea pentru neomenie; dimpotrivă, toţi recunosc că a acţio- 
nat absolut legal şi că, dacă ar fi procedat altfel, n-ar fi putut să-şi continue existenţa. Şi 
atunci, de ce să fie mustrată Sfânta Biserică pentru că acţionează în mod asemănător? Doar 

anatema nu este altceva decât excludere din Biserică, altfel spus excluderea din mediul ei a 
celor ce nu îndeplinesc condiţiile unirii cu ea, care încep să gândească altfel decât ea, altfel 
decât au făgăduit singuri când au intrat în ea" [87; 122]. 

Totuşi să nu înţelegem că Biserica trebuie să tacă numai pentru că hotărârile şi canoanele 
Sfintelor Sinoade din vechime sunt suficiente pentru a face faţă rătăcirilor contemporane. Iată, 
de exemplu, două atitudini diferite faţă de învăţătura potrivit căreia toate confesiunile fac 
parte din Trupul lui Hristos, aşa-numita teorie a ramificaţiilor: „Sfântul Sinod al Bisericii 
Georgiei hotărăşte: [...] 5. Că neortodoxa şi eretica învăţătură, plămădită în sânul teologiei 
moderniste, privitoare la existenţa Harului de viaţă dătător dincolo de hotarele canonice ale 
Bisericii, ca şi expresia ei extremă, aşa-zisa «teorie a ramurilor», care socoteşte toate 
tendinţele felurite din creştinismul actual drept felurite ramuri unificate sau uniforme ale 
adevăratei Biserici a lui Hristos, având Dumnezeiescul Har în egală măsură 1 , nu poate fi 
primită. 6. Că rugăciunile comune şi săvârşirea Tainelor laolaltă cu neortodocşii nu pot fi pri- 
mite" 2 [94; 12-13]. 

(Această poziţie arată că duhul Sfinţilor Părinţi este viu în Biserica Ortodoxă astăzi. Chiar 
dacă Sinodul Greciei nu a avut până acum o declaraţie atât de fermă, iată ce a declarat 
întâi-stătătorul acestui sinod, Arhiepiscopul Hristodul al Atenei: „într-adevăr, ecumenismul, 
aşa cum se obişnuieşte să fie numit, cu siguranţă este erezie, pentru că el neagă principiile de 
bază ale Credinţei Ortodoxe. Un exemplu în acest sens este acceptarea teoriei ramurilor, care 
susţine că fiecare Biserică deţine o parte de adevăr şi de aceea trebuie să se unească toate şi să 
pună pe masă aceste părţi pentru ca acesta să se poată întregi. Dar noi credem că Ortodoxia 
este Biserica cea Una, Sfântă, Sobornicească şi Apostolească. Iar despre aceasta nu mai în- 
cape discuţie. Aşadar, oricine are păreri contrare se poate numi ecumenist şi prin urmare 
eretic" [84; 41]. Numai o Ortodoxie care continuă mărturia patristică are putere, iar cea care o 
contestă nu poate fi numită Ortodoxie. . .) 

Aşa cum arăta Sfântul Ioan Maximovici în articolul „Cuvântul «anatema» şi sensul său": „In 
vreme ce în cazurile «despărţirii de comuniunea cu Biserica» şi ale altor epitimii sau penitenţe 
puse asupra unei persoane, aceasta a rămas membră a Bisericii, chiar dacă participarea ei la har a 
fost limitată, în schimb, cei ce au fost daţi anatemei au fost cu totul tăiaţi de la ea până în clipa 
pocăinţei. Conştientizând că îi este cu neputinţă să facă ceva pentru mântuirea lor, dată fiind 
încăpăţânarea şi învârtoşarea inimii lor, Biserica primară îi lasă la judecata lui Dumnezeu" [92; 
18]. 

Aceasta e, de fapt, cea mai adâncă înţelegere a rostului anatemei: Biserica nu numai că nu 
face un lucru rău când pronunţă o anatemă, ci de fapt îl înştiinţează pe cel anatemizat de 
gravitatea stării în care se află. Dacă Biserica i-ar fi spus: „Stai în pace, fiule, oricât de mare ar 
fi rătăcirea ta, tu rămâi mădular al meu şi te vei mântui", atunci ea ar fi greşit, s-ar fi abătut de 
la adevăr. Dar, dacă ea a pronunţat anatema, a făcut-o pentru a-i arăta păcătosului că singura 
lui şansă de mântuire este pocăinţa pentru rătăcirea sa şi reintrarea în trupul lui Hristos. 
Acesta e adevărul, şi nimic nu va putea împiedica să se folosească de armele sale. 

Tot Sfântul Ioan Maximovici scria că „anatema nu e condamnare definitivă: până la 
moarte, pocăinţa este posibilă" [92; 18]. 

(Merită menţionată diferenţa dintre anatema pronunţată de Biserică şi cea pronunţată de 
sinagogă. Iată ca exemplu un fragment dintr-o anatemă evreiască - cea pronunţată în 1656 
împotriva filosofului Baruch d'Espinoza, care fusese acuzat de „erezii înspăimântătoare": „Ne 
rugăm bunului Dumnezeu să nimicească un asemenea om şi să grăbească ziua căderii şi pieirii 



1 Se numeşte teoria ramurilor, sau a ramificaţiilor, tocmai pentru că Biserica este înţeleasă ca un mare copac, din 
al cărui trunchi ies toate confesiunile creştine. 

2 Hotărârea a fost aprobată de Sinodul Georgian pe data de 8 octombrie 1998. 

sale. Doamne Dumnezeule, Dumnezeu al duhurilor, coboară-1 mai jos decât pe orice păcătos 1 , 
fă-1 să dispară, nimiceşte-1, dă-1 morţii, fă-1 să piară. [...] Pronunţăm excomunicarea, expulzarea, 
anatema şi blestemul asupra lui Baruch d'Espinoza... Fie ca Dumnezeu să nu-1 ierte niciodată" 2 
[17; 188].) 

Cât priveşte pe cei care se vor lupta, prin mijloace lumeşti, să convingă Biserica să renunţe la 
linia sa apologetică, să facă pace cu ereticii şi să renunţe la folosirea anatemelor, Sfântul Teofan 
Zăvorâtul le spune un cuvânt de mare folos: „Unora, anatemele bisericeşti li se par inumane, 
altora -jenante. [. . .] Cui i-e teamă de lucrarea anatemei n-are decât să fugă de învăţăturile care 
îl supun ei; cine se teme de ea din pricina altora n-are decât să-i aducă la învăţătura cea sănătoa- 
să. Dacă tu, care nutreşti rea-voinţă faţă de această lucrare, eşti ortodox, baţi cuie în propria tal- 
pă; dacă ai pierdut deja învăţătura sănătoasă, ce treabă ai tu cu ceea ce fac în Biserică oamenii 
care o ţin? Doar te-ai despărţit de Biserică, ai propriile convingeri, propriul fel de a vedea 
lucrurile: n-ai decât să trăieşti cu ele. Fie că înainte de anatemă sunt rostite numele tău şi 
învăţătura ta, fie că nu, pentru tine este totuna: eşti deja sub anatemă dacă gândeşti în chip 
potrivnic Bisericii şi te îndărătniceşti a cugeta în acest fel. Insă va trebui să-ţi aminteşti de ea 
când vei zăcea în sicriu, rece şi fără suflare, şi-ţi va face trebuinţă rugăciunea de dezlegare" 
[107; 121- 124]. 



: 



Niciodată Biserica lui Hristos nu a rostit vreo rugăciune similară. 

Colerus, primul biograf al lui Spinoza, a afirmat că în acest caz sinagoga folosise anatema „Schammatha", cea 
mai dură dintre cele trei forme de excomunicare pe care le putea folosi. 

Iuda 
la Cina cea de Taină 



,Nici un Iuda să nu se apropie de această 

masă, nici un Simon Magul" [38; 583]. 

Sfântul Ioan Gură de Aur 



în Cuvântul despre vânzarea săvârşită de Iuda, Sfântul Ioan Gură de Aur scrie: „Pe când 
ucenicii mâncau şi beau, a luat Iisus pâinea cu sfintele şi neîntinatele Sale mâini, a săvârşit 
rugăciunea cea de mulţumire, a frânt-o şi a zis către ucenici: Luaţi şi mâncaţi; acesta este tru- 
pul Meu, care pentru voi se frânge, spre iertarea păcatelor . Şi după aceea a luat paharul, 1-a 
dat şi a zis: Acesta este sângele Meu, care pentru voi se varsă spre iertarea păcatelor (Matei 
26, 26-28). Şi Iuda era de faţă pe când Domnul zicea toate acestea. Aşadar, o, ludo, acesta 
este sângele pe care tu l-ai vândut pentru treizeci de arginţi! Acesta este sângele pe care tu nu 
demult aşa de ruşinos l-ai târguit cu fariseii cei necucernici! Cât de mare este dragostea lui 
Hristos! Cât de mare este nerecunoştinţa lui Iuda! Domnul îl hrănea şi sluga II vindea pe 
Domnul. El II vindea pentru treizeci de arginţi şi Domnul îşi vărsa sângele Său; încă şi pentru 
vânzătorul Său 1-a vărsat, numai dacă el ar fi voit să se folosească de Dânsul. Şi Iuda era încă 
de faţă la cină, pentru ca să nu aibă nici o dezvinovăţire, mai vârtos pentru ca judecata să vină 
asupra lui. Numai cel ce are conştiinţa curată să se împărtăşească din Cina cea Sfântă; nici un 
Iuda necredincios, nici un înrăutăţit, nici unul care are otravă în inima sa, să nu cuteze a se 
apropia de masa cea sfântă; căci Apostolul Pavel zice: Oricine va mânca pâinea aceasta sau 
va bea paharul Domnului cu nevrednicie, vinovat va fi trupului şi sângelui Domnului! (I Cor. 
11, 27) [122; 170-171]. 

La Cina cea de Taină, Mântuitorul le-a spus apostolilor: Adevărat, adevărat zic vouă că 
unul dintre voi Mă va vinde. Deci ucenicii se uitau unii la alţii, nedumerindu-se despre cine 
vorbeşte. Iar la masă era rezemat la pieptul lui Iisus unul dintre ucenicii Lui, pe care-l iubea 
Iisus. Deci Simon Petru i-a făcut semn acestuia şi i-a zis: întreabă cine este despre care 
vorbeşte. Şi căzând acela astfel la pieptul lui Iisus, I-a zis: Doamne, cine este? Iisus i-a 
răspuns: Acela este, căruia Eu, întingând bucăţica de pâine, i-o voi da. Şi întingând bucăţica, 
a luat-o şi a dat-o lui Iuda, fiul lui Simon Iscarioteanul. Şi după îmbucătură a intrat satana în 
el (Ioan 13, 21-27). 

Tâlcuind aceste versete, Sfântul Chirii al Alexandriei scrie: „Căpetenia necredinţei, a 
planului de ucidere a lui Hristos şi a pregătirii tuturor relelor a intrat în inima vânzătorului, şi 
Satana întreg s-a sălăşluit în el 1 , îndată ce i-a dat Hristos bucăţica de pâine. Dar să nu 
socotească cineva că bucăţica aceasta de pâine a fost cauza primirii Satanei. Nu vom ajunge la 
astfel de măsură a prostiei, nici nu ne vom goli atât de mult de judecata cuvenită, încât să cu- 
getăm că prin aceasta s-a dat binecuvântare intrării celui rău. Vom spune totuşi că nu e contrar 
adevărului să vedem aici o explicaţie a acestui fapt. Deşi se împlinise toată iubirea faţă de el şi 



1 Sfântul Teofilact al Bulgariei scrie: ,^4 intrat într-însul satana, adică întru cele mai dinăuntru ale inimii lui s-a 
vârât, şi a cuprins sufletul lui. Pentru că mai înainte din afară îl supăra pe el, prin patima iubirii de argint, iar 
acum desăvârşit 1-a stăpânit pe el, şoptindu-i lui vinderea (lui Hristos - n.n.)" [70; 344]. 

nu lipsise nici un semn din cele prin care i s-a arătat toată cinstirea şi atenţia, a rămas în aceleaşi 
intenţii, neîndreptându-se prin căinţă de la gândul rău, nestrămutându-şi inima de la sfatul 
necuvenit, nelăcrimând pentru cele la care îndrăznise să gândească, ci a însetat încă mai rău du- 
pă finalitatea necredinţei. De aceea, învins fiind el de relele îndrăzneli, a intrat în sfârşit diavolul 
în el, aflând inima lui ca pe o poartă lipsită de veghea celui ce trebuia să o păzească, şi mintea, 
fără uşă şi fierbinte la cele ce voia să le gândească şi să le facă" [15; 808]. 

In comentariile care se fac acestui fragment din capitolul al 13-lea al Evangheliei după Ioan, 
se vorbeşte despre greşeala celor care se apropie de Sfintele Taine cu nevrednicie. Sunt oameni 
care vin să se împărtăşească după ce nu s-au spovedit cum trebuie, ascunzând păcate grave, sau 
alţii care s-au împărtăşit deşi erau opriţi de duhovnic. Există chiar cazuri în care unii se 
împărtăşesc fără să se spovedească. 

Sfântul Teofan Zăvorâtul face o paralelă extrem de interesantă între îndrăcirea vânzătorului 
Iuda la Cina cea de Taină şi împărtăşirea la eretici. El i-a scris unei egumene care fusese 
prigonită pentru că cinstea icoanele: „Ai ales mai bine să pătimeşti pentru Hristos decât să te îm- 
părtăşeşti cu împărtăşania eretică ce desparte de Hristos. Căci cel ce se împărtăşeşte cu ea este 
străin de moştenirea lui Hristos, precum Iuda" [83; 89] . El ne-a învăţat că „împărtăşania de la 
eretici nu e simplă pâine, ci otravă care vatămă nu trupul, ci înnegreşte şi întunecă sufletul" [83; 
93] ; 

învăţătura aceasta este foarte importantă astăzi, când se pune din ce în ce mai des problema 
intercomuniunii, a împreună-împărtăşirii dintre ortodocşi şi non-ortodocşi. Pe vremea când 
era doar cardinal, actualul papă Ratzinger a declarat: „Pentru intercomuniunea 
(împreună-împărtăşirea - n.n.) cu ortodocşii, Biserica Catolică nu trebuie să insiste neapărat 
în privinţa primirii dogmelor din cel de-al doilea mileniu creştin" [113; 235]. Altfel spus, nu 
trebuie ca ortodocşii să fie forţaţi să primească ereziile promovate de Biserica Catolică după 
schismă, e de ajuns ca ei să treacă cu vederea învăţătura despre Filioque, pe care Biserica a 
declarat-o eretică încă înaintea Marii Schisme de la 1054, prin Sinodul din Constantinopol din 
867. 

Iată că ereticii de astăzi nu se mulţumesc să îi cheme pe ortodocşi la împreună-rugăciune, 
ci vor să se ajungă şi la împreună-împărtăşire. Iată ce învaţă însă Tradiţia Bisericii - prin 
glasul Sfântului Teodor Studitul - în această problemă: „Aşadar, după cum dumnezeiasca 
pâine cu care se împărtăşesc ortodocşii îi face pe toţi cei ce se împărtăşesc de ea un singur 
trup, tot aşa şi pâinea ereticească îi face părtaşi unii cu alţii pe cei ce se împărtăşesc cu ea şi îi 
înfăţişează un singur trup potrivnic lui Hristos" [83; 133]. Şi iarăşi: „E limpede că paharul 
ereticesc şi pâinea [ereticească] sunt împărtăşire de potrivnicul" [83; 156]. 

Iar în Canoanele Sfinţilor Apostoli, în Canonul 46 2 , se spune: „Poruncim să se caterisească 
episcopul sau presbiterul care au primit (ca valid) botezul ori jertfa (euharistia) ereticilor. Căci 
ce fel de împărtăşire (înţelegere) are Hristos cu Veliar?" [30; 33]. 

Se pune însă întrebarea: poate că e greşită împărtăşirea interconfesională, dar ce e greşit în 
rugăciunea cu catolicii şi cu protestanţii? In canonul anterior, adică în Canonul 45, se spune: 
„Episcopul sau presbiterul, sau diaconul, dacă numai s-a rugat împreună cu ereticii, să se 
afurisească: iar dacă le-a permis acestora să săvârşească ceva ca clerici (să săvârşească cele 
sfinte), să se caterisească" [30; 32]. Ar trebui să fie clar că se osândeşte nu doar inter- 



1 în aceeaşi scrisoare, Sfântul Teodor îi vorbeşte egumenei despre o formă de prigonire extrem de ciudată: „Fiind 
erezie şi unele monahii stăruind în lepădarea împărtăşaniei [eretice], după cum [faceţi] voi acum, răzbunătorii 
eretici, cuprinşi de nebunie, cu mână silnică le-au deschis gurile şi le-au vărsat [pe gât] împărtăşania lor" [83; 90] 

2 în acest canon se condamnă şi recunoaşterea botezurilor eretice. Deşi astăzi, în cele mai multe cazuri, catolicii 
sau protestanţii sunt primiţi în Biserica Ortodoxă doar prin mirungere, ceea ce implică o recunoaştere a botezului 
eretic prin pogorământ în momentul renunţării la erezie, în unele părţi, cum ar fi Sfântul Munte Athos, ei sunt 
primiţi prin botez, după cum învaţă vechile predanii, botezul anterior nefiind considerat valid. 

78 



comuniunea, ci şi împreună-rugăciunea, chiar dacă pedeapsa este mai mică. Orice explicare a 
acestui canon potrivit teoriei ecumeniste a ramificaţiilor este o călcare flagrantă a canonului. 

Sfântul Teodor Studitul ne arată care sunt urmările lepădării canoanelor şi a predaniilor 
ortodoxe: „Cei care au cutezat cu capul descoperit să calce Evanghelia şi să dea anatemei pe cei 
ce au ales să nu o calce, ce grijă mai au pentru canoane? Căci şi acestea [canoanele] sunt pe- 
cetluite de Duhul Sfânt şi prin dezlegarea lor sunt dezlegate [nimicite] toate cele care ţin de 
mântuirea noastră" [83; 36-37]. 

Mai mult încă, Sfântul Teodor arată că învăţătura cea adevărată nu este pe placul celor care 
judecă toate după înţelepciunea acestei lumi: „Mulţi păruţi înţelepţi şi arhierei la arătare şi 
păruţi sfinţi, [care au trăit] în vremurile de demult, au fost osândiţi. Dar puţini înţelepţi adevă- 
raţi, care au vieţuit în frica lui Dumnezeu, au luminat ca luminători în lume - fiindcă 
începutul înţelepciunii este a te înfricoşa de Dumnezeu - şi multă vreme nu păreau că sunt 
vrednici. Fiindcă omul caută la faţă, dar Dumnezeu la inimă Se uită" [83; 82]. 

Astăzi, mulţi se întreabă: „Dar de ce să fie rea împreună-rugăciunea cu catolicii şi cu 
protestanţii, că doar facem parte din aceeaşi mare Biserică a lui Hristos? Doar ei nu sunt 
eretici..." 

învăţătura Sfinţilor Părinţi este clară: nu există ceva intermediar între adevăr şi erezie. 
Orice călcare în picioare a învăţăturii Bisericii este erezie. Toţi protestanţii şi neoprotestanţii 
stau sub condamnarea Bisericii. Chiar şi dacă singura lor erezie ar fi respingerea icoanelor, şi 
în rest ar fi ortodocşi, ar avea aceeaşi osândă ca iconoclaştii condamnaţi la al şaptelea Sfânt 
Sinod Ecumenic. Cine spune că iconoclaştii nu sunt eretici a lepădat învăţătura ortodoxă a 
Sfintelor Sinoade. 

Cât priveşte erezia catolică, ea a fost condamnată de multe ori de Biserica Ortodoxă. Există 
astăzi teologi şi chiar ierarhi care nu acordă importanţă Sfântului Sinod de la Constantinopol 
din 867, convocat de Sfântul Fotie cel Mare 1 . Există alţii care trec cu vederea Sinodul de la 
Ferarra-Florenţa din 1438-1439, la care majoritatea episcopilor ortodocşi au semnat unirea 
mincinoasă cu Biserica Catolică. Dar, întorcându-se la scaunele lor, au mărturisit: „Ne-am 
vândut credinţa, am schimbat Ortodoxia cu heterodoxia şi, pierzându-ne credinţa curată de 
mai înainte, ne-am făcut azimiţi. Tăia-ni-s-ar mâinile ce au semnat nelegiuita hotărâre! 
Smulge-ni-s-ar limbile ce au rostit învoirea cu latinii!" [111; 148]. 

Chiar dacă, în ziua de astăzi, din ce în ce mai mulţi teologi vor să repete greşeala unirii cu 
catolicii făcută la Sinodul de la Ferrara- Florenţa - care a fost condamnată de înşişi ierarhii 
ortodocşi care semnaseră unirea -, totuşi Tradiţia Bisericii le stă împotrivă. Sfântul Marcu al 
Efesului, singurul care a refuzat să semneze unirea la sinodul mincinos, a spus despre catolici: 
„Aceştia nu sunt doar schismatici, ci şi eretici... Deci nu trebuie să facem unirea până ce nu se 
vor lepăda de adăugirea la Crez şi vor mărturisi Crezul la fel ca şi noi " [118; 94]. 

In Enciclica patriarhilor ortodocşi de la 1848, care este cel mai important document 
ortodox privitor la ereziile catolice, scrie clar: „Părerea cea nouă că «Duhul Sfânt purcede de 
la Tatăl şi de la Fiul» este potrivnică lămuririi hotărâte a Domnului nostru, dată cu grijă pentru 
aceasta (In. XV, 26): «Care de la Tatăl purcede», şi potrivnică mărturisirii întregii Biserici 
Catolice, după cum este încredinţată de către cele şapte Sinoade Ecumenice: «Care de la Tatăl 
purcede» (Simbolul credinţei). [...] O asemenea părere poartă toate caracteristicile învăţăturii 
greşite, [...] este şi se numeşte erezie, şi cei care cugetă astfel (se numesc - n.n.) eretici, după 
hotărârea celui întru sfinţi Damasus Papă al Romei: «Dacă cineva va avea dreaptă părere 
despre Tatăl şi Fiul, dar nu va avea despre Sfântul Duh, este eretic» (Mărturisirea credinţei). 



1 Care este prăznuit de Biserica Greciei între cei trei Sfinţi noi mari ierarhi, alături de Sfântul Grigorie Palama şi 
de Sfântul Marcu al Efesului. în Viaţa sa, tipărită în limba română de Editura Egumenită, în anul 2006, aflăm un 
subiect extrem de actual: confruntarea dintre ortodoxie şi heterodoxie. 

[...] Biserica declară că această părere nouă mai sus arătată, că Duhul Sfânt purcede de la 
Tatăl şi de la Fiul, este în esenţă erezie, iar partizanii ei, oricine ar fi, eretici...' 1 '' [30; 529]. 

Chiar dacă se face abstracţie de mărturia Sfântului Marcu al Efesului sau de Enciclica 
patriarhilor ortodocşi, cultul Bisericii Ortodoxe ne învaţă acelaşi lucru. După cum se 
poate citi în Molitfelnic, catolicul care vrea să intre în Biserica Ortodoxă trebuie să se 
lepede de înşelare. Preotul îl întreabă: „«Te lepezi de toată rătăcirea şi greşeala adunării 
catolice, întru care ai fost până acum?» Răspuns: «Mă lepăd de toată rătăcirea şi greşeala 
adunării catolice, întru care am fost până acum». întrebare: «Afuriseşti toate eresurile şi 
dezbinarea lor, ca pe ale unor potrivnici ai adevăratului Dumnezeu şi ai Sfintei Lui Bise- 
rici?» Răspuns: «Afurisesc toate eresurile şi dezbinarea lor, ca pe ale unor potrivnici ai 
adevăratului Dumnezeu şi ai Sfintei Lui Biserici». După aceasta zice către dânsul: «In- 
toarce-te către Răsărit şi te închină Domnului la Carele ai venit». Iar el, întorcându-se 
către Răsărit, se închină până la pământ o dată, zicând aşa: «Inchinu-mă Tatălui şi Fiului 
şi Sfântului Duh, Unuia Dumnezeu Carele este în Treime sfânt, nedespărţit, mărit şi 
închinat». Preotul zice: «Binecuvântat este Dumnezeu, Cela ce voieşte ca toţi oamenii să 
se mântuiască şi la cunoştinţa adevărului să vie; binecuvântat fie în veci. Amin». Şi îndată 
îi dă lui capătul epitrahilului în dreapta, zicând: «Intră în Biserica lui Dumnezeu, care te-a 
depărtat de la dezbinarea catolică, şi să ştii că te-ai izbăvit din lanţurile morţii şi din 
pieirea cea veşnică; să urăşti toată dezbinarea şi tot eresul...»" [4; 690]. 

Cel care s-a lepădat de erezia catolică şi intră în Biserica lui Hristos prin ungerea cu 
Sfântul Mir trebuie să semneze „Mărturisirea de credinţă dată în scris de către cei ce se 
întorc la Ortodoxie de la schismă sau eres", care se încheie astfel: „Cred şi mărturisesc că 
la pregătirea Sfintelor Daruri nu se poate întrebuinţa azima, adică pâine nedospită şi 
nesărată, ci pâine de făină de grâu curat din aluat dospit şi sărat; cred şi mărturisesc că 
împărtăşirea credincioşilor nu se face numai cu ostia, cum obişnuiesc catolicii, ci şi cu 
cinstitul Trup şi cu scumpul Sânge al Domnului, Dumnezeului şi Mântuitorului nostru 
Iisus Hristos, tainic prefăcute prin puterea Duhului Sfânt la Sfânta Liturghie, dreapta cre- 
dinţă necunoscând decât un singur fel de cuminecare: sub amândouă chipurile, atât pentru 
preoţi, cât şi pentru popor; şi deci lepăd şi aceste înnoiri ale catolicilor. In sfârşit, cred şi 
mărturisesc toate cele ce Sfânta Biserică Ortodoxă învaţă a crede şi a mărturisi, şi mă leg 
prin aceasta că voi păzi această credinţă în toată viaţa mea şi o voi lăsa şi fiilor mei, ca o 
moştenire nepieritoare" [4; 696-697]. 

Chiar dacă slujba aceasta a fost cenzurată din Molitfelnice, ea exprimă cu obiectivitate 
punctul de vedere al Tradiţiei. Iar cenzurarea ei e o dovadă de îndepărtare de predaniile 
Sfinţilor Părinţi. Dar, dacă slujbele se pot cenzura, istoria nu poate fi schimbată (chiar dacă se 
încearcă mutilarea ei prin uitare). 

In Viaţa Sfântului Spiridon al Trimitundei, care a apărat credinţa în Sfânta Treime la 
primul Sfânt Sinod Ecumenic, putem citi o minune făcută spre ruşinarea catolicilor care au o 
învăţătură greşită despre Dumnezeu şi despre Sfânta Liturghie: 

„Andre Pizanis, conducătorul flotei veneţiene şi guvernatorul insulei Corfu, a avut ideea 
de a construi un altar nou în Biserica Sfântului, pentru a se sluji acolo Liturghia, după ritul 
latin, în fiecare zi. El gândea că în acest fel va aduce mulţumire Sfântului pentru eliberarea 
de sub jugul turcesc a Insulei. Dar cum ar fi putut Sfântul Spiridon, apărătorul Ortodoxiei, 
să permită să se realizeze Sfânta Jertfa, Dumnezeiasca Liturghie, în cuvioasa sa biserică, de 
preoţi ne-ortodocşi şi cu azimă? Sfântul îi apăru de două ori guvernatorului în vremea som- 
nului şi i-a poruncit să abandoneze proiectul său. Dar acela nu făcu ascultare, acordând mai 
multă încredere unui teolog care-i spuse că visul său este de la diavolul. Acesta îi ameninţa 
chiar şi pe preoţii care alcătuiau «garda» de la racla Sfântului, care refuzau şi ei o astfel de 
inovaţie. Văzând că apariţia Sfântului Spiridon nu 1-a deturnat pe guvernator de la ambiţiile 

sale, focul cuprinse depozitul de pulbere - pulberăria - al cetăţii. Explozia zgudui straşnic 
locuinţele din jurul depozitului şi îi ucise pe Andre Pizanis şi pe toţi care erau împreună cu 
el, inclusiv mulţi latini (catolici). Andre Pizanis fu atins de două schije uriaşe, care-i des- 
chiseră două găuri în gât, iar nenorocitul său teolog se află şi el mort într-o curte interioară 
a casei. Garda care avea în pază pulberăria 1-a văzut pe Sfânt care s-a apropiat cu două 
torţe în mâini. Dar el, gardianul, fu salvat prin purtarea de grijă a Sfântului, care 1-a luat şi 
1-a dus până la Biserica Răstignirii. Un veneţian, locuitor în Corfu, care se afla în podul 
casei sale în acel moment, a văzut trei flăcări izbucnind din clopotniţa bisericii Sfântului 
şi care s-au îndreptat către fortăreaţă. Şi, imediat după aceea, rezerva de muniţie a gar- 
nizoanei a explodat. In aceeaşi noapte, la Veneţia, o flacără căzu peste portretul lui Piza- 
nis şi-1 arse cu totul, fără ca nimeni din casă să înţeleagă cum s-a petrecut aceasta şi fără 
ca vreunul să pătimească alt rău. Toate aceste evenimente extraordinare - o minune, o 
slavă a Ortodoxiei - s-au petrecut în 12 noiembrie 1 1718" [115; 57-58] 2 . 

Da, prin această minune Dumnezeu a arătat că în bisericile ortodoxe nu trebuie să se facă 
liturghii eretice (fie ele catolice, monofizite sau de altă culoare heterodoxă). 

E adevărat că, pentru omul contemporan, această minune este greu de înţeles: ne-am făcut 
un idol din Zeul toleranţei 3 şi uităm că Dumnezeul Cel viu apără adevărul Ortodoxiei. Uităm 
că la Ierusalim Sfânta Lumină vine an de an în chip minunat la ortodocşi şi doar la ortodocşi, 
nu la alţii. Uităm că Dumnezeu vrea să păstrăm predaniile Sfinţilor Apostoli şi ale Sfinţilor 
Părinţi. 

Sfântul Ioan Gură de Aur i-a mustrat aspru pe cei care vroiau să facă pogorăminte trecând 
cu vederea înşelarea: „Ascultaţi ortodocşilor şi nu faceţi pogorăminte ereticilor. Ascultaţi păs- 
torilor şi înfioraţi-vă şi să nu tăceţi, ci propovăduiţi cuvântul. Nu daţi loc diavolului, nu daţi 
vânat lupilor. [...] Păstorilor, şi nu fiţi părtaşi faptelor necurate ale întunericului, ci mai 
degrabă mustraţi-le pe faţă, după cum şi apostolii şi dumnezeiescul părinte David au avut 
multe necazuri din pricina lor şi multe lupte, mustrând şi certând, dându-i în vileag şi ru- 
gându-se lui Dumnezeu împotriva lor şi zicând: «Până când păcătoşii, Doamne, până când 
păcătoşii se vor făli?»" [83; 173]. Mai mult încă, întrucât şi pe vremea sa erau voci care 
spuneau că rătăcirile nu sunt rătăciri sau că nu pot fi combătute cu cuvintele Sfintei 
Scripturi, Sfântul Ioan a spus: „Mie îmi vine să lăcrimez când aud pe unii din Biserica 
noastră zicând că nu sunt spuse acestea în dumnezeieştile Scripturi; şi aceasta nu numai de 
către mireni, ci şi de către cei ce par păstori şi care ţin locurile [scaunele] apostolilor şi 
prorocilor, însă nu şi vieţuirea [acelora]. Către ei este vreme potrivită a zice: «Vai vouă, 
călăuzitori orbi şi neînvăţaţi şi neîntăriţi; înfrumuseţători ai hainelor şi nu ai cărţilor, care 
lepădaţi cuvântul lui Dumnezeu şi slujiţi pântecelui; al căror dumnezeu e pântecele şi 
slava întru ruşine. Voi folosiţi până la capăt laptele şi lâna şi carnea turmei, dar nu vă 
grijiţi de oi? Cum, dar, veţi scăpa, fiind fără de grijă faţă de o asemenea mântuire?»" [83; 
166]'. 

Biserica lui Dumnezeu va rămâne în picioare, oricât de mulţi vor încerca să o atace. Şi 
mărturia ei aceeaşi. Părintele Ioanichie Bălan 1-a întrebat pe părintele Dumitru Stăniloae: 



1 De atunci, în fiecare an, credincioşii din Kerkira prăznuiesc cu mare bucurie această minune. Se face o slujbă 
dedicată acestei minuni. 

2 Această minune este foarte puţin cunoscută în România. Pentru a îndrepta situaţia, în prezent se lucrează la 
traducerea cărţii Cuviosului Atanasie din Păros, Judecata cerului. Toate teologumenele moderniste se risipesc în 
faţa lucrării minunate a lui Dumnezeu de vădire a adevărului. 

3 în jurnalul unui luteran, Ferdinand von Wrangell, citim că a fost întrebat de Sfântul Herman din Alaska: „«Ştii 
dumneata ce este adevărul şi unde îl poţi afla?» Am văzut că era momentul să vorbesc de credinţa noastră 
luterană şi i-am răspuns: «Noi suntem convinşi că îl avem pe Hristos, întrucât respectăm credinţa fraţilor noştri 
întru Iisus Hristos». Părintele Herman: «Nu, nu! Cei ce au părăsit adevărata Biserică Ortodoxă nu se află pe 
calea cea dreaptă»" [32; 73]. 

81 



„învăţătura de credinţă ortodoxă ne învaţă că nu este mântuire în afară de Biserică. Cum 
trebuie înţeles acest lucru?" Părintele Dumitru, care este considerat „patriarhul teologiei 
româneşti", a răspuns: „Numai cel ce trăieşte în Biserica Ortodoxă, păstrând credinţa ei inte- 
grală în Hristos şi primindu-L pe El prin Taine, II găseşte pe Hristos întreg, şi numai în ea. 
Păcătuind din slăbiciune, omul obţine iertare pentru că o cere. Neîntâmplându-se aceasta în 
formaţiile creştine desprinse de trupul Bisericii Ortodoxe, cum s-ar putea mântui membrii lor? 
Aceştia aud numai cuvântul despre Hristos din exterior, ca despre cineva exterior, dar nu-L 
primesc cu lucrarea Lui în ei înşişi prin Taine. S-ar putea ca în mod excepţional să fie 
mântuiţi unii dintre ei, prin alte fapte care se abat de la spiritul general al acestor formaţii. Dar 
nu se poate avea o siguranţă în aceasta" [118; 183-184]. 

Acest răspuns rezumă foarte clar învăţătura Sfinţilor Părinţi... 

Icoana lui Iuda 
într-o biserică ortodoxă 



, Chiar şi icoana poate fi ne-iconică, neliturgică şi chiar nerugătoare" [45; 80]. 

Diaconul Andrei Kuraev 



„Venisem la Almaşul Mare să găsesc o biserică. O biserică veche, dintre cele mai vechi din 
Ardeal, al cărei altar se sprijină pe milenare inscripţii romane. O biserică pe zidurile căreia e 
zugrăvit «apostolul Iuda», trădătorul care 1-a vândut pe Iisus, având creştetul înconjurat de au- 
reolă de sfânt. Voiam să aflu cum se putuse întâmpla o asemenea erezie. Nădăjduiam să 
găsesc explicaţii pentru sanctificarea trădării tocmai într-o biserică din Munţii Apuseni, să 
aflu ce cred chiar moţii despre această pictură stranie şi unică în lume. [...] Pictura a fost 
făcută de un ţăran. De un om al satului, pe la începutul veacului trecut. Dar e minunată. Naivă 
şi simplă, din linii puţine, ca şi sufletul de moţ; sfinţii au cu toţii parcă nişte chipuri de copii. 
Pure, frumoase, neîntinate. Singur Iuda, în capătul de miazănoapte al pronaosului, nu are chip. 
I se vede bine aureola 1 , i se văd faldurile bine creionate ale mantiei, mâinile cuprinzând punga 
pe care scrie «30 arginţi», dar chipul i-a fost şters, cine ştie, de om sau de trecerea anilor." 2 

Datorită promovării mediatice a Evangheliei lui Iuda, întrebarea dacă Iuda a fost sfânt sau 
păcătos a constituit subiectul multor articole şi emisiuni de radio şi TV. Această întrebare 
primeşte - prin mâna zugravului bisericii din Almaşul Mare - un răspuns şocant: a fost 
sfânt... 

Observând curentul de reevaluare a lui Iuda, care are drept culme canonizarea acestuia, 
Octavian Dărmănescu scria: „Mascarada e de înţeles în neostalinismul corectitudinii politice 
de azi 3 . Pentru canonizarea lui Iuda au închiriat fanfare grele, statuia lui e ridicată de pârghii 
complexe, sfoară e destulă. «Şanse pentru fiecare!» e dictonul, deci să-nceapă licitaţia pentru 
şansele lui Iuda! (...) Aici e Altfel TV, bun venit în lumea dubiului! Marele show al reabilitării 
a-nceput: ţineţi aproape! La final, un invitat surpriză: venit tocmai de la Ierusalim, Iuda ben 
Simon ne va depăna povestea lui. Şi aşa, cu ultimul parastas făcut, tămâiat şi înviat, Iuda cel 
acum sfinţit va fi introdus într-o torpilă pe care o vor ghida spre corabia de muzeu a Bi- 
sericii . 

Cel mai simplu mod de a lămuri taina icoanei lui Iuda este de a o prezenta în paralel cu o 
altă imagine şocantă pentru interiorul unei biserici ortodoxe. E vorba de celebra frescă din 



1 Deşi în Eminia picturii bizantine, „manualul" de referinţă pentru zugrăvirea bisericilor, se specifică foarte clar 
că vânzătorul Iuda trebuia reprezentat „fără nimb" [23; 113]. 

2 Bogdan Lupescu, „Sfântul Iuda din Almaşul Mare", Formula AS, nr. 417/2000. 

3 „Corectitudine politică" în care duhul creştin e sufocat de duhul lumii acesteia, în care mărturisitorii sunt 
consideraţi extremişti, în care adevărul e amestecat cu minciuna şi păcatul e trecut pe lista virtuţilor con- 
temporane. Datorită acestei aplatizări şi nivelări de opinii, Iuda - cu aureola în jurul capului şi cu preţul trădării 
în pungă - poate intra pe furiş în sinaxar, fără să protesteze nimeni. 

4 Tentaţia apocrifei, material preluat de pe www.laurentiudumitru.ro/blog/. Textul continuă trist: „Evanghelia după 
Iuda pare o glumă proastă. Se doreşte sanctificarea celor 30 de arginţi şi eficientizarea Ţarinii Olarului. O vor 
vinde pe toată la pungi mici, ca pământ de la locurile sfinte. Urnit din loc, cultul lui Iuda va înflori cu câştig bun, 
insignele şi tricourile cu el le vor concura pe cele cu Che Guevara". Esenţial este ca fiii Bisericii să înţeleagă că 
miza acestui cult este tocmai lepădarea de adevărul Sfintei Scripturi, ceea ce este de fapt acelaşi lucru cu 
lepădarea de Hristos, Fiul lui Dumnezeu, pe care îl mărturisesc Scripturile. 

biserica din Petreşti, în care sunt reprezentaţi Mihail Gorbaciov, George Bush şi Papa Ioan 
Paul al II-lea. Preotul Alexandru Coman, ctitorul bisericii, a explicat motivul pentru care a 
comandat o astfel de reprezentare plastică: „Consider că toţi cei trei mari conducători ai 
omenirii sunt asemănători lui Constantin cel Mare, care în anul 313 a dat libertate de 
manifestare creştinilor şi pe pe care Biserica 1-a aşezat lângă apostoli. Tot aşa, aceşti trei mari 
oameni au schimbat mersul lumii, lor le datorăm ridicarea şi libertăţile de astăzi. Biserica ar 
trebui să-i declare sfinţi, pentru că ne-au izbăvit de acel sistem opresiv (comunismul)" 1 . 

Dar Biserica lui Hristos, cea una, sfântă, sobornicească şi apostolească, nu îi poate declara 
sfinţi pe cei care nu sunt mădulare ale Bisericii. George Bush este baptist, papa - catolic şi 
Gorbaciov, deşi a fost botezat ortodox în copilărie, s-a lăsat înşelat de ateism. Pe de altă parte, 
şi dacă ar fi fost membri ai Bisericii, activitatea lor politică nu este un argument suficient 
pentru canonizare. Biserica Ortodoxă are nişte rânduieli foarte precise atunci când cano- 
nizează un sfânt, deoarece actul respectiv nu schimbă statutul unei persoane răposate, 
conferindu-i în mod automat sfinţenia. Prin canonizare, Biserica doar recunoaşte sfinţenia 
unui mădular al Trupului lui Hristos trecut la Domnul. Biserica nu poate schimba rânduielile 
canonizării din pricini îndoielnice. 

Şi nu trebuie trecut cu vederea nici faptul că, la data pictării bisericii din Petreşti, papa Ioan 
Paul al II-lea, Bush şi Gorbaciov erau toţi în viaţă. Cum poţi spune că cineva ar trebui 
canonizat câtă vreme se află în viaţă? Dacă în ultima parte a vieţii se va dovedi duşman al 
Bisericii? Sau dacă în anii următori se va dovedi că, deşi era considerat un apărător al 
Bisericii, de fapt, totul era doar o paradă menită să îi ascundă adevăratele interese? 

Ar fi fost normal ca biserica din Petreşti să nu fie sfinţită până ce imaginea celor trei 
personalităţi nu ar fi fost înlocuită cu o altă reprezentare canonică 2 . Orice specialist în 
iconografie va spune răspicat că fresca celor „trei aleşi" nu are nici o justificare teologică. Mai 
mult, este pur şi simplu o imagine care calcă în picioare erminia ortodoxă. Ca şi icoana lui 
Iuda din Almaşul Mare. O icoană care răstoarnă învăţătura lui Hristos, a Sfintelor Evanghelii 
şi a Sfintei Biserici. 

Arta ortodoxă este o întruchipare a dogmei. Aşa cum se spune în popor, pictura bisericii 
este o Evanghelie în imagini pentru omul neştiutor de carte... Când pictura bisericii se abate 
de la rostul ei, urmările sunt grave. 

Un exemplu care a produs multă sminteală a fost pictarea unor aşa-zişi sfinţi catolici 3 în 
bisericile ortodoxe. Sau aşezarea în biserică a unor tablouri care conţin învăţături eretice, cum 
este imaginea cu inima sacră a lui Iisus sau a Fecioarei Măria 4 . Arta ortodoxă nu numai că nu 
trece cu vederea rătăcirile dogmatice, ci le pune în evidenţă, pentru a-i învăţa pe credincioşi să 
stăruie în adevăr. Aşa sunt frescele în care e reprezentată corabia Bisericii, în care sunt 
Hristos, Maica Domnului şi Sfinţii Apostoli, în timp ce pe mal stau păgânii şi ereticii care au 
prigonit Biserica cea adevărată, eretici îmbrăcaţi în veşmintele clericale specifice rangului lor. 
(Printre aceştia, se poate recunoaşte chiar papa.) In acelaşi duh, în unele biserici ortodoxe este 



Monitorul de Cluj, 25 august 2001. 

2 Una dintre atribuţiile episcopilor este de a veghea asupra construirii bisericilor şi canonicităţii picturii. Totuşi, 
înaintea sfinţirii bisericii din Petreşti, ierarhul locului a declarat şocant că „părintele Coman a avut întotdeauna 
idei deosebite, oarecum la zi. Sigur că pictura respectivă nu intră neapărat în tradiţia picturii bizantine, dar şi în 
erminia bisericilor din Moldova erau reprezentaţi turcii ca nişte cuceritori etc. Preotul Coman a surprins o 
realitate, nu văd un lucru rău în reprezentarea aceea. . .". 

3 între ei, Francisc de Asissi, despre care Sfântul Ignatie Briancianinov scria că a ajuns la „cea mai vârtoasă 
înşelare demonică" [12; 60]. 

în volumul Noul catehism catolic contra credinţei Sfinţilor Părinţi — un răspuns ortodox (Editura Deisis, 1994), 
scris de Preasfinţitul Fotie, Arhimandritul Filaret Motte şi părintele Patrick Ranson, se găseşte un articol interesant 
împotriva cultului inimii lui Iisus. Recomand cu încredere lectura cărţii respective, întrucât se remarcă printr-o 
mărturie apologetică solid argumentată patristic. E o carte care demontează pur şi simplu teoriile privitoare la 
conceptul de aşa-zise „Biserici surori". 

pictat Sfântul Nicolae lovindu-1 cu palma pe ereticul Arie 1 . Dar în nici o biserică ortodoxă 
Arie nu este pictat ca fiind mărturisitor al adevărului sau chiar sfânt. . . 2 

Trebuie să afirmăm cu toată tăria că trădătorul Iuda nu poate fi pictat în biserică în ipostaza 
de sfânt 3 . Sfinţii sunt în împărăţia lui Dumnezeu, iar Iuda este în iad, aşa cum mărturiseşte 
Biserica... 

Pseudo-icoana din Almaşul Mare este pur şi simplu o anti-icoană. Ar fi fost o greşeală la fel 
de mare să îl reprezinţi pe unul din Sfinţii Bisericii arzând în chinurile iadului. 

Scopul articolului de faţă nu este de a face reclamă mascată unei reprezentări artistice ne- 
canonice. Ci este tocmai de a atrage atenţia asupra respectării canoanelor artei ortodoxe. 
Altfel, cu icoane necanonice, cu biserici construite modernist, ca nişte săli de spectacole, nu 
ne putem păstra identitatea ortodoxă. Legătura dintre dogmă şi artă este reciprocă. Şi, tot aşa 
cum o dogmă prin care se mărturiseşte adevărul naşte o icoană pe măsură şi o biserică pe 
măsură, tot aşa o icoană mincinoasă sau o biserică, tip sală de spectacole îşi vor pune 
amprenta negativă asupra învăţăturii de credinţă. 

Oricum, ar fi bine ca, văzând icoane pictate necanonic sau biserici ridicate după planuri 
specifice unor spaţii neortodoxe, să nu ne grăbim să dăm cu piatra în vinovaţi. Ar fi bine să ne 
cercetăm pe noi înşine şi să vedem dacă nu cumva şi noi am fost atinşi de virusul 
secularismului. Să vedem dacă faptele şi credinţa noastră sunt sau nu curate. Pentru că 
degeaba ne vom grăbi să judecăm scăderile altora, dacă noi înşine ne aflăm în greşeală. Iar 
dacă ne-am judecat cu sinceritate pe noi înşine, vom vedea cu alţi ochi greşelile şi chiar 
păcatele celor de lângă noi. 

Privind la icoana lui Iuda, Emilian Achim - tatăl preotului din Almaşul Mare - întreabă şi 
ne întreabă pe fiecare dintre noi: „Ia uitaţi-vă, nu-i aşa că-n locul albului acela (e vorba de 
albul care a rămas în locul feţei lui Iuda după ştergerea trăsăturilor) poate fi pus chipul oricui? 
Nu-i aşa că poate fi oricine, orice om, orice biet muritor? Nu-i aşa că oricare dintre noi poate 
fi Iuda, trădătorul? Nu că-i aşa?..." 4 



1 în frescele în care este reprezentat primul Sfânt Sinod Ecumenic. 

2 Unul dintre punctele dialogului între ortodocşi şi ereticii monofiziţi cere ridicarea reciprocă a anatemelor date 
asupra „sfinţilor fiecărei Biserici". Mergând în aceeaşi direcţie, un dialog între ortodocşi şi arieni ar pretinde 
ridicarea anatemei pronunţate asupra lui Arie. Ceea ce, la limită, ar putea duce la cenzurarea cărţilor şi la 
ştergerea icoanelor în care Arie este prezentat ca eretic... (Dar Biserica lui Hristos nu poate schimba nimic din 
Hotărârile Sfintelor Sinoade Ecumenice, pentru că în acele sinoade ierarhii nu au vorbit după mintea lor, ci Du- 
hul Sfânt a vorbit prin ei.) 

3 E posibil ca zugravul acestei icoane să nu fi fost conştient de greşeala sa. în Erminia picturii bizantine se află o 
atenţionare foarte aspră pentru cei care se apucă de această lucrare doar din dorinţa de câştig şi care, datorită 
lipsei de grijă, fac greşeli: „Câţi pentru a banilor iubire, cu lăcomie, fără evlavie şi cu nebăgare de seamă se 
apucă de lucrul acesta, bine să ia seama, aducându-şi aminte de chinuirea din focul Gheenei a lui Iuda, a 
iubitorului de arginţi, şi a celor de un nărav cu dânsul..." [23; 23]. 

4 Formula AS, nr. 41 7/2000. 

Despre falsele convertiri 



,Iuda n-a vândut pe vrăjmaşul său, 

ci pe Mântuitorul şi Dătătorul 

bunătăţilor" [123, 191]. 

Teodoret de Cir 



Capitolul de faţă are ca scop punerea în evidenţă a dificultăţii convertirii la credinţa 
ortodoxă. Dacă am fi avut ca exemplu relatări despre ereticii cainiţi, fie că le-ar fi aparţinut 
chiar acestora, fie că ar fi fost ale Sfinţilor Părinţi, le-am fi folosit. în lipsa lor, am ales un 
text reprezentativ pentru înţelepciunea hasidică. 

In „Introducerea" Evangheliei lui Iuda citim: „Când Iisus s-a ivit pe Pământ, el a făcut 
miracole şi mari minuni pentru mântuirea oamenilor 1 " [85; 20]. Această referinţă are rolul de 
a lăsa impresia că Evanghelia lui Iuda ar fi un text prin care se întăreşte credinţa în Hristos. 
De la începutul Bisericii, ereticii au încercat să se folosească de cele ale Bisericii pentru a 
converti lumea la rătăcire. Au încercat să se prezinte pe ei înşişi ca fiind purtători de Hristos şi 
urmaşi ai Sfinţilor Apostoli. Mai mult, prin falsele minuni au încercat să convingă oamenii că 
ei ar fi robi aleşi ai lui Dumnezeu. Ereticul Montan, de exemplu, care era considerat 
„Paracletul" noii Biserici, a înşelat mulţi oameni prin profeţiile sale. Una dintre ideile centrale 
în propovăduirea sa era lupta împotriva Bisericii apostoleşti. 

Eusebiu de Cezareea ne spune: „Duhul cel neruşinat învăţa pe toţi să batjocorească 
Biserica întreagă, oriunde s-a răspândit ea, pentru că acest proroc nu era nici cinstit şi nici 
primit" [27; 205]. 

Deşi astăzi învăţăturile montaniste par uşor de vădit ca fiind eretice, totuşi în secolul al III- 
lea un apologet foarte cult, şi anume Tertulian, a părăsit Biserica pentru montanism. Nu e uşor 
să faci deosebirea între minunile adevărate şi cele false. Darul discernământului e altceva 
decât agerimea minţii. 

Una din cele mai viclene lucrări diavoleşti îi are drept ţintă pe cei care vor să se 
convertească la Ortodoxie din motive neîntemeiate. Convertirea trebuie să aibă drept scop 
unirea cu Hristos prin intrarea în Trupul Său, care este Biserica. Intrarea în Biserică din alte 
motive poate face mai mult rău decât bine. . . 

Ca exemplu, putem lua cazurile în care unii evrei s-au botezat doar de formă, nu din 
convingere, ci pentru diferite avantaje lumeşti. Tocmai de aceasta Sinodul al Şaptelea 
Ecumenic 2 a hotărât: „De vreme ce, oarecare rătăciţi din legea (religia) evreilor, credeau că 
pot să ia în râs pe Hristos Dumnezeul nostru, prefăcându-se că se încreştinează, dar 
lepădându-L pe El (negându-L) în ascuns şi ţinând sâmbăta în taină şi alte lucruri iudaice fă- 
când, orânduim ca aceştia să nu se primească nici la împărtăşire, nici la rugăciune, nici în 



1 în Evanghelia lui Iuda nu este relatată nici o minune. . . 

2 Prin Canonul 8. 

Biserică, ci să fie pe faţă evrei, după legea (religia) lor, şi nici pe copiii lor să nu-i boteze 1 , 
nici să cumpere sau să dobândească rob (sclav) 2 . Iar dacă vreunul dintre ei se întoarce 
(converteşte) din credinţă cinstită (sinceră) şi, biruind datinile şi treburile lor, o va mărturisi 
din toată inima spre a-i încredinţa (convinge) şi a-i îndrepta şi pe alţii, acesta să se primească 
şi să se boteze, şi copiii lui să fie întăriţi în a se lepăda (abţine) de meşteşugurile evreieşti; iar 
dacă nu ar fi astfel, să nu se primească ei în nici un chip" [30; 167-168]. 

O întâmplare, descrisă în culegerea Povestiri hasidice 3 , arată că diavolul putea întoarce o 
tentativă de botez astfel încât credinţa creştină să fie ruşinată: „Un om sărac, dar foarte 
cucernic, din Meseriei, a răposat, lăsând în urma lui un singur fiu, foarte dotat, pe nume Iosif. 
S-a întâmplat ca tânărul să facă cunoştinţă cu un vecin creştin, care socoti că ar fi bine să-1 
convertească la credinţa creştină. El şi soţia lui se purtară cu multă bunăvoinţă faţă de Iosif, îl 
hrăniră, îi dădură haine şi-i îngăduiră să se împrietenească cu fiica lor; astfel, tânărul se simţi 
mereu mai atras de ei. La un moment dat, vecinul îi spuse: «Iosif, ai ajuns la vârsta când omul 
se căsătoreşte; creştinează- te şi-ţi vom da de soţie pe fiica noastră». 

Tânărul nu avu tăria să se împotrivească şi se învoi. Foarte bucuroşi, vecinii l-au dus la o 
mănăstire, spunând călugărilor că tânărul e gata să primească botezul; Iosif spuse şi el că a 
hotărât de bunăvoie să devină creştin. Monahii îl primiră cu bunăvoinţă, dar îi arătară că 
trebuie să rămână un timp la mănăstire, ca să-1 pregătească pentru noua credinţă. Ii dădură o 
chilie în care să locuiască. Totodată însă, porunciră paznicilor să-1 supravegheze atent, ştiind 
că evreii vor face totul pentru ca renegatul să revină la credinţa strămoşilor săi. 

Era într-o vineri. In oraş se răspândise ştirea că în duminica următoare Iosif va primi 
botezul şi apoi se va căsători cu fiica vecinului său. Ţăranii din împrejurimi se pregăteau să 
serbeze această zi şi adunară daruri frumoase pentru miri. Evreii, îngroziţi, se simţeau 
neputincioşi. 

Deznădăjduită, mama lui Iosif veni, plângând amarnic, la Maghid 4 . Acesta îi porunci să se 
ducă acasă şi să se pregătească de Sabat. Apoi îşi adună adepţii. Le cită versetul din Biblie Şi când 
un suflet va păcătui şi va arăta necredinţă (Leviticul 5, 1) şi începu să-1 tălmăcească. Se vedea pe 
chipul lui că era zguduit; adepţii se mirau că alesese textul acesta pentru o asemenea împrejurare 
neobişnuită. 

De patru ori fură adunaţi discipolii în acea zi şi de fiecare dată Maghidul dădu textului o 
nouă tălmăcire. 

Seara, pe când stătea la «masa» sfântă, el reveni la acest text şi îi dădu noi înţelesuri. La a 
şaptea interpretare se auzi deodată zgomotul unei vijelii puternice şi în faţa Maghidului şi a 
adepţilor săi se ivi renegatul Iosif! 

Iată ce le istorisi dânsul. Dorise din toată inima să devină creştin, fusese hotărât să se boteze, 
însă în cursul după-amiezii de vineri şi-a simţit sufletul bântuit de o puternică frământare: avea 
remuşcări că se lăsase ispitit, simţea dorinţa vie să revină la credinţa părinţilor săi. Era îngrozit 
că se lăsase târât atât de departe de lipsa sa de credinţă 5 . Vroia să fugă, dar n-avea cum să iasă 
din mănăstire. Se gândise să sară pe fereastră, dar aceasta era prea sus. In cele din urmă, se 
hotărî: «Dacă va fi să mor, cel puţin sufletul meu să dobândească iertarea!» Şi-a luat avânt şi a 



1 Deşi astăzi se consideră că e important doar botezul unui prunc, indiferent în ce familie creşte, Sfinţii Părinţi au 
învăţat că nu era de folos unui prunc să fie botezat de formă şi să nu fie crescut în credinţa creştină. Canonul 
acesta nu face discriminare rasială. Precum se vede în ultima parte a lui, copiii evreilor care se convertesc sincer 
pot fi botezaţi. 

2 Această menţiune era datorată faptului că, având slugi creştine, evreii ar fi putut să le prigonească pentru 
credinţa lor sau să le ademenească să treacă la iudaism. 

3 întemeietorul hasidismului - un curent mistic evreiesc cu priză la mase - a fost Israel ben Eliezer, cunoscut sub 
numele de Baal Şem Tov, care a trăit în secolul al XVIII-lea. 

4 E vorba de Rabi Dov-Ber, cunoscut ca Marele Maghid din Meseriei (1710 -1772). 

5 E trist faptul că Iosif nu a avut puterea de a se lupta cu această ispită. Ar fi putut deveni un mare sfânt, dacă s-ar 
fi opus unei încercări atât de grele. . . 

sărit, dar în clipa aceea s-a iscat o puternică vijelie care 1-a luat pe sus şi 1-a dus până în curtea 
Maghidului. Abia atunci au înţeles adepţii că învăţătorul lor mântuise un suflet prin tălmăcirile 
pe care le dăduse..." 1 [117; 94-95]. 

Putem spune că Iosif a trăit o minune: deşi ar fi putut muri când a sărit pe fereastră, nu a 
murit, fiind dus în chip miraculos în curtea rabinului Dov- Ber. Numai că o astfel de minune 
este înşelătoare. Diavolul ar fi putut să ia sufletul lui Iosif dacă acesta murea când a sărit, dar 
s-ar fi produs doar puţină sminteală. Pe când aşa, ajutându-1 să rămână în viaţă, diavolul 1-a 
întărit pe Iosif în convingerea că adevărul e de partea Marelui Maghid. 

Trebuie să înţelegem însă că această întâmplare e prezentată din perspectivă evreiască. 
Dacă ar fi fost prezentată din perspectivă creştină, relatarea ar fi pus în evidenţă faptul că 
diavolul a fost cel care 1-a ţinut pe Iosif departe de Hristos. 

Nu e greu de bănuit faptul că şi gnosticii aveau mărturii similare, potrivit cărora Dumnezeu 
îi ţinea departe de credinţa Bisericii. Părintele ereticilor, Simon Magul, i-a înşelat pe mulţi 
prin minunile sale. Dar el nu a putut să îi biruiască pe robii lui Hristos. Dar, ori de câte ori 
s-au confruntat de-a lungul istoriei ortodocşii şi ereticii, Dumnezeu a arătat în chip minunat de 
partea cui este adevărul. 

Numai atunci când credinţa unora a fost slabă, ea a fost îngenuncheată de puterile 
întunericului şi oamenii au căzut în înşelare. Dar de vină nu a fost Adevărul, ci puţinătatea 
credinţei în El... 



1 Relatarea se termină astfel: „începând din acea zi însă, elevii l-au văzut pe Maghid copleşit de o mare tristeţe. 
Erau nedumeriţi. Doar elevul său cel mai iubit, Rabi Susia, îndrăzni să-1 întrebe: «Ar trebui să te bucuri că ai 
mântuit un suflet; de ce eşti trist?» «Să te lămuresc!», răspunse Maghidul. «Ca plată pentru mântuirea tânărului, mi 
s-a cerut din ceruri să accept ca sufletul său să revină după ani de zile la viaţa pământească şi să se întrupeze 
într-unui din urmaşii mei»" [117; 95]. învăţătura despre reîncarnare este contrară nu doar Noului Testament, ci şi 
celui Vechi. Diavolul nu s-a mulţumit cu faptul că reuşise să îl ţină pe Iosif departe de Adevăr, ci a reuşit să 
propovăduiască şi o învăţătură eretică. 

Sfintele Evanghelii şi 
erezia antisemitismului 



, Antisemit nu a fost Hristos, ci Iuda, Ana, Caiafa şi poporul care a cerut răstignirea. 

Antisemiţi nu sunt creştinii... " [34; 169]. 
Pastorul evreu Richard Wurmbrandt 



Filmul „Evanghelia după Iuda " ne spune că Evangheliile canonice au devenit din ce în ce 
mai antievreieşti pe măsură ce din ce în ce mai mulţi oameni de alte neamuri se converteau la 
credinţa creştină, şi că acest fapt a avut un efect covârşitor asupra istoriei lumii până în 
zilele noastre. Se afirmă că în Noul Testament, în relatările privitoare la patimile lui Hristos, 
se găsesc elemente antisemite. Iuda devine capul de afiş al antisemitismului, de vină fiind şi 
modul în care este prezentat în cele patru Sfinte Evanghelii. Trădătorul Iuda a fost personajul 
negativ ales ca victimă de către antisemiţii care l-au considerat reprezentativ pentru poporul 
iudeu. Evangheliile ar fi deci, într-o anumită măsură, responsabile pentru fenomenul 
antisemit, care în secolul al XX-lea a culminat cu nazismul. Textul Evangheliei după Iuda 
ne-ar oferi însă o altă perspectivă a istoriei, în care iudeii nu vor moartea lui Hristos şi în 
care Iuda este eroul care II ajută pe Hristos să ajungă la moartea care îi aducea adevărata 
cunoaştere. Cei care nu cunosc decât superficial învăţăturile Sfintelor Scripturi pot gândi: 
„Oare nu era mai bine ca Biserica să nu primească Scripturile care pot duce la 
antisemitism? Oare nu ar fi fost mai liniştită istoria secolului al XX-lea dacă Biserica ar fi 
primit «Evanghelia după Iuda» în locul celorlalte patru evanghelii? " 

Răspunsul este că, fără cele patru Evanghelii, care sunt stâlp al Bisericii, lumea ar fi fost 
într-adevăr alta. O lume mai rea, mai urâtă, mai plină de duşmănie şi tulburată mai tare de 
ură interrasială. De ce? Pentru că, în timp ce învăţătura principală a Evangheliei este 
iubirea de aproapele, nu se întâmplă aceasta şi în „Evanghelia lui Iuda ". 

Afirmaţia că Scripturile Bisericii ar conţine elemente antisemite este foarte dură şi poate 
duce ea însăşi la antisemitism: unii creştini - care nu au citit Noul Testament, dar află că 
Evanghelia este antisemită - pot considera că, întrucât Evanghelia e insuflată de Dumnezeu, 
şi antisemitismul e bun. Lucrurile nu stau deloc aşa. Antisemitismul -fie că e vorba de ură 
îndreptată spre evrei sau spre celelalte neamuri semite - e o erezie şi creştinii nu pot fi 
antisemiţi, iar antisemiţii care se laudă că sunt creştini sunt creştini numai cu numele. Pentru 
a arăta însă că Evangheliile Bisericii nu conţin elemente antisemite, va fi nevoie de o 
cercetare atentă a acestora... 



1 Mărturia aceasta, dată în închisoarea de la Târgu Ocna, este preluată din volumul lui Ion Ianolide, întoarcerea la 
Hristos - document pentru o lume nouă, Editura Christiana, 2006. în prefaţa ei, părintele Gheorghe 
Calciu-Dumitreasa scria: „Din tot ce s-a scris despre închisori, din toată investigaţia psihologică a atâtor autori, toţi 
înzestraţi cu duhul mărturisitor, cartea aceasta este cea mai adânc duhovnicească, cea mai pătrunzătoare, cea mai în 
măsură să înţeleagă împreună cu toţi sfinţii ce este lăţimea şi lungimea, adâncimea şi înălţimea, să cunoască iubirea 
lui Hristos cea mai presus de cunoaştere şi să se umple de toată plinătatea lui Dumnezeu (cf. Efeseni 3, 1 8-19)" [34; 
6]. 

Introducere 

Cei care consideră că Sfintele Evanghelii conţin elemente antisemite ar trebui să ia aminte la 
întrebarea pusă de Hristos saducheilor: Oare nu pentru aceasta rătăciţi, neştiind Scripturile, nici 
puterea lui Dumnezeu? (Marcu 12, 24). 

Oricine cercetează Sfintele Evanghelii cu frică de Dumnezeu îşi poate da seama că ele nu 
sunt decât o mărturie a adevărului. Sfintele Evanghelii ne învaţă istoria sfântă, aşa cum a fost 
ea. Indiferent dacă această istorie este sau nu pe placul omului mileniului al III-lea, pentru 
care uneori toleranţa este mai importantă decât obiectivitatea, ea rămâne aceeaşi. 

Hristos S-a născut din neamul lui David, Maica Domnului a fost evreică, Sfinţii Apostoli 
au fost evrei. Cum putea cineva să inventeze o religie atât de sinucigaşă încât toţi adepţii să se 
ridice împotriva întemeietorului religiei respective? Aşa ceva e imposibil. Iar credinţa la care 
ne-a chemat Hristos, Fiul lui Dumnezeu, nefiind o învăţătură omenească, ci Adevărul 
descoperit de Dumnezeu oamenilor, nu putea fi împotriva nici unui neam. Pentru că 
Dumnezeu nu are duşmani, Dumnezeu nu are pe nimeni de pierdut. 

Hristos a venit pentru mântuirea tuturor, şi mai cu seamă a iudeilor... Poate cea mai simplă 
argumentare a anti-antisemitismului Evangheliilor o găsim rezumată de cuvântul Sfântului 
Apostol Pavel, care - după ce slujind Sinagoga prigonise creştinii -, ajungând să fie prigonit de 
iudei, spune: Nu mă ruşinez de Evanghelia lui Hristos, pentru că este putere a lui Dumnezeu 
spre mântuirea a tot celui care crede, iudeului întâi, şi elinului (Rom. 1, 16). Şi întăreşte 
cuvântul: Spun vouă, neamurilor: întrucât sunt eu, deci, apostol al neamurilor, slăvesc slujirea 
mea, doar voi izbuti să aţâţ râvna celor din neamul meu şi să măntuiesc pe unii dintre ei. Căci 
dacă înlăturarea lor a adus împăcarea lumii, ce va fi primirea lor la loc, dacă nu o înviere din 
morţi? Iar dacă este pârga (de făină) sfântă, şi frământătura este sfântă; şi dacă rădăcina este 
sfântă, şi ramurile sunt. Iar dacă unele din ramuri au fost tăiate, şi tu, care erai măslin sălbatic, 
ai fost altoit printre cele rămase, şi părtaş te-ai făcut rădăcinii şi grăsimii măslinului, nu te 
mândri faţă de ramuri; iar dacă te mândreşti, nu tu porţi rădăcina, ci rădăcina pe tine. Dar vei 
zice: Au fost tăiate ramurile, ca să fiu altoit eu. Bine! Din cauza necredinţei au fost tăiate, iar tu 
stai prin credinţă. Nu te îngâmfa, ci teme-te; căci dacă Dumnezeu n-a cruţat ramurile fireşti, 
nici pe tine nu te va cruţa (Rom. 11, 13-21). 

Cuvintele Sfintei Scripturi 

Sfintele Evanghelii ne arată că, în raportul dintre Sinagogă şi Hristos sau în raportul dintre 
Sinagogă şi ucenicii lui Hristos, iudeii nu au avut de suferit din partea creştinilor 1 . 
Dimpotrivă. Hristos şi ucenicii Săi au fost prigoniţi de iudei. Cei care susţin că Hristos a murit 
pe cruce pentru că era considerat periculos de autorităţile romane calcă în picioare adevărul 
Scripturilor. Acestea ne arată că iudeii de multe ori au vrut să II omoare pe Hristos. . . 

A început Iisus să le arate ucenicilor Lui că El trebuie să meargă la Ierusalim şi să 
pătimească multe de la bătrâni şi de la arhierei şi de la cărturari şi să fie ucis, şi a treia zi să 
învieze (Matei, 16, 21). 

Şi unii dintre ei voiau să-L prindă, dar nimeni n-a pus mâinile pe El. Deci slugile au venit 
la arhierei şi farisei, şi le-au zis aceia: „De ce nu L-aţi adus?" Slugile au răspuns: 
„Niciodată n-a vorbit un om aşa cum vorbeşte Acest Om". Şi le-au răspuns deci fariseii: „Nu 
cumva aţi fost şi voi amăgiţi? Nu cumva a crezut în El cineva dintre căpetenii sau dintre 
farisei? Dar mulţimea aceasta, care nu cunoaşte Legea, este blestemată!" (Ioan 7, 44-49). 



I Singura excepţie fiind când, în grădina Ghetsimani, Sfântul Apostol Petru i-a tăiat urechea lui Malhus, vrând să 

II apere pe Hristos. 

Ieşind El de acolo, cărturarii şi fariseii au început să-L urască groaznic şi să-L silească să 
vorbească despre multe, păndindu-L şi căutând să prindă ceva din gura Lui, ca să-I găsească 
vină (Luca 11, 53-54). 

Mergea Iisus prin Galileea, căci nu voia să meargă prin Iudeea, deoarece iudeii căutau să-L 
ucidă (Ioan 7, 1). 

Mântuitorul însuşi le spune fariseilor că sunt mai vinovaţi decât părinţii lor, care au vărsat 
sângele prorocilor, lăsând să se înţeleagă că vina mai mare ar fi tocmai uciderea celui profeţit 
de proroci: Vai vouă, cărturarilor şi fariseilor făţarnici! Că zidiţi mormintele prorocilor şi 
împodobiţi pe ale drepţilor, şi ziceţi: „De am fi fost noi în zilele părinţilor noştri, n-am fi fost 
părtaşi cu ei la vărsarea sângelui prorocilor". Astfel, dar, mărturisiţi voi înşivă că sunteţi fii 
ai celor ce au ucis pe proroci. Dar voi întreceţi măsura părinţilor voştri! (Matei 23, 29-32). 

De altfel, El le spusese iudeilor că, dacă îl vor omorî, El va învia după trei zile, dar ei nu au 
înţeles cuvintele Sale: „Dărâmaţi templul acesta şi în trei zile îl voi ridica". Şi au zis deci 
iudeii: „In patruzeci şi şase de ani s-a zidit templul acesta! Şi Tu îl vei ridica în trei zile? " Iar 
El vorbea despre templul trupului Său. Deci, când S-a sculat din morţi, ucenicii Lui şi-au 
adus aminte că aceasta o spusese şi au crezut Scripturii şi cuvântului pe care îl spusese Iisus 
(Ioan 2, 19-22). 

Despre vinderea şi prinderea lui Hristos se poate discuta mult. Ne vom opri însă asupra 
unui moment-cheie din procesul lui Iisus, când iudeilor le-a zis Pilat: „Luaţi-L voi şi 
judecaţi-L după legea voastră". Iudeii însă i-au răspuns: „Nouă nu ne este îngăduit să 
omoram pe nimeni" (Ioan 18, 31). E clar că iudeii vroiau moartea lui Hristos, însă încercau să 
îi implice pe romani în uciderea lui Iisus, deşi nu aveau nevoie de un astfel de ajutor. 

Haim Cohn, în cartea sa Arestarea, procesul şi moartea lui Iisus Christos, scrie: 
„Tribunalul religios evreiesc ar fi avut dreptul să-1 condamne la moarte pe Iisus numai dacă el 
ar fi hulit numele Domnului, în prezenţa a două persoane. Dar Iisus n-a hulit niciodată numele 
Domnului. [...] Recunoscând existenţa unui singur Dumnezeu unic, Iisus nu putea fi învinuit 
de idolatrie. Nu ştiu dacă vorbele «Fiul lui Dumnezeu» nu reprezintă o interpolare târzie a 
autorilor Evangheliei" [16; 61,78]. 

Citite cu atenţie, pasajele acesta demontează tot demersul făcut de Haim Cohn - fost 
preşedinte al Tribunalului Suprem al Israelului -, care încerca să demonstreze că moartea lui 
Hristos trebuie pusă pe seama romanilor. Au pur şi simplu un efect de bumerang. în primul 
rând pentru că afirmă clar că tribunalul evreiesc îl putea condamna la moarte pe Hristos dacă 
ar fi făcut o afirmaţie care putea fi considerată blasfemie, iar în al doilea rând pentru că, 
afirmând că referinţele despre dumnezeirea lui Hristos ar putea fî „interpolări târzii" ale Evan- 
gheliei, arată că nu a înţeles cum trebuie mărturia Sfintei Scripturi. Dumnezeirea lui Hristos este 
unul dintre cele mai importante adevăruri pe care le aflăm în Sfânta Scriptură - şi nu găsim doar 
o referinţă marginală la ea, ci multe şi clare. Una din ele este aceea când Hristos i-a întrebat pe 
ucenicii Săi: „Dar voi cine ziceţi că sunt?" Răspunzând, Simon Petru a zis: „ Tu eşti Hristosul, 
Fiul lui Dumnezeu Celui viu ". Iar Iisus, răspunzând, i-a zis: „ Fericit eşti, Simone, fiul lui Iona, 
că nu trup şi sânge ţi-au descoperit ţie aceasta, ci Tatăl Meu, Cel din ceruri " (Matei 16, 15-17). 

Faptul că iudeii considerau o hulă faptul că Hristos afirma că este una cu Părintele Ceresc 
îl vedem subliniat într-o altă relatare evanghelică: Era atunci la Ierusalim sărbătoarea 
înnoirii templului şi era iarnă. Iar Iisus umbla prin templu, în pridvorul lui Solomon. Deci 
L-au împresurat iudeii şi Ii ziceau: „Până când ne scoţi sufletul? Dacă Tu eşti Hristosul, 
spune-o nouă pe faţă" . Iisus le-a răspuns: „ V-am spus şi nu credeţi. Lucrările pe care le fac 
în numele Tatălui Meu, acestea mărturisesc despre Mine. Dar voi nu credeţi, pentru că nu 
sunteţi dintre oile Mele. Oile Mele ascultă de glasul Meu şi Eu le cunosc pe ele, şi ele vin 
după Mine. Şi Eu le dau viaţă veşnică şi nu vor pieri în veac, şi din mâna Mea nimeni nu le va 
răpi. Tatăl Meu, Care Mi le-a dat, este mai mare decât toţi, şi nimeni nu poate să le răpească 

din mâna Tatălui Meu. Iar Eu şi Tatăl Meu una suntem ". Iarăşi au luat pietre iudeii ca să 
arunce asupra Lui. Iisus le-a răspuns: „Multe lucruri bune v-am arătat vouă de la Tatăl Meu. 
Pentru care din ele aruncaţi cu pietre asupra Mea?" I-au răspuns iudeii: „Nu pentru lucru 
bun aruncăm cu pietre asupra Ta, ci pentru hulă şi pentru că Tu, om fiind, Te faci pe Tine 
Dumnezeu" (Ioan 10, 22-33). 

(Un alt pasaj din aceeaşi carte a lui Haim Cohn arată cât de inconsistente sunt argumentele 
celor care vor să arate că iudeii nu au vrut moartea lui Hristos - ba chiar, dimpotrivă, ar fi vrut 
să îi salveze viaţa: „Auzindu-1 pe Iisus spunând că-i «Fiul lui Dumnezeu», marele preot e cu- 
prins de jale: Atunci marele preot şi-a rupt hainele şi a zis: «A hulit! Ce nevoie mai avem de 
martori? Iată că acum aţi auzit hula lui» (Matei 26, 65). Majoritatea cercetătorilor creştini 
văd în «ruperea hainelor» dovada că marele preot a considerat vorbele lui Iisus o profanare a 
numelui lui Dumnezeu. [...] Marele preot şi-a rupt hainele nu pentru că Iisus s-a proclamat 
Mesia, săvârşind un delict religios şi penal, ci pentru că a refuzat mâna care I s-a întins, a 
refuzat să colaboreze cu Sanhedrinul şi, în ultimă instanţă, să promită că în faţa lui Pilat nu va 
face mărturisiri care să-1 ducă la moarte. Marele preot şi-a rupt hainele nu pentru că Iisus a 
profanat numele lui Dumnezeu; el a înţeles că misiunea sa a eşuat şi că Iisus nu mai poate fi 
salvat. După ce iniţiase întreaga acţiune de salvare a lui Iisus, după ce mobilizase Garda 
Templului şi găzduise sesiunea Sanhedrinului în propria sa casă, cuprins de o durere imensă, 
marele preot îşi rupe hainele, văzând cum totul a eşuat" [16; 79]. Sfântul Evanghelist Matei ne 
arată că lucrurile au stat altfel: Arhiereul şi-a sfâşiat hainele, zicând: „A hulit! Ce ne mai 
trebuie martori? Iată, acum aţi auzit hula Lui. Ce vi se pare? " Iar ei, răspunzând, au zis: 
„Este vinovat de moarte". Şi au scuipat în obrazul Lui, bătându-L cu pumnii, iar unii Ii dă- 
deau palme - Matei 26, 65-67 '. Tentativa de răstălmăcire a textului de către Haim Cohn este 
prea evidentă pentru a mai fi nevoie de comentarii. . .) 

Iudeii vroiau ca romanii să II ucidă pe Hristos, pentru ca aceia să poarte responsabilitatea 
crimei... Pilat arată aceasta prin cuvintele spuse lui Hristos: „Poporul Tău şi arhiereii Te-au 
predat mie . Ce ai făcut?" Iisus a răspuns: „împărăţia Mea nu este din lumea aceasta. Dacă 
împărăţia Mea ar fi din lumea aceasta, slujitorii Mei s-ar fi luptat ca să nu fiu predat 
iudeilor" (Ioan 18, 35-36). (Prin aceste cuvinte Hristos însuşi întăreşte faptul că a fost predat 
iudeilor, nu romanilor. Sfântul Nicolae Velimirovici scrie cuvinte grele despre „bătrânii 
evreilor care au pus la cale nelegiuirea uciderii lui Hristos Dumnezeu. Ei L-au prigonit ca 
nişte vipere, în ascuns; ei L-au judecat ca nişte criminali, la adăpostul întunecos al nopţii, adu- 
nând în ascuns martori mincinoşi cumpăraţi cu bani. Ei, ca şi Iuda, L-au osândit în ascuns. Şi 
azi, unde sunt cele ascunse ale lor, cele pe care ei le credeau pe veci ascunse?! O, toate s-au 
dat la iveală pe faţă, înaintea ochilor întregii lumi" [75; 299].) 

Un argument suficient că Hristos nu era considerat de autorităţi un duşman al Imperiului 
Roman sunt cuvintele lui Pilat: Pilat I-a zis: „ Ce este adevărul? " Şi zicând aceasta, a ieşit 
iarăşi la iudei şi le-a zis: „Eu nu găsesc în El nici o vină" (Ioan 18; 38). 

Cea mai tulburătoare referinţă privitoare la răstignirea lui Hristos pare a fi cea la momentul 
în care iudeii i-au cerut lui Pilat moartea Mântuitorului: Şi Pilat a ieşit iarăşi afară şi le-a zis: 
„Iată, vi-L aduc pe El afară, ca să ştiţi că nu găsesc în El nici o vină ". Deci a ieşit Iisus afară, 
purtând cununa de spini şi mantia purpurie. Şi le-a zis Pilat: „Iată Omul!" Când L-au văzut 
deci arhiereii şi slujitorii au strigat, zicând: „Răstigneşte-L! Răstigneşte-L!" Zis-a lor Pilat: 
„Luaţi-L voi şi răstigniţi-L, căci eu nu-I găsesc nici o vină". Iudeii i-au răspuns: „Noi avem le- 



1 Trebuie menţionat şi faptul că, după prinderea lui Hristos în grădina Ghetsimani, ostaşii şi comandantul şi 
slujitorii iudeilor au prins pe Iisus şi L-au legat. Şi L-au dus întâi la Anna, căci era socrul lui Caiafa, care era 
arhiereu al anului aceluia. Şi Caiafa era cel ce sfătuise pe iudei că este de folos să moară un om pentru popor 
(Ioan 18, 12-14). L-au dus mai întâi la Anna şi nu la Pilat, pentru că nu Pilat ceruse prinderea lui Hristos... 
2 Arătând faptul că era apăsat de faptul că trebuia să condamne un om nevinovat, Pilat repetă afirmaţia pe care o 
făcuse cu puţin timp în urmă. Şi o va mai repeta încă o dată. . . 

ge şi după legea noastră El trebuie să moară, că S-a făcut pe Sine Fiu al lui Dumnezeu"... 
Pentru aceasta, Pilot căuta să-L elibereze; iar iudeii strigau zicând: „Dacă II eliberezi pe Aces- 
ta, nu eşti prieten al Cezarului. Oricine se face pe sine împărat este împotriva Cezarului" (Ioan 
19,4-12). 

Despre răstignirea lui Hristos de către iudei dă mărturie şi Sfântul Apostol Pavel: Voi, 
fraţilor, v-aţi făcut următori ai Bisericilor lui Dumnezeu, care sunt în Iudeea, întru Hristos 
Iisus, pentru că aţi suferit şi voi aceleaşi de la cei de un neam cu voi, după cum şi ele de la 
iudei, care şi pe Domnul Iisus L-au omorât ca şi pe prorocii lor ; şi pe noi ne-au prigonit şi 
sunt neplăcuţi lui Dumnezeu şi tuturor oamenilor sunt potrivnici (I Tes. 2, 14-15). Iar Sfântul 
Apostol Petru spune: Şi noi suntem martori pentru toate cele ce a făcut El în ţara iudeilor şi în 
Ierusalim; pe Acesta L-au omorât, spânzurându-L pe lemn (Fapte 10, 39). 

Hristos nu a spus niciodată că romanii vor să II omoare. Sfânta Scriptură nu ne spune 
niciodată că romanii II considerau periculos pe Hristos. Ne spune însă, prin voci diferite, că 
iudeii au plănuit moartea Sa... De cine se temeau apostolii după răstignirea lui Hristos, de 
romani sau de iudei? Răspunsul ni-1 oferă tot Sfânta Scriptură: Şi fiind seară, în ziua aceea, 
întâia a săptămânii (duminica), şi uşile fiind încuiate, unde erau adunaţi ucenicii de frica iu- 
deilor, a venit Iisus şi a stat în mijloc şi le-a zis: „Pace vouă!" (Ioan 20, 19). 

De fapt, responsabilitatea în cazul morţii Mântuitorului e aproximativ aceeaşi cu cea de la 
moartea Sfântului Longhin. Iată ce ne spun Vieţile Sfinţilor. „Domnul nostru Iisus Hristos, 
prin negrăita Lui milă, a binevoit să ne mântuiască de la pierzare cu patima Sa cea de voie, 
prin Cruce, prin moarte şi prin înviere, dându-Se spre chinuri, ca să Se rănească pentru 
păcatele noastre. Atunci un sutaş, anume Longhin, de neam din Capadocia, fiind sub stăpâni- 
rea lui Pilat, a fost pus împreună cu ostaşii săi să slujească la sfintele patimi şi la răstignirea 
lui Hristos. Văzând el minunile cele ce s-au făcut de Hristos, adică cutremurul şi schimbarea 
soarelui în întuneric, mormintele deschizându-se, morţii înviind şi pietrele despicându-se, a 
mărturisit că Hristos este Fiul lui Dumnezeu, precum grăieşte dumnezeiescul evanghelist 
Matei: Iar sutaşul şi cei ce străjuiau împreună cu dânsul pe Iisus, văzând cutremurul şi cele 
ce s-au făcut, s-a temut foarte tare, zicând: cu adevărat Fiul lui Dumnezeu a fost Acesta. Des- 
pre Longhin sutaşul zic unii că el a împuns cu suliţa în coasta Domnului nostru Iisus Hristos, 
Care a murit pe cruce, iar din sângele şi apa ce au curs a câştigat tămăduire pentru ochii săi 
cei bolnavi. Apoi, fiind îngropat trupul făcător de viaţă al lui Hristos, Longhin iarăşi a fost pus 
de Pilat să străjuiască cu ostaşii pe Iisus, Care zăcea în mormânt. Iar când Domnul, cu mare 
slavă, a înviat din mormânt şi prin minunata Sa sculare a înspăimântat pe străjeri, îngerul 



1 Marele apologet Mihai Urzică relatează o întâmplare legată indirect de această afirmaţie paulină: „în România, 
în 1945, marele rabin Safran, la un congres al tuturor cultelor, ţinut la Bucureşti, sub ocârmuirea regimului 
comunist, a cerut, în faţa întregului Sinod al Bisericii Ortodoxe Române şi a reprezentanţilor celorlalte culte, 
adunaţi la acel congres, să se termine o dată pentru totdeauna cu acuzaţiunile aduse împotriva evreilor în 
legătură cu uciderea lui Iisus, care, în realitate, a fost condamnat la moarte de procuratorul roman şi nu de 
evrei, iar ca urmare ei nu poartă nici o răspundere. Ca răspuns la cutezanţa marelui rabin, s-a auzit atunci un 
glas care a răsunat în toată adunarea. Era glasul evreului misionar creştin Richard Wurmbrandt, care i-a strigat 
lui Safran (şi celorlalţi rabini prezenţi) câteva cuvinte cu putere profetică: Voi, care reprezentaţi Sinagoga şi II 
tăgăduiţi pe Mesia, până nu veţi sta în genunchi în faţa Crucii şi până nu veţi cere iertare Răstignitului pentru 
fărădelegea comisă, nu vi se cade să-I pomeniţi numele! La aceste cuvinte, rostite, ca altădată, de prorocii 
Vechiului Testament, tot clerul ortodox, de faţă la acel congres hibrid, a izbucnit în ovaţii şi aplauze, în timp ce 
marele rabin şi suita lui au părăsit ostentativ adunarea, într-o larmă generală, iar congresul s-a spulberat. în 
aceeaşi zi, Wurmbrandt a fost arestat şi condamnat la 14 ani închisoare" [73; 296]. 

Astfel se explică de ce Simon-Petru, având sabie, a scos-o şi a lovit pe sluga arhiereului şi i-a tăiat urechea 
dreaptă (Ioan 18, 10). Petru a încercat să se răzbune pe cei pe care îi considera duşmani ai Mântuitorului. Atunci 
Iisus i-a zis: „întoarce sabia ta la locul ei, că toţi cei ce scot sabia, de sabie vor pieri " (Matei 26, 52). Şi a pus la 
loc urechea slugii arhiereului (cf. Luca 22, 51), arătând încă o dată că biruinţa Sa a fost şi este biruinţa iubirii de 
vrăjmaş, nu a răzbunării vechi-testamentare. 

Domnului, pogorându-se din cer, a prăvălit piatra de pe mormânt şi de frica lui s-au 
cutremurat străjerii şi s-au făcut ca morţi. Atunci Longhin împreună cu alţi doi ostaşi ai săi au 
crezut desăvârşit în Hristos şi s-au făcut propovăduitori ai învierii Lui, mărturisind lui Pilat şi 
arhiereilor toate cele ce s-au făcut. 

Arhiereii au făcut sfat cu bătrânii şi au dat ostaşilor mulţi arginţi ca să tăinuiască 
învierea lui Hristos, zicând: «Ucenicii Lui L-au furat noaptea, pe când noi dormeam» 1 . 
Insă Longhin nu a primit argintii şi nu a vrut să tăinuiască minunea, ci a mărturisit-o şi 
adevărată a fost mărturisirea lui. [...] Şi şi-a lăsat dregătoria sa, haina şi brâul cel ostăşesc 
şi luând cu el pe cei doi prieteni care aveau aceeaşi râvnă ca şi dânsul, pentru Hristos, s-au 
depărtat şi n-au mai vieţuit cu popor şi se îndeletniceau cu credinţa în adevăratul 
Dumnezeu. Apoi au primit botezul de la Sfinţii Apostoli şi nu după multă vreme au părăsit 
Ierusalimul şi au mers împreună în Capadocia. Acolo a fost propovăduitor şi apostol al lui 
Hristos şi a întors pe mulţi din rătăcire la Dumnezeu. Apoi, lăsând cetatea aceea, a 
petrecut în satul tatălui său, vieţuind în post şi în rugăciune. 

Adunarea evreiască din Ierusalim a fost înştiinţată că Longhin a umplut toată Capadocia cu 
învăţătura sa şi cu mărturisirea cea dovedită despre învierea lui Hristos. De aceea, arhiereii şi 
bătrânii s-au umplut de zavistie şi de mânie şi, mergând la Pilat cu multe daruri, l-au rugat ca 
să trimită până la Cezarul din Roma veste împotriva lui Longhin care şi-a lepădat dregătoria 
ostăşească, s-a abătut de la stăpânirea romană şi tulbură poporul din Capadocia propovăduind 
pe alt împărat 2 . Iar Pilat, luând darurile, a ascultat rugămintea lor şi a trimis la Cezarul Tiberiu 
o scrisoare care cuprindea multă clevetire împotriva lui Longhin. Cu această scrisoare a lui 
Pilat au trimis iudeii mult aur Cezarului, răscumpărând moartea Sfântului Longhin. Apoi 
degrabă a venit de la Cezar poruncă ca Longhin să fie pedepsit cu moartea, ca un potrivnic al 
Cezarului. Şi îndată Pilat a trimis ostaşi în Capadocia ca să-i taie capul lui Longhin şi apoi să-1 
aducă în Ierusalim, spre a dovedi adunării evreieşti moartea lui. Apoi Pilat a poruncit să fie 
ucişi, după cererea evreilor care îl urau pe Dumnezeu, şi cei doi ostaşi care lăsaseră împreună 
cu Longhin dregătoria ostăşească şi propovăduiau acolo, ca şi dânsul, pe Hristos" [103; 
172-173]. 

Cine 1-a omorât pe Sfântul Longhin, romanii sau iudeii? L-au omorât romanii, plătiţi pentru 
aceasta de iudei. Mântuitorul le profeţise iudeilor despre prigonirea celor care vor crede în El: 
„Iată, Eu trimit la voi proroci şi înţelepţi şi cărturari; dintre ei veţi ucide şi veţi răstigni; dintre 
ei veţi biciui în sinagogi şi-i veţi urmări din cetate în cetate, ca să cadă asupra voastră tot 
sângele drepţilor răspândit pe pământ, de la sângele dreptului Abel, până la sângele lui 
Zaharia, fiul lui Varahia, pe care l-aţi ucis între templu şi altar. Adevărat grăiesc vouă, vor 
veni acestea toate asupra acestui neam. Ierusalime, Ierusalime, care omori pe proroci şi cu 
pietre ucizi pe cei trimişi la tine; de câte ori am voit să adun pe fiii tăi, după cum adună 
pasărea puii săi sub aripi, dar nu aţi voit" (Matei 23, 34-37). 

înainte de a muri, primul mucenic creştin, Sfântul Arhidiacon Ştefan, îi mustrase pe iudei că 
se făcuseră ucigaşi ai lui Hristos: „ Voi cei tari în cerbice şi netăiaţi împrejur, la inimă şi la 
urechi, voi pururea staţi împotriva Duhului Sfânt, precum şi părinţii voştri, aşa şi voi! Pe care 
dintre proroci nu l-au prigonit părinţii voştri? Şi au ucis pe cei ce au vestit mai dinainte sosirea 



1 Despre această nelegiuire găsim mărturie în Sfânta Scriptură. După ce mironosiţele au plecat de la mormânt, 
iată unii din strajă, venind în cetate, au vestit arhiereilor toate cele întâmplate. Şi, adunăndu-se ei împreună cu 
bătrânii şi ţinând sfat, au dat bani mulţi ostaşilor, zicând: „Spuneţi că ucenicii Lui, venind noaptea, L-au furat, 
pe când noi dormeam; şi de se va auzi aceasta la dregătorul, noi îl vom îndupleca şi pe voi fără grijă vă vom 
face". Iar ei, luând argintii, au făcut precum au fost învăţaţi. Si s-a răspândit cuvântul acesta între Iudei, până 
în ziua de azi (Matei 28, 11-15). 

2 Iată că mincinoasele acuze proferate iniţial împotriva Mântuitorului - cum că ar fi un pericol pentru Imperiul 
Roman - au fost transferate şi asupra creştinilor. 

Celui Drept, ai Cărui vânzători şi ucigaşi v-aţi făcut voi acum. Voi, care aţi primit Legea întru 
rânduieli de îngeri şi n-aţi păzit-o!" Iar ei, auzind acestea, fremătau de furie în inimile lor şi 
scrâşneau din dinţi împotriva Lui. Iar Ştefan, fiind plin de Duh Sfânt şi privind la cer, a văzut 
slava lui Dumnezeu şi pe lisus stând de-a dreapta lui Dumnezeu. Şi a zis: „Iată, văd cerurile 
deschise şi pe Fiul Omului stând de-a dreapta lui Dumnezeu!" Iar ei, strigând cu glas mare, 
şi-au astupat urechile şi au năvălit asupra lui. Şi scoţându-l afară din cetate, îl băteau cu pietre. 
Iar martorii şi-au pus hainele la picioarele unui tânăr, numit Saul . Şi îl băteau cu pietre pe 
Ştefan, care se ruga şi zicea: „Doamne Iisuse, primeşte duhul meu!" Şi, îngenunchind, a strigat 
cu glas mare: „Doamne, nu le socoti lor păcatul acesta!" Şi zicând acestea, a murit (Fapte 7, 
51-60). 

Aceste ultime cuvinte ale Sfântului Ştefan reiau rugăciunea lui Hristos de pe cruce: 
Părinte, iartă-le lor, că nu ştiu ce fac (Luca 23, 34). Unde este antisemitismul? Unde este ura 
faţă de duşmani? Hristos S-a rugat pentru iertarea celor care L-au răstignit, învăţându-i pe toţi 
creştinii să îşi ierte duşmanii, chiar dacă aceştia îi vor supune la prigoane de tot felul. I-a 
învăţat să se înarmeze cu arma răbdării şi să rabde până la capăt: „Luaţi seama la voi înşivă. 
Că vă vor da în adunări şi veţi fi bătuţi în sinagogi şi veţi sta înaintea conducătorilor şi a 
regilor, pentru Mine, spre mărturie lor . Ci mai întâi Evanghelia trebuie să se pro- 
povăduiască la toate neamurile. Iar când vă vor duce ca să vă predea, nu vă îngrijiţi dinainte 
ce veţi vorbi, ci să vorbiţi ceea ce se va da vouă în ceasul acela. Căci nu voi sunteţi cei care 
veţi vorbi, ci Duhul Sfânt. Şi va da frate pe frate la moarte şi tată pe copil şi copiii se vor răz- 
vrăti împotriva părinţilor şi îi vor ucide. Şi veţi fi urâţi de toţi pentru numele Meu; iar cel ce 
va răbda până la urmă, acela se va mântui" (Marcu 13, 9-13). 

Sfânta Scriptură ne arată că uciderea creştinilor era pe placul iudeilor. în vremea aceea, 
regele Irod (Agripa) a pus mâna pe unii din Biserică, ca să-i piardă. Şi a ucis cu sabia pe 
Iacov, fratele lui Ioan. Şi văzând că este pe placul iudeilor, a mai luat şi pe Petru (Fapte 12, 

1-3). 

în Istoria Bisericească, Eusebiu de Cezareea reproduce mărturia lui Hegesip despre 
mucenicia Sfântului Iacov: „întrucât şi dintre conducători mulţi s-au creştinat, s-a produs o 
răscoală printre iudei, mai ales printre cărturarii şi fariseii care spuneau că există primejdia ca 
întreg poporul să vadă pe lisus Hristos însuşi, de aceea veneau la Iacov şi-i cereau: «Te rugăm 
să opreşti poporul, căci el se înşală de prezenţa lui lisus atunci când crede că El ar fi cu 
adevărat Mesia. Te rugăm să convingi pe cei care s-au strâns la sărbătorile Paştilor în legătură 
cu lisus, căci noi toţi avem încredere în tine. Noi şi întreg poporul mărturisim că tu eşti drept 
şi că nu cauţi la faţa nimănui. De aceea, convinge pe oameni să nu se rătăcească în legătură cu 
lisus, căci toată lumea şi noi înşine avem încredere în tine. Urcă-te pe acoperişul templului 
pentru ca să te vadă acolo toţi şi cuvintele tale să fie înţelese de toţi! Căci din pricina serbării 
Paştilor s-au strâns toate seminţiile, şi chiar şi dintre păgâni». Şi iată aşa au pus cărturarii şi 
fariseii amintiţi pe Iacov pe acoperişul templului şi au strigat către el: «Dreptule, ca unul în 
care toţi trebuie să ne încredem, întrucât poporul se înşală mergând după lisus cel răstignit, 
vesteşte-ne nouă care e uşa lui lisus!». Şi el a răspuns cu glas tare: «De ce mă întrebaţi despre 
Fiul Omului?». El «sade în ceruri de-a dreapta puterii şi venind pe norii cerului». Mulţi s-au 
lăsat cu totul convinşi şi preamăreau mărturisirea lui Iacov zicând: «Osana, fiul lui David!». 
Dimpotrivă însă, aceiaşi cărturari şi farisei ziceau unii către alţii: «Am făcut rău când am cerut 



1 E vorba de Apostolul Pavel, înainte de convertirea sa. 

2 în numele teologiei dialogului interreligios, astfel de cuvinte profetice sunt trecute cu vederea sau sunt 
denaturate. Este de neînţeles tâlcuirea pe care o prezintă Jaroslav Pelikan: „Profeţia lui Hristos: Vă vor scoate pe 
voi din sinagogi; dar vine ceasul când tot cel ce vă va ucide să creadă că aduce închinare lui Dumnezeu (Ioan 
16, 2) se consideră a fi fost împlinită, printr-o supremă ironie, atunci când unii care s-au dat drept discipoli ai lui 
Hristos au considerat persecutarea evreilor ca o închinare adusă lui Dumnezeu" [61; 29]. Profeţia Mântuitorului 
se referă însă la prigonirea creştinilor. . . 

mărturia lui Iacov despre Iisus. Să-1 urcăm deci acolo sus şi de acolo să-i dăm drumul jos, ca 
în felul acesta să se îngrozească toţi şi să nu mai creadă în el». Şi au început să strige: «Vai, 
vai! Până şi cel drept s-a rătăcit». De aceea au împlinit Scriptura despre care vorbeşte Isaia: 
«Să-1 dăm la o parte pe cel drept pentru că ne este greu să-1 mai auzim!». De aceea l-au urcat 
pe acoperiş, de unde l-au aruncat jos pe cel drept. După care au adăugat: «Să ucidem cu pietre 
pe Iacov cel drept» şi au început să arunce cu pietre în el, căci deşi fusese aruncat jos el încă 
nu murise. Dar întorcându-se Iacov s-a aşezat în genunchi spunând: «Te rog, Doamne 
Dumnezeule şi Părinte, iartă-le lor, căci nu ştiu ce fac!». Iar în timp ce aruncau astfel cu pietre 
în el, unul din preoţii din familia lui Recav şi din urmaşii lui Rechavim, despre care prorocul 
Ieremia a mărturisit, strigă: «Opriţi! Ce-i faceţi? Căci cel drept tocmai pentru voi se roagă!». 
Şi atunci unul dintre ei, un piuar, luând un pilug cu care se presează stofele, 1-a lovit în cap pe 
cel drept şi astfel i-a adus moarte de martir. Şi l-au îngropat tocmai acolo lângă templu, unde 
şi azi se mai vede piatra lui de mormânt. Iacov a fost atât pentru iudei, cât şi pentru păgâni un 
martor adevărat al mesianităţii lui Iisus" [27; 93-94]. 

înainte de convertire, Sfântul Apostol Pavel prigonise credinţa creştină - pustiia Biserica, 
intrând prin case şi, târând pe bărbaţi şi pe femei, îi preda la temniţa (Fapte 8, 3) -, ba chiar 
fusese părtaş la uciderea Sfântului Arhidiacon Ştefan. Ajungând el rob al lui Hristos, iudeii, fă- 
când sfat împotrivă-i, s-au legat cu blestem zicând că nu vor mânca, nici nu vor bea până ce nu 
vor ucide pe Pavel. Şi cei ce făcuseră între ei acest jurământ erau mai mulţi de patruzeci, care, 
ducându-se la arhierei şi la bătrâni, au zis: „Ne-am legat pe noi înşine cu blestem să nu gustăm 
nimic până ce nu vom ucide pe Pavel" (Fapte 23, 12-14). 

Această mărturie arată care a fost atitudinea iudeilor faţă de ucenicii lui Hristos. Nu există 
însă nici o mărturie care să ateste că vreunul din Sfinţii Apostoli s-ar fi purtat cu răutate faţă 
de iudei 2 . Dimpotrivă, ei s-au purtat cu iubire, aşa cum îi învăţase Hristos. Şi găsim această 
mărturie întărită chiar de cuvintele Sfântului Apostol Pavel, care spune că mare îmi este 
întristarea şi necurmată durerea inimii. Căci aş fi dorit să fiu eu însumi anatema de la 
Hristos pentru fraţii mei, cei de un neam cu mine, după trup, care sunt israeliţi, ale cărora 
sunt înfierea şi slava şi legămintele şi Legea şi închinarea şi făgăduinţele, ai cărora sunt 
părinţii şi din care după trup este Hristos, Cel ce este peste toate Dumnezeu, binecuvântat în 
veci (Rom. 9, 2-5). 

Iată că, deşi fusese prigonit de cei din neamul său, sfântul spune că ar fi fost gata să 
primească până şi pedeapsa anatemei, numai să îi fi putut ajuta prin aceasta pe iudei, pe care îi 
iubea şi pentru care se ruga. . . Ar trebui ca, după o asemenea declaraţie de iubire, nimeni să nu 
îl mai poată acuza pe Apostolul neamurilor că ar fi deformat adevărul pentru a le face rău 
iudeilor... 



Vieţile Sfinţilor 

Istoria Bisericii ne arată însă că prigonirea creştinilor de către evrei nu s-a oprit în primele 
veacuri creştine. Găsim diferite mărturii despre sfinţi care au primit mucenicia de la evrei în al 
doilea mileniu după Hristos. Iată, de exemplu pătimirea Sfântului Mucenic Eustratie de la Pe- 
cerska, care e prăznuit pe 28 martie: 

„înainte de a se face monah, Sfântul Eustratie fusese un om foarte bogat care, atins de 
dragostea lui Hristos, şi-a împărţit toate averile după cuvântul Lui şi a intrat în Lavra 



Tot Sfântul Apostol Pavel spune cum de la iudei, de cinci ori am luat patruzeci de lovituri de bici fără una. De 
trei ori am fost bătut cu vergi; o dată am fost bătut cu pietre... (II Col. 11, 24-25). 

2 Repet: în afară de cea în care Sfântul Apostol Petru i-a tăiat urechea lui Malhus, sluga arhiereului (cf. Ioan 18, 
1 0), pentru că a vrut să îl apere pe Hristos de mulţimea care îi vroia moartea. Dar Hristos a pus la loc urechea 
tăiată, vindecându-1 pe Malhus. 

Pecerska, luând chipul monahicesc. Dar în timpul sălbaticelor atacuri ale polovţilor asupra 
cetăţii Kievului din anul 1097 după Hristos, mănăstirea a fost jefuită şi mulţi creştini şi 
monahi au fost omorâţi. Sfântul Eustratie împreună cu alţi câţiva credincioşi au fost vânduţi 
ca robi unui evreu din Cherson. Acesta îşi bătea joc de credinţa creştină a robilor lui şi încerca 
prin toate mijloacele să-i facă să se lepede de ea şi să treacă la religia mozaică. Văzând că nu 
au nici o scăpare decât moartea, ei toţi s-au sfătuit să nu mai mănânce nimic şi mai degrabă să 
moară aşa, decât să se lepede de Hristos. Sfântul Eustratie i-a încurajat, i-a întărit şi i-a 
binecuvântat pe credincioşii cei împreună cu dânsul pe această cale pe care cu toţii, inclusiv 
el, hotărâseră să meargă. Astfel, ei cu toţii au murit de foame, unii după trei zile, alţii după 
patru, iar alţii după şapte. Fiind obişnuit cu postirile, Sfântul Eustratie singur a supravieţuit, 
fiind încă viu după paisprezece zile de postire totală 1 . Sângerosul evreu, văzând că pierduse şi 
banii pe care îi cheltuise cumpărând robii, s-a răzbunat pe Sfântul Eustratie, pe care 1-a 
răstignit pe o cruce. Sfântul Eustratie s-a rugat lui Dumnezeu de pe acea cruce, prorocind şi 
evreului năpraznică şi apropiată moarte. Evreul, înnebunit de ură, a străpuns cu o suliţă trupul 
sfântului celui pironit pe cruce, şi aşa Sfântul Eustratie şi-a dat sufletul în mâinile lui 
Dumnezeu. Aruncându-i-se trupul în mare, el nu s-a dus la fund, ci a plutit la suprafaţa apei. 
Minuni mari au început să se facă apoi la sfintele lui moaşte" [75; 372]. 

Sfântul Eustratie a pătimit pentru Hristos în veacul al Xl-lea. Dar Biserica are mucenici şi 
din veacul trecut. Unul dintre cei mai cunoscuţi este părintele Filumen, noul mucenic. „In 
ultimul loc unde a slujit, şi anume la Fântâna lui Iacov, veneau des evrei fanatici ca să scoată 
icoanele şi crucea din biserică, deoarece considerau că era un loc de închinăciune iudaic. Unul 
dintre aceşti evrei venea în fiecare zi şi se ruga în lăcaş. Părintele Filumen, păzitor credincios al 
aşezămintelor Sfântului Mormânt din Palestina, i-a explicat cu blândeţe şi smerenie că Fântâna 
lui Iacov aparţinea de multe secole creştinilor. Vrând să evite provocările, atunci când evreul 
acela intra în biserică să se roage, părintele Filumen întrerupea slujba şi o continua mai târziu 2 . 
Scopul acestui evreu, ca de altfel al tuturor evreilor fanatici, era să transforme cu orice preţ 
biserica în loc de închinăciune iudaic. Astfel, pe 29 noiembrie 1979, în ziua în care Biserica îl 
pomeneşte pe Sfântul Filumen, părintele a fost atacat cu toporul şi omorât 3 în timp ce săvârşea 
Vecernia. După aceea, ucigaşii au jefuit biserica, iar la plecare au aruncat cu o grenadă. 
Comunicatul Poliţiei spunea că făptaşii erau «necunoscuţi»" 4 [39; 294]. 

într-o predică despre noul mucenic Filumen, Arhiepiscopul Ambrozie de Neapole şi Samaria 
a relatat astfel aflarea moaştelor părintelui: „Cu adevărat, am deschis mormântul şi am scos 
trupul afară, aşezându-1 pe placa de marmură a unui mormânt alăturat. Hainele erau pe jumătate 
putrezite, iar monahii le-au luat ca binecuvântare, ca să le împartă oamenilor. Mâinile puteau fi 
îndoite. Piciorul drept, de la oul piciorului în jos, nu mai era, pentru că ucigaşul îl tăiase cu 
securea. Lipseau şi degetele de la piciorul stâng. Restul trupului era întreg, deşi stătuse în mor- 
mânt timp de trei ani. In schimb, de la tăietura securii, craniul era despicat şi îi lipsea nasul. 
Avea încă barbă şi păr. Cineva 1-a curăţat cu un burete îmbibat în vin. Desigur, trupul nu emana 
nici un miros neplăcut. Nu fusese mâncat de viermi şi nu avea absolut nici o scobitură. [. . .] Este 



1 Merită făcută o comparaţie: tot aşa, în vremurile de pe urmă, mulţi dintre cei care nu au fost învăţaţi cu postul 
vor pieri din cauza lipsei de hrană la care îi vor supune slugile Antihristului. Şi tot aşa, creştinii nevoitori, 
obişnuiţi cu înfrânarea, vor găsi resurse să reziste. 

2 Prin aceasta nu greşea, nu făcea un compromis. Pentru că, mai înainte de a fi fost a creştinilor, fântâna lui Iacov 
fusese un loc important pentru iudei. 

3 Teologul Zaharia Raptopoulos spune un lucru ieşit din comun: „în noaptea aceea, în care stareţul Filumen a 
fost înjunghiat la Fântâna lui Iacov - pe trupul său găsindu-se 72 de urme de cuţit -, în timp ce se ruga, părintele 
Elpidie (fratele său geamăn, un părinte cu viaţă sfântă care se afla în Muntele Athos - n.n.) auzea fără încetare 
vocea părintelui Filumen: «Frate, mă omoară!»" [39; 299]. 

4 „A fost omorât în biserică. Ucigaşii au intrat înăuntru, l-au lovit cu toporul în frunte şi i-au scos ochii. Cu a 
doua lovitură, i-au rupt maxilarul. Părintele alergase spre ieşire, ca să ceară ajutor [...]. L-au omorât în timp ce 
săvârşea Vecernia şi purta patrafirul la gât" [39; 299] - teologul Zaharia Raptopoulos. 

sfânt? Cu siguranţă că este sfânt mucenic, pentru că a apărat de evreu locul de închinăciune 
ortodox..." 1 [39; 305]. 

Nazismul şi credinţa creştină 

Una dintre confuziile care se fac în mod obişnuit când se vorbeşte despre antisemitism se 
datorează faptului că se pune în responsabilitatea creştinilor holocaustul. Dar de fapt nu există 
nici o legătură între nazism şi credinţa creştină (cu toate că Hitler a invocat în mod viclean 
credinţa în Hristos, la începutul ascensiunii sale, pentru a strânge cât mai mulţi adepţi). Mihai 
Urzică caracteriza astfel „religia nazistă": „Neopăgânismul nazist a revenit la păgânătate, a 
retrezit vechiul cult al lui Thor şi Wotan, a promovat forţa, spiritul de rasă superioară, precum şi 
dispreţul faţă de mila creştină şi faţă de iertare, socotite a fi manifestări psihologice ale 
inferiorităţii şi laşităţii evreieşti. Aceste concepţii au dus la lagărele de exterminare în masă, la 
cele mai demente cruzimi. In cartea Mitul veacului al XX-lea, a doctrinarului hitlerist Alfred 
Rosenberg, se spune: «Mitul crucii creştine este mort; mitul zvasticii, al rasei şi al sângelui îl 
înlocuieşte» (p. 680). O asemenea doctrină păgână socotea Biserica Creştină o piedică în calea 
afirmării noului regim, ca urmare, Biserica a fost supusă unei aprige persecuţii, dimpreună cu 
slujitorii ei, care în adunarea păcătoşilor n-au umblat şi pe scaunul hulitorilor n-au şezut (Ps. 1, 
1). Şi astfel, aşa cum Cugetările lui Mao au devenit mai târziu sacre, având putere de mit pentru 
comuniştii chinezi, la fel Mein Kampf, cartea doctrinară a lui Hitler, a devenit catehismul fiecă- 
rui nazist, gata de orice jertfă pentru cauza hitlerismului" [73; 124]. 

Nazismul sau orice formă de antisemitism şi credinţa creştină sunt învăţături contrare. 
Acest adevăr este simplu şi uşor de înţeles chiar şi de către copii... 

La parastasul părintelui Nicodim Măndiţă, unul din marii stâlpi ai credinţei din România 
secolului trecut, poetul Ioan Alexandru a povestit un lucru tulburător. Un om 1-a ucis pe fratele 
unui părinte duhovnic: „Ştiţi ce-a făcut acest părinte care trăieşte? A mers la el şi i-a zis: 
«Fratele meu! Tu l-ai omorât pe fratele meu şi în locul fratelui meu eşti tu fratele meu!», şi 1-a 
sărutat pe obraz. «Te iubesc ca pe fratele meu»" 2 . Ce religie aduce omul la un asemenea 
record al iubirii? Ce altă credinţă pune iubirea în centrul ei, aşa cum o face credinţa creştină? 
Gestul părintelui poate fi înţeles ca un rezumat al Sfintelor Evanghelii, ca un rezumat al Legii 
celei Noi. Hristos, Fiul lui Dumnezeu, a venit să ne înveţe Legea iubirii şi iertării. A iubirii 
care biruie orice răutate, a iubirii care iese biruitoare din orice încercare şi orice prigoană. 

Să citim Sfintele Evanghelii, ca să nu rătăcim neştiind Scripturile, nici puterea lui 
Dumnezeu (Marcu 12, 24). Să mergem pe calea cea tare pe care au mers creştinii vreme de 
sute şi sute de ani. Iar dacă cineva va încerca să dovedească prin cuvinte meşteşugite că 
Evangheliile sunt mincinoase sau că ne învaţă cele rele, să nu îl credem. Căci ce poate fi mai 
adevărat decât cuvântul lui Dumnezeu? Şi tot aşa să facem şi cu Vieţile Sfinţilor Mucenici, să 
le sădim în inimile noastre, pentru a da roadă cea bună. Să învăţăm de la ei credinţa, răbdarea, 
nădejdea şi iubirea de vrăjmaşi, virtuţile cu care putem birui înţelepciunea acestui veac şi 
putem păşi în împărăţia Cerurilor. 



în aceeaşi predică, Arhiepiscopul Ambrozie a relatat vindecarea imediată a unui arhiepiscop al Iordanului - pe 
nume Paladie -, care, fiind foarte bolnav, a fost atins cu o părticică din moaştele părintelui Filumen şi s-a 
tămăduit imediat. 

2 Şi Ioan Alexandru a continuat cuvântul la parastas astfel: „Asta schimbă lumea. Un singur lucru, părinte 
Nicodim Măndiţă, nu-i aşa că-i aşa? Dumneata ai spus: «omul duhovnicesc»". Noi, creştinii, asta mărturisim: că 
singurele schimbări adevărate nu pot fi aduse decât de oamenii duhovniceşti.... 

Noi II răstignim pe Hristos 



,Iuda trădează, dar el ne reprezintă pe toţi. 

Să fim sinceri" [105; 133]. 

Părintele Ioan Buga 



Evangheliile Bisericii ne descriu amănunţit patimile şi răstignirea Mântuitorului Hristos. 
Evanghelia lui Iuda trece cu vederea aceste momente cruciale pentru neamul omenesc. Avem 
însă de ales nu doar între a ţine seama de răstignirea lui Hristos şi a o ignora, aşa cum ne învaţă 
înţelepciunea acestei lumi. Avem de ales între a înţelege răstignirea aşa cum trebuie sau a o 
înţelege potrivnic adevărului. 

Pentru a ajunge la dreapta înţelegere a istoriei mântuirii noastre, trebuie să luăm aminte la 
cuvintele pline de înţelepciune ale Cuviosului Nazarie de la Valaam: „Fireşte că eşti mâniat 
foarte pe Iuda vânzătorul, ca şi pe cei care L-au răstignit pe Hristos şi L-au străpuns cu 
piroane şi cu suliţă; ci ia aminte la tine însuţi, ca nu cumva şi tu să te faci vânzător al Trupului 
şi al Sângelui lui Hristos 1 . Iuda a vândut pe Hristos o singură dată; dar tu oare nu-L vinzi pe 
El de nenumărate ori, atunci când nu eşti credincios cuvintelor şi poruncilor Sale? El a suferit 
răni de la răstignitorii Săi o singură dată; dar tu oare nu-L răneşti pe El de nenumărate ori cu 
patimile şi păcatele tale cele neplăcute lui Dumnezeu? Căci El a răbdat chinuri pentru fiecare 
păcat al nostru" [95; 143]. 

învăţătura aceasta este într-un fel întregită de o minune istorisită de Sfântul Dimitrie al 
Rostovului, minune ce are importanţă pentru fiecare creştin: „Un păcătos şi-a rânduit ca 
pravilă să se roage în fiecare zi de câteva ori către Preasfânta Născătoare de Dumnezeu, 
repetând cuvintele Arhanghelului Gavriil: «Bucură-te, ceea ce eşti plină de har!» Odată, 
pregătindu-se să meargă la lucrul său lumesc, s-a îndreptat către icoana Preasfintei Născătoare 
de Dumnezeu, ca mai înainte să se roage după obiceiul său, iar apoi să meargă la lucrul său. Şi 
iată, când a început să se roage după obicei, deodată 1-a cuprins frica - mai presus de firea sa, 
vede cum chipul de pe icoană se mişcă şi Preasfânta Născătoare de Dumnezeu i se arată vie 
împreună cu Fiul Său, pe Care II ţine în preacuratele ei mâini... Pruncului dumnezeiesc i se 
deschiseseră răni pe mâini, pe picioare şi pe coastă şi din răni curgea sângele în şiroaie, exact 
ca pe cruce... Văzând acest lucru, păcătosul s-a îngrozit şi a strigat: «O, Doamne! Cine a 
făcut aceasta?» Maica Domnului i-a răspuns: «Tu şi ceilalţi păcătoşi; voi II răstigniţi din nou 
pe Fiul Meu cu păcatele voastre, ca iudeii»" [22; 27-28]. 

Acesta este adevărul: noi II răstignim pe Hristos cu păcatele noastre. Degeaba cunoaştem 
adevărul Evangheliilor, degeaba pricepem cum şi de ce a fost răstignit Hristos. Dacă nu 
învăţăm să ne iubim aproapele - chiar dacă aproapele nu crede în Hristos -, nu am învăţat ce 
este iubirea. Nu trăim iubirea, şi prin această împietrire a inimii noastre II rănim încă şi încă o 
dată pe Hristos... 



1 Acesta este motivul pentru care creştinii cugetă deseori la vinderea şi patimile lui Hristos: nu pentru a ajunge să îi 
urască pe ucigaşii lui Hristos, ci pentru ca, văzând greşeala acelora, să nu o repete la rândul lor, într-o măsură mai 
mică. Iar cugetarea la vieţile sfinţilor care au primit mucenicia de la iudei îi ajută să dobândească tărie în credinţă, 
pentru a sta tari în faţa ispitelor venite de la diavol, de la trup sau de la lume. 

Episcopul Ilie Miniat spunea cu tristeţe: „O, Dumnezeule, creştinii cinstesc patimile lui 
Hristos numai cu buzele, dar cu inima sunt foarte departe de El. Aşa se tânguieşte Dumnezeu 
prin gura profetului Isaia (Isaia, cap. XXIX). însuşi Domnul Hristos în Evanghelia Sa zice: «F- 
ăţarnicilor, bine a profeţit despre voi Isaia, cu buzele mă cinstiţi, iar cu inima sunteţi departe 
de mine». Dacă evreii L-au răstignit numai o dată pe Iisus Hristos în Vinerea Mare, apoi 
creştinii II răstignesc a doua oară în Vinerea Mare din fiecare an. Unele sunt cele ce se văd şi 
altele cele ce se fac, fiindcă în aceste zile creştinii trebuie să se arate mai evlavioşi şi mai plini 
de mulţumire" [56; 244]. Şi totuşi mulţi dintre ei nu se arată nici măcar atunci. . . 

Sfântul Nicolae Velimirovici ne spune că „aşa cum unul dintre cei Doisprezece, Iuda, L-a 
vândut pe Mântuitorul, aşa şi dintre cei Şaptezeci (de apostoli - n.n.) s-au aflat unii care L-au 
părăsit, nu pentru a-L vinde, ci din cauza slăbiciunilor şi greutăţilor omeneşti. Şi de atunci 
mulţi dintre ucenicii Săi s-au dus înapoi şi nu mai umblau cu El (Ioan 6, 66)" [75; 25]. Ce 
folos că astăzi suntem ucenici ai lui Hristos, dacă mâine II vom părăsi, din pricina păcatelor, 
răutăţii şi puţinătăţii credinţei noastre? 

Cuviosul Filothei Zervakos ne învaţă însă că, şi de ne vom lepăda de Hristos prin păcatele 
noastre, trebuie să ne arătăm următori atunci pocăinţei Sfântului Apostol Petru şi nu 
deznădejdii lui Iuda: „Apostolul Petru, deoarece L-a iubit mult pe Hristos, îndată după ce s-a 
lepădat de El s-a căit, a plâns amarnic, iar Domnul nostru Iisus Hristos nu numai că l-a primit 
şi l-a iertat, dar l-a aşezat şi primul între apostoli. Iuda, pentru că nu L-a iubit pe Hristos, ci a 
iubit mai mult banii şi pe diavol, imediat după ce a păcătuit, şi-a pus capăt zilelor, şi-a predat 
sufletul şi trupul diavolului, pe care l-a iubit, şi de aceea a fost osândit la iadul veşnic. [...] 
Apostolul Petru L-a iubit pe Hristos. Când Hristos S-a arătat după înviere ucenicilor Săi, de 
trei ori l-a întrebat pe Petru: «Petre, Mă iubeşti?» Petru a răspuns: «Doamne, Tu ştii toate, Tu 
ştii că Te iubesc». întrucât L-a iubit cu adevărat pe Hristos, a devenit dumnezeu după har. 
însă Iuda, pentru că l-a iubit pe diavol, s-a făcut asemănător acestuia. «Şi între voi unul este 
diavol», a grăit Domnul către ucenicii Săi, vorbind despre trădătorul Iuda" [80; 25-26]. 

Iuda a devenit diavol nu după fire, ci după purtare... Iar noi, dacă în loc să îl primim pe 
Hristos în viaţa noastră, ne lepădăm de El prin patimile noastre, vom deveni Iude. Şi, în loc să 
primim în inimile noastre Evangheliile Bisericii, primim Evanghelia lui Iuda şi alte texte rătăci- 
te. 

Val Butnaru surprinde cu precizie chirurgicală tendinţa noastră de a încerca să ne minţim, 
să trecem cu vederea căderile noastre, de a ne dezvinovăţi chiar şi atunci când greşelile 
noastre sunt evidente: „Dorinţa subliminală de a-1 reabilita pe Iuda denotă vina noastră 
ancestrală şi nevoia de a o justifica. Pândiţi de capcanele trădării, ne gândim să scăpăm cât 
mai onorabil de faptele dezonorante pe care le-am săvârşit. «Evanghelia după Iuda» demon- 
strează că trădarea a fost făcută în numele salvării omenirii. Tot aşa cum trădările ulterioare 
şi-au găsit alte justificări: «în numele păcii», «în numele interesului naţional», «în numele 
generaţiilor viitoare». într-o dramatizare după Leonid Andreev (pe care am numit-o «Fratele 
nostru Iuda»), am presupus că Trădătorul e chiar frate cu noi, seamănă leit cu noi, ne aduce 
aminte de crimele noastre - reale sau imaginare. Şi atunci, decât să purtăm în suflet această 
povară, nu e mai simplu să admitem că am făcut un târg cu Iisus, că suntem învinuiţi pe 
nedrept, că, de fapt, şi noi am vrut binele omenirii? Codul moral din interiorul nostru ne 
înspăimântă. Iar atunci când ridicăm privirile şi vedem cerul înstelat deasupra noastră, ne în- 
spăimântăm şi mai tare..." 1 



1 Din articolul „Evanghelia după Iuda", Jurnal de Chişinău, 21 aprilie 2006. 

Spectacolul de la Oberammergau şi „The Passions" 



întrebare: Ce rost au sau aveau spectacolele antisemite în spaţiul creştin? Mă refer mai ales 
la spectacolul de la Oberammergau, din care apar imagini în filmul Evanghelia după Iudal 

Răspuns: Este impropriu să spunem că astfel de spectacole erau antisemite. Erau un fel de 
spectacole religioase care aveau drept rol amintirea Patimilor Mântuitorului. Despre cel la 
care se face referire în filmul realizat de National Geographic, John Riches scria: „Satul 
bavarez Oberammergau a fost lovit de ciumă în 1633. In semn de recunoştinţă pentru 
stingerea molimei, sătenii au jurat să joace o piesă a Patimilor o dată la fiecare zece ani. Toţi 
actorii provin din sat: sunt 124 de roluri şi sute de săteni iau parte la scenele colective. 
Acţiunea începe cu intrarea lui Iisus în Ierusalim şi se sfârşeşte cu învierea. Fiecare act e 
introdus de un tablou reprezentând o scenă din Vechiul Testament, care prefigurează acţiunea 
ulterioară. Scena lui Hristos în faţa lui Pilat corespunde cu aceea a apariţiei lui Daniel în faţa 
luiDarius..."[64; 107]. 

Nu ne interesează multe detalii legate de spectacol. Ne interesează mai ales originea lui... 
Dacă locuitorii satului Oberammergau au vrut să îşi exprime recunoştinţa faţă de ajutorul 
primit de la Dumnezeu, e lesne de înţeles că acest spectacol nu putea fi un spectacol din care 
să transpară ura faţă de evrei. (Faptul că acest spectacol a fost apreciat de liderii nazişti se 
datora modului greşit în care aceştia îl percepeau. Ei căutau să găsească puncte de sprijin 
pentru ideologia lor chiar şi în spaţiul creştin.) De altfel, chiar modul în care era conceput 
spectacolul, fiecare scenă nou-testamentară fiind precedată de una vechi-testamentară, arată 
că autorii lui nu căutau să minimalizeze rolul religios pe care îl avusese poporul evreu, în 
mijlocul căruia S-a născut Hristos. 

Cât priveşte acuzaţiile de antisemitism aduse spectacolului din Oberammergau, ele sunt la 
fel de justificate ca cele care au fost aduse filmului lui Mei Gibson, Patimile, cea mai 
tulburătoare ecranizare cinematografică a patimilor lui Hristos. Pentru a nu fi acuzat de 
părtinire, îl voi lăsa să vorbească pe părintele Andrei Kuraev, unul dintre cei mai cunoscuţi 
misionari contemporani: „Gibson nu a adăugat nimic de la sine. El realizează filmul după 
Evanghelie, iar în Evanghelie se spune clar că arhiereii iudei (nu Pilat din Pont) au insistat ca 
Hristos să fie pedepsit, la fel ca şi mulţimea locuitorilor cetăţii Ierusalim (nu este vorba de 
legionari din armata romană) care strigau: «Răstigneşte-L!». Dacă Gibson ar fi realizat un 
film pedagogic după materialele conferinţei «Teologia după Holocaust», atunci accentele şi 
subiectele ar fi fost cu totul altele. Ar fi ieşit un remake în stilul «Jesus Christ Superstar»: 
apostolii în blugi, legionarii în tancuri. . . Dar Gibson respectă întocmai textul Sfintei Scripturi. 
[. . .] Gibson nu a avut nici un fel de motiv pentru a corecta scenariul Evanghelic, neavând nici 
temeiuri literare şi nici istorice pentru a face acest lucru. Şi criticile făcute la adresa lui sunt 
încă o grimasă obişnuită a «doamnei cenzuri». Sunt convins că această încercare de a iniţia o 
dezbatere judiciară legată de filmul lui Mei Gibson este o încercare indirectă de a judeca 
adevărul vestit în Evanghelie" [45; 77-78]. 

Da, au fost voci care au considerat că filmul lui Mei Gibson sau spectacolul de la 
Oberammergau sunt antisemite. O astfel de judecată este, şi repet cuvintele părintelui Kuraev, 
pentru că sunt un verdict scurt şi la obiect, „o încercare indirectă de a judeca adevărul vestit în 
Evanghelie". Dar, pentru cei care cred în Evanghelie, pentru cei care nu îi pun la îndoială 

adevărul, astfel de opere artistice 1 ne îndeamnă să înţelegem că, de fapt, oricât de mari au fost 
suferinţele la care a fost supus Mântuitorul, iubirea Lui a biruit. Şi învierea Sa a fost 
adeverirea faptului că iubirea adevărată biruie ura, biruie răutatea, biruie moartea. . . 



1 Nu intenţionez aici să fac o apreciere teologică a acestor opere, apărute în spaţii heterodoxe. Fac referire la ele 
strict prin prisma problemei antisemitismului. 

în apărarea Prohodului 



Pentru creştini, cultul Bisericii Ortodoxe este o adevărată şcoală. Numai că, în timp ce de 
multe ori şcolile obişnuite îi silesc pe elevi să înveţe, slujbele îi învaţă pe creştini să îl cunoască 
pe Dumnezeu, să înveţe să îl iubească şi să se iubească unii pe alţii. Bogăţia slujbelor îi face să 
devină cu adevărat teologi - vorbitori cu şi despre Dumnezeu. Mulţi oameni simpli, neştiutori 
de carte, au urcat pe culmile înţelepciunii hrănindu-se doar cu cele auzite la Biserică. Cultul 
Bisericii face Tradiţia vie în vremurile noastre. El exprimă învăţăturile dogmatice ale Bisericii, 
fiind o cateheză continuă prin care credinciosul este urcat pe treptele cunoaşterii lui Dumne- 
zeu... 

Când vorbesc creştinii cu Iuda? Iată o întrebare ciudată. Răspunsul este simplu. Vorbesc în 
fiecare an, la slujba Prohodului Domnului Dumnezeului şi Mântuitorului Nostru Iisus Hristos, 
atunci când cântă: (Starea întâi) 

„Vino, necurate, 

Ucigaş ucenic, 

Şi pricina răutăţii arată-mi-o: 

Pentru ce-ai ajuns tu pe Hristos să-L vinzi? 

Iubitor de oameni 

Te prefaci, nebune, 

Orb, nemernic, ne-mpăcat, vânzătorule, 

Tu, ce Mirul ai voit să-L vinzi pe bani. 

Cu ce preţ ai vândut 

Sfântul Mir cel ceresc? 

Sau ce lucru de El vrednic în schimb ai luat? 

Nebunie-aflaşi, preablestemat satan ! 

De iubeşti pe săraci, 

Şi mâhnit eşti de mir 

Ce se varsă, curăţind suflet păcătos, 

Cum pe-arginţi pe-a tuturor Lumină vinzi?" [96; 15] 1 

In aceeaşi slujbă, creştinii mărturisitori ai învierii dau mărturie şi despre uciderea lui 
Hristos de către iudei: 
„Fariseilor 2 

Ruşinaţi-vă măcar de morţii 
înviaţi de Dătătorul vieţii lor, 
Cel pe Care, plini de pizmă, L-aţi ucis." [96; 26] 3 

Strofa a noua de la Starea a treia: 
„O, ce nebunie ! 



1 Starea I, strofele 60-63. 

2 în versiunea veche: „O, iudeilor!" 

3 Starea a Ii-a, strofa 49. 

Pe Hristos omoară 

Cei ce-au ucis pe profeţi" lipseşte însă din Prohodurile tipărite în ultima vreme. ! 

Trebuie spus însă că, datorită unor astfel de strofe în Prohod, există un curent care susţine 
cenzurarea acestei slujbe bisericeşti. O primă cenzurare a avut deja loc. Să nu se creadă că 
cenzurarea Prohodului a avut ca scop doar scurtarea slujbei - un aggiornamento pe placul 
creştinilor grăbiţi ai zilelor noastre, învăţaţi să trateze şi slujba în mare viteză. S-au scos în 
mod special fragmentele în care era vorba de iudeii care L-au răstignit pe Hristos. 

Iată un alt exemplu strofa 58 din Cântarea întâi - în varianta completă: 

„îngâmfat Israil, 

Ucigaşe popor ! 

Pentru ce pe Varava, pătimaş, slobozi, 

Iar pe Domnul pentru ce II răstigneşti?" 

Aşa cum poate constata oricine face comparaţia, în total au fost cenzurate 12 strofe din 
Prohod 2 . Din prima cântare s-au scos 3 strofe din 76, din a doua 3 din 63, din a treia 6 din 49. 

Această cenzură, neunitară (care a micşorat şi mai mult raportul cantitativ dintre cântarea a 
treia şi primele două), nu poate da roade de folos. In momentul în care începem să cenzurăm 
cultul, nu mai considerăm că are inspiraţie dumnezeiască şi negăm harul Sfinţilor Părinţi şi al 
Cuvioşilor care au alcătuit sfintele slujbe. 

Dacă cenzura s-ar fi rezumat la scurtarea Prohodului, ar fi fost o excepţie fără ecouri. Dar, 
din păcate, cenzura s-a extins şi asupra altor texte liturgice. (Tragem acest semnal de alarmă 
pentru ca fenomenul să nu ia amploare.) 

Iată, de exemplu, un fragment din Ceaslov, din Troparele învierii - e vorba de Troparul 
Glasulului întâi : „Piatra fiind pecetluită de iudei şi ostaşii străjuind preacurat trupul Tău, 
înviat-ai a treia zi, Mântuitorule, dăruind lumii viaţă...." [5; 233]. 

în noile cărţi de muzică bisericească, acest tropar începe cu cuvintele „Piatra fiind pecetluită 
şi ostaşii străjuind..." Nu se mai precizează cine a pecetluit piatra de la Sfântul Mormânt, 
trecându-se astfel cu vederea mărturia Sfintei Evanghelii: Iar a doua zi, care este după vineri, 
s-au adunat arhiereii şi fariseii la Pilot, zicând: „Doamne, ne-am adus aminte că amăgitorul 
Acela a spus, fiind încă în viaţă: «După trei zile Mă voi scula.» Deci, porunceşte ca mormântul 
să fie păzit până a treia zi, ca nu cumva ucenicii Lui să vină şi să-Lfure şi să spună poporului: 
«S-a sculat din morţi.» Şi va fi rătăcirea de pe urmă mai rea decât cea dintâi. " Pilat le-a zis: 
„Aveţi strajă; mergeţi şi întăriţi cum ştiţi. " Iar ei, ducându-se, au întărit mormântul cu strajă, 
pecetluind piatra (Matei 27, 62-66). 

Mergând mai departe pe drumul cenzurării cultului ortodox, unii preoţi au îndrăznit chiar 
să nu mai citească în Săptămâna Mare pericopa evanghelică în care poporul iudeu cere 
răstignirea lui Pilat. 

Dar una din cele mai grave cenzurări ale cultului este scoaterea din Molitfelnicul ortodox a 
slujbei de primire în biserică a evreilor (odată cu aceasta au fost scoase şi slujbele de primire a 
catolicilor, a armenilor şi a altor eretici). 

Vorbind despre importanţa unor astfel de slujbe, Sfântul Ioan de Kronstadt scria: „Ce 
înseamnă rânduiala trecerii de la diferite credinţe şi confesiuni şi a unirii cu Biserica 
Ortodoxă? Necesitatea indispensabilă a lepădării de credinţele şi confesiunile false, a negării 
rătăcirilor, a mărturisirii adevăratei credinţe şi pocăinţei de toate păcatele dinainte, a 
făgăduinţei date lui Dumnezeu de a păzi şi mărturisi cu tărie credinţa nealterată, a feririi de 
păcate şi a vieţuirii în virtute" [35; 83]. 

Nu putem tăia o parte dintr-o slujbă fără ca aceasta să nu afecteze restul slujbei. E adevărat, 
citirea lepădărilor nu face parte din slujba propriu-zisă a Botezului, ci doar o precede. Rostul 



1 în locul ei se află strofa care înainte era a unsprezecea, şi asta deoarece a fost eliminată şi strofa a şaptea. 

2 în format electronic, ediţia necenzurată a Prohodului se poate găsi pe www.nistea.com/postul-mare/. 

catehezelor respective era de a-i pregăti pe cei care veneau de la întunericul rătăcirii la lumina 
adevărului pentru marele pas pe care se pregăteau să îl facă. Totuşi, din moment ce alte 
Biserici Ortodoxe au considerat că slujba respectivă trebuie făcută înaintea Botezului, aşa cum 
am primit de la înaintaşii noştri, opţiunea de a renunţa la ea arată existenţa unei alte perspec- 
tive dogmatice. 

E foarte trist că din Triodul românesc lipseşte cea mai importantă slujbă cu caracter 
dogmatic din tot anul bisericesc, e vorba de Sinodiconul Ortodoxiei, slujbă în care sunt 
anatemizaţi nominal marii eretici şi sunt cinstiţi marii sfinţi apărători ai Ortodoxiei. Celelalte 
popoare ortodoxe au această slujbă, şi mari teologi - cum este Mitropolitul Hierotheos 
Vlachos - au scris mult despre importanţa ei. întrucât cultul bisericesc are un caracter catehe- 
tic, dacă va fi văduvit de amprenta dogmatică va avea roade pe măsură, credincioşii fiind mult 
mai uşor de atras în ghearele diferitelor rătăciri. 

„în Triodul de la Neamţ (1833), deşi se încerca totuşi o respectare cât mai fidelă a 
traducerii greceşti, «nimic adăugând sau scăzând, ci întocmai precum iaste [Triodul] cel 
Grecesc, afară de Canonul Litaniei Sfintelor Icoane din Duminica întâia a Sfântului Post ce să 
numeşte a Pravoslaviei şi a Cărţii Sfântului a toată lumea al Şaptelea Sobor, întru carea 
blestemă pre toţi ereticii luptători de Icoane şi pre toţi ceilalţi începători ai eresurilor ce au stă- 
tut în vremi împotriva Sfintei Pravoslavnicii Credinţe; şi binecuvântează pe toţi Păstorii, 
Apărătorii, învăţătorii şi Luminătorii carii s-au nevoit şi până la sânge au stătut pentru 
apărarea Pravoslaviei. Fericeşte şi pre toţi Pravoslavnicii împăraţi şi împărătese şi pre toţi 
Drept Slăvitorii carii au stătut în vremi, ajutători şi apărători dreptei credinţe. Care Canon, 
dimpreună cu soborniceasca Carte, fiind că până acum nici în Trioadele cele mai dinainte n-au 
fost tipărit 1 , nici noi n-am găsit de cuviinţă ca chiar în locul lui în Duminica Pravoslaviei, pre 
cum iaste în cel grecesc, să se tipărească. Ci pentru oareşicare supţiri socoteli (altfel spus: 
„lăsându-ne amăgiţi de înţelepciunea lumii acesteia" - n.n.), am poruncit ca pe urmă în deose- 
bită filadă 2 să se tipărească" [24; 42]. 

Mitropolitul Hierotheos Vlachos spune: „Ne este desigur cu neputinţă să analizăm şi să 
tâlcuim toate lucrurile minunate şi pline de semnificaţie din Sinodiconul Ortodoxiei. Cititorul 
va trebui să îl parcurgă cu băgare de seamă şi astfel îi va descoperi însemnătatea" [76; 177]. 

Sfântul Teofan Zăvorâtul arăta că prin Sinodicon se aude glasul cel puternic al dreptei 
credinţe, care osândeşte mulţimea de erezii şi de eretici 3 . El explică de ce în zilele noastre 
Biserica nu se grăbeşte să pronunţe anatema asupra fiecărei grupări eretice nou înfiinţate: „La 
noi s-au prăşit acum o mulţime de nihilişti şi de nihiliste, de darwinişti, de spiritişti: dacă în 
învăţătura lor ar fi vreo rătăcire nouă, credeţi că Biserica ar tăcea, n-ar glăsui, nu i-ar osândi şi 
nu i-ar da anatemei? Dimpotrivă, s-ar face sinod fără întârziere şi toţi, dimpreună cu 
învăţăturile lor, ar fi daţi anatemei; la Sinodiconul de acum al Ortodoxiei s-ar mai adăuga un 
punct: «Lui Buchner, Feuerbach, Darwin, Renan, Cardec şi tuturor următorilor lor - ana- 
tema!». Dar nu e nicidecum nevoie de un sinod special pentru aşa ceva, nici de vreun adaos. 
Toate învăţăturile lor mincinoase au fost deja date anatemei. . ." [107; 123-124]. 

Afirmaţia Sfântului Teofan Zăvorâtul este întărită de completarea anatematismelor din 
Sinodicon cu cele privitoare la învăţătura despre „teoria ramurilor". Completarea a fost 



1 Dacă slujba ar fi lipsit numai dintr-o ediţie a Triodului, ar fi putut fi doar o greşeală personală - intenţionată sau 
nu - a celui care a făcut traducerea. Faptul că greşeala nu a fost remediată vreme de zeci şi chiar sute de ani arată 
totuşi că s-a preferat o viaţă liturgică „văduvită" de slujba Sinodiconului. 

2 Iniţiativa separării slujbei într-o „filadă separată" a fost de fapt o tentativă - din păcate reuşită, cum putem 
constata - de a lipsi cultul liturgic în limba română de Sinodicon. Credem că, dacă poporul ortodox din România 
ar fi avut parte de o asemenea slujbă, atitudinea faţă de învăţăturile celorlalte confesiuni ar fi fost mai puţin laxă. 

3 Aşa cum se vede în Canoanele Sfintelor Sinoade şi ale Sfinţilor Părinţi, nu este osândită doar erezia, ci şi 
ereticii. Afirmaţiile unor teologi contemporani cum că s-ar condamna doar ereziile, nu şi ereticii sunt contrazise 
flagrant de canoane. 

stabilită de Sfântul Sinod al Bisericii Ortodoxe Ruse din afara Rusiei 1 , care s-a întrunit la 
Vancouver, Canada, în 1983 şi care a avut o poziţie mult mai dură: „Anatema celor care atacă 
Biserica lui Hristos învăţând că Biserica Sa este împărţită în aşa-zise «ramificaţii» ce se deo- 
sebesc în doctrină şi în felul de viaţă sau că Biserica nu există vizibil, ci va fi formată în viitor, 
când toate «ramificaţiile» - sectele, denominaţiunile şi chiar religiile - vor fi unite într-un 
singur trup, şi care nu deosebesc Preoţia şi Tainele Bisericii de cele ale ereticilor, ci spun că 
botezul şi euharistia ereticilor sunt eficace pentru mântuire; prin urmare, celor ce cu 
bună-ştiinţă sunt în comuniune cu aceşti eretici înainte-menţionaţi sau celor ce susţin, răspân- 
desc sau păzesc erezia lor ecumenistă sub pretextul dragostei frăţeşti sau al presupusei uniri a 
creştinilor despărţiţi, să fie Anatema" [90; 16-17]. 

Intr-una din conferinţele sale ţinute la Facultatea de Teologie din Bucureşti, arhimandritul 
Efrem, stareţul mănăstirii aghiorite Vatoped, a fost întrebat: „Ce este Sinodiconul Ortodoxiei 
care se citeşte în Grecia în mănăstiri şi în catedrale şi dacă n-ar trebui cunoscute aceste lucruri 
şi în România?" El a spus: „Noi, în Duminica Ortodoxiei, facem o litanie şi citim anatemele 
celor şapte Sinoade Ecumenice. Acesta este lucrul pe care îl facem. Dumneavoastră nu îl 
faceţi aici?" La răspunsul negativ al părintelui Constantin Coman, arhimandritul a continuat: 
„Este bine să-1 faceţi. Noi, după apolisul dumnezeieştii Liturghii, facem procesiune în 
mănăstire, cu patru opriri şi rostim anatemele. In acelaşi timp rostim şi credinţa hotărâtă de 
cele şapte Sinoade Ecumenice, pomenind pe luptătorii pentru dreapta credinţă începând din 
timpul Sinoadelor şi ajungând până la Sfântul Grigorie Palama" [24; 173]. 

Rostul articolului de faţă este de a atrage atenţia asupra faptului că aşa cum mucenicii au 
apărat învăţătura Bisericii aşa trebuie să o apărăm şi noi astăzi. Să înţelegem că secularizarea 
cultului înseamnă lepădarea de Tradiţie, lepădarea de Sfinţii Părinţi, lepădarea de Biserică, 
lepădarea de Hristos. Să înţelegem că, aşa cum Hristos a fost vândut pe treizeci de arginţi, 
astăzi alţii vor să cumpere învăţătura cea adevărată. Dând un preţ mai mare, e adevărat. Dar 
nici un preţ nu poate acoperi valoarea cultului ortodox, valoarea învăţăturilor Sfintei Biserici. 



1 Cea mai cunoscută personalitate a Sinodului Bisericii Ruse din diasporă a fost Sfântul Ioan Maximovici 
(ierarhul făcător de minuni, ale cărui sfinte moaşte se află întregi în Catedrala din San Francisco, trecut la 
Domnul în anul 1966). în prezent se fac mari eforturi ca acest Sinod, care „s-a născut" printr-o hotărâre a 
Sfântului Patriarh Tihon, să se unească cu Sinodul Bisericii Ortodoxe din Rusia. 

Deformarea vechilor Scripturi 



Textul de faţă nu are o legătură directă cu Evanghelia lui Iuda. Rostul lui este de a arăta 
doar că, deşi acuzaţi în nenumărate rânduri că sunt vinovaţi de tensiunile dintre ei şi iudei, 
creştinii au avut argumente pe care să le aducă în apărarea lor. Voi exemplifica acest lucru 
dând un exemplu care de obicei este trecut cu vederea: fidelitatea faţă de Scripturile 
Vechiului Testament. Trebuie totuşi menţionat faptul că ereticii gnostici care susţineau şi 
Evanghelia lui Iuda negau Vechiul Testament, afirmând că Dumnezeul Vechiului Testament 
era un demiurg rău. Profeţiile mesianice ar fi trebuit să fie de ajuns pentru ca ei să îşi fi 
înţeles greşeala... 

Una din întrebările pe care şi le pune un creştin atunci când ascultă în Biserică profeţiile 
din Vechiul Testament despre Hristos este: „Dacă profeţiile au fost atât de clare 1 , de ce nu 
L-au recunoscut iudeii pe Mesia? Şi cum de evreii de astăzi nu înţeleg că prorocia din Isaia 
7,14: Iată, Fecioara va lua în pântece şi va naşte fiu şi vor chema numele lui Emanuel, s-a 
împlinit în Hristos, Care S-a întrupat „de la Duhul Sfânt şi din Fecioara Măria"? 

Dacă răspunsul la prima întrebare se poate afla într-o mulţime de cărţi religioase , fie 
scrise de Sfinţii Părinţi, fie scrise de părinţi contemporani, răspunsul la a doua întrebare se 
poate afla ceva mai greu. . . 

Una dintre explicaţii - nu foarte importantă, totuşi una care nu trebuie trecută cu vederea - 
este că evreii de astăzi nu mai citesc versiunea originală a Vechilor Scripturi... Ei citesc o 
versiune „aproape" exactă, dar care are totuşi o diferenţă esenţială: în textul evreiesc de astăzi, 
în locul profeţiei că fecioara va lua în pântece", apare „tânăra va lua în pântece" 3 . 
Modificarea a fost făcută pentru ca Hristos, Care S-a născut din Fecioara Măria, să nu fie re- 
cunoscut drept Mesia. 

Afirmaţia că evreii ar fi deformat - puţin, dar intenţionat - Scripturile este şocantă, însă 
există multe mărturii patristice în acest sens. Sfântul Iustin Martirul, în cunoscutul Dialog cu 
iudeul Trifon, este între primii scriitori creştini care fac o astfel de afirmaţie: „Eu nu mă încred 
nici în dascălii voştri care susţin că Scripturile nu au fost bine traduse de către cei 70 de 
bătrâni, în timpul lui Ptolemeu, care a fost împăratul Egiptului, şi încearcă să le explice ei. De 
asemenea, voiesc să vă fac să ştiţi că multe Scripturi au fost date afară cu desăvârşire din 
traducerile 4 făcute de către bătrânii care au fost la Ptolemeu. Din acestea se dovedeşte în chip 
clar că Cel Răstignit, însuşi, era propovăduit ca Dumnezeu şi om şi că avea să fie răstignit şi 
să moară. Insă, fiindcă ştiu că pe acestea le tăgăduiesc toţi cei din neamul vostru, nu voi mai 



1 După învierea Sa, Hristos însuşi, mergând cu Luca şi Cleopa spre Emaus, le-a tâlcuit profeţiile mesianice din 
Vechiul Testament: începând de la Moise şi de la toţi proorocii, le-a tâlcuit lor din toate Scripturile cele despre 
El (Luca 24, 27). Iar despre Sfântul Apostol Pavel citim: Cu tărie şi în faţa tuturor, el înfrunta pe iudei, dovedind 
din Scripturi că Iisus este Hristos (Fapte 18, 28). 

2 Deşi, oricât de clare ar fi mărturiile că au avut minţile întunecate de diavol, că aşteptau un Mesia care să le dea 
putere pământească sau că preferau păcatul virtuţii, ele nu trebuie să stârnească dispreţul faţă de evreii necreştini 
de astăzi, care au lepădat darul de a fi popor ales. 

3 Sfântul Chirii arată că şi aşa, chiar deformată fiind profeţia, tot ar trebui să fie vădit că ea se referă la Naşterea 
lui Mesia din Fecioara Măria: „A părut iudeilor că prin numele de «fată» nu se arată Maica Domnului şi că nu 
trebuie să se numească «fecioară». Prin aceasta, ei cred că este cu putinţă să se oprească şi să se nimicească 
înţelesul tainei, dacă vor zice ei «fată» şi nu «fecioară»" [14; 29]. 

4 Am preferat folosirea termenului „traduceri" în loc de explicări, aşa cum apare în versiunea românească a 
Dialogului, îndreptând greşeala traducătorului. 

începe astfel de discuţii, ci voi căuta să discut numai cele care fac parte din cele mărturisite de 
voi. De altfel, voi le recunoaşteţi pe toate cele ce am spus înainte, afară de cuvintele: «Iată, Fe- 
cioara va lua în pântece», pe care le-aţi tăgăduit, spunând că s-a zis: «Iată, tânăra va lua în 
pântece»" 1 [81; 232]. 

Alţi sfinţi ai Bisericii întăresc această poziţie. In lucrarea sa împotriva ereziilor (III, 21, 
1-3), Sfântul Irineu de Lyon scrie că profeţiile despre Mesia au fost traduse „în limba greacă 
de iudeii înşişi mult mai înainte de timpul venirii Domnului nostru, ca să nu rămână nici o 
îndoială că iudeii au tălmăcit anume astfel din dorinţa de a ne face pe plac nouă (creştinilor). 
Dacă evreii ar fi ştiut că noi ne vom folosi de aceste mărturisiri ale Scripturilor, ei înşişi, fără 
a sta la îndoială, ar fi ars Scripturile, care arată că şi celelalte popoare vor avea parte de viaţă 
veşnică... Scripturile au fost traduse după inspiraţia lui Dumnezeu. Dacă Scripturile au fost 
traduse cu atâta exactitate şi har dumnezeiesc şi dacă prin ele Dumnezeu a rânduit credinţa 
noastră în Fiul Său, păstrând pentru noi Scripturile nevătămate în Egipt... Şi dacă această 
traducere a Scripturilor a fost făcută până la pogorârea Domnului nostru pe pământ şi până la 
apariţia creştinilor, atunci cu adevărat neruşinaţi şi obraznici sunt cei care vor acum să tălmă- 
cească altfel, când noi îi demascam tocmai în baza acestor Scripturi şi îi aducem la credinţa în 
venirea Fiului lui Dumnezeu. 

Credinţa noastră este fermă, neinventată şi unica adevărată, căci are o mărturie limpede din 
acele Scripturi care au fost traduse prin mijlocul descris mai sus. Şi propovăduirea Bisericii 
este nefalsificată. Căci apostolii, care au trăit cu mult înaintea tuturor acelora, sunt de acord cu 
amintita traducere şi traducerea se acordă cu tradiţia apostolilor. Şi Petru, şi Ioan, şi Matei, şi 
Pavel, şi alţi apostoli, ca şi succesorii lor, au vestit toate sentinţele proroceşti aşa cum sunt 
conţinute în traducerea patriarhilor" (cea din Septuaginta - n.n.) [8; 271-272]. 

Sfântul Ioan Gură de Aur întăreşte mărturia Sfântului Irineu: „Cei şaptezeci de tălmăcitori 
pe drept cuvânt merită mai multă încredere faţă de toţi ceilalţi. Cei din urmă au făcut 
tălmăcirea după venirea lui Hristos, rămânând iudei; de aceea se poate bănui cu deplin temei 
că ei au spus astfel mai mult din ură şi au pus intenţionat prorocirile în umbră. Cei şaptezeci 
însă, cu peste o sută de ani înainte de venirea lui Hristos, au făcut această lucrare, şi mai ales 
fiind într-un număr atât de mare, încât sunt în afara oricăror bănuieli. Ei merită cu precădere 
încredere şi după timpul lucrării, şi după numărul lor, şi după înţelepciunea cu care au lucrat 
împreună" [8; 272]. 

Chiar dacă Sfinţii Părinţi au lăudat traducerea celor şaptezeci de bătrâni, nu e de mirare că 
în Tora găsim o critică foarte dură a Septuagintei, care este comparată cu un idol - cu viţelul 
de aur. înainte de a reproduce acest citat din Tora despre traducerea Septuagintei, Şlomo Laiş 
scria - în Reflecţii despre iudaism - că „maxima italiană «traduttore - traditore» (traducerea 
este o trădare) nu este altceva decât reluarea unei vechi opinii evreieşti. în tratatul Seifer Tora 
(Cartea Torei), referindu-se la Septuaginta, traducerea Bibliei în limba elenă, la ordinul lui 
Talmai Philadelphul, învăţaţii consemnează: «Ziua în care s-a încheiat traducerea Bibliei a 
fost la fel de grea pentru (poporul) Israel ca şi ziua în care au făurit viţelul de aur, căci Biblia 
nu poate fi nicidecum tradusă»" [47; 34 - 35]. 

E foarte important modul în care ne raportăm la rostul Vechiului Testament înainte de a 
vorbi despre traducerea acestuia. Dacă el a fost revelat de Dumnezeu doar ca Lege pentru 
poporul iudeu, nu e de mirare că nu poate fi „nicidecum tradus". Noi, creştinii, mărturisim însă 
că el a fost doar o umbră a Noului Testament, că Hristos Mântuitorul lumii a fost profeţit de el 
tocmai ca şi celelalte neamuri, înţelegând împlinirea acestor profeţii, să vină la credinţa creştină. 



1 Am considerat că nu este necesar aici să citez şi restul pasajelor din Septuaginta la care face referire Sfântul 
Irineu. Cei interesaţi pot găsi lămuriri în lucrarea Sfântului Iustin Martirul, Dialog cu Iudeul Trifon, începând cu 
capitolul 72. 

2 Septuaginta poartă acest nume tocmai de la numărul bătrânilor despre care se spune că au lucrat la traducere. 

{Oare Dumnezeu este numai al iudeilor? Nu este El şi Dumnezeul păgânilor? Da, şi al păgâni- 
lor. Fiindcă este un singur Dumnezeu, Care va îndrepta din credinţă pe cei tăiaţi împrejur şi, 
prin credinţă, pe cei netăiaţi împrejur. Desfiinţăm deci noi Legea prin credinţă? Nicidecum! 
Dimpotrivă, întărim Legea - Rom. 3, 29-31). 

Acelaşi Dumnezeu care i-a luminat pe Drepţii Vechiului Testament să scrie Scripturile i-a 
luminat pe cei şaptezeci de bătrâni să le traducă, spre folosul tuturor neamurilor care vor crede 
în Hristos. Natalia Manoilescu Dinu vede traducerea Legii Vechi prin prismă creştină: „Cea 
mai importantă consecinţă a răspândirii poporului ales printre neamuri a fost traducerea 
Bibliei în limba greacă, traducere efectuată în Alexandria în anul 285 î.Hr., eveniment ce 
constituie un moment dialectic unic în vederea pregătirii neamurilor pentru primirea 
Evangheliei. Prin transpunerea textului sacru în greacă, înţelepciunea concentrată în cărţile 
Vechiului Testament devenea accesibilă unui număr mare de cititori şi, în felul acesta, 
principalele învăţături din revelaţia mozaică începeau să fie cunoscute şi de păgâni. Când 
apostolii vor pleca să evanghelizeze lumea, vor găsi terenul oarecum pregătit şi este semnifi- 
cativ faptul că primele comunităţi creştine din lumea păgână vor fi de obicei alcătuite din foşti 
prozeliţi ai iudaismului" [48; 23]. 

In ediţia Noului Testament tipărită la Bucureşti în 1857 citim despre Septuaginta: „Pe 
aceasta Biserica la Soboarele a toată lumea o a cetit, şi ca dintru o adevărată Sfântă Scriptură 
dogmele credinţei le-a adeverit, şi le-a întărit, pe aceasta Sfinţii Părinţi o au cetit şi o au tâlcuit, 
şi cu aceasta au adeverit şi au întărit învăţăturile lor, pe aceasta toate neamurile creştine la 
începutul Legii celei noi ca pe o adevărată Dumnezeiască Scriptură în limbile lor au tălmăcit-o, 
aceasta este Scriptura pe care toată Biserica Răsăritului pururea a ţinut-o, şi astăzi o ţine" [2; 
552-553]. 

întrucât pe vremea Sfântului Teofan Zăvorâtul se punea în Rusia problema renunţării la 
versiunea Vechiului Testament tradusă din Septuaginta şi a înlocuirii ei cu o traducere făcută 
după versiunea masoreţilor, sfântul a tras un semnal de alarmă: „Cuvântul lui Dumnezeu nu 
poate vorbi aşa ori altfel: el este unul. De aceea ori Biblia evreiască vorbeşte adevărul, şi 
atunci trebuie s-o urmăm pe ea; ori cea grecească, şi atunci trebuie s-o aruncăm pe cea 
evreiască. Când însă, păstrând în cărţile bisericeşti citirile după textul grecesc, iar în mână ţi 
se dă cea evreiască, diferită de prima, atunci ce ţi se impune prin aceasta? Dacă nu se poate 
spune că acolo şi aici e adevărul, nu va fi mai lesne de spus că el nu există nici acolo, nici 
aici? Adică, fiecare să lepede Biblia şi să nu creadă deloc în Revelaţie. Cel care, înclinând 
spre traducere, va începe să gândească că în Biblia bisericească nu este adevărul, acela nu 
poate scăpa de ispita că Biserica nu învaţă adevărul, că acest adevăr trebuie căutat în altă 
parte, şi să se lepede de Biserică. Iar cine este mai hotărât - să se lase şi de orice credinţă!... 
La noi e lege ca la interpretarea Cuvântului lui Dumnezeu să facem apel la Sfinţii Părinţi. 
Sfinţii Părinţi tălmăceau Scriptura aşa cum este ea în traducerea celor şaptezeci. Prin urmare, 
noua traducere (în limba rusă, care diferă de traducerea după vechea Septuaginta - n.n.) ne 
lipseşte de mijlocul de a înţelege pravoslavnic cuvântul lui Dumnezeu, căci prezintă un text 
diferit de cel pe care îl foloseau Sfinţii Părinţi. [...] Traducerea din ebraică ne zdruncină din 
temelii 1 . Rezultă noi gânduri, o nouă biserică, o nouă eră: iată care sunt urmările acestei tra- 
duceri!" 2 [8; 279]. 

S-ar putea aduce şi alte citate care să dovedească faptul că diferenţele de text dintre 
Vechiul Testament folosit de Biserică şi versiunea masoreţilor se datorează faptului că 



1 întrucât s-ar putea ca unii teologi să nu fie de acord cu poziţia Sfântului Teofan Zăvorâtul, trebuie observat 
faptul că el nu făcea decât să continue demersul Sfinţilor Părinţi. Nu există în Biserica Ortodoxă sfinţi care să fi 
lăudat vreo versiune evreiască a Noului Testament în dauna Septuagintei. 

2 Avertisment important pentru toţi cei care vor să folosească traducerea Vechiului Testament după versiunea 
masoretică, ignorând Septuaginta. 

Biserica a rămas fidelă Septuagintei. Dacă Septuaginta ar fi fost tradusă de către creştini, 
atunci acuzaţia că ar fi fost falsificată „în favoarea lui Hristos" ar fi avut o oarecare justificare. 
Dar aşa, fiind tradusă în secolul al treilea înainte de Hristos, acuzaţiile nu stau în picioare. 

E important de menţionat faptul că prima tentativă de falsificare a profeţiei din Isaia este 
foarte veche, din perioada traducerii Septuagintei. In Viaţa Sfântului Simeon, primitorul de 
Dumnezeu, citim că atunci „când, după porunca lui Ptolemeu 1 , regele Egiptului, se tălmăcea 
Legea lui Moise şi toate prorociile din limba evreiască în cea elinească, pentru acest lucru 
erau aleşi oameni înţelepţi din Israil, şaptezeci la număr. Intre aceştia era şi Sfântul Simeon, 
ca un înţelept şi iscusit întru dumnezeiasca Scriptură. Atunci el, tălmăcind, scria cuvintele lui 
Isaia prorocul şi, ajungând la cuvintele: Iată fecioara va lua în pântece şi va naşte fiu, s-a 
îndoit zicând că nu este cu putinţă ca o fecioară, neştiind de bărbat, să poată naşte şi, luând 
cuţitul, a voit să radă cuvintele acelea. Dar îngerul Domnului i s-a arătat şi i-a ţinut mâna, 
zicând: «Nu fi necredincios faţă de cele scrise, şi a căror împlinire singur o vei vedea. Pentru 
că nu vei gusta moartea până ce nu vei vedea pe Cel ce Se va naşte din Curata Fecioară, 
Hristos Domnul»" 2 [100; 28]. 

Făcând referire la modificarea profeţiilor despre Hristos, şi în mod special a celei despre 
Naşterea Mântuitorului din Fecioară, Sfântul Cosma Etolianul spunea: „Evreul îmi spune că 
Hristosul meu e un copil din flori şi Preasfânta Fecioară a mea e o desfrânată, iar Sfânta Evan- 
ghelie îmi spune că acest lucru e de la diavolul. Mai am acum ochi să mă uit la evreu? Dacă 
un om mă ocărăşte, îmi omoară mama, fraţii, copiii, după care îmi scoate ochii, ca şi creştin 
am datoria să-1 iert. Dar să-L ocărască ei pe Hristosul meu şi pe Preacurata Fecioară a mea! 
[. . .] De ce v-am spus acestea, creştinii mei? Nu ca să-i omorâţi pe evrei şi să-i prigoniţi, nu, ci 
ca să-i plângeţi că L-au lăsat pe Dumnezeu şi s-au dus cu diavolul. V-am spus ca să ne căim 
acum până mai avem vreme, ca să nu se întâmple să Se mânie Dumnezeu pe voi şi să ne lase 
din mâna Lui şi să păţim şi noi ca evreii şi chiar mai rău" [90; 37]. 

Diferenţele dintre Vechiul Testament păstrat de Biserică şi cel păstrat de Sinagogă sunt 
importante mai ales pentru cei care leapădă credinţa evreiască şi vin la Hristos. Aşa cum se 
vede în Molitfelnic, botezul evreilor este precedat de catehezele în care la un moment dat 
preotul îl întreabă pe catehumen: 

„Te lepezi de învăţăturile cele potrivnice lui Dumnezeu cuprinse în cartea ce se cheamă 
Talmud, pe care rabinii au fâcut-o împotriva Dumnezeieştilor Scripturi, schimbând tâlcuirea lor 
într-alt chip, scriind şi învăţând basme şi hule asupra Domnului nostru Iisus Hristos şi despre 
toţi sfinţii, te lepezi şi le afuriseşti pe ele?" [4; 665]. Şi catehumenul trebuie să răspundă: „Mă 
lepăd de toate învăţăturile evreieşti cele de Dumnezeu hulitoare cuprinse în cartea care se 
cheamă Talmud şi de toate tâlcuirile ei, şi le afurisesc pe ele" [4; 665]. 

(După lepădarea de Talmud şi de sinagogă, urmează un alt moment, lepădarea de Mesia 
aşteptat de evrei, care va fi, aşa cum arată Tradiţia ortodoxă, Antihristul. „întrebare: Te lepezi 
de mesia cel mincinos aşteptat de evrei şi îl afuriseşti pe el, şi te lepezi de toţi care aşteaptă 
venirea lui cea pieritoare? Răspuns: Mă lepăd de mesia cel aşteptat de evrei şi îl afurisesc pe 
el, şi mă lepăd de toţi care aşteaptă venirea lui cea pieritoare" [4; 665]. Iată o altă rătăcire la 
care a dus schimbarea Legii celei Vechi pentru ca lumea să nu înţeleagă că Hristos este 
Mesia: faptul că evreii îl vor primi ca mesia pe Antihrist, duşmanul adevăratului Mântuitor. 



E vorba de Ptolemeu al II-lea, 285-247. Traducerea s-a făcut la Alexandria. 
2 în Sfânta Evanghelie vedem adeverirea acestei profeţii: Lui i se vestise de către Duhul Sfânt că nu va vedea 
moartea până ce nu va vedea pe Hristosul Domnului. Si din îndemnul Duhului a venit la templu; şi când părinţii 
au adus înăuntru pe Pruncul Iisus, ca să facă pentru El după obiceiul Legii, el L-a primit în braţele sale şi a 
binecuvântat pe Dumnezeu şi a zis: Acum slobozeşte pe robul Tău, după cuvântul Tău, în pace, că ochii mei 
văzură mântuirea Ta, pe care ai gătit-o înaintea feţei tuturor popoarelor. Lumină spre descoperirea neamurilor 
şi slavă poporului Tău Israel (Luca 2, 26- 32). 

Din profeţiile sfinţilor ştim că încoronarea Antihristului va avea loc la Ierusalim, oraş care 
este într-un fel centrul mondial al marilor religii monoteiste 1 .) 

Ca o concluzie, am putea spune că diferenţa dintre Septuaginta şi versiunea Vechiului 
Testament folosită astăzi în lumea evreiască este clară. Chiar dacă la nivel cantitativ este 
aproape infimă, la nivel teologic este mare. într-un singur loc, o singură modificare să se 
fi făcut profeţiilor despre Mesia din Legea cea Veche, şi e foarte mult 2 . Dacă îngerul i s-a 
arătat Dreptului Simeon şi 1-a împiedicat să facă modificarea, înseamnă că nu era ceva ce 
putea fi trecut cu vederea. Şi, dacă mai târziu Dumnezeu a îngăduit totuşi ca textul să fie 
alterat, nu înseamnă totuşi că importanţa greşelii s-ar fi diminuat. înseamnă doar că oame- 
nii au sporit în rău şi că nu au mai avut curăţia sufletească a Dreptului Simeon pentru a-1 
putea vedea pe înger. . . 



1 Numai că pentru instaurarea lui trebuie reconstruit Templul din Ierusalim, pe locul căruia se află deocamdată 
moscheea lui Omar, loc important de pelerinaj pentru lumea musulmană. 

2 Nu e de mirare că şi traducerea Septuagintei a avut anumite probleme, care au fost preluate de versiunile care 
au tradus-o mai departe, în alte limbi. Dar, oricât de multe ar fi fost aceste greşeli, ele nu alterau rolul profetic al 
Legii celei Vechi. 

Despre cauzele succesului 
unei apocrife 

Răspuns la o scrisoare nescrisă. . . 



M-aş fi bucurat să fiu întrebat de ce cred că a reuşit Evanghelia (urmaşilor) lui Iuda să facă 
atâta vâlvă. Numai că, trăind într-o lume postcreştină, pe creştini nu îi prea interesează aşa 
ceva. 

Aş vrea să te aud întrebându-mă: „De ce spui «lume post-creştină»? S-a terminat cu 
credinţa în Hristos? Nu crezi că e valabilă?" 

Iţi răspund tot printr-o întrebare. Dacă te iau de mână şi mergem într-o cârciumă, şi le 
spunem clienţilor aflaţi într-o extaziantă stare de ebrietate că e prostie să mai bea, şi îi rugăm 
să verse băutura la canal, crezi că ne ia cineva în seamă? In cel mai bun caz primim nişte 
înjurături standard, dacă nu cumva vreun viteaz, simţind că ne-am luat de iubirea vieţii lui - 
băutura -, va sări la bătaie. 

Dacă am face altceva? Uite, să mergem într-o discotecă şi, când e bluesul mai fierbinte, să 
oprim muzica, scoţând staţia din priză, spre exasperarea disk-jockey-ului, şi să le spunem 
celor pe care i-am întrerupt din dans: „De azi, a trecut vremea dansului. Nu mai are rost să 
dansaţi. Dansul e o chestie învechită. Părăsiţi discoteca şi faceţi orice altceva". Crezi că ne-ar 
lua cineva în serios? Nu ştiu dacă ai avut nefericita ocazie de a-ţi pierde vremea prin discoteci, 
dar pentru că eu am avut-o - când eram în liceu - te asigur că am avea parte de un scandal în 
toată regula. Tinerii sorb fiecare picătură de dans, pentru că fiecare picătură este o şansă în 
plus spre închegarea unei noi prietenii care pentru „ea" înseamnă izbăvirea de plictiseală şi 
neiubire, iar pentru „el" înseamnă noi aventuri hormonale... Deci, am vorbi degeaba, nu ar 
asculta nimeni mesajele noastre, oricât efort am face. Poate doar un beţiv cu chef de vorbă 
ne-ar cere amănunte, nu pentru că l-ar interesa cu adevărat ce vrem să spunem, ci pentru că 
celelalte persoane din bar nu îl bagă în seamă. . . Şi poate doar o tânără cu inima sfărâmată de 
durere pentru că îşi vede iubitul în braţele unei alte femei ar fi gata să discute orice numai ca 
să gonească senzaţia că de toată viaţa ei s-a ales praful. In rest, nimeni nu ne-ar băga în seamă, 
crede-mă. 

Mi s-a întâmplat odată să fiu în faţa unui templu antic, în insula Corfu, într-un loc aflat la 
înălţime, chiar lângă mare. Priveliştea era superbă. Era seară şi atmosfera părea ireală. Nu am 
rezistat ispitei de a încerca acustica locului şi am încercat să rostesc în joacă un fragment 
dintr-o piesă de teatru, despre dragoste. Cine a venit să mă asculte? Surpriză: nimeni. 

„De ce surpriză?" 

Lasă-mă să povestesc. Făcusem un real efort vocal şi nu numai.... Dar spectatorii nu se 
înghesuiau. Nici nu e de mirare, de fapt, pentru că zona era aproape pustie. Nu numai că nu 
am convins pe nimeni, dar nici măcar nu m-a auzit cineva - în afară de cei doi prieteni cu care 
eram... 

Cam aşa ar fi şi dacă am merge împreună într-un bar sau la o discotecă pentru a anunţa că 
apariţia unei noi ere face ca toate distracţiile trecutului să pălească. . . 

„Dar nu înţeleg, ce are asta cu Evanghelia lui Iuda?" 

Aş vrea să îmi fi pus întrebarea asta. înseamnă că ţi se pare că bat câmpii. E un semn bun 
pentru mine. înseamnă că mă asculţi cu atenţie. Aşa că îţi voi explica unde vroiam să ajung. . . 

Precum ştii, în secolul al XX-lea diferiţi maeştri, guru, lideri de opinie şi chiar personalităţi 
din lumea politică au anunţat intrarea într-o nouă era mondială - e vorba de New Age. Au 
anunţat că vremea închinării la Hristos a trecut şi că intrăm într-o perioadă în care credinţa în 
Dumnezeu trebuie să fie înlocuită de credinţa în propriile puteri, în propria dumnezeire, 
întrucât fiecare om ar avea o părticică, o scânteie divină în el. Că intrăm într-o nouă perioadă 
spirituală, în care omul va deveni supraom. . . 

Ce s-a întâmplat cu aceşti propovăduitori? Au fost ironizaţi, au fost luaţi în râs, cum am fi 
fost noi dacă vorbeam în bar sau în discotecă? Nu, evident că nu. Au reuşit să tragă de partea 
lor mii şi mii de suflete care se aflau în căutarea adevărului. Diferite grupări de yoghini, de ra- 
diestezişti, de bioenergeticieni, de închinători la extraterestri, de scientologi, de antropozofi 
s-au răspândit ca ciupercile după ploaie. De ce? Pentru că lumea le-a acordat credit, le-a dat 
crezare... 

Gruparea New Age nu ar fi putut să intre într-o parohie de creştini adevăraţi şi să racoleze 
clienţi. De ce? Pentru că orice creştin ar fi înţeles că tot ce ţine de autoîndumnezeirea omului 
e lucrare satanică, ar fi înţeles că tot ceea ce contrazice învăţătura lui Hristos şi a Bisericii e o 
cale deschisă spre iad. . . 

Faptul că au apărut atâtea şi atâtea grupări care anunţă sfârşitul credinţei creştine - şi 
înlocuirea ei cu o rătăcire sau alta - nu arată altceva decât faptul că pentru lumea secolului al 
XX-lea credinţa în Hristos a fost mai puţin importantă decât este băutura pentru beţivi sau 
dansul pentru tinerii din discotecă. Poate fi numită o astfel de lume creştină? Evident, nu. Mie 
mi se pare că predicile în care se tot spune cât de mare este credinţa în Hristos la ora actuală 
nu fac altceva decât să ascundă starea de fapt. E ca şi cum doctorul vine în casa unui copil 
bolnav şi părinţii se apucă să laude sănătatea copilului. . . 

Nu îmi place faptul că trăiesc într-o lume care prin valorile în care crede se autodefineşte 
ca fiind anticreştină; aş fi preferat să fie altfel, dar nici nu pot să mă mint şi să fiu orb faţă de 
realitatea înconjurătoare. 

Dacă Evanghelia lui Iuda ar fi fost descoperită într-un spaţiu creştin, atunci atât editorul ei, 
cât şi producătorul filmului despre ea ar fi ajuns la faliment. Pentru că nu ar fi existat persoane 
interesate de un astfel de subiect. Atunci nici nu ar mai fi avut rost să scrie cineva despre ră- 
tăcirile pe care le susţine textul. . . 

De ce a reuşit Evanghelia lui Iuda să facă atâta vâlvă? Pentru că trăim într-o lume care e 
gata să creadă orice, numai ce învaţă Biserica nu... Trăim într-o lume postcreştină, 
postevanghelică, postduhovnicească, post-... 

Denis de Rougemont analiza astfel gradul de cunoaştere teologică - mai bine zis, de lipsă 
de cunoaştere - care ne caracterizează: „Naivitatea teologică a secolului nostru (secolul al 
XX-lea - n.n.) este unul din avantajele uriaşe ale noii barbarii. Nu o pot compara decât cu un 
fel de carie a inteligenţei, care ne împiedică să mestecăm şi să digerăm experienţele noastre 
spirituale. Totul ne face să credem că diavolul e încântat de această stare de lucruri. Căci, 
potrivit dictonului medieval şi renascentist, «Diavolul e un bun teolog». Incultura noastră îi 
acordă o şansă nesperată" [66; 103]. Omul modern „habar n-are de teologie, crede că se poate 
lipsi de ea, dar nu se privează de privilegiul de a face teologie fără să o ştie, şi încă de cea mai 
joasă speţă, atunci când «II adoră pe Dumnezeu în pădure mai bine decât în biserică», când 
pretinde că «se încrede în raţiunea lui» (orbeşte) sau când se mulţumeşte «să facă binele»..." 
[66; 103]. 

Poate că unii se vor simţi atacaţi de afirmaţiile lui Denis de Rougemont. Dar, din păcate, 
ele sunt obiective. Dacă nu ar fi obiective, lumea nu ar discuta despre Evanghelia lui Iuda cu 
atâta însufleţire... 

E foarte ciudat faptul că unii oameni ai Bisericii nu înţeleg cât de mare a fost şi este 
impactul acestei apocrife. Adrian Cherhaţ scria: ^vanghelia după Iuda, ca şi Codul lui Da 
Vinci sau orice altă prelucrare modernă a ereziilor clasice, nu-i va afecta şi convinge decât pe 

cei neduşi pe la Biserică, pe cei aflaţi în afara ei, într-o stare de semi-păgânism sau pe cei 
care, trăind într-un păgânism autentic, au ceva împotriva Bisericii şi a creştinismului. Creştinii 
autentici, integraţi real în Trupul mistic al lui Hristos, cu o credinţă statornică şi vie, ştiu că 
Biserica este dintotdeauna stâlpul şi temelia adevărului (I Timotei 3, 15) şi porţile iadului nu 
o vor birui (Matei 16, 18)" . Sunt de acord cu această poziţie. Totuşi, cât de puţini sunt creş- 
tini autentici, şi cât de mulţi sunt creştini doar cu numele - victime uşor de prins în mrejele 
eretice... Părintele Mihai Dudko, purtătorul de cuvânt al Patriarhiei Moscovei, a afirmat că 
^vanghelia după Iuda nu va zdruncina credinţa şi va avea numai valoare istorică" 2 . 

Din păcate, dacă privim în jurul nostru, vedem că lucrurile stau invers. Evanghelia lui Iuda 
a făcut şi face din ce în ce mai multe victime. Până ce slujitorii Bisericii nu vor înţelege trista 
realitate, vor fi incapabili să reducă din efectele acestui seism mediatic. Când apare o 
epidemie, nu este de nici un folos să afirmăm - triumfalist sau în necunoştinţă de cauză - că 
oamenii nu se vor îmbolnăvi. Normal e să se cerceteze cu atenţie care sunt exact efectele 
imediate ale epidemiei. Abia cunoscând cu precizie boala se va putea găsi antidotul potrivit. . . 

E nevoie de mărturisirea Adevărului... Minciuna nu se va stinge niciodată de la sine. 
Dimpotrivă, va creşte, chiar dacă, luând forme noi, se va debarasa de formele vechi, pe 
măsură ce acestea vor fi date în vileag. Nu e greu de prevăzut că amploarea fenomenului Iuda 
se va reduce. Dar nu pentru că Adevărul va triumfa. Ci pentru că o erezie mai nouă va lua 
locul celei mai vechi. Sau poate pentru că o erezie şi mai veche va fi revigorată prin cine ştie 
ce alte texte apocrife. . . 

Sfântul Maxim Grecul dădea mărturie că „fiecare erezie îl are ca începător al ei pe diavol. 
El este acel vrăjmaş pomenit în Evanghelie - omul care a semănat printre grâul curatei şi 
neîntinatei cunoaşteri a lui Dumnezeu pleavă vicleană, adică feluritele erezii urâte de Dumne- 
zeu, în care se şi străduieşte, ticălosul, să ne atragă, şi prin ele să ne îndepărteze de neîntinata 
credinţă ortodoxă" [51; 130]. Nu cu un manuscris pus pe seama lui Iuda are de purtat război 
Biserica, ci cu diavolul care a fost co-autor al acestui text. Aşa cum Duhul Sfânt a fost coautor 
al Sfintelor Evanghelii. Dacă privim Evanghelia lui Iuda doar ca pe o scriere din Biserica 
primară, în care se amestecă adevărul cu minciuna, am căzut deja în înşelare. 

Evanghelia lui Iuda e mai mult decât un text care poartă povara timpului. E o scriere care 
poartă pecetea diavolului, pentru ca toţi cei ce se vor lăsa înşelaţi să aibă parte, alături de Iuda, 
în iad, în veşnicie. Din păcate însă, în confuzia spirituală - care se generalizează - vor fi din 
ce în ce mai puţini oameni capabili să înţeleagă lucrurile în adevăr. 

Sfântul Atanasie al Alexandriei ne spune clar: „Cel care vrea să se mântuiască mai întâi de 
toate trebuie să ţină credinţa sobornicească, pe care dacă nu o va păstra fără şovăire întreagă şi 
fără prihană, se va pierde pentru vecie" [84; 5]. Din păcate însă, din ce în ce mai mulţi orto- 
docşi, fie ei mireni sau clerici, fac mărturisiri de credinţă şi afirmaţii care contrazic credinţa 
sobornicească. 

Iată un exemplu: Patriarhul Partenie al Alexandriei (f 1966) a declarat: „Pentru mine nu se 
pune problema dacă Islamismul este o religie inspirată sau nu. Ea este cu siguranţă inspirată... 
Mahomed este omul lui Dumnezeu, care i-a făcut pe arabii pustiului să postească, să iubească 
pe vecinii lor, iar acesta este un lucru bun" [78; 174]. Dar Sfântul Grigorie Palama susţinea 
contrariul: „Despre Mahomed nu găsim mărturii nici la profeţi şi nici ceva deosebit şi vrednic 
de atenţie să fi lucrat pentru credinţă" [106; 132] 3 . 



1 „Evanghelia după Iuda - piatra de încercare a omului postmodern", Revista Noi, Nu!, 9 iunie 2006. 

2 Citat în articolul „Evanghelia după Iuda, fără urmări", din Gardianul, 15 aprilie 2006. 

3 în lucrarea sa Izvorul cunoştinţei, Sfântul Ioan Damaschinul numea Islamul „a o sută una erezie". O critică 
amplă a credinţei musulmane poate fi găsită în scrierile Sfântului Maxim Grecul, tipărite integral de Editura 
Egumenită din Galaţi. 

Alt exemplu: un profesor universitar de teologie, Sava Aguridis, considera că „iudaismul şi 
islamismul trebuie să fie acceptate de ortodocşi ca fiind nişte religii deopotrivă cu Ortodoxia. 
De asemenea, Budismul şi în mod evident şi alte religii constituie fenomene religioase, aşa 
cum este Ortodoxia" [78; 176]. Există o mulţime de astfel de poziţii surprinzătoare, care 
creează confuzie şi îl împiedică pe omul care vrea să se apropie de Biserică să înţeleagă 
Adevărul mărturisit de aceasta. 

Ce îl reţine pe omul care consideră că budismul e bun sau că islamul e „deopotrivă cu 
ortodoxia", să creadă că şi Evanghelia lui Iuda conţine adevăr spiritual? Nimic. . . 

Radu Preda face o observaţie foarte interesantă: „Discuţiile din ultima vreme în jurul unor 
texte precum aşa-zisa Evanghelie după Iuda sau a unor romane precum Codul lui Da Vinci 
sunt semnele clare nu atât ale lipsei de identitate creştină, cât dovezi ale existenţei acesteia. 
Nu te lupţi cu toate armele împotriva unei năluci. Or, seria aceasta de pre-texte, prin care este 
pusă sub semnul întrebării integritatea mesajului ecclesial, este argumentul cel mai evident al 
importanţei pe care, după moartea ideologiilor şi instaurarea regimului crepuscular al 
postmodernismului, o are (încă) dimensiunea religioasă." 1 

Oricât a fost de lovită de diferiţi duşmani de-a lungul istoriei, credinţa creştină 
supravieţuieşte... Ca eroul din poveste, care rezistă celor mai grele încercări... Datoria 
noastră este însă de a nu fi martori ai acestui turnir... Trebuie să fim ostaşii lui Hristos. 
Trebuie să mărturisim dreapta credinţă fără teamă. 

E adevărat, vocile noastre sunt slabe. Numai că sunt slabe din pricina păcatelor noastre, nu 
pentru că Dumnezeu vrea să fie aşa. Să înţelegem din presiunea mediatică la care ne supun 
ereziile de tot felul cât de mult vrea diavolul pierzania noastră şi a celor din jurul nostru. 

Asistăm la eşecul creştinismului occidental, catolic sau protestant. Criza spirituală, atât 
morală, cât şi dogmatică, în care se află Occidentul de astăzi este într-un fel un efect firesc al 
ruperii de adevărul Bisericii drept-slăvitoare. (Una dintre cele mai clare mărturii ale acestui 
eşec o găsim în scrisoarea trimisă de indienii din Anzi papei Ioan Paul al II-lea: „Ioan Paul al 
II-lea, noi, indienii din Anzi şi indienii americani, am hotărât să profităm de vizita ta şi să-ţi 
înapoiem Biblia, căci în cele cinci secole nu ne-a adus dragoste, pace şi dreptate. Te rugăm să 
iei înapoi Biblia şi să o dai asupritorilor noştri, fiindcă ei au nevoie de învăţăturile ei morale 
mai mult decât noi. Chiar de la sosirea lui Cristofor Columb, Americii Latine i s-a impus o 
cultură, o limbă, o religie şi nişte valori care aparţineau Europei. Biblia ni s-a adus o dată cu 
impunerea colonialismului. A fost arma ideologică a acestei cotropiri. Sabia spaniolă care a 
atacat şi a ucis zi şi noapte trupuri de indieni a devenit crucea care a atacat sufletul indian" 
[64; 93].) 

Din păcate, chiar şi spaţiul ortodox suferă de o alienare spirituală. Chiar dacă s-a păstrat 
dreapta credinţă, totuşi viaţa creştinilor s-a secularizat. Fenomenul acesta nu este recent, aşa 
cum se afirmă în unele predici sau foi parohiale. Nu a fost comunismul primul virus puternic 
care a atacat ortodoxia românească. Din păcate, slăbirea nivelului spiritual fusese un proces 
continuu, care începuse de multă vreme. Mitropolitul Neofit Cretanul (care a urcat pe scaunul 
Mitropoliei Ţării Româneşti în anul 1738) „evocă în termeni lipsiţi de echivoc nivelul scăzut 
al practicii sacramentale în rândul credincioşilor români, pe care-i ameninţă cu excomunicarea 
în caz de neîndreptare a acestei «rătăciri» şi «căderi în pierzanie»: «întâi că cei mai mulţi din 
norod nici ar fi ştiind ce este Sfânta Priciaştenie [împărtăşanie], ci numai la ziua Sfintelor 
Paşti ar fi mergând la biserică şi nu doar ca să asculte slujba Sfintei Liturghii şi să se 
împărtăşească cu Sfintele Taine fiind mai înainte spovediţi şi gătiţi pentru acea Taină Sfântă, 
ci numai ca să ia pâine şi vin, paximan ce se numeşte de voi Paşti, iar alţii cu ani îndelungaţi 
nu s-au spovedit, şi alţii în toată vremea vieţii lor după cum am înţeles Spovedania şi Sfânta 



1 Citat în articolul lui Marius Vasileanu, „Evanghelia după Iuda", în Adevărul, 19 mai 2006. 

Priciaştenie [împărtăşanie] ce este nu o ştiu, fără decât aleargă în ziua cea de Paşti pe la 
bisericile lor de iau acea pâine şi acel vin nesfinţit sau iau agheazmă numind că este Paşti»" 
[89; 7]. 

Când un ateu sau un duşman al credinţei critică viaţa creştină pe care o ducem, ne putem 
eschiva, justificându-ne că nu e în măsură să înţeleagă modul în care trăim. Când însă un 
mitropolit renumit pentru lucrarea sa cărturărească 1 face observaţii atât de directe privitoare la 
viaţa turmei pe care o conduce, suntem mai îndreptăţiţi să îi dăm crezare lui, şi nu celor care, 
decenii şi secole după aceea, idilizează realităţile respective. 

Rezumând, cauzele succesului Evangheliei lui Iuda sunt indiferenţa teologică, apostazia şi 
lipsa vieţii creştine şi a misionarismului ortodox. Ce vom face, vom sta să ne plângem că 
suntem din ce în ce mai puţini şi că Dumnezeu ne-a părăsit? Mai bine să luăm putere din 
cuvintele Sfintelor Evanghelii, să înţelegem că Hristos vrea să fie viu în inimile noastre şi vrea 
ca noi să întindem o mână de ajutor celor care se simt atraşi de erezie ca de un magnet. 

Există în Evanghelia după Matei un pasaj la care mă gândesc de multe ori, mai ales atunci 
când sunt tentat să mă ocup de binele meu şi să trec cu vederea problemele aproapelui. La 
judecată, Hristos le va spune păcătoşilor care s-au lenevit să facă bine aproapelui lor: 
,JDuceţi-vă de la Mine, blestemaţilor, în focul cel veşnic, care este gătit diavolului şi îngerilor 
lui. Căci flămând am fost şi nu Mi-aţi dat să mănânc; însetat am fost şi nu Mi-aţi dat să beau; 
străin am fost şi nu M-aţi primit; gol, şi nu M-aţi îmbrăcat; bolnav şi în temniţă, şi nu M-aţi 
cercetat". Atunci vor răspunde şi ei, zicând: „Doamne, când Te-am văzut flămând, sau însetat, 
sau străin, sau gol, sau bolnav, sau în temniţă şi nu Ţi-am slujit?" El însă le va răspunde, 
zicând: Adevărat zic: „întrucât nu aţi făcut unuia dintre aceşti prea mici, nici Mie nu Mi-aţi 
făcut" (Matei 25, 41-45). 

Acest cuvânt poate fi înţeles şi aşa: Mântuitorul îi va mustra nu numai pe cei care nu au 
hrănit săraci sau pe cei care nu au avut grijă de cei aflaţi în temniţe, ci îi va mustra şi pe cei 
care s-au lenevit să îşi ajute aproapele să ajungă la cunoaşterea Adevărului. Ar fi bine să trăim 
astfel încât să nu ne fie teamă că, la Judecată, vom fi osândiţi pentru că nu l-am ajutat pe 
aproapele nostru să II cunoască pe Hristos. Teamă pentru că nu l-am ajutat să înţeleagă că 
Evanghelia lui Iuda sau alte zeci de texte înşelătoare sunt paşi spre înşelare, nu paşi spre 
cunoaşterea adevărului. . . 



1 El s-a ocupat şi de editarea în limba română a cărţilor de cult. 

Epidemia de sinucidere 



Iuda s-a sinucis... Că Iuda s-a sinucis, ştie multă lume... în Evanghelia lui Iuda, care nu ne 
spune cum a murit acesta, scrie că Mântuitorul l-ar fi considerat cel mai mare dintre apostoli... 
întrebaţi zece tineri ce înţeleg din cele două afirmaţii. Veţi constata că răspunsul unora dintre ei e 
următorul: „Dacă ar fi aşa, atunci sinuciderea nu ar trebui să fie privită cu atâta reţinere... Ar 
putea avea ceva bun. . ." 

E posibil ca Evanghelia lui Iuda să genereze o creştere a numărului de sinucideri. Tinerii 
care privesc viaţa cu uşurinţă şi se agaţă de orice pentru a-şi susţine punctele de vedere 
nonconformiste ar putea privi acest gest cu mai multă „dezinhibare". . . 

„întrebare: Care este punctul de vedere al creştinismului în privinţa sinuciderii? Ce spune 
Biblia despre sinucidere? 

Răspuns: Conform Bibliei, faptul că o persoană comite suicid nu este ceea ce determină 
dacă acea persoană merge sau nu în rai. Dacă o persoană nemântuită se sinucide, practic nu 
face decât să îşi «grăbească» drumul către lacul de foc. [...] Biblia consideră sinuciderea ca 
egală cu crima - ceea ce şi este - o ucidere proprie. [...] Ce spune Biblia despre creştinii care 
comit suicid? Eu nu cred că un creştin care se sinucide îşi va pierde mântuirea şi va merge în 
iad. Biblia ne învaţă că din momentul în care o persoană se încrede cu adevărat în Hristos, el 
sau ea este sigur de mântuire pentru eternitate (Ioan 3, 16). [...] Dacă nici o «făptură creată» 
nu poate să îl separe pe creştin de dragostea lui Dumnezeu, iar creştinul care se sinucide este şi 
el o «făptură creată», atunci nici chiar sinuciderea nu poate să îl separe de dragostea lui 
Dumnezeu. Iisus a murit pentru toate păcatele noastre... şi dacă un creştin autentic se sinucide, în 
vremuri de atacuri şi slăbiciune spirituală, acesta este un păcat pentru care Iisus a murit. [...] 
Poate că o modalitate bună de a ilustra ce înseamnă sinuciderea pentru un creştin se găseşte în 
Cartea Esterei. în Persia, exista o lege care prevedea că oricine venea neinvitat înaintea regelui 
putea fi omorât, cu excepţia situaţiei când regele îndrepta sceptrul său către acea persoană, în 
semn de milă. Pentru un creştin, sinuciderea ar însemna să ne forţăm soarta în a-L vedea mai 
repede pe Rege în loc să aşteptăm ca El să ne cheme. El va îndrepta sceptrul Său către acele 
persoane, oferindu-le viaţa veşnică, însă aceasta nu înseamnă deloc că El este fericit sau bucuros 
că au procedat aşa. Deşi nu se referă în mod specific la sinucidere, versetul biblic din I Corinteni 
3, 15 este probabil o bună descriere cu privire la ceea ce se întâmplă cu un creştin care se 
sinucide: Cât despre el, va fi mântuit, dar ca prin foc" . 

Rândurile de mai sus sunt extrase de pe un site de internet... Le-am citit cu surprindere. 
Nu îmi imaginam că problema sinuciderii ar putea fi tratată cu atâta uşurinţă de cineva care se 
consideră creştin - şi încă unul în măsură să dea sfaturi altora. 

Şi de această dată se vede cât de mult diferă perspectiva sectantă de cea ortodoxă. Şi, citind 
mărturia sectantă, am considerat că este bine să scriu o scurtă replică de pe poziţii 
tradiţionaliste. 

Am găsit articolul de mai sus după ce citisem un cuvânt provocator: „Sinuciderea este o 
crimă. Sinucigaşii ar trebui aduşi la viaţă şi aspru pedepsiţi" 2 (Valeriu Butulescu). 



1 http://www.gotquestions.org/Romana/index.html. 

2 Din romanul lui Valeriu Butulescu, Stepa memoriei, www.citatepedia.ro. 

„Cum i-am putea pedepsi pe sinucigaşi? Oare nu au avut de suferit destul?" Eu cred că 
rândurile romancierului vor să ne ajute să înţelegem gravitatea sinuciderii... Sinucigaşii îşi 
imaginează că sunt stăpânii vieţii lor, şi o pot curma când vor ei sau când consideră că sunt 
nevoiţi să o facă. 

Unul din modelele standard de sinucigaş îl găsim descris chiar în Sfânta Scriptură: Zimri 
s-a făcut rege în anul al douăzeci şi şaptelea al lui As a, regele Iudei, şi a domnit şapte zile în 
Tiria, când poporul se găsea în tabere la Ghibeton, cetatea Filistenilor. Când poporul care se 
găsea în tabere a auzit că Zimri a uneltit şi a omorât pe rege, toţi Israeliţii au ales şi ei rege 
pe Omri, mai-marele oştirii lui Israel, tot în aceeaşi zi, în tabără. Şi a plecat Omri cu toţi 
Israeliţii de la Ghibeton, împresurând Tiria. Când a auzit Zimri că cetatea este luată, s-a dus 
în odaia din fund a casei domneşti şi a dat foc casei domneşti, în care era, şi a pierit în 
păcatele sale, căci săvârşise fapte rele înaintea ochilor Domnului, umblând pe calea lui lero- 
boam şi în fărădelegile lui, pe care acela le făptuise şi cu care a dus pe Israel la păcat (III 
Regi 16, 15-19). 

Relatări despre cazuri de sinucidere găsim şi în alte locuri din Vechiul Testament - 
sinuciderea lui Saul (după ce fusese la vrăjitoarea din Endor), descrisă în I Sam. 31, 3-5, şi cea 
a lui Ahitofel, descrisă în II Sam. 17, 23. Nu găsim nici o referire la o sinucidere care să fi fost 
bineplăcută lui Dumnezeu. Sinucigaşii sunt păcătoşii care nu au răbdat consecinţele păcatelor 
lor, nu au vrut să suporte pedeapsa lui Dumnezeu. 

Episcopul Alexander Mileant scria: „In timp ce sufletele oamenilor morţi pe cale firească 
încearcă în cealaltă lume uşurare şi chiar bucurie, sufletele sinucigaşilor, dimpotrivă, nimerind 
în lumea cealaltă, încearcă confuzie şi suferinţă. Un specialist în domeniul sinuciderilor a ex- 
primat aceasta prin următoarea frază foarte exactă: «Dacă părăsiţi viaţa cu sufletul zbuciumat, 
atunci şi în cealaltă lume veţi trece cu sufletul zbuciumat». Sinucigaşii îşi pun capăt zilelor cu 
gândul «să termine cu toate» şi, când colo, dincolo totul abia începe pentru ei. 

Iată câteva relatări contemporane ce ilustrează starea de dincolo a sinucigaşilor. Un bărbat 
care-şi iubea fierbinte soţia şi-a curmat zilele atunci când aceasta a murit. El spera astfel să se 
unească cu ea pentru totdeauna. Dar s-a dovedit a fi chiar invers. Când medicul a reuşit să-1 
reanimeze, el a povestit: «Eu am nimerit cu totul în altă parte decât se afla ea... Era un loc 
îngrozitor... Şi eu pe loc am înţeles că am comis o gravă greşeală». 

Unii dintre sinucigaşii reîntorşi la viaţă descriau că după moarte ei nimereau într-un fel de 
temniţă şi simţeau că vor rămâne acolo pe un timp foarte lung. Ei conştientizau că aceasta le 
este pedeapsa pentru încălcarea legii stabilite, potrivit căreia fiecare om trebuie să îndure anu- 
mite suferinţe. Aruncând samavolnic povara prevăzută pentru ei, în cealaltă lume ei trebuie să 
ducă şi mai mult. 

Un bărbat ce a supravieţuit morţii clinice povestea: «Atunci când am nimerit acolo, eu am 
înţeles că două lucruri sunt absolut interzise: să te ucizi pe tine şi să ucizi pe alt om. Dacă eu 
m-aş fi hotărât să-mi pun capăt zilelor, aceasta ar fi însemnat să-I arunc în faţă lui Dumnezeu 
darul dat de El. Iar a lipsi de viaţă pe un alt om ar însemna să încâlci planul lui Dumnezeu 
despre el»" 1 . 

Mitropolitul Antonie Plămădeală, în lucrarea sa Tâlcuiri noi la texte vechi, prezintă o 
situaţie în care este descrisă foarte exact implicarea diavolului în actul sinuciderii: „Un 
adolescent mai ciudat şi mai curios decât alţii a auzit că cineva s-a spânzurat. Şi ce şi-a 
propus el, rămânând singur în casă? A legat o frânghie de geam, deci nu de ceva de sus, ci 
la nivelul capului lui, şi-a pus-o de gât şi a început să tragă, ca să vadă cum e când te 
spânzuri, urmând bineînţeles să meargă cu experienţa până în momentul când ar fi socotit 



1 Din foaia misionară de la biserica Acoperământul Maicii Domnului, Los Angeles, SUA, extrase din 
scrierile episcopului Alexander Mileant. 

că devine periculoasă. A început să tragă încet, încet, apoi mai tare, apoi tot mai tare şi la 
un moment dat a început să ţipe, înfricoşat de moarte. Mama care era în bucătărie a intrat 
în camera lui şi 1-a văzut trăgând cu disperare ca să-şi sugrume gâtul prin strânsoarea 
funiei. A luat repede un cuţit, a tăiat legătura şi eliberându-1 1-a întrebat: «Ce e cu tine? Ce 
faci? Ce s-a întâmplat?» 

El i-a povestit: din curiozitate am vrut să văd cum e când te spânzuri, cum a făcut cutare, 
dar n-am vrut să merg până la capăt. La un moment dat însă, a apărut în faţa mea cineva cu o 
furcă de fier, pe care o îndrepta către mine în aşa fel încât să mă străpungă şi eu eram nevoit 
să mă retrag din ce în ce mai mult ca să mă apăr, şi am ţipat pentru că am văzut că, pe măsură 
ce mă feream de furca lui, se strângea laţul în jurul gâtului şi nu mai aveam nici o scăpare. 
Când ai intrat tu, a dispărut" [63; 86]. 

Nu am de gând să scriu aici un tratat despre sinucidere 1 . Intenţionez doar să atrag atenţia 
asupra gravităţii sinuciderii. Sinucigaşii merg în iad. Aşa învaţă Biserica, şi aşa este. 
Sinucigaşilor nu li se face slujbă de înmormântare, pentru că ei au ales ca prin moartea lor să 
fugă de Dumnezeu. 

Sfântul Ioan Maximovici, arhiepiscopul de San Francisco, scria în Edictul nr. 489 din 8 
octombrie 1955: „Li se aminteşte părinţilor slujitori ai Bisericii, spre respectare neabătută şi 
întocmai, că prin canoanele bisericeşti este oprită pomenirea sinucigaşilor la dumnezeiasca 
Liturghie, ca şi săvârşirea slujbelor de parastas şi a panihidelor. Dacă persoana respectivă a 
fost mai înainte internată la un spital de boli mintale 2 sau în alte situaţii ieşite din comun, ca- 
zul trebuie prezentat spre cercetare arhiereului şi, fără îngăduinţa lui, a nu se cuteza să se să- 
vârşească ierurgia din proprie iniţiativă" [54; 269]. 

Oricum, cred că cea mai periculoasă atitudine legată de sinucidere este aceea potrivit căreia 
dacă Dumnezeu e bun şi iubitor de oameni, şi e Atotputernic, nu îi va lăsa pe sinucigaşi să 
ajungă în chinurile iadului. O astfel de idee este greşită. E ca şi cum un copil s-ar juca la 
geam, gândindu-se că, dacă e ocrotit de tatăl său, nu va cădea. E adevărat, Dumnezeu ne 
veghează în orice clipă, dar noi avem libertatea de a alege viaţa sau moartea. In clipa în care 
un om se sinucide, el merge în iad nu pentru că Dumnezeu ar fi rău, ci tocmai pentru că el a 
ales iadul. Sinuciderea înseamnă moarte veşnică, înseamnă imposibilitatea de a te pocăi 
pentru păcatele tale. . . 

E greu de înţeles de ce Dumnezeu nu va schimba până la urmă totul în bine. Sau de ce 
există chinuri fără sfârşit în iad. Creştinii însă primesc mărturia Bisericii, şi înţeleg că 
sinuciderea e un mare păcat. înţeleg că sinucigaşii sunt un fel de fraţi mai mici ai lui Iuda, 
care s-au lepădat de Hristos. Şi care, fără să II vândă pe Hristos, şi-au agonisit partea celui 
care L-a vândut pe Hristos. . . 



1 Deşi cred că acestui subiect trebuie să i se acorde din ce în ce mai mult spaţiu în problematica teologică. Am 
scris un articol mai amplu pe tema sinuciderii, pe care intenţionez să îl public într-un volum intitulat împotriva 
singurătăţii. 

2 Există o categorie aparte de sinucigaşi - cei care s-au sinucis fiind bolnavi psihic, care nu erau în deplinătatea 
facultăţilor mintale, care nu erau responsabili pentru faptele lor. în astfel de situaţii, judecata lui Dumnezeu este 
mai îngăduitoare, şi nu pentru că Dumnezeu ar fi nedrept, ci tocmai pentru că este drept. Ar fi fost nedrept dacă 
i-ar fi judecat pe toţi cu aceeaşi măsură. 

Despre neghina din bibliotecă 



Cineva m-a întrebat: „Am primit cadou de ziua mea cartea Evanghelia după Iuda. Ştiu că 
nu e bine să ţin o astfel de carte în casă. Ce să fac cu ea? Să o arunc?" 

întrucât mulţi oameni îşi pun întrebarea ce să facă cu cărţile eretice pe care le au, voi 
încerca să prezint răspunsul ortodox oferit de Tradiţie. A şaptea poruncă bisericească ne cere: 
„Să nu citim cărţile ereticilor" [6; 337]. Omul de astăzi, învăţat să îşi trăiască libertatea la 
maxim, vede în aceasta o sufocare a cunoaşterii. Nu înţelege că tocmai această poruncă îl 
ajută să nu se otrăvească. Aşa cum s-a otrăvit şi Adam când a călcat în rai porunca lui 
Dumnezeu... 

In cartea Scripta aramaică, Constantin Daniel scria: „Esenienii nu sunt pomeniţi nicăieri în 
Talmud, întrucât numele ereticilor era un nomen odiosum, «nume vrednic de ură», şi de aceea 
nici nu era voie să fie scris şi pronunţat 1 , la fel ca acela al divinităţilor păgâne. Un mare rabin 
din secolul I e.n., Aqiba, interzice iudeilor să citească Apocrifele, ameninţând pe cel ce le citeşte 
că va pierde dreptul la viaţa de apoi. Aceasta e o dovadă sigură că aceste scrieri erau întocmite 
de eretici şi singurii eretici care au scris atât de mult au fost esenienii. Talmudul babilonian care 
consideră Apocrifele cărţi eretice. . ." [19; 117]. 

E clar că nu Biserica a inventat lupta împotriva cărţilor mincinoase. De fapt, în fiecare 
tradiţie religioasă au existat conflicte între susţinătorii textelor considerate canonice şi cele 
considerate eretice. Adevărul este însă Unul singur, chiar dacă fiecare tradiţie religioasă 
pretinde a fi autentică. Numai prin raportarea la acest Adevăr, care este Hristos, şi la Trupul 
Său, care este Biserica Ortodoxă, se poate înţelege care sunt singurele scrieri nemincinoase. 
Iar celelalte nici nu au ce căuta în bibliotecile noastre. . . 



Trăim într-o lume plină de cărţi, de ziare şi reviste. Marea majoritate a oamenilor are în 
casă o bibliotecă, mai mică sau mai mare. îndrăznesc să spun că una din oglinzile sufletului 
este biblioteca... Proverbul „Spune-mi cu cine eşti prieten, ca să-ţi spun cine eşti" poate fi în- 
ţeles şi astfel: „Spune-mi ce cărţi ai în bibliotecă, ca să-ţi spun cine eşti. . ." 

Această afirmaţie nu este valabilă pentru cei care îşi cumpără cărţi doar din snobism, 
pentru a fi consideraţi intelectuali de către cei care le calcă pragul casei. Şi nici pentru cei care 
cumpără cărţi doar pentru că au fost seduşi de reclamele care li s-au făcut acestora. Nu este 
valabilă nici pentru cei care au biblioteci moştenite de la cine ştie ce rude. 

E valabilă însă pentru cei care şi-au adunat cărţile din bibliotecă cu multă grijă, cu pasiunea 
unui colecţionar de antichităţi. E valabilă şi pentru cei care, neavând „patima" cititului, îşi 
îmbogăţesc totuşi biblioteca, încet, dar sigur. 

Nu am de gând să fac o analiză teologică a tipurilor de biblioteci casnice, mă voi rezuma 
însă la a face o clasificare a felurilor de bibliotecă din casa creştinilor. împărţirea mea nu este 
făcută în urma unor cercetări sociologice savante, ci este pur şi simplu rezultatul unor 
constatări directe... Criteriul după care voi face împărţirea este simplu: valoarea dogmatică a 
cărţilor cu conţinut religios. (O analiză exhaustivă, din perspectivă creştină, a literaturii ar tre- 
bui să ţină seama în primul rând de acest aspect, dar de literatura laică nu ne ocupăm acum.) 



1 Cf. Constantin Daniel, Orientalia mirabilia, Editura Ştiinţifică şi Enciclopedică, Bucureşti, 1976, p. 143. 

Există biblioteci care au numai cărţi ortodoxe, există altele care au cărţi amestecate - şi 
eretice, şi ortodoxe - şi există biblioteci în care există numai cărţi eretice 1 . Despre a treia 
categorie nu vom vorbi, puţine fiind cazurile în care un ortodox are în bibliotecă doar cărţi 
eretice. 

Despre prima categorie vom constata doar că e o mulţime cu puţine elemente. . . Cei mai mulţi 
posesori ai unor astfel de biblioteci sunt creştini sporiţi în viaţa duhovnicească sau creştini cu o 
conştiinţă dogmatică verticală. E de dorit să înţeleagă că trebuie să aibă grijă de bibliotecile lor şi 
să nu le pângărească prin amestecul cu cărţi mincinoase. 

în ce priveşte cea de-a doua categorie, subiectul e prea delicat pentru a da eu însumi vreun 
verdict. Aşa că voi lăsa să vorbească Predania însăşi. . . 

Una dintre cele mai importante cărţi ale Tradiţiei ortodoxe, Limonariul , ne pune în faţa 
ochilor minţii o întâmplare minunată, relatată de Avva Chiriac, preotul lavrei lui Calamon, de 
lângă Iordan: 

„într-o noapte, văd în vis o femeie vrednică de respect, îmbrăcată în porfiră, împreună cu 
doi bărbaţi sfinţi şi cinstiţi, că stă la uşa chiliei mele. Am luat pe femeie drept Stăpâna noastră 
Născătoare de Dumnezeu, iar pe cei doi bărbaţi care erau cu ea, drept Sfântul Ioan Teologul şi 
Sfântul Ioan Botezătorul. Am ieşit afară din chilie şi i-am rugat să intre înăuntru, ca să facă o 
rugăciune în chilia mea. Femeia însă n-a vrut. Şi m-am rugat mult timp stăruitor de dânsa, 
spunându-i: «Să nu mă întorc ruşinat şi înfruntat» şi multe altele. Când ea a văzut că stărui 
încă în cererea mea, mi-a răspuns cu asprime: 

- Ai în chilia ta pe duşmanul meu. Cum vrei să intru? 

După aceste cuvinte a plecat. Când m-am deşteptat, am început să mă vait şi să mă gândesc 
dacă n-am păcătuit cu ceva cu mintea împotriva ei, căci nu era nimeni altcineva în chilie decât 
numai eu. Deşi m-am chinuit multă vreme, totuşi nu m-am găsit vinovat cu nimic faţa de ea. 
Văzându-mă învăluit de tristeţe, am luat o carte să citesc, ca prin citit să-mi îndepărtez 
tristeţea. Cartea pe care am luat-o era a lui Isihie, preotul Ierusalimului. Când am deschis 
cartea, găsesc scrise la sfârşitul ei două cuvântări ale nelegiuitului Nestorie. îndată am 
cunoscut că acesta era duşmanul Stăpânei noastre, Sfânta Născătoare de Dumnezeu 3 . Atunci 
m-am sculat şi am plecat şi am dat cartea celui care mi-o împrumutase şi i-am spus: 

- Ia-ţi, frate, cartea! N-am avut folos din ea câtă pagubă, şi i-am povestit cele întâmplate. 
El, plin de zel, a rupt îndată din carte cele două cuvântări 4 ale lui Nestorie şi le-a pus pe foc 5 
zicând: 



1 în vremuri de prigoană, cum a fost cea comunistă, ereticii încearcă să răspândească scrierile lor folosind filiere 
surprinzătoare. Lidia Stăniloae, fiica părintelui Dumitru Stăniloae, povesteşte cum odată tatăl ei „a venit de la 
Institutul Biblic cu ochii în lacrimi. «Ia mai slăbeşte-mă! - i-a spus directorul de atunci al editurii. Ia mai termină 
cu toate cărţile astea! Ce tot vrei să tipăreşti atâtea? Am altceva de făcut acum. Trebuie să scot Biblia baptistă, 
pentru care iau valută. N-ai altă treabă?» «Chiar aşa să mă bruftuluiască? Chiar acolo să am greutăţi?»" [110; 
304], întreba cu tristeţe părintele. Totuşi părintele Stăniloae nu s-a descurajat, ci a scris şi a tipărit mai departe, 
oricât de mari au fost greutăţile şi piedicile. 

2 De care s-au folosit şi Sfinţii Părinţi la al VH-lea Sfânt Sinod Ecumenic. 

3 Avva Chiriac ţinea în chilie această carte fără să ştie că ea conţine învăţături eretice. Greşeala lui nu a fost 
intenţionată. Dacă ar fi ţinut-o ştiind ce conţine, poate că pentru mândria cugetului lui Maica Domnului nu l-ar 
mai fi cercetat şi părintele ar fi rămas lipsit de acoperământul ei. Aşa cum sunt toţi sectanţii contemporani, care îi 
hulesc fecioria şi nu o recunosc drept Născătoare de Dumnezeu. 

4 E important de observat că doar o parte din carte era eretică, iar restul era ortodoxă. încă din vechime ereticii 
şi-au amestecat învăţăturile lor cu cele ale Bisericii, pentru a-i putea înşela pe creştini. în ziua de astăzi găsim 
cărţi pretins ortodoxe în care, într-un capitol sau în câteva pagini, e prezentată o învăţătură ecclesiologică 
deformată. Iar paginile respective întinează întreaga carte. 

5 Un Sfânt Sinod Ecumenic (Sinodul Trulan, în Canonul 63) a cerut explicit arderea cărţilor mincinoase. 

- Să nu rămână în chilia mea vrăjmaşul Stăpânei noastre, Sfintei Născătoare de Dumnezeu 
şi pururea Fecioara Măria" [109; 60]. 

Râvna aceasta pentru adevăr ar trebui să o avem fiecare dintre noi. Pentru că, altfel, ţinând 
la loc de cinste cărţile eretice, vom avea parte în iad cu cei care le-au scris. Sfântul Ioan Gură 
de Aur întreba: „Unde e Marcion, unde Valent, unde Mani, unde Vasilide, unde Nero, unde 
Iulian, unde Arie, unde Nestorie, unde sunt toţi cei ce s-au împotrivit adevărului, despre care 
Biserica a strigat: «Inconjuratu-m-au câini mulţi» (Ps. 21, 17)? Nu au pierit toţi?" [83; 
175-176]. 

Şi, odată cu răspunsul, sfântul ne şi face o descriere profetică a vremurilor noastre: „Au fost 
risipiţi din pricina hulei lor şi au fost alungaţi ca nişte lupi. [Şi aceasta] pentru că au găsit ca 
luptători împotriva lor şi războinici curajoşi, şi păstori adevăraţi pe fericiţii bărbaţi care atunci 
stăteau în fruntea Bisericilor. Insă multă deosebire văd între păstorii de atunci şi cei de acum. 
Aceia erau războinici, aceştia dau bir cu fugiţii. Aceia se împodobeau cu cărţi şi dogme, aceştia 
cu haine şi lucruri de nimic. Aceştia lasă oile ca nişte simbriaşi şi fug, aceia îşi puneau sufletul 
lor pentru oi, urmând Păstorului celui bun" [83; 175-176]. 

E lesne de înţeles că atitudinea păstorilor reflectă în mare măsură atitudinea păstoriţilor 
(căreia îi şi este cauză). Credincioşii de astăzi trec cu vederea multe din învăţăturile Sfinţilor 
Părinţi. Aceasta se vădeşte şi din atitudinea faţă de cărţile eretice. 

întâmplarea descrisă în Limonariu ne arată clar însă că faptul de a avea astfel de cărţi în 
bibliotecă implică o formă de părtăşie cu duhurile ereticilor care le-au scris şi implicit cu ale 
diavolilor care i-au inspirat. 

Chiar dacă din ce în ce mai puţini oameni vor fi dispuşi să mai accepte faptul că 
întâmplările descrise în Limonariu (şi în cărţile similare) sunt adevărate, aceasta nu mă 
împiedică să mărturisesc că sunt convins de cele istorisite acolo. 

Cred deci că e bine ca în bibliotecile creştinilor să nu se afle nici o carte eretică. Preoţii sau 
profesorii de religie 1 pot avea astfel de cărţi numai pentru a şti ce anume să combată. Nu poţi 
combate o învăţătură fără să o cunoşti. . . 2 

Să revenim la întrebarea: „Ce să facă un creştin care are cărţi eretice în bibliotecă?" Pentru 
a răspunde, să vedem ce ne spun canoanele Sfintelor Sinoade Ecumenice: „Poruncim ca 
patimile mucenicilor (chinurile mucenicilor), martirologiile, cele plănuite de către vrăjmaşii 
adevărului, în chip ca să-i defăimeze pe mucenicii (martiri) lui Hristos şi ca să-i aducă la 
necredinţă pe cei ce le ascultă 3 - să nu se răspândească prin Biserică, ci acela să se dea 
focului. Iar pe cei ce le primesc pe acestea, sau le cinstesc pe ele ca adevărate, îi dăm 
anatemei" - Canonul 63, Sinodul Trulan [30; 142]. 

Iar Canonul 9 al celui de-al şaptelea Sfânt Sinod Ecumenic spune: „Toate jucăriile 
copilăreşti şi glumele nebuneşti, scrierile mincinoase şi cele care s-au făcut (alcătuit) îm- 
potriva cinstitelor icoane trebuie să se predea episcopului Constantinopolului, spre a fi puse la 
o parte (scoase din circulaţie) împreună cu celelalte cărţi eretice 4 . Iar dacă s-ar afla cineva 



1 E adevărat că şi unii creştini, cunoscători ai învăţăturii Bisericii, pot citi astfel de cărţi, pentru a-i ajuta pe cei de 
lângă ei să se lepede de anumite erezii. Dar pentru o astfel de lucrare misionară trebuie să aibă binecuvântarea şi 
sprijinul duhovnicilor lor. Altfel, pot cădea ei înşişi în gropile de care încearcă să îi ferească pe alţii. 

2 în astfel de situaţii, Dumnezeu îi păzeşte pe cei care ţin cărţile eretice în casele lor. Doar şi Sfinţii Părinţi citau 
din lucrările eretice pe care le combăteau. 

3 Iată care este scopul alcătuirii unor astfel de scrieri - nu cinstirea sfinţilor, ci propovăduirea „necredinţei". 

4 Teodor Balsamon, cel mai mare canonist bizantin, scria: „Este acelaşi lucru a arde cărţile nelegiuite ale 
ereticilor sau a le depozita la episcopia Constantinopolului; căci după cum nimeni nu poate să citească cărţile 
arse, tot aşa nu poate să facă aceasta nici dacă sunt aşezate în acel loc ascuns, unde nimeni nu le poate vedea. 
Aşadar, cel ce va arde aceste cărţi (cum cere canonul 63 de la Sinodul Trulan - n.n.) şi nu le depozitează la 
episcopie (în Constantinopol) nu se pedepseşte potrivit canonului (9 de la al şaptea Sinod Ecumenic - n.n.), 
deoarece nu a lucrat împotriva lui" [55; 507-508]. în ziua de astăzi, tipăriturile eretice fiind într-un număr foarte 

ascunzându-le pe acestea, de ar fi episcop, ori presbiter, ori diacon, să se caterisească, iar de ar 
fi laic ori călugăr, să se afurisească" [30; 168]. 

E lesne de înţeles că sub aceleaşi osânde se aflau şi cei care primeau sau ascundeau şi alte 
tipuri de scrieri mincinoase, nu doar falsele martirologii sau textele iconoclaste. 

Comentând canoanele de mai sus, episcopul Nicodim Milaş scria că „practica veche a 
Bisericii referitoare la condamnarea cărţilor potrivnice credinţei şi păgubitoare este în deplină 
vigoare şi astăzi"[55; 437]. 

Mai mult decât atât, trebuie precizat faptul că această practică era mai veche de secolul al 
VH-lea, când s-a ţinut Sinodul Trulan. Tot episcopul Nicodim scrie că la primul Sinod 
Ecumenic s-a condamnat şi s-a interzis citirea uneia dintre cărţile principale ale lui Arie. 
împăratul Constantin a poruncit printr-un decret special ca toate cărţile scrise de Arie şi de 
discipolii lui să fie nu numai interzise, ci şi arse 1 . 

Un gest similar au făcut un grup de preoţi şi credincioşi din Rusia, când au ars într-o piaţă 
cărţile mai multor teologi moderni 2 care au amestecat dreapta credinţă cu idei străine. 

„Asta e Inchiziţie... Mai rămâne să ardeţi şi pe autorii cărţilor pe care le consideraţi 
eretice..." Am auzit replica asta de la mulţi oameni care nu înţeleg motivul pentru care 
Biserica cere arderea cărţilor eretice. 

E o mare diferenţă între arderea unor cărţi şi arderea unor oameni. Inchiziţia a aparţinut 
lumii catolice. Biserica Ortodoxă nu cere moartea ereticilor, oricât de tare ar cădea în erezie. 
Biserica vrea întoarcerea păcătoşilor, nu moartea lor. 

E ciudat însă că duşmanii ei sunt în stare să falsifice chiar şi istoria pentru a-i îndepărta pe 
oameni de Hristos. In cartea Evanghelia pierdută este reprodusă mărturia lui David Brakke în 
care Sfântul Atanasie cel Mare - care a precizat într-un canon care sunt cărţile 
nou-testamentare pe care Biserica le recunoaşte ca fiind autentice - e acuzat că şi-a impus cu 
violenţă punctul de vedere: „Este adevărat că în timpul încleştărilor pe care le-a avut cu adver- 
sarii săi din cetatea Alexandriei se pare că 3 ar fi recurs la violenţă (bătăuşi care să îi lovească 
pe oameni), numai că este improbabil ca asemenea tactici să-i fi convins pe toţi creştinii din 
Egipt să nu citească sau să nu folosească alte scrieri" [43; 217]. 

Această mărturie este o mărturie mincinoasă. Nu există dovezi istorice care să o ateste 4 . E 
o răstălmăcire a istoriei bisericeşti care facilitează promovarea ereziilor. De fapt, cine citeşte 
cu atenţie restul afirmaţiilor lui David Brakke poate înţelege că Atanasie cel Mare a fost un 
altfel de om: „Pentru creştinii egipteni era un erou, astfel încât fiecare succes pe care 1-a 
repurtat în a-i convinge pe oameni să se conformeze regulilor lui şi să renunţe la cărţile 
«eretice» (şi este într-adevăr greu de măsurat dimensiunea reală a succesului pe care 1-a avut) 
se datorează în primul rând autorităţii sale personale" [43; 217-218]. 



mare, e aproape imposibil ca hartofilachia constantinopolitană să se ocupe de depozitarea celor pe care creştinii 
le-au obţinut într-un fel sau altul. Arderea lor rămâne soluţia cea mai simplă. 

Cf. Socrate, Istoria bisericească, I, 9 şi Sozomen, Istoria bisericească I, 21. La fel a procedat împăratul 
Arcadie cu scrierile ereticilor eunomieni şi montanişti. Nu era vorba de o implicare a împăraţilor în stabilirea 
învăţăturii de credinţă; aceştia înţelegeau doar că ereziile condamnate de sinoade aduc dezbinare în imperiu, şi 
atunci luptau împotriva lor tocmai în virtutea chemării lor de a veghea la pacea imperiului. Nu trebuie să se 
considere însă că împăraţii au fost un factor de reprimare constantă a ereziei. Au existat şi mulţi împăraţi pri- 
gonitori ai învăţăturii Bisericii şi ai cărţilor ortodoxe. Aceştia au mulţi urmaşi printre întâi-stătătorii lumeşti de 
astăzi. In timp ce aproape nimeni nu mai ia în serios exemplul împăraţilor credincioşi. 

2 Printre care şi ale părintelui Serghei Bulgakov, care a fost condamnat de Sinodul Rusiei. 

3 Să observăm şi relativitatea afirmaţiei: „Este adevărat că se pare că [...]". Ori e adevărat, ori se pare. 
Joncţiunea celor două predicate arată superficialitatea argumentării. 

4 E foarte ciudat faptul că volumul Evanghelia pierdută, scris de Herbert Krosney, nu are nici bibliografie şi nici 
referinţe bibliografice precise, aşa cum ar fi fost normal pentru un volum de acest gen. 

E greu de crezut că un om care ar fi instigat la violenţă ar fi avut atâta autoritate asupra 
celor care credeau în Hristos, a Cărui propovăduire a fost o lecţie de iubire a tuturor, chiar şi a 
vrăjmaşilor. E şi mai greu de crezut că oamenii erau dispuşi să primească doar Evangheliile 
selectate de un astfel de păstor. . . 

E adevărat, aşa cum arată Sfântul Chirii al Ierusalimului 1 , şi în Biserică erau anumiţi 
păstori care făceau tulburare: „Să nu te tulburi dacă vei auzi că merg până la vărsarea sângelui 
episcopi împotriva episcopilor, clerici împotriva clericilor şi popoare împotriva popoarelor. 
[. . .] Dacă între apostoli a fost vânzare, te mai miri dacă între episcopi este ură de fraţi?" [120; 
251]. Numai că astfel de păstori făceau sminteală în poporul credincios, şi nimeni nu îi cinstea 
ca pe nişte eroi. 

Sfântul Atanasie cel Mare a fost un rob al lui Hristos, care a dus o viaţă de rugăciune şi de 
nevoinţă deosebită, încercând să urmeze pilda cuvioşilor pe care i-a întâlnit în pustia 
Egiptului 2 . El nu a folosit forţa pentru a impune anumite Scripturi. A folosit doar puterea 
cuvântului pentru a da mărturie despre adevăr. Să ne dăm seama că un atac împotriva 
Sfântului Atanasie şi a Canonului scripturistic pe care 1-a fixat în scris este de fapt un atac îm- 
potriva Bisericii lui Hristos. Biserica adevărului, care nu foloseşte violenţa pentru a triumfa. 
Biserica cea una, sfântă, sobornicească şi apostolească, e cea care se luptă prin cuvânt pentru 
mântuirea credincioşilor. Iar împotriva cărţilor eretice luptă tot spre binele acestora. . . 

=4= =4= =+= 

Acum, un răspuns la întrebarea: „Ce să fac cu Evanghelia după Iuda". Eu cred că trebuie 
arsă... Chiar dacă din ce în ce mai puţini oameni sunt dispuşi să facă acest lucru, totuşi trebuie 
să ascultăm ce au învăţat Sfintele Sinoade. 

Trebuie totuşi precizat un lucru: că în ziua de azi obştea nu mai e dreptcredincioasă, 
societatea nu mai e creştină. Trăim într-o lume iconoclastă 3 . E foarte important să înţelegem 
diferenţa dintre viaţa de azi şi viaţa din obştea descrisă în atâtea capitole din Limonariu şi în 
alte cărţi vechi. 

Maica Domnului nu a vrut să intre în chilia Avvei Chiriac din pricina cărţii care conţinea 
câteva pagini cu învăţături eretice. Să nu înţelegem de aici că împărăteasa Cerurilor nu intră 
sau că nu ocroteşte în nici o casă în care există cărţi care o hulesc. 

Awa Chiriac era stăpânul chiliei sale. El stabilea ce cărţi să ţină în ea. Astăzi, mulţi 
creştini trăiesc în familii multiconfesionale, sau chiar - mai rău - multireligioase 4 . Sunt 
obligaţi deci să trăiască lângă cărţi nu doar catolice sau protestante, ci şi musulmane, budhiste 
sau aparţinând altor religii. Ei nu trebuie să se lupte cu aceste cărţi, nici să facă tulburare. Nu 
aruncând vreo carte pe foc îi vor ajuta pe ceilalţi să îşi înţeleagă greşeala. Dimpotrivă, dacă 
vor face aşa ceva vor fi consideraţi extremişti şi mărturia lor nu va fi înţeleasă. Ei trebuie să îi 
convingă pe casnicii lor prin mărturia propriei vieţi sfinte. . . 



1 Sfântul Chirii al Ierusalimului a fost contemporan cu Sfântul Atanasie cel Mare. A trăit între anii 313 şi 386. 

2 Trebuie amintit aici faptul că Sfântul Atanasie a scris cea mai importantă viaţă a Sfântului Antonie cel Mare, pe 
care 1-a cunoscut îndeaproape. Nu e greu de înţeles faptul că Sfântul Antonie, părintele monahismului creştin, nu 
l-ar fi primit în preajma sa pe ierarh dacă acesta nu ar fi dus o viaţă de sfinţenie. 

3 S-a văzut acest lucru şi în râvna cu care unii au susţinut scoaterea icoanelor şi a simbolurilor creştine din 
şcolile din România. 

4 Asistăm la înmulţirea căsătoriilor dintre ortodocşi şi heterodocşi, sau dintre ortodocşi şi necreştini. Se trece 
astăzi cu vederea cuvântul Mântuitorului: „Nu socotiţi că am venit să aduc pace pe pământ; n-am venit să aduc 
pace, ci sabie (e vorba de sabia cuvântului adevărului, nu de violenţa fizică - n.n.). Căci am venit să despart pe 
fiu de tatăl său, pe fiică de mama sa, pe noră de soacra sa. Şi duşmanii omului (vor fi) casnicii lui" (Matei 10, 
34-36). 

Ispitele literaturii 



„PILAT: Ce cauţi în Ierusalim? 
ISUS: Am venit la tine să mă răstigneşti. 
PILAT uimit: Să te răstignesc? Pentru ce? 
ISUS: Ca să mă pot urca în cer, la tatăl meu. 
PILAT: Altfel nu poţi, decât dacă te răstignesc eu? 
ISUS: Nu te teme, vina îţi va fi iertată la judecata de apoi! 
PILAT: Vina? Care vină? 
ISUS: Că ai răstignit un nevinovat. 

PILAT: Eşti foarte sigur că am să te răstignesc, nu ştiu de ce! 
ISUS: Trebuie să mă răstigneşti! 
PILAT: Pentru ce? 
ISUS: Ca să mă pot urca la tatăl meu! 

PILAT: Eu nu sunt pus aici să răstignesc pe oricine are chef! N-am nici o obligaţie şi 
răstignesc doar pe cine -mi place mie! Şi pe duşmanii Imperiului, fireşte" [58; 72]. 

(Alina Mungiu-Pippidi, „Evangheliştii" - fragment) 

Pentru articolul pe care vreau să îl scriu rândurile de mai sus sunt doar un pretext: sunt 
doar o insectă care va fi studiată în laborator. . . Avem în faţa ochilor un paragraf luat parcă 
din Evanghelia lui Iuda, dar în care Pilat ia locul lui Iuda şi este însărcinat cu ceea ce se vrea a 
fi misiunea divină a răstignirii. întrebare: „E folositoare sau nu o astfel de literatură?" 

(înainte de a răspunde la această întrebare precizez că am inclus citatul de mai sus pentru 
că vroiam să am un text de la care să pornesc discuţia. Dacă ar fi existat o carte -reper care să 
fie citită de majoritatea cititorilor cărţii de faţă, ar fi fost indicat să fac referire la ea.). 

Există din ce în ce mai multe cărţi care tratează probleme religioase. Oricât de tare s-ar 
adânci omul în păcat, la un moment dat tot simte nevoia unei legături cu viaţa spirituală. Şi 
atunci, citeşte cărţi precum Al cincilea munte a lui Paulo Coelho, cărţi care îl fac să cugete la 
vieţile unor sfinţi sau la persoana lui Hristos. 

Unor cititori astfel de texte nu le plac: „Ce rost are să te joci cu viaţa lui Hristos şi cu Vieţile 
Sfinţilor?" Aceştia nu au fost de acord cu adaptarea unor teme nou-testamentare sau 
aghiografice nici măcar pentru scopuri morale, dintre care cultivarea virtuţilor ar fi fost cel mai 
important. 

Alţii, puţini la număr, e adevărat, nici nu înţeleg astfel de texte. Dar celor mai mulţi le plac: 
„Nu te pune nimeni să citeşti aşa ceva. Şi nu e nimic rău în ele, de fapt. Dacă ai discernământ, 
poţi citi orice." 

Eu vreau să mă adresez acum celor din ultima categorie. Pentru a le atrage atenţia asupra 
faptului că greşesc. . . 

Da, sunt de părere că literatura care deformează întâmplările din istoria mântuirii nu 
trebuie citită. Ea ne poate ajuta să înţelegem valoarea unor idei frumoase, ne poate ajuta să 
cugetăm la Dumnezeu, dar în acelaşi timp ne virusează cu idei greşite. Idei care cresc în 
minţile noastre ca aluatul şi, în timp, ne pot arunca în rătăcire. 

Unii au observat anumite similitudini între Evanghelia lui Iuda şi celebra nuvelă a lui 
Giovanni Papini „Ispitirea lui Iuda" (tipărită în 1938 1 , în volumul Mărturiile calvarului), în 
care diavolul îi propune lui Iuda: „Tu II trădezi pe Iisus numai în cuvânt; în realitate tu îl 
trădezi pe Caiafa. Mă înţelegi, acum, Iuda? Eşti dispus, în sfârşit, să îl serveşti, şi în acest fel, 
pe Domnul tău?" [60; 12]. Oricum, nu Hristos îi cerea lui Iuda să îl vândă, ci diavolul îl ispi- 
tea pe Iuda să îşi ajute învăţătorul, predându-L duşmanilor Săi. 

Papini relata că textul său e un rod al imaginaţiei: „Evangheliştii scriu, laconic, că Satana a 
intrat în Iuda, că acesta a fost convins şi învins de către Duşman. Am încercat să-mi imaginez 
cu ce sofisme, viclenii, înşelăciuni şi ciudăţenii a putut Satana să pună stăpânire pe sufletul 
discipolului şi să facă din el un trădător" [60; 86]. Papini nu a intenţionat să prezinte un 
produs al imaginaţiei sale ca fiind un adevăr de credinţă. Imaginaţia e imaginaţie, adevărul e 
adevăr. Dar nu de puţine ori cititorii şi spectatorii nu au priceperea de a deosebi graniţa dintre 
ele... 

Alte exemple, de acelaşi calibru: Ultima ispită a lui Hristos, a lui Kazantzakis, sau şi mai 
celebrul Cod al lui Da Vinci. Cu ce rămânem după ce citim astfel de cărţi? Cu nimic bun. . . 

E adevărat că literatura pe care eu o contest aici e apreciată de mulţi. Mai mult, îi consider 
pe autorii acestei literaturi un fel de medici care îi ajută să moară pe cititorii care solicită să li 
se respecte dreptul la eutanasie. Ştiu, verdictul meu va părea nefondat, exagerat, chiar ridicol. 
Dar mi-1 asum. Cred că această literatură nu e nici măcar eutanasiere, pentru că doctorii 
uşurează suferinţele bolnavilor luându-le viaţa. Literatura pe care o critic acum nu uşurează 
suferinţele sufleteşti ale cititorilor. Ea le otrăveşte sufletele, ducându-i la o moarte lentă şi mai 
greu de suportat. 



*** 



Nu vreau să se înţeleagă din cele scrise de mine că Biserica s-ar împotrivi literaturii. Nu, 
Biserica se împotriveşte doar literaturii care propovăduieşte minciuna, păcatul, înşelarea. 

Părintele Stăniloae spunea că „Operele de artă sunt opera Duhului Sfânt: o literatură bună, 
o poezie frumoasă, sunt opera Duhului Sfânt, dar aceasta nu e încă toată poezia pe care o 
poate realiza omul" [108; 92]. 

în „Fundamentele concepţiei sociale a Bisericii Ortodoxe Ruse" 2 găsim o poziţie foarte 
echilibrată faţă de creaţiile culturale: „Propovăduind veşnicul adevăr al lui Hristos unor 
oameni care trăiesc în nişte condiţii istorice schimbătoare, Biserica realizează acest lucru prin 
intermediul formelor de cultură specifice timpului, naţiunii, diferitelor grupări sociale. Ceea 
ce a fost conştientizat şi trăit de unele popoare şi generaţii, uneori poate fi descoperit din nou 
de ceilalţi oameni, devenind ceva intim şi uşor perceptibil pentru ei. 

Nici o cultură nu poate fi considerată unica acceptabilă pentru exprimarea mesajului 
spiritual creştin. Limbajul cuvintelor sau cel al chipurilor prin care este exprimată evlavia, 
metodele şi mijloacele lui, în mod firesc, se schimbă odată cu mersul istoriei, deosebindu-se 
în dependenţă de contextul naţional şi de orice alt context. [. . .] 



1 Tot în 1938, pe scena Comediei Franceze s-a jucat piesa lui Paul Raynal A pătimit sub Ponţiu Pilat. Părintele 
Nicolae Steinhardt spunea: „Părerea căreia mă raliez recunoaşte deplina vinovăţie a lui Iuda şi constată că 
argumentele de tip Paul Raynal sunt greşite, oricât ar fi ele de seducătoare prin mărinimia pe care o dovedesc şi 
de lăudabilă dorinţa de a voi să dezvinovăţească un acuzat. Pe Iuda nu se cade însă a-1 scoate basma curată, 
deoarece este efectiv culpabil şi nu există motive pentru a-1 achita. [...] Intenţiile dramaturgului Paul Raynal (alt- 
minteri scriitor de bună calitate şi autorul câtorva nobile şi frumoase piese) au fost bune, dar eroarea lui e totală" 
[69; 79,82]. 

2 Prin decizia Sinodului arhieresc ţinut în Rusia în anul 2000, acest document este studiat în seminariile şi în 
facultăţile de teologie ortodoxă. 

Biserica se foloseşte de diferitele părţi ale culturii pentru a exprima adevărul creştin. 
Iconograful ortodox, poetul, filozoful, muzicianul, arhitectul, actorul şi scriitorul apelează la 
mijloacele artei pentru a-şi exprima experienţa înnoirii lor spirituale, pe care au dobândit-o şi 
pe care doresc să o împărtăşească şi celorlalţi. 

Cultura profană este capabilă de a fi vehicul al evlaviei. Şi acest lucru este deosebit de 
important în cazul în care slăbeşte influenţa creştinismului din societate, sau când autorităţile 
civile intră într-o luptă deschisă cu Biserica" [45; 83]. 

Iată că Biserica recunoaşte valoarea creaţiilor culturale. Mai bine spus, Biserica recunoaşte 
valoarea creaţiilor care sunt cu adevărat valoroase. Scriitorii trebuie să ţină seama de spaţiul în 
care pot să se manifeste în libertate. Şi să înţeleagă că, de fapt, libertatea lor nu a fost micşo- 
rată, ci dimpotrivă: li s-au oferit reperele pentru a realiza opere care transfigurează şi 
înfrumuseţează lumea. 

Ce trebuie să înţeleagă cititorii creştini? Că, dacă vor degusta literatura care prezintă o 
perspectivă deformată asupra lui Hristos, asupra sfinţilor, asupra vieţii creştine, se vor face 
vinovaţi de succesul autorilor respectivi. încurajându-i, se vor vătăma şi pe ei înşişi şi pe cei 
cărora le vor recomanda astfel de cărţi. 

Şi, pentru că am început cu un citat din Alina Mungiu-Pippidi, voi arăta cât de strânsă este 
legătura dintre un autor şi ideile religioase pe care le propagă: 

„ELENA: Când ne-am iubit, puţin îmi păsa dacă eşti fiul lui Dumnezeu sau nu. . . 

ISUS: Inţelegeţi-mă şi iertaţi-mă! Amândoi! Am fost atât de singur... propriul meu frate se 

îndoia de mine, a trebuit să învăţ să trec unele lucruri sub tăcere. . . 
ELENA: De ce se îndoiau de tine? 
ISUS dus pe gânduri: Voiau un singur lucru de la mine: minuni. Nimeni nu voia să asculte 

ce aveam de spus. 
CHERINTOS: Cam neplăcut, nu? Aici, în Orient, toată lumea e înnebunită după minuni. 
De doctrine n-are nimeni chef. Pe căldura asta! Dar o minune bună, asta mai trezeşte 
oamenii din amorţeală! Mai ales dacă este şi scurtă. . . 
ISUS: Mi-e greaţă de minuni. Aş fi vrut să citesc în ei dorinţa de a fi mai buni. Dar nu 
citeam nimic, decât o curiozitate grotescă. Şi totuşi, pentru aceştia trebuia să mor! Avea 
asta să îi facă mai buni? Era limpede că nu: sacrificiul ar fi fost inutil, întruparea rata- 
tă..." [62-63] 
Să comparăm aceste rânduri cu o declaraţie a Alinei Mungiu-Pippidi, cu o mărturisire de 
credinţă care ne arată legătura dintre credinţa unui autor şi opera sa: „Cred ca în Evanghelia 
coptă a lui Toma, aia în care Iisus nu face nici o minune, e un simplu predicator genial şi 
neînţeles..." 1 . 



1 Cotidianul, 27 ianuarie 2006. 

Dar voi cine ziceţi că sunt? 



, Noi mâncăm trupul Lui şi bem sângele Lui 

în dumnezeiasca împărtăşanie, dar şi 

prin citirea Scripturilor" [28; 191]. 

Fericitul Ieronim 



Te rog, cititorule, să îmi răspunzi la patru întrebări: „Care este pasajul care îţi place cel mai 
mult în Sfânta Scriptură?", „Cum începe Evanghelia după Ioan?", „în ce ordine sunt aşezate 
Evangheliile în Noul Testament?", „Care a fost cea mai lungă predică a Mântuitorului redată 
în Noul Testament?". 

La prima întrebare, mulţi răspund cu un fragment sau altul, pe care l-au citit în Biblie, pe 
care l-au auzit la biserică, pe care l-au găsit citat în vreun roman, în vreun articol de ziar sau 
chiar în vreun film. . . 

Că Evanghelia după Ioan începe cu La început a fost Cuvântul, şi Cuvântul era la 
Dumnezeu, şi Dumnezeu era Cuvântul (Ioan 1,1) sunt destui care ştiu - dacă nu tot versetul, 
măcar începutul; şi nu neapărat pentru că s-ar referi la Hristos. 

La a treia întrebare, din ce în ce mai mulţi oameni întrebaţi au un lapsus, ştiu, dar... Parcă 
prima e a lui Matei şi ultima a lui Ioan. Dar între ele. . . 

Ultima întrebare e de baraj: îi pune pe mulţi în situaţia de a recunoaşte că nu au citit 
Evangheliile şi că nu sunt în stare să răspundă. „Dar ce, suntem sectanţi? Numai ăia ştiu 
Biblia pe dinafară. . . ." 

Să fim sinceri, întrebările puse de mine nu sunt foarte dificile. . . Am vrut doar să pregătesc 
terenul pentru un text al cărui subiect este „Hristosul Evangheliilor". Ştiu că cititorul standard 
al zilelor noastre ar citi cu mai multă plăcere despre Evanghelii apocrife sau despre texte sacre 
ale altor religii, nu şi despre Sfânta Scriptură. Dar îmi este cu neputinţă să arăt cât de otrăvită 
este Evanghelia după Luda fără a o pune pe cântar cu Evanghelia Bisericii. S-ar putea ţine 
discursuri întregi în faţa unui public numeros despre faptul că băutura asiatică pe care tocmai 
au gustat-o e fermentată, dar că, dacă nu ar fi fost stricată, ar fi avut un gust extraordinar. E 
mult mai simplu însă să le dai să guste dintr-o sticlă în care lichidul nu a fermentat şi efectul 
va fi instantaneu. 

Lumea de astăzi nu iubeşte şi nu cunoaşte Evanghelia, aceasta e o realitate. Iar sectanţii par 
a fi singurii care preţuiesc cum trebuie Cartea Sfântă... De fapt, nu este aşa: cei mai mulţi 
dintre ei au învăţat doar o listă de citate cheie, cu care închid gura oricărui creştin superficial 
care nu se hrăneşte din învăţătura Bisericii. Pentru sectanţi, cunoaşterea textelor respective e o 
condiţie sine qua non pentru racolarea de adepţi. Numai convingându-i pe aceştia de faptul că 
Biserica merge pe un drum greşit - invocând în chip viclean pasaje din Noul Testament, care 
de fapt a apărut în Biserică, nu în afara ei - pot avea satisfacţia de a câştiga suflete de partea 
lor. 



1 „De vreme ce tradiţia venind de la apostoli există în Biserică şi este mereu printre noi, să ne întoarcem la 
expunerea din Scripturi a apostolilor care au scris Evanghelia, în care ei au înregistrat învăţătura că Hristos este 
Adevărul" [10; 113-1 14] - Sfântul Irineu de Lyon. 

Comportamentul sectanţilor nu e greu de descris. Ei sunt ca nişte băştinaşi care asistă la un 
meci de fotbal, înţeleg superficial regulile şi consideră că esenţial este doar să intre mingea în 
poartă. Ei intră pe teren, pun mâna pe minge şi, combinând fotbalul cu handbalul, reuşesc să 
dea gol... Degeaba li se spune că au încălcat regulile. Nu îi interesează. A intrat mingea în 
poartă? A intrat. Ce, sunt ei mai proşti decât cei care au inventat fotbalul? 

înainte de a exista Noul Testament, a existat Biserica. Hristos nu a întemeiat Noul 
Testament, a întemeiat Biserica... Nu se poate afirma că Scriptura e deasupra Bisericii. 
Vreme de câteva generaţii, în Biserica primară creştinii nici măcar nu au avut tot Noul 
Testament. Ba chiar la început erau comunităţi lipsite de orice scriere nou-testamentară. Ele 
cum au trăit? Cum de nu s-au prăbuşit? Şi cum de se prăbuşesc azi comunităţi întregi de 
creştini, cu toate că au tot felul de ediţii ale Bibliei? Biserica e Trupul lui Hristos, Noul 
Testament a fost un rod al acestui trup... Nu poate fi înţeleasă Sfânta Scriptură din afara Bi- 
sericii. Sectanţii sunt ca nişte hoţi care au furat proiectul unui aparat, înţeleg mare parte din 
proiect, dar în ansamblu, perspectiva pe care o au e greşită. Dacă ar fi existat copyright-uri în 
secolul I, atunci Biserica ar fi fost ferită de ediţiile pirat, scoase de „piraţi" ai lumii spirituale. 

întrucât sunt conştient de faptul că sectanţii - şi chiar unii ortodocşi excesiv de moralişti - îi 
plictisesc pe cei din jur cu şabloanele lor lipsite de substanţă, îţi recunosc, iubite cititorule, o 
anumită alergie faţă de Biblie. Te-ai gândit că poate, dacă o vei citi, te vei contamina şi tu de fă- 
ţărnicia, de spiritul îngust şi de mândria exacerbată a acestora. 

Ai şi nu ai dreptate. Ai dreptate, pentru că, din păcate, mult mai des se întâlnesc fanatici ai 
Bibliei care au inimile pline de dispreţ faţă de cei care nu îi urmează, şi rareori găseşti oameni 
pe care vezi că Sfânta Scriptură i-a ajutat să fie plini de dragoste de Dumnezeu şi de aproa- 
pele. Realitatea este tristă şi dură, dar nu văd de ce aş fi orb când aşa stau lucrurile. . . 

în acelaşi timp, nu ai dreptate, pentru că nu e de vină nici Sfânta Scriptură şi nici 
Dumnezeu pentru că oamenii nu ştiu să se hrănească din cuvântul sfânt... Pe toţi cei care 
caută adevărul, Dumnezeu îi vede şi vrea să le împlinească setea de cunoaştere. Dar Biblia 
trebuie înţeleasă doar prin cugetul Bisericii, pentru că Sfinţii Apostoli au lămurit obştilor 
creştine multe din lucrurile care păreau neclare în textul sfânt. Exact aceiaşi apostoli... Nu 
alţii. Iar Biserica a păstrat, prin Tradiţie, tâlcuirile lor, care sunt mai preţioase decât oricare alte 
tâlcuiri. 

Cartea lui Adolf Harnack Ce este creştinismul? începe astfel: „Marele filosof englez Stuart 
Mill spunea că «nu este niciodată inutil a reaminti oamenilor că a existat cândva un bărbat pe 
nume Socrate». Este corect; însă e şi mai important să li se amintească oamenilor că un bărbat 
numit Iisus Hristos a trăit cândva în mijlocul lor" [407; 16]. Eu văd lucrurile altfel: în ziua de 
azi, lucrurile au „avansat" atât de tare în rău, încât uneori este de-a dreptul inutil să mai aduci 
aminte de Socrate. Numai Hristos mai poate schimba lucrurile. Şi nu Hristos „bărbatul" înţelept 
care a propovăduit religia iubirii. Ci Hristos, Dumnezeu-Omul, Fiul lui Dumnezeu, Care S-a 
făcut om pentru mântuirea noastră. E nevoie nu doar să ne amintim de El, ci să înţelegem că El 
vrea, în fiecare clipă, să schimbe istoria lumii. Să o schimbe prin noi, prin fiecare din noi. 
Pentru că, schimbându-ne pe noi, se schimbă încet-încet întreaga lume. 

Mă opresc aici cu „prefaţa" următorului text. Chiar dacă a fost mai lungă decât mărturia 
propriu-zisă, am simţit nevoia să justific de ce îţi voi scrie despre Hristosul Evangheliilor, ca 
nu cumva să te simţi racolat la ortodoxie de o carte care îşi propune analiza Evangheliei lui 
Iuda. Mi se pare însă că textul care urmează era necesar în iconomia cărţii. . . 



Hristos i-a întrebat pe ucenicii Săi: ,JDar voi cine ziceţi că sunt? " Răspunzând, Simon Petru a 
zis: Tu eşti Hristosul, Fiul lui Dumnezeu Celui viu". Iisus, răspunzând, i-a zis: „Fericit eşti 
Simone, fiul lui Iona, că nu trup şi sânge ţi-au descoperit ţie aceasta, ci Tatăl Meu, Cel din ceruri. 

Eu îţi zic ţie, că tu eşti Petru şi pe această piatră voi zidi Biserica Mea şi porţile iadului nu o vor 
birui" (MX. 16, 15-18). 

Dacă Hristos ne-ar întreba acum pe fiecare dintre noi: „Cine zici tu că sunt?", răspunsurile 
ar fi foarte diferite. Unii ar spune că e un mare spirit, un mare avatar, un înţelept, un om al lui 
Dumnezeu, cel mai mare sfânt. Puţini ar răspunde, ca şi Petru, că El este Fiul lui Dumnezeu. 

Ce aş răspunde eu? Aş răspunde aşa: 

„Doamne, tu eşti viaţa mea cea adevărată, cea dintâi bucurie a mea. Tu eşti pacea mea, tu 
eşti nădejdea mea. Tu eşti ajutorul meu cel tare. Tu eşti Hristosul pe Care L-au văzut şi 
mărturisit Sfinţii Apostoli. Tu eşti Domnul meu şi Dumnezeul meu. Tu eşti Hristos, Fiul şi 
Cuvântul lui Dumnezeu, Care ai venit în lume pentru mântuirea noastră. . ." 

De fapt, s-ar putea să nu fiu în stare să răspund ceva... Să îmi pierd cuvintele de emoţie, 
aşa cum mi se întâmplă uneori înainte să primesc Sfânta împărtăşanie. Şi totuşi, dacă ar trebui 
să răspund la întrebarea „Cine este Hristos?", aş spune că El este Mântuitorul profeţit în 
Vechiul Testament, El este Fiul lui Dumnezeu Care vrea mântuirea noastră. . . 

El S-a născut din Fecioară, aşa cum profeţise Isaia. A făcut mulţime mare de vindecări, 
sufleteşti şi trupeşti, pentru a-i ajuta pe oameni să cunoască Adevărul. A făcut multe feluri de 
minuni, spre întărirea credinţei noastre. A înmulţit pâinile şi peştii, pentru a sătura mulţimile flă- 
mânde care II ascultau. Ne-a învăţat să mergem pe calea spre împărăţia Cerurilor. El a primit 
moarte pe cruce pentru mântuirea noastră. Şi a înviat, fiind pârgă a învierii noastre. El este cu 
adevărat Păstorul plecat în căutarea oilor pierdute... Dacă citim Sfintele Evanghelii, putem 
înţelege că Hristos este Fiul lui Dumnezeu Care ne poate schimba viaţa. 

Citim în Vieţile Sfinţilor cum Sfântul Carp - ucenicul Sfântului Apostol Pavel - L-a văzut 
pe Hristos într-o vedenie şi l-a auzit spunând: „Gata sunt ca, pentru mântuirea oamenilor, să 
fiu iarăşi răstignit" [103; 51]. Şi a spus aceasta nu pentru că am avea trebuinţă de încă o 
răstignire, ci pentru a-L ajuta pe Sfântul Carp să înţeleagă iubirea Lui pentru oameni. Pentru 
mine, acest cuvânt al lui Hristos este rezumatul Sfintelor Evanghelii. . . 

Numai această iubire poate schimba lumea. Această iubire care lipseşte din Evanghelia lui 
Iuda şi din alte scrieri eretice. . . 

Eu cred în puterea iubirii... Cred că Fiul lui Dumnezeu nu S-a răstignit degeaba. Cred că 
El vrea să ne înveţe să ne schimbăm vieţile şi să pornim pe calea mântuirii. 

Mărturisesc, astăzi, într-o vreme în care din ce în ce mai mulţi iau în râs credinţa creştină, 
că nu cunosc bucurie mai mare decât a fi al Lui... Şi spun asta nu pentru că aş fî crescut în 
ograda banală a Bisericii, fără să cunosc alte valori spirituale. M-am apropiat de Biserică 
târziu, după ce am cunoscut păcatul şi am practicat chiar Tantra Yoga. Am primit chiar un fel 
de botez yoghin, fiind convins că scopul vieţii este ieşirea din ciclul reîncarnărilor. Am avut 
parte de vedenii şi de false minuni care m-au întărit în convingerea că mă aflu în adevăr. Dar 
Hristos al Evangheliilor a venit în viaţa mea, şi a schimbat totul. 

Nu există Altcineva Care să ne iubească mai mult decât Hristos. Nu există vreun alt text 
care să ne ajute să înţelegem iubirea Lui pentru noi mai mult decât Sfintele Evanghelii. în 
centrul Evangheliilor stă Hristos Cel răstignit şi înviat. Să încercăm să îl cunoaştem... Să ne 
fie Evangheliile poartă spre Hristos, poartă spre Biserica cea una, sfântă, sobornicească şi 
apostolească. 



1 Aşa cum tâlcuiesc Sfinţii Părinţi, piatra este chiar Hristos, Fiul lui Dumnezeu, sau credinţa că Hristos este 
Dumnezeu. Şi nu Apostolul Petru, aşa cum au tâlcuit catolicii, trecând peste mărturia patristică (care se regăseşte 
în multe texte, atât ale sfinţilor latini, cât şi ale sfinţilor răsăriteni: Sfântul Ilarie de Poitiers - Despre Treime, 
Sfântul Ambrozie al Mediolanului - Tratat asupra Evangheliei după Luca, Fericitul Ieronim - Comentar la 
Evanghelia după Matei, Sfântul Grigorie de Nyssa - Despre venirea în trup a Domnului nostru Iisus Hristos, 
Sfântul Ioan Hrisostom - Comentar la Evanghelia după Matei, Sfântul Chirii al Alexandriei - Comentar la Isaia 
(vezi şi alte mărturii în Noul catehism catolic contra credinţei Sfinţilor Părinţi - un răspuns ortodox, Editura 
Deisis, 1994, scris de Preasfinţitul Fotie, Arhimandritul Filaret Motte şi Părintele Patrick Ranson, p. 28). 

Există multe piedici ca să cunoaştem Adevărul. Există şi multe motive de sminteală, care 
fac să pară aproape imposibil ca adevărul să fie Hristosul pe Care II mărturiseşte Biserica. Nu 
spun că e uşor să depăşeşti aceste baricade. Spun doar că merită să încerci. Şi, apoi, vei 
înţelege că a meritat. . . 

între Hristosul lui Kazantzakis şi 
cel al Sfinţilor Mucenici 



„Sectanţii ştiu că atacurile lor rămân de cele mai multe ori publicistic nesancţionate; 

poţi defăima 
Biserica după cum ai chef , poţi falsifica Evanghelia după cum te taie capul, fiindcă nimeni 

nu va avea curajul să îţi răspundă" [46; 206]. 
Diaconul Andrei Kuraev 



în momentul redactării acestui capitol, în România se pune problema scoaterii icoanelor 
şi a simbolurilor religioase din şcoli. Articolul de faţă a fost inclus în volumul Evanghelia 
versus Iuda doar pentru că lupta pentru apărarea icoanelor este în esenţă aceeaşi cu cea a 
apărării Sfintelor Scripturi... 

Imediat ce Evanghelia lui Iuda şi Codul lui Da Vinci au început să întindă plaga înşelării 
duhovniceşti, s-a făcut simţită nevoia unei reacţii creştine. Ortodocşii, catolicii, protestanţii şi 
neoprotestanţii şi-au precizat poziţia faţă de aceste cărţi şi faţă de filmele care le-au făcut şi 
mai cunoscute. 

Lumea ortodoxă a protestat în mod diferit, în funcţie de modul în care a fost percepută 
amploarea fenomenului. Mitropolia Basarabiei a avut o atitudine care ar putea fi luată drept 
reper în astfel de situaţii: 

„Mitropolia Basarabiei s-a solidarizat acţiunii de protest faţă de difuzarea în Republica 
Moldova a filmului Codul lui Da Vinci. într-un comunicat de presă difuzat ieri, Mitropolia 
le recomandă credincioşilor să manifeste rezerve şi discernământ faţă de film şi menţio- 
nează că preoţii din această mitropolie, în predicile lor, vor atenţiona enoriaşii despre 
mesajul dăunător şi necreştin al filmului. Tot ieri, Episcopia de Edineţ şi Briceni a 
Mitropoliei Moldovei, condusă de P.S. Dorimedont, a adresat conducerii ţării o scrisoare 
deschisă în care cere: interzicerea necondiţionată a difuzării filmului pe teritoriul Re- 
publicii Moldova, după exemplul Greciei, Poloniei, Iordaniei şi al statului Singapore, pre- 
venirea editării cărţii Evanghelia după Iuda, interzicerea sectelor totalitare ş.a. Episcopia 
avertizează că, în cazul în care aceste cerinţe nu vor fi îndeplinite, creştinii ortodocşi din 
toată ţara vor organiza ample acţiuni de protest" (P.P.) 1 . 

Omul modern înţelege cu greu de ce ar fi nevoie de „ample acţiuni de protest" faţă de 
promovarea unor filme sau a unor cărţi. . . Poziţia sa sună cam aşa: „Dacă Evanghelia lui Iuda 
e rea, atunci să o contrazică teologii şi preoţii. Dacă sunt greşeli în Codul lui Da Vinci, atunci 
să le semnaleze slujitorii Bisericii şi să le combată cât îi ţin puterile... Suntem liberi, nu are 
nimeni voie să cenzureze un film sau o carte. . ." 

Problema e că astfel de filme sau cărţi sunt blasfemiatoare. Sunt o formă de batjocură a 
credinţei creştine şi a creştinilor. Să vedem cum ne învaţă un sfânt al vremurilor noastre, 
Cuviosul Paisie Aghioritul 2 , să protestăm faţă de astfel de blasfemii. 



1 „Nici Mitropolia Basarabiei nu acceptă «Codul lui Da Vinci»", în Timpul, 17 mai 2006. 

2 Au apărut multe cărţi despre învăţăturile şi minunile părintelui Paisie. Una dintre cele mai interesante este 
Marii iniţiaţi ai Indiei şi părintele Paisie, apărută la Editura Egumenită în anul 2005. 

în Grecia, când a început să ruleze filmul Ultima ispită a lui Hristos, făcut după cartea cu 
acelaşi nume a lui Nikos Kazantzakis 1 , s-a făcut multă tulburare. (Compar cele două texte - 
sau cele două filme - şi datorită faptului că şi Kazantzakis 1-a prezentat pe Iuda ca pe un erou 
- care II mustră pe Hristosul care îşi lepădase chemarea, strigându-I chiar: „Trădătorule".) 

Ieromonahul Isaac, biograful Avvei Paisie Aghioritul, scria că: „Biserica a hotărât ca pe 
data de 6-7 noiembrie a aceluiaşi an să aibă loc un protest organizat. S-a cerut şi participarea 
Sfântului Munte. Dar destul de mulţi s-au împotrivit. Nu considerau a fî atât de duhovnicesc 
faptul de a se ocupa de astfel de subiecte. Ei spuneau că mai degrabă desconsiderarea acestui 
film îi va micşora popularitatea (să observăm că o atitudine similară au mulţi dintre cei care, 
temându-se să dea mărturia cea bună împotriva ereziilor şi rătăcirilor contemporane, găsesc 
tot felul de justificări duhovniceşti pentru a-şi ascunde frica - n.n.). [...] Stareţul Paisie 
considera protestul împotriva filmului hulitor ca pe o mărturisire de credinţă, pentru aceasta 
s-a grăbit să participe la lupta dusă de Biserică" [42; 287]. 

Şi noi trebuie să ne mărturisim credinţa ori de câte ori este nevoie 2 . A protesta faţă de 
Evanghelia lui Iuda sau faţă de Ultima ispită a lui Hristos este unul şi acelaşi lucru. Cuviosul 
Paisie ne propune un model de mărturisire greu de înţeles, dar cu atât mai preţios: „în 
perioada iconoclasmului zece creştini au apărat cu tărie icoana lui Hristos ce era aşezată 
deasupra Porţii de Aramă şi au suferit mucenicia pentru ea. Cu atât mai mult acum, când este 
hulită persoana lui Hristos, nu trebuie să rămânem nepăsători" [42; 287]. 

Mulţi, foarte mulţi creştini nu ştiu însă despre ce creştini şi despre ce icoană este vorba. 
Este foarte important să înţelegem care este pilda de rezistenţă pe care Cuviosul Paisie 
Aghioritul, noul făcător de minuni, ne-o propune pentru vremurile noastre 3 : „Luând sceptrul 
stăpânirii greceşti, împăratul Leon, cel cu nume de fiară, care se mai numea şi Conon, şi fiind 
de neam isaurean, a ridicat prigonire asupra Bisericii lui Dumnezeu, scornind un nou eres, 
adică numind sfintele icoane idoli. Deci, a poruncit ca pretutindeni din bisericile lui 
Dumnezeu, din toate casele şi din locuinţele omeneşti să se lepede sfintele icoane, să le 
sfărâme şi să le dea foc sau să le arunce în apă, iar cei care nu se învoiau la păgânătatea lui, pe 
unii îi trimitea în surghiun îndepărtat, iar pe alţii îi muncea şi îi ucidea în multe feluri. Astfel, 
la început, Preasfînţitul Ghermano, patriarhul Constantinopolului, care se împotrivea, a fost 
gonit de pe scaun cu necinste şi cu bătăi, iar în locul lui a ridicat pe un oarecare Anastasie, 
eretic de un gând cu el. 

în acea vreme mulţi dreptcredincioşi, stând împotriva răutăţii ereticeşti, se făceau 
mucenici 4 , precum au fost şi aceşti sfinţi de care vorbim şi a căror pătimire s-a început astfel: 
în Constantinopol era o poartă oarecare ce se numea «Poarta de Aramă», zidită în zilele 
marelui Constantin. Deasupra acelei porţi era chipul Mântuitorului, de aramă, stând de mulţi 
ani acolo. Pe acel chip, împăratul şi patriarhul 5 porunciseră să-1 dea jos. Deci, răii credincioşi 
puseseră o scară pe care se suise un ostaş, cu dregătoria spătar, iar poporul care se adunase 
acolo, bărbaţi şi femei, văzând aceea, s-a pornit cu râvnă după dreapta credinţă şi, apucând 
scara cu ostaşul care era pe dânsa, a aruncat-o jos, iar pe ostaş 1-a omorât. 



1 Pentru scrierea acestei cărţi, Biserica Ortodoxă din Grecia 1-a excomunicat pe Kazantzakis în anul 1955. 

2 Nu trebuie nici să devenim disperaţi ca sectanţii, să ne trâmbiţăm credinţa cu mândrie la colţ de stradă, dar nici 
să ne refugiem într-un fel de ghetou ortodox. 

3 Am considerat necesar să reproduc întregul text despre jertfa celor zece mucenici, pe care Biserica îi 
prăznuieşte pe 9 august. Mi se pare oarecum anormal ca lumea să fie interesată mai ales de vieţile sfinţilor 
făcători de minuni, şi mai puţin de cele ale mucenicilor, care au udat credinţa noastră cu sângele lor. 

4 Mucenicia fiind suprema formă de protest faţă de iconoclasm şi faţă de orice altă erezie. Oamenii care par 
frământaţi de lucrarea ereziilor şi care spun: „Nu putem face nimic...", arată că de fapt evită să ia în serios 
singura opţiune de înfruntare roditoare a ereziei: mărturisirea mucenicească. 

5 Din păcate, aşa cum ne arată profeţiile sfinţilor, astfel de păstori vor fi din ce în ce mai mulţi în vremurile de pe 
urmă. în viaţa Sfintei Teodosia citim că hotărârea de scoatere a icoanei i-a aparţinut doar patriarhului Anastasie. 

împăratul, aflând de acel lucru, a scos fără de veste ostaşi înarmaţi cu săbii asupra 
poporului cel dreptcredincios şi au tăiat pe mulţi de parte bărbătească şi femeiască, bătrâni şi 
tineri, al căror număr numai singur Domnul îl ştie, iar pe cei mai mari i-au prins vii. Numele 
lor sunt acestea: Iulian, Marchian, Ioan, Iacov, Alexie, Dimitrie, Foca, Petru şi Leontie. Pe 
aceştia, bătându-i cu toiege fără de cruţare, i-au aruncat în temniţă. Sfinţii au fost ţinuţi în le- 
gături şi bătuţi cumplit până la optzeci de zile; căci fiecăruia dintr-înşii i se dădeau câte cinci 
sute de lovituri pe zi. Ei, întărindu-se cu puterea lui Hristos, răbdau cu vitejie acele chinuri, 
neslăbind cu trupurile. Ighemonul, văzând acest lucru, a poruncit să le ardă feţele cu fiare 
arse, apoi să-i scoată în uliţe şi să-i ucidă. Astfel şi-au sfârşit ei pătimirea. O dată cu ei a fost 
tăiată şi una din femeile cele slăvite, anume Măria Patrichia, pentru dreptcredincioasa cinstire 
a sfintelor icoane, iar trupurile lor le-au aruncat în adâncul mării. 

Când sfinţii mucenici fuseseră prinşi pentru chinuri, atunci a fost prinsă şi cuvioasa 
Teodosia monahia, că şi ea avea aceeaşi vină, adică luase parte la dărâmarea scării împreună 
cu ceilalţi. Ea a luat cunună mucenicească mai înainte de aceşti sfinţi, şi pomenirea ei se 
cinsteşte la 29 mai 1 , unde s-a pus şi viaţa ei. Toţi câţi au pătimit pentru acea cinstită icoană a 
Mântuitorului au stat împreună înaintea Stăpânului Hristos, Dumnezeul nostru, Căruia I se cu- 
vine slava în veci. Amin" [102; 107-108]. 

In viaţa Sfintei Teodosia aflăm alte amănunte despre această întâmplare: „Pe acel chip al 
Mântuitorului patriarhul Anastasie vrând să-1 lepede la pământ şi să-1 dea focului, ca un 
luptător de icoane ce era, a trimis ostaşi cu tesle la acel lucru; şi, când un ostaş oarecare cu 
dregătoria spătar s-a suit cu tesla pe scară spre a lua chipul lui Hristos şi a îndeplini lucrul său 
cel potrivnic lui Dumnezeu, atunci l-au văzut nişte femei dreptcredincioase, care se întâm- 
plaseră acolo, între acelea fiind şi Cuvioasa Teodosia. Acelea s-au aprins cu râvnă după 
icoana lui Hristos, îndemnate fiind de Cuvioasa Teodosia, care avea mai multă râvnă şi 
osârdie spre Domnul şi, fiind insuflate de sfătuirile cele de Dumnezeu şi pline de vitejeasca 
îndrăzneală către Dumnezeu, au alergat la scară, au răsturnat-o la pământ împreună cu ostaşul 
acela, care căzând de sus, a fost ucis, iar ele, trăgându-1 şi bătându-1, îl batjocoreau pentru 
acea nelegiuire. 

Apoi, ducându-se cu sârguinţă la patriarhul Anastasie, îl defăimau pentru păgânătatea lui şi 
îl ocărau cu vorbe ce i se cuveneau, numindu-1 lup răpitor, eretic şi vrăjmaş al Bisericii lui 
Hristos, aruncând astfel cu pietre asupra lui. Deci, patriarhul Anastasie, umplându-se de 
ruşine şi temându-se ca să nu se scoale cu mare tulburare poporul întreg contra lui, a alergat la 
împărat şi i-a spus de necinstea cu care l-au înconjurat acele femei 2 şi de uciderea spătarului 
lângă porţile cele de aramă. Din această pricină, împăratul s-a umplut de mânie şi de iuţime 
contra dreptcredincioaselor. Deci, a trimis îndată pe ostaşii săi cu săbiile scoase, ca să răzbune 
necinstea adusă patriarhului şi pentru moartea spătarului" [102; 471]. După câteva zile, Sfânta 
Teodosia a primit moarte mucenicească. . . A intrat în împărăţia Cerurilor. Iar ceilalţi mucenici 
- Iulian, Mavrichie şi cei dimpreună cu ei - i-au călcat pe urme. . . 

(Pentru cei care nu cunosc suficient de bine învăţătura creştină, trebuie făcută o precizare: 
îndemnându-ne să luăm pildă de la cei zece mucenici iconoduli, Avva Paisie nu recomandă 
uciderea spătarilor contemporani care vor să dea jos icoanele lui Hristos la porunca mai 
marilor zilei. Mucenicii nu au vrut să îl omoare pe spătar, ci să îl împiedice să dea jos icoana, 
învăţătura creştină e cea a iubirii, şi nu a crimei 3 .) 



1 Iată că monahii nu trebuie să se ferească să se opună apostaţilor. Sfânta Muceniţă Teodosia ar trebui să fie o pildă 
pentru monahii contemporani care cred că trebuie să se ocupe doar de rugăciune şi de ascultările din mănăstire, fără 
să fie preocupaţi de apărarea dreptei credinţe. 

2 în această relatare amănuntele despre cei zece mucenici sunt trecute cu vederea. E posibil ca motivul să fie faptul 
că Sfânta Teodosia a primit mucenicia înaintea lor. Nu se face referire nici la oamenii din popor care au fost ucişi de 
iconoclaşti imediat după moartea spătarului. 

3 Sau, aşa cum e la musulmani, a „războiului sfânt". 

Părintele Paisie observă însă cu tristeţe moliciunea care îi caracterizează pe cei mai mulţi 
dintre creştinii de astăzi: „Dacă noi, «cei plini de discernământ» şi «cunoscători», am fi trăit 
pe atunci, am fi spus celor zece mucenici: «In felul acesta nu acţionaţi duhovniceşte. Mai bine 
nu-1 băgaţi în seamă pe spătar, care urcă să dea jos icoana lui Hristos, iar când se va schimba 
situaţia, vom pune în locul ei altă icoană, şi, desigur, una mai bizantină». Acest lucru este 
înfricoşător! Căderea, laşitatea şi aranjarea noastră le prezentăm ca pe o înfruntare mai 
duhovnicească" [42; 287]. 

Awa Paisie are dreptate: dacă ar fi trăit atunci, marea majoritate a creştinilor de astăzi ar fi 
fost de părere că spătarul trebuia lăsat să îşi facă datoria de serviciu, ascultând porunca 
împăratului şi a patriarhului iconoclast. Ne dăm seama de asta văzându-i pe mulţi cum asistă 
indiferenţi la apostazia contemporană, fără să se gândească să îi stea împotrivă. Spiritul 
acesta: „Lasă, că răul va trece şi dacă noi vom sta cu mâinile în sân", arată însă o înţelegere 
greşită a lucrării lui Dumnezeu în istorie: noi nu suntem nişte piese de şah cu care se joacă 
Făcătorul lumii sau puterile cereşti. Noi suntem fiinţe libere, avem libertatea de a alege între 
bine şi rău. Şi, dacă nu simţim nevoia să ne opunem răului, înseamnă că am pactizat deja cu 
el, fără să ne dăm seama. 

Lumea merge din rău în mai rău, şi sunt din ce în ce mai puţine glasuri care să răsune 
laolaltă împotrivă. . . Nu este nevoie însă să aşteptăm mitinguri de amploare - cum au fost cele 
din Grecia când s-a pus problema modificării buletinelor şi zeci şi zeci de mii de oameni au 
ieşit în stradă, alături de păstorii lor. 

Părintele Gheorghe Metallinos, unul dintre cei mai mari teologi ai vremurilor noastre, arăta 
că mărturisirea jertfelnică a lui Hristos trebuie făcută de fiecare creştin în parte, că „mărturi- 
sirile individuale sunt cea mai teribilă împotrivire, deoarece presupun gândire obştească şi 
unitate a inimilor. Prin urmare refuzul, întru Hristos, al supunerii faţă de unele hotărâri 
îndreptate împotriva lui Dumnezeu, ca de pildă cele din perioada prigoanelor, constituie cea 
mai explozivă împotrivire. Să nu uităm că întotdeauna creştinii se împotrivesc cu Crucea, iar 
nu prin mijloace lumeşti. Reamintesc exemplul Sfântului Ioan Botezătorul. Protestul său 
împotriva nelegiuitului Irod a fost făcut în mod public, însă nu organizând «miting». Nu a or- 
ganizat un protest de masă, adunări. Martiriul şi mărturisirea sunt, prin urmare, de trebuinţă 
din partea fiecăruia dintre noi, individual 1 . Şi acesta este cel mai straşnic cataclism, deoarece 
se face de către mulţi, deşi individual, şi generează un protest obştesc. Iar Cezarul de aceasta 
se temea, mai tare decât de mitinguri de protest" 2 [77; 94]. 

Se poate afirma chiar că mitingurile de protest ale creştinilor faţă de hotărârile apostaţilor 
zilei se pot întoarce împotriva Bisericii. Diavolul, Marele manipulator, poate întoarce repede 
inimile cele slabe ale celor care şi-au găsit puterea mărturiei numai în numărul mare al însoţi- 
torilor. Când se pune problema suferinţei, mulţi dintre manifestanţi sunt gata să o rupă la 
fugă. . . E uşor să scandezi lozinci, e uşor să porţi icoane, dar e greu să suferi. . . Sfântul Teodor 
Studitul, în plină prigoană iconoclastă, scria: „Cel care nu e gata de bătaie, [acela] nu se luptă 
pentru Hristos, nu poate să fie creştin" [83; 86]. „Să nu tăcem, ca să nu ne facem strigare a 
Sodomei; să nu cruţăm cele de jos, ca să nu pierdem cele de sus; să nu punem piatră de po- 
ticnire Bisericii lui Dumnezeu, care poate fi limitată chiar şi la trei ortodocşi, după sfinţi, ca să 
nu fim osândiţi de hotărârea Domnului" [83; 43]. 



1 Aceasta nu înseamnă că protestele de amploare nu îşi au rostul lor. Icoana de la Poarta de Aramă a fost apărată 
de mult popor... Ceea ce contestă părintele Metallinos este faptul de a te feri de mărturisire dacă nu eşti acoperit 
de o întreagă mulţime care să mărturisească alături de tine. Dacă se vor găsi mulţi care să protesteze faţă de o lu- 
crare apostată, e bine. Numai că, întrucât în vremurile noastre râvna se răceşte, e puţin probabil să mai existe 
proteste masive, şi atunci nu rămâne decât soluţia mărturisirii individuale. 

2 Fără să fie un demagog, părintele Metallinos face el însuşi ceea ce le cere altora să facă: vocea sa se face auzită 
ori de câte ori apare o nouă ispită. 

E înfricoşător acest cuvânt al predaniei, că Biserica ar putea fi „limitată" la trei ortodocşi 
dacă ceilalţi ar cădea în apostazie; dar, oricât ar fi de înfricoşător, totuşi nu e mai puţin 
adevărat. Avem datoria de a rămâne tari în adevăr, oricâţi şi oricare ar fi cei care se vor 
lepăda. 

Să rămânem ai lui Hristos şi, sub îndrumarea duhovnicilor noştri, să dăm mărturia cea 
bună. Duşmanii Bisericii sunt mulţi şi o lovesc în multe feluri, din multe părţi. Dar, dacă noi 
iubim Biserica, o vom apăra cu toată puterea. Şi, dacă este nevoie, o vom apăra până la capăt. 

Să luăm exemplu de la cei care L-au mărturisit pe Hristos în prigoana comunistă şi să ne 
hrănim din încurajările şi din mustrările lor: 

Nu dor nici luptele pierdute, 
nici rănile din piept nu dor, 
cum dor acele braţe slute 
care să lupte nu mai vor. 
Cât inima în piept îţi cântă, 
ce înseamnă-n luptă-un braţ răpus? 
Ce-ţi pasă-n colb de-o spadă frântă 
când te ridici c-un steag mai sus? 
înfrânt nu eşti atunci când sângeri, 
şi nici când ochii-n lacrimi ţi-s. 
Adevăratele înfrângeri 
sunt renunţările la vis. 

(Radu Gyr, îndemn la luptă [116; 20]) 

Cred că, dacă lumea merge în continuare pe drumul păgânizării, va veni vremea în care 
cărţile duhovniceşti vor fi interzise. Nu toate, pentru că nici în prigoana comunistă nu 
fuseseră interzise toate. Ci mai ales cele din care creştinii pot învăţa să se opună duhului 
apostat şi înţelepciunii lumii acesteia. Cred că, atunci, texte precum cel din care e luat sfatul 
părintelui Paisie de a urma curajului celor zece mucenici de la Poarta de Aramă vor fi con- 
siderate extremiste şi puse la index. Va fi, într-un fel, o nouă răzbunare a diavolului, pentru 
că Biserica a luptat împotriva cărţilor eretice, ca să îi ţină pe oameni departe de rătăcire. 

Da, vor veni vremuri în care cărţile „ rezistenţei creştine " se vor găsi din ce în ce mai 
greu... Ar trebui ca astăzi, câtă vreme Dumnezeu ne dă şansa de a ţine în mână cărţile de aur 
ale cuvioşilor şi mărturisitorilor Bisericii lui Hristos, să le apreciem la justa valoare. Nu se 
ştie câte generaţii vor mai avea o astfel de şansă. Poezia de mai jos, al cărei titlu este 
„Mucenicia Cărţilor", se vrea a fi un îndemn la aprofundarea unor astfel de „documente": 

Nu s-au mulţumit să ne ucidă Mărturisitorii; 

s-au hotărât să le ucidă şi Cărţile. 

Mai întâi le-au spânzurat prin pieţe; 

dar văzând că oamenii le aduc pe ascuns flori, 

ca unor răposaţi, au preferat să le ardă pe rug. 

Spre surprinderea noastră, Cărţile au plâns 

şi apa vie pe care o ascundeau a stins focul. 

„Aceeaşi vrăjitorie care păstrează moaştele nearse 

îşi arată puterea şi acum ", au spus ei, 

şi au încercat să le decapiteze. 

Dar, spre uimirea lor, din rănile Cărţilor 

a început să şiroiască sângele, şi ei s-au speriat: 

erau sătui de atâţia martiri. 

După ce s-au sfătuit îndelung, 

au încetat să ucidă Cărţile; 

au înţeles că cea mai teribilă prigoană 

este sufocarea prin libertate. 

Şi au tipărit grămezi de cărţi, 

care de care mai interesante, pline de ştiri senzaţionale, 

dar care nu zideau cu nimic sufletul. 

Pentru ca nimeni să nu mai aibă timp de altceva 

au tipărit atât de mult, şi atât de ieftin, 

încât uneori restul la pâine se dădea în cărţi. 

Ce nu au putut lovi cu sabia, au lovit cu pacea... 

„Doamne, Care ştii că există nu doar litere care ucid, 

ci şi litere care ascund viaţă, 

pentru jertfa celor care le-au scris, 

scoate-le la lumină! Trimite-le spre noi! 

De când ne-au ucis mărturisitorii 

Suntem cam singuri... " [74; 90]. 

POSTFAŢĂ 

A „Love Story That îs Older 
ThanThe Sea..." 



Iată că întâlnirea noastră se apropie de sfârşit. Termin această carte cu inima strânsă de 
durere. Câte milioane de oameni au văzut filmul cu Evanghelia lui Iuda, şi câte mii de oameni 
au citit răspunsul Bisericii la această provocare? Da, sunt îngândurat. Dar ştiu că părerea de 
rău nu ajută la nimic. Mi-ar plăcea să te aud, să îţi aud părerile, să te aud întrebându-mă măcar 
în glumă: „Scrii la calculator sau nu? Dacă plângi deasupra unei scrisori rişti să îi uzi rân- 
durile, dacă plângi deasupra unei tastaturi rişti să îţi cumperi alta..." Ar însemna că ai citit 
această carte până la sfârşit. 

Ţi-aş mulţumi oricum pentru sfat. Scriu la calculator, dar nu scriu plângând. Scriu ca şi 
cum aş fi un soldat care se pregăteşte de luptă. Pentru că vreau să mă lupt cu Evanghelia lui 
Iuda cât se poate de serios. Nu prin câteva articole... Vreau să mă lupt prin propria mea 
viaţă... Eu cred că într-o luptă nu rezolvăm nimic doar constatând ce paşi face duşmanul... 
Trebuie să atacăm noi, dacă vrem să recucerim redutele pierdute. . . 

Să îţi spun ce efect a avut Evanghelia lui Iuda în viaţa mea. . . Dacă nu aş fi scris articolele 
din Evanghelia versus Iuda, viaţa mea ar fi fost altfel. 

De ce? Pentru că Evanghelia lui Iuda m-a ajutat să înţeleg încă o dată cât de mare e puterea 
dragostei... Evident, nu am de gând să spun că Iuda L-a vândut pe Hristos din prea mare 
dragoste. Nu, în nici un caz. Vreau să spun altceva. Că am înţeles „iarăşi şi iarăşi" că de fapt 
Legea lui Hristos e Legea iubirii. 

Iuda nu a înţeles iubirea lui Hristos. Că, dacă ar fi înţeles-o, nu L-ar fi vândut. Sau, dacă ar fi 
înţeles-o după ce L-a vândut, după ce I-a dat vicleanul sărut în grădina Ghetsimani, ar fi putut 
înţelege măreţia acelui moment. . . Ar fi putut înţelege cât de mult l-a iubit Hristos, dacă i-a în- 
găduit ca printr-un sărut să II dea în mâinile prigonitorilor. . . 

O întâmplare care arată biruinţa iubirii a avut loc în Grecia. La înmormântarea unei femei, 
a început să se simtă un miros nepământesc, de mir. Când toţi şi-au dat seama că femeia 
avusese o viaţă bineplăcută lui Dumnezeu, soţul femeii a spus celor de faţă: „Douăzeci de ani 
am venit beat acasă, şi o băteam deseori. In tot acest timp, ea m-a răbdat şi s-a purtat cu mine 
cu iubire..." Iată că, până la urmă, iubirea şi credinţa femeii au învins. Şi se putea ca până la 
urmă şi Iuda să fi fost biruit de dragostea pe care i-o purtase Hristos. 

Nu s-a întâmplat însă aşa... Iuda s-a sinucis, deschizând calea spre iad tuturor urmaşilor 
săi... Pentru că autorul Evangheliei lui Iuda a scris un text în care iubirea lipseşte. Se poate 
presupune că în fragmentele pierdute - aproximativ 15% din text - ar fi fost câteva referiri pasa- 
gere la iubire. Dar, orice s-ar spune, Evanghelia lui Iuda ne predaniseşte o cunoaştere rece, 
lipsită de iubire. E un text sec, rece, cu gust de sinucidere. Dacă adevărul ar fi fost ca în Evan- 
ghelia lui Iuda, viaţa nu merita trăită. Ar fi trebuit să căutăm prin satelit ştreangul lui Iuda, să 
stăm la coadă şi să îl folosim pe rând, cu inima plină de apăsare. . . 

Dar adevărul e altul, nu e acesta... Adevărul e că Hristos e Fiul lui Dumnezeu, care S-a 
făcut om pentru mântuirea noastră. Hristos ne iubeşte, şi adevărul acesta îmi face viaţa 
frumoasă, oricât de mari ar fi greutăţile. 

Lasă-mă să fac o mică paranteză. Ascult acum Love Story, melodia din film, cântată de 
Nana Mouscouri. Şi mă trec fiorii. Mi-am amintit cum scriam, plin de emoţie, prima parte din 

cartea între iubire şi păcat. Mă aflu - şi acum, ca şi atunci - în Grecia, la doctorat, departe de 
iubita mea soţie. 

Textul melodiei e deosebit... „El a dat un sens vieţii mele pustii.... îmi umple inima, îmi 
umple sufletul." Deşi melodia e un cântec al iubirii dintre doi oameni, pe mine mă duce cu 
gândul la altceva - la iubirea pe care ar trebui să o descifrăm şi în Cântarea cântărilor, cea 
dintre Dumnezeu şi om. 

„El a dat un sens vieţii mele pustii.... îmi umple inima, îmi umple sufletul." Acesta e 
Hristosul în Care cred. Acesta e Hristosul Care m-a ridicat din gunoiul păcatului şi m-a 
învăţat să îl iubesc şi să iubesc cu adevărat. M-a chemat la El când mă autodistrugeam prin 
Tantra Yoga. M-a chemat la El când nu mă aşteptam. . . A venit la Mine ca ... nu ştiu, efectiv, 
cu ce să compar venirea Lui... Şi nu a fost o venire ieşită din comun, vreo vedenie în care să 
mă simt înconjurat de dragoste. Pur şi simplu am fost cucerit de iubirea Lui pentru mine şi 
pentru toţi oamenii. 

Ştiu, unii caută paranormalul... Mi s-a întâmplat şi ceva „paranormal"... într-o noapte, 
când dormeam - eram în tren, în drum spre o mănăstire -, la un moment dat m-am aflat într-o 
lumină intensă, care parcă era vie. . . Am ştiut că e Hristos, că numai El putea aduce atâta liniş- 
te şi pace. Credeam că am murit, nu îmi imaginam că pot vedea o astfel de lumină fiind în 
viaţă. Aşteptam să se întâmple ceva - să vină îngerul şi să mă ducă la judecată, dar nu s-a 
întâmplat aşa ceva. Lumina s-a risipit şi eu m-am trezit şi am început să mă rog... Dar, 
crede-mă, după atâţia ani momentul respectiv aproape că nu mai are nici o importanţă pentru 
mine. Tocmai de asta ţi l-am povestit, ca să înţelegi că ortodocşii nu caută paranormalul, că 
pentru ei e important să meargă pe calea sigură arătată de Sfinţii Părinţi. Nu contează ce a fost 
cu timp în urmă, contează ce se întâmplă acum. Contează dacă acum sunt al lui Hristos. 
Contează dacă acum sunt gata să răspund iubirii lui Hristos. . . 

Da, o să o spun de mii de ori: mărturisesc dragostea lui Hristos... Am scris această carte şi 
pentru că unii vor să calce în picioare dragostea lui Hristos şi să ne înveţe altceva decât învaţă 
Biserica. 

Ţi-am spus în prima parte a acestei încheieri că vreau să mă lupt prin propria viaţă cu 
Evanghelia lui Iuda. De fapt, vreau să mă lupt nu cu ceva, ci pentru ceva... îmi doresc să mă 
lupt pentru Hristos cât mă vor ţine puterile. Şi nu prin cărţi sau prin conferinţe. Vreau să mă 
lupt prin iubire. 

Dacă Dostoievski a spus că frumuseţea va salva lumea, Evanghelia ne învaţă că iubirea va 
birui lumea... Eu cred asta. Iubirea mea e slabă şi neputincioasă, dar devine tare prin Hristos. 
Iubesc, dar mă rog ca Dumnezeu să mă topească cu iubirea Lui şi să mă înveţe să îi iubesc pe 
alţii. Adică, şi pe tine. 

Aş vrea să vezi ce e în spatele acestei cărţi... E o întreagă conspiraţie. Teoria conspiraţiei 
la ea acasă. într-un fel, am scris toată această carte ca o enormă introducere pentru o singură 
idee: Hristos, Fiul lui Dumnezeu, te iubeşte. Da, Ne iubeşte pe toţi. Eu dau mărturie despre 
această dragoste. 

Ai fi cumpărat oare o singură pagină tipărită, pe care să scrie doar atât - că Hristos te 
iubeşte şi că vrea să vină în viaţa ta? Nu ştiu. Oricum, nu vreau să neg rostul unei cărţi contra 
Evangheliei lui Iuda sau contra altor rătăciri. Eu însă nu am scris doar ca să îţi ofer argumente 
pentru a judeca obiectiv valoarea documentului găsit în Codexul Tchacos. (De altfel, în cărţile 
scrise de mine, cărţile contra ereziilor îmi sunt cel mai puţin dragi - mi se par cele mai 
impersonale şi mai reci - şi îmi doresc să nu fie nevoie să mai scriu multe... ) îmi pare bine 
că am ajuns aici şi să îţi pot mărturisi că viaţa creştină e pentru fiecare creştin o adevărată 
poveste... 

Hristos mi-a înfrumuseţat viaţa, m-a învăţat să iubesc, să trăiesc, să mă ridic din fiecare 
cădere şi să regret fiecare păcat. El m-a învăţat să mă bucur de iubirea soţiei şi a copiilor mei. 

Şi îmi doresc să îi pot ajuta să îl cunoască pe Hristos, astfel încât dragostea noastră să 
continue - transfigurată şi sporită - şi în lumea cealaltă. . . 

Poate că, citind această carte, vei ajunge şi tu la concluzia că Evanghelia lui Iuda e o mare 
înşelătorie. . . Nu vreau însă să te opreşti aici. . . 

Am citit de curând cartea părintelui David Williams Am ales Ortodoxia, care se încheie 
foarte brusc. După ce descrie cât de sinuoasă a fost apropierea de Biserica Ortodoxă - pentru 
că mai mulţi ierarhi îi refuzaseră convertirea pentru că fusese cleric catolic -, părintele 
mărturiseşte simplu: „Ştiind că dacă urma să fiu primit în Ortodoxie la Sfântul Munte aş fi 
fost primit prin «stricteţe» (acrivie - n.n.), am fost pentru mult timp fără tragere de inimă să 
merg acolo. Să trebuiască să reneg «harul» tuturor «tainelor» pe care le-am şi primit şi le-am 
şi administrat, era o pastilă foarte amară de înghiţit. Dar apoi, adaptând metafora, am ajuns să 
înţeleg că, dacă doar acest lucru mi se cerea pentru a putea intra în posesia «pietrei de mare 
preţ», atunci acest lucru era într-adevăr foarte puţin" 1 . 

Aşteptam cu nerăbdare să citesc restul, dar erau de fapt ultimele cuvinte ale cărţii. Vreme 
de câteva secunde nu am putut înţelege de ce cartea se termina tocmai când trebuia să fie mai 
palpitantă - doar părintele urma să fie botezat în Athos... Apoi am înţeles. Părintele spusese 
totul: orice efort ni se cere, de fapt merită plătit pentru a dobândi piatra de mare preţ care este 
Hristos - Marea şi Adevărata Iubire. . . 



1 Mărturia părintelui David Williams se poate citi pe http://www.razboiulnevazut.org/. 

